3
ಯೇಸು ಆನಿ ನಿಕೊದೇಮ್
1 ತ್ಯೊ ಯೊಕ್ ಯೆಹುದಿ ಮುಖ್ಯ ಅಧಿಕಾರಿ ಹುತ್ತಾ ತ್ಯಚ಼ ನಾವ್ ನಿಕೊದೇಮ್ ಆನಿ ತ್ಯೊ ಫರಿಸಾಯಾತ್‌ಲ್ಯಾ ಮೆಳ್ಯಾತ್ಲಾ ಯೊಕ್ ಜಾ಼ಲ್ಥಾ. 2 ಯಕಸಿ ರ‍್ಯಾಚಾ಼ ನಿಕೊದೇಮ್ ಯೇಸುಪ ಆಲಾ. ನಿಕೊದೇಮಾನಿ, “ಗುರು, ತು ದೇವಾಪ್ನಿ ಲಾವುನ್ ದಿಲ್ಯಾಲಾ ಸಿಕಿವ್ನಾರಾ ಮನ್ಹುನ್ ಆಮಾನಾ ಠಾವಾ ಹಾ ತು ಕರ್ತ್ಯಾಲಿ ಹಿ ಚಮತ್ಕಾರ್ ದೇವಾಚಿ ಮಜ಼ತ್ ನಸ್ಥಾನಾ ಕುನಾಲಾ ಕರಾಲಾ ವ್ಹಯಿತ್ ನಾಹಿ” ಮನ್ಲಾ 3 ಯೇಸುನಿ ಸಾಂಗ್ಲ, “ಮಿ ತುಮಾನಾ ಖರ ಸಾಂಗ್ತೊ ಯೊಕ್ ನವಿನಿ ಜ಼ಲ್ಮಾಲಾ ಪಾಯ್ಜೆ ಯೊಕ್ ನವಿನಿ ಜ಼ಲಾಮ್ಲಾ* ನಾಹಿತ ತ್ಯೊ ದೇವಾಚ಼ ರಾಜೆ ಬಗ್ನಾರ್ ನಾಹಿ. ”
4 ನಿಕೊದೇಮಾನಿ ತ್ಯಲಾ ಇಚಾರ್ಲ, “ಯೊಕ್ ಮಾನುಸ್ ಮಾಥಾರ ಜಾ಼ಲ್ಯಾವ ಜ಼ಲಾಮ್ನಾರ್ ಕಸ? ಯಕಾ ಮಾನ್ಸಾನಿ ಆಪ್ಲೆ ಆಯಿಚಾ ಪೊಟಾತ್ ಆನಿಕ್ ಯಂಗ್ದಾ ಜಾ಼ಯಾ ವ್ಹಯಿಲ್ ಕ್ಯಾ?
5 ತ್ಯಲಾ ಯೇಸುನಿ, “ಮಿ ತುಮಾನಾ ಖರ ಸಾಂಗ್ತೊ ಯೊಕ್ ಪಾನ್ಯಾನಿ† ಆತಮ್ಯಾನಿ ಜ಼ಲ್ಮಾಯಾ ಪಾಯ್ಜೆ ನಾಹಿತ ತ್ಯೊ ದೇವಾಚಾ ರಾಜಾತ್ ಜಾ಼ನಾರ್ ನಾಹಿ. 6 ಯೊಕ್ ಮಾನುಸ್ ಶರಿರಾತ್ ಆಪ್‌ಲ್ಯಾ ಆಯಿಬಾನಿ ಜ಼ಲಾಮ್ತೊ. ಫನ್ ಆತ್‌ಮ್ಯಾಚಾ ಜಿವ್ನಾತ್ ಆತ್‌ಮ್ಯಾನಿ ಜ಼ಲಾಮ್‌ಲ್ಯಾ. 7 ‘ತು ನವಿನಿ ಜ಼ಲ್ಮಾಲಾಸ್ ಪಾಯ್ಜೆ’ ಮನ್ಹುನ್ ಮಿ ಸಾಂಗ್‌ಲ್ಯಾಲ್ಯಾಲಾ ಗಾಬ್ರು ನಕೊಸ್. 8 ವಾರ ಆಪ್‌ಲ್ಯಾಲಾ ಮನ್ ಯಯಿಲ್ ತಿಕ್ಡ ಜಾತ. ವಾರ‍್ಯಾಚಾ಼ ಆವಾಜ಼್ ತು ಐಕ್ತೊಸ್ ಖರ ವಾರ ಕುನಿಕ್ನಿ ಯತ ಆನಿ ಕುನಿಕ್ನಿ ಜಾ಼ತ ತುಲಾ ಸಮಜ಼ತ್ ನಾಹಿ. ಆತ್‌ಮ್ಯಾನಿ ಜ಼ಲಾಮ್‌ಲ್ಯಾಲಾ ಪರತೇಕ್ ಯೊಕ್ ತ್ಯಚಿಗತ್ ಹಾ ಮನ್ಲಾ.
9 ನಿಕೊದೇಮಾನಿ, “ಹ್ಯ ಸಗ್ಳ ಕಸ ವ್ಹನಾರ್? ಮನ್ಹುನ್ ಇಚಾರ್ಲ.
10 ಯೇಸು ಮನ್ಲಾ, “ತು ಇಸ್ರಾಯಲಾಚಾ಼ ಮೊಟಾ ಸಿಕಿವ್ನಾರಾ ಜಾ಼ಲ್ಯಾಸ್ ಆನಿ ಹ್ಯಾ ಖನ್ಕತಿ ತುಲಾ ಸಮಜ಼ತ್ ನಾಹಿತಾ ಕ್ಯಾ? 11 ಮಿ ತುಮಾನಾ ಖರ ಸಾಂಗ್ತೊ. ಆಮಾನಾ ಠಾವ್ಯಾ ಆಸ್‌ಲ್ಯಾಲ್ಯಾಚೆ ಗುಶ್ಟಿತ್ ಆಮಿ ಬೊಲ್ತಾವ್ ಆಮಿ ಬಗ್‌ಲ್ಯಾಲ್ಯಾಚೆ ಗುಶ್ಟಿತ್ ಆಮಿ ಸಾಕ್ಷಿ ದೇತಾವ್. ತರಿಬಿ ಆಮಿ ಸಾಂಗ್‌ಲ್ಯಾಲ ತುಮಿ ಖರ ದರಿತ್ನಾಹಿಸಾ. 12 ಮಿ ತುಮಾನಾ ದರ್ಥಿವ್ಲೆ ಗುಶ್ಟಿಂಚ಼ ಸಾಂಗ್ಲತರಿ ತುಮಿ ಮಾಜಿವ ಇಸ್ವಾಸ್ ಥಿವಿತ್ನಾಹಿಸಾ. ತ ಮಿ ಸ್ವರ್ಗಾಚೆ ಗುಶ್ಟಿಂಚ಼ ತುಮಾನಾ ಸಾಂಗ್‌ಲ್ಯಾವ ತುಮಿ ಕಸಾ ಇಸ್ವಾಸ್ ಥೆವ್ನಾರ್? 13 ಸ್ವರ್ಗಾತ್ನಿ ಉತ್ರುನ್ ಆಲ್ಯಾಲ್ಯಾ ಮಾನ್ಸಾಚಾ ಲೇಕಾಲಾ ಸುಡುನ್ ಕೊನುಸ್ ಸ್ವರ್ಗಾತ್ ಗೇಲಾನಾಹಿ.
14 ಕಸಾ ಮೊಶೆನಿ ಉಸ್ಕಚೆ ಜಿಮ್ನಿವ ಸಾಪಾಲಾ ಉಚ಼್ ಖಾಂಬಾವ ಥೆವ್ಲಾ. ತಸಾ ಮಾನ್ಸಾಚಾ ಲೇಕಾಲಾಬಿ ಉಚ಼್ ಖಾಂಬಾವ ಥೆವ್ನಾರ್. 15 ಆನಿ ಕೊನ್ ತ್ಯಚಿವ ಇಸ್ವಾಸ್ ಥೆವ್ನಾರ್ ತ್ಯೊ ಶಾಶ್ವತ್ ಜೀವ್ ಗೇನಾರ್ ಮನ್ಹುನ್ ಸಾಂಗ್ಲ 16 ವ್ಹಯ್, ದೇವಾನಿ ದುನೆಚಿ ಖುಬ್ ಮಾಯಾ ಕರುನ್ ಆಪ್‌ಲ್ಯಾ ಯಕ್‍ಲ್ಯಾಸ್ ಲೇಕಾಲಾ ಲಾವುನ್ ದಿಲಾ ತ್ಯಚಿವ ಇಸ್ವಾಸ್ ಥೆವ್‌ಲ್ಯಾಲಾ ಪರತೇಕ್ ಯೊಕ್ಬಿ ನಾಸ್ ವ್ಹವುನಾಹಿ ಮನ್ಹುನ್ ಸಗ್‌ಳ್ಯಾನಾ ಶಾಶ್ವತ್ ಜೀವ್ ಗಾವ್ಹಾಯಾ ವ್ಹಯಿ ಮನ್ಹುನ್ ತ್ಯಲಾ ದಿಲಾ. 17 ದೇವಾನಿ ಆಪ್‌ಲ್ಯಾ ಲೇಕಾಲಾ ಹೆ ದುನೆತ್ ಲಾವುನ್ ದಿಲ್ಯಾಲಾ ತ್ಯಚಿಪ್ನಿ ಹೆ ದುನೆತ್‌ಲ್ಯಾ ಲೊಕಾನಾ ಗುನ್ನದಾರ್ ಮನ್ಹುನ್ ನ್ಯಾಯಿ ನಿವ್ಡಾಯಾ ನವ್ಹ ರಕ್ಶನ್ ಗಿಹುಂತ ಮನ್ಹುನ್ ದೇವಾನಿ ತ್ಯಲಾ ಲಾವುನ್ ದಿಲಾ.
18 ದೇವಾಚಾ ಲೇಕಾವ ಇಸ್ವಾಸ್ ಥೆವ್‍ಲ್ಯಾಲ್ಯಾಚಾ಼ ನ್ಯಾಯಿ ತಿರ್ಮಾನ್ ವ್ಹಯಿತ್ನಾಹಿ ಫನ್ ತ್ಯಚಿವ ಇಸ್ವಾಸ್ ಥೆವ್‌ಲ್ಯಾ ನಸಲ್ಯಾಲ್ಯಾಚಾ಼ ತವಾಸ್ ನ್ಯಾಯಿ ತಿರ್ಮಾನ್ ಜಾ಼ಲ್ಯಾ ಕಾ ಮಂಜೆ ತ್ಯನಿ ದೇವಾಚಾ ಯಕ್‌ಲ್ಯಾಸ್ ಲೇಕಾವ ಇಸ್ವಾಸ್ ಥೆವ್ಲಾ ನಾಹಿ
19 ನ್ಯಾಯಿತಿರ್ಮಾನಾಚ಼ ಕಾಮ್ ಆಸ ಹಾ: ಉಜಿಡ್ ದುನೆತ್ ಆಲಾ ಫನ್ ಲೊಕಾಂಚಾನಿ ಉಜಿಡಾಚೆ ಬದ್ಲಿ ಆಂದಾರಾಲಾ ಮಾಯಾ ಕಿಲಿ. ಕಾ ಮಂಜೆ ತ್ಯಂಚಿ ಕಾಮ ಬುರ್ಸಿ ಹುತ್ತಿತ.
20 ಬುರ್ಸ ಕರ್ತ್ಯಾಲಾ ಪರತೇಕ್ ಜಾ಼ನ್ ಉಜಿಡಾಚಾ಼ ರಾಗ್ ಕರ್ತೊ ತ್ಯೊ ಉಜಿಡಾತ್ ಯಯಿತ್ನಾಹಿ ಕಾ ಮಂಜೆ ತ್ಯನಾ ತ್ಯಂಚಿ ಬುರ್ಸಿ ಕಾಮ ಉಜಿಡಾತ್ ದಾವಾಯಾ ಮನ್ ನಾಹಿ. 21 ಫನ್ ಕೊನ್ ಖರ‍್ಯಾಚೆ ವಾಟನಿ ಚಾ಼ಲ್ತೊ ತ್ಯೊ ಉಜಿಡಾಕ್ಡ ಯತೊ. ಕಾ ಮಂಜೆ ಉಜಿಡಾತ್ ತ್ಯಂಚಿ ಕಾಮ ದಿಸುಂತ ತ್ಯಂಚಾನಿ ಕೆಲ್ಯಾತ ತೀ ದೇವಾಪ್ನಿ ಕೆಲ್ಯಾಲಿ ಜಾ಼ಲ್ಯಾತ.
ಯೇಸು ಆನಿ ಬಾಪ್ತಿಸ್ಮಾ ಯೊಹಾನ್
22 ತ್ಯಾ ನಂತರ್ ಯೇಸು ಆನಿ ತ್ಯಚ಼ ಶಿಶಾ ಯುದಾಯ್ ಸಿಮತ್ ಗೆಲ ತಿಥ ತ್ಯನಿ ತ್ಯಂಚಿ ಸಂಗ ಕಾಯ್ ಯೊಳ್ ರಾಯ್ಲಾ ಆನಿ ಬಾಪ್ತಿಸ್ಮಾ ದಿಲಿ. 23 ಯೊಹಾನ್ ಸಾಹಿತ್ ಸಲೆಮಿಪ ಐನೊನಿತ್ ಬಾಪ್ತಿಸ್ಮಾ ದಿಯಿತಾ ಕಾ ಮಂಜೆ ತಿಥ ವ್ಹತಸ ಪಾನಿ ಹುತ್ತ ಲೊಕ ತಿಥ ಯವುನ್ ಬಾಪ್ತಿಸ್ಮಾ ಗಿಹಿತಿತ. 24 ತಬರ್ ಯೊಹಾನಾಲಾ ತುರುಂಗಾತ್ ಗ್ಯಾತ್ಲಾ ನವ್ಥಾ.
25 ಯೊಹಾನಾಚಾ ಶಿಶಾತ್‌ಲ್ಯಾ ಥೊಡ್ಯಾಂಚಾ಼ ಆನಿ ಯಕಾ ಯೆಹುದ್ಯಾಚಾ಼ ದಾರ್ಮಿಕ್ ಶುದ್ದಾಚಾರಾಚೆ ಗುಶ್ಟಿತ್ ವಾದ್ ಚಾ಼ಲ್ಲಾ 26 ಮನ್ಹುನ್ ಯೊಹಾನಾಪ ಯವುನ್ ಸಾಂಗ್ಲ, “ಗುರು, ಕ್ಯಾ ತುಲಾ ಯಾದ್ ಹಾ ತ್ಯೊ ಮಾನುಸ್ ಯೊರ್ದಾನ್ ನ್ಹಚೆ ಪಲಿಕ್ಡ ತುಜಿ ಸಂಗ ಹುತ್ತಾ ಆನಿ ತ್ಯಚೆ ಗುಶ್ಟಿತ್ ತು ಸಾಂಗ್ಲ ಹುತ್ತಸ್? ತ್ಯೊಸ್ ಲೊಕಾನಾ ಬಾಪ್ತಿಸ್ಮಾ ದೇತ್ಯೊ ಖುಬ್ ಲೊಕ್ ತ್ಯಚಿಪ ಜಾ಼ತ್ಯಾತ”
27 ಯೊಹಾನಾನಿ ಉತ್ತರ್ ದಿಲಾ, “ದೇವಾನಿ ಸ್ವರ್ಗಾತ್ನಿ ದಿಲ್ಯಾಲ ತ್ಯವ್ಡಸ್ ಸುಡುನ್ ಮಾನ್ಸಾಲಾ ದುಸ್ರ ಕಾಯೇಕ್ ಗಾವ್ನಾರ್ ನಾಹಿ. 28 ತುಮಿ ಸಗ್ಳಿ ಸಾಕ್ಶಿ ಹಾಸಾ ಮಿ ಸಾಂಗ್ಲ ಹುತ್ತ: ಮಿ ಕ್ರಿಸ್ತ ನವ್ಹ ಫನ್ ಮನಾ ತ್ಯಚೆ ಆಂದಿಸ್ ಲಾವುನ್ ದಿಲ್ಯಾ. 29 ನವ್ರಿ ನವ್ಹರ‍್ಯಾಚಿಸ್ ವ್ಹತ್ತಿ. ನವ್ಹರ‍್ಯಾಲಾ ಮಜ಼ತ್ ಕರ್ತ್ಯಾಲಾ ಸುಪ್ತಿ ನವ್ರಾ ಯತ್ಯಾಲಿ ವಾಟ್ ಬಗ್ತೊ ಆನಿ ತ್ಯಚಾ ಸಬ್ದಾಲಾ ಕಾನ್ ದೇತೊ ನವರ‍್ಯಾಚಾ಼ ಸಬ್ದ ಐಕ್ತಾನಾ ಹ್ಯೊ ಸುಪ್ತಿ ಖುಬ್ ಸಂತೊಶ್ ವ್ಹತೊ ತ್ಯೊ ಮಾಜಾ಼ ಸಂತೊಶ್ ಪುರ್ನ ಜಾ಼ಲ್ಯಾ. 30 ತ್ಯೊ ಥೊರ್ ವ್ಹಯಾ ವ್ಹಯಿ ಆನಿ ಮಿ ನ್ಹಾನ್ ವ್ಹಯಾ ವ್ಹಯಿ.
ಹ್ಯೊ ಸ್ವರ್ಗಾತ್ನಿ ಆಲ್ಯಾಲಾ
31 ಕೊನ್ ವೈನಿ ಆಲ್ಯಾ ತ್ಯೊ ಸಗ್‌ಳ್ಯಾವ್ನಿ ಮೊಟಾ ಆನಿ ಕೊನ್ ದರ್ಥಿವ್ಲಾ ಹಾ ತ್ಯೊ ದರ್ಥಿಲಾ ಸಂಬದ್ ಆಸ್‌ಲ್ಯಾಲ ಬೊಲ್ತೊ. ಫನ್ ಕೊನ್ ಸ್ವರ್ಗಾತ್ನಿ ಆಲ್ಯಾ ತ್ಯೊ ಸಗ್‌ಳ್ಯಾವ್ನಿ ಮೊಟಾ ಹಾ. 32 ತ್ಯೊ ಆಪ್ನು ಬಗ್‌ಲ್ಯಾಲ ಆನಿ ಐಕ್‌ಲ್ಯಾಲ್ಯಾಚೆ ಗುಶ್ಟಿತ್ ಸಾಕ್ಶಿ ದೆತೊ. ಫನ್ ತ್ಯಚಿ ಸಾಕ್ಶಿ ಲೊಕ ಖರಿ ದರಿತ್ನಾಹಿತ. 33 ಫನ್ ಕೊನ್ ತ್ಯಚಿ ಸಾಕ್ಶಿ ಖರಿ ಮಂಥೊ ತ್ಯೊ ಆಸ ಕರ್ತ್ಯಾಲ್ಯಾನಿ ದೇವ್ ಖರಾ ಮನ್ಹುನ್ ಸಾಬಿತ್ ಕರ್ತೊ. 34 ದೇವಾನಿ ಕುನಾಲಾ ಲಾವುನ್ ದಿಲ್ಯಾ ತ್ಯೊ ದೇವಾಚಿ ಬುಲಿ ಬೊಲ್ತೊ ಕಾ ಮಂಜೆ ದೇವಾನಿ ಆತ್‌ಮ್ಯಾಚಿ ಪರಿಪುರ್ನತಾ ತ್ಯಲಾ ದಿಲೆ. 35 ಬಾ ಲೇಕಾಚಿ ಮಾಯಾ ಕರ್ತೊ ಬಾನಿ ಲೇಕಾಲಾ ಸಗ್‌ಳ್ಯಾವ ಹುಕುಮ್ ದಿಲ್ಯಾ 36 ಜೆ ಕಚಾನಿ ಲೇಕಾವ ಇಸ್ವಾಸ್ ಥೆವ್‌ಲ್ಯಾ ತ್ಯಲಾ ಶಾಶ್ವತ್ ಜೀವ್ ದೆತೊ ಫನ್ ಲೇಕಾನಿ ಸಾಂಗ್‌ಲ್ಯಾ ಶಾರ್ಕ ಚಾ಼ಲತ್ ನಸ್ನಾರ‍್ಯಾಲಾ ಶಾಶ್ವತ್ ಜೀವ್ ಕವಾಸ್ ಗಾವ್‌ನ್ಹಾರ್ ನಾಹಿ ದೇವಾಚಾ಼ ರಾಗ್ ತ್ಯಚಿವ ರಾಥೊ. ಮನ್ಲಾ.
* 3:3 ಆನಿ ಯಂಗ್ದಾ ಜ಼ಲಾಮ್‌ಲ್ಯಾ ನಸ್‌ಲ್ಯಾಲ್ಯಾಲಾ ಪರಲೊಕರಾಜ ಬಗಾಯಾ ವ್ಹಯಿತ್ ನಾಹಿ. † 3:5 ಬಾಪ್ತಿಸ್ಮಾ