6
ಪಾಪಾತ್ ಮೇಲ್ಯಾಲಿ, ಫನ್ ಕ್ರಿಸ್ತಾಪ ಜೀವ್ ಆಸ್‌ಲ್ಯಾಲಿ
1 ತಸ ಜಾ಼ಲ್ಯಾ ತುಮಚ಼ ಮನ್ಹ ಕ್ಯಾ? ದೇವ್ ಆಮಾನಾ ಖುಬ್ ಕ್ರಪಾ ದಾವುನಿ ಮನ್ಹುನ್ ಆಮಿ ಪಾಪಾತುಸ್ ಮೊರ‍್ಹ ಜಾ಼ಯಾವ್ಹಯಿ ಕ್ಯಾ? 2 ಆಜೆಬಾದ್ ನಾಹಿ! ಆಮಿ ಪಾಪಾಸಾಟಿ ಮೇಲಾವ್ ಆಸ ಆಸ್ಥಾನಾ ಪಾಪಾತ್ ಕಸಾ ಜೀವ್ನಾ ಕರಾಯಾ ವ್ಹತ್ತೊ? 3 ಆಮಾನಾ ಖರ‍್ಯಾನಿಸ್ ಠಾವ ಹಾ ಆಮಿ ಯೇಸು ಕ್ರಿಸ್ತಾಪ ಬಾಪ್ತಿಸ್ಮಾ ಗೆತಲ್ಯಾ ಮನ್ಹುನ್ ಆಮಿ ತ್ಯಾ ಯಳಾತ್ ತ್ಯಚಾ ಮರ್ನಾಚಾ ಯಳಾತ್ಬಿ ಬಾಪ್ತಿಸ್ಮಾ ಗೇತಲ್ಯಾ. 4 ಆಸ ಆಸ್ಥಾನಾ, ತ್ಯಚಾ ಮರ್ನಾತ್ ಬಾಪ್ತಿಸ್ಮಾ ಗೇತಲ್ಯಾ ಮನ್ಹುನ್ ಆಮಾನಾ ಕ್ರಿಸ್ತಾ ಸಂಗ ಪುರ್ಲ್ಯಾ. ಆನಿ ತ್ಯಚಾ ಮರ್ನಾತ್ ಆನಿ ಭಾಗ್ ಜಾ಼ಲ್ಯಾವ್ ಕಾ ಮಂಜೆ ಕಸಾ ಕ್ರಿಸ್ತ ಬಾಚಾ ಮಹಿಮೆಚಾ ಬಳಾನಿ ಮರ್ನಾತ್ನಿ ಜಿತ್ತಾ ಉಟ್ಲಾ ತಸಸ್ ಆಮಿ ನವ್ವಾ ಜೀವ್ನಾ ಕರಾವ.
5 ಕಸ ಆಮಿ ತ್ಯಚಿ ಸಂಗ ಯೇಕ್ ವ್ಹವುನ್ ತ್ಯಚಾ ಮರ್ನಾತ್ ವಾಟದಾರ್ ಜಾ಼ಲ್ಯಾವ್ ತಸ ತ್ಯೊ ಜಿತ್ತಾ ವ್ಹವುನ್ ಉಠುನ್ ಯತ್ಯಾಲ್ಯಾತ್ ವಾಟದಾರ್ ವ್ಹತ್ತಾವ್. 6 ಆಮಚಾ಼ ಜು಼ನ್ನಾ ಸ್ವಭಾವ್ ಯೇಸು ಕ್ರಿಸ್ತಾ ಸಂಗ ಶಿಲ್ಬೆವ ಮರುನ್ ಗೇಲಾ ಮನ್ಹುನ್ ಆಮಾನಾ ಠಾವಾ ಹಾ. ಕಾ ಮಂಜೆ ಪಾಪಾಚ಼ ಬಳ್ ನಾಸ್ ವ್ಹವುನಿ ಮನ್ಹುನ್ ಆನಿ ಆಮಿ ಮೊರ‍್ಹ ಪಾಪಾಲಾ ಗುಲಾಮ್ ವ್ಹವುನ್ ರಾಹುನಾಹಿ. 7 ಪಾಪಾಚೆ ವಾಟ್ನಿಸ್ ಮೇಲ್ಯಾಲಾ ಪಾಪಾಚಾ ಬಾನ್ನಾತ್ನಿ ಸುಟ್ಕಾ ಜಾ಼ಲ್ಯಾ.
8 ಆಮಿ ಕ್ರಿಸ್ತಾ ಸಂಗ ಮೇಲ್ಯಾವ. ಆಮಾನಾ ಹ್ಯೊ ಇಸ್ವಾಸ್ ಹಾ ತ್ಯಚಿ ಸಂಗ ಜಿವ್ನಾ ಕರ್ನಾರ್. 9 ಕ್ರಿಸ್ತ ಮೇಲ್ಯಾಲ್ಯಾತ್ನಿ ಜಿತ್ತಾ ವ್ಹವುನ್ ಉಠುನ್ ಆಲಾ. ತ್ಯೊ ಆನಿಕ್ ಮರಾಯಾ ವ್ಹಯೀತ್ ನಾಹಿ ಮನ್ಹುನ್ ಆಮಾನಾ ಠಾವ ಹಾ. ಹಿತ್ನಿ ಮೊರ‍್ಹ ಕಂದಿಸ್ ಮರ್ನಾಲಾ ತ್ಯಚಿವ ಅಧಿಕಾರ್ ನಾಹಿ. 10 ತ್ಯೊ ಮೇಲ್ಯಾಲಾ ಸಗ್‌ಳ್ಯಾಂಚೆ ಸಾಟಿ ಪಾಪಾಚೆ ವಾಟ್ನಿಸ್ ಯಂಗ್ದಾಸ್ ಮೇಲಾ ಫನ್ ಆತಾ ತ್ಯೊ ದೇವಾ ಸಂಗ ಯೇಕ್ ವ್ಹವುನ್ ಜೀವ್ನಾ ಕರ್ತ್ಯೊ. 11 ತೇಸ್ ತರನಿ ತುಮಿ ಸಾಹಿತ್ ತುಮಚಾ ಪಾಪಾಂಚೆ ವಾಟ್ನಿಲಾ ಮೆಲ್ಯಾಸಾ ಮನ್ಹುನ್ ಆನಿ ಕ್ರಿಸ್ತ ಯೇಸುಸ್ ಲಾಗುನ್ ದೇವಾ ಸಂಗ ಜೀವ್ನಾ ಕರ್ತ್ಯಾಲಿ ಮನ್ಹುನ್ ನಿರ್ದಾರ್ ಕರಾ.
12 ತುಮಚ಼ಾ ನಾಸ್ ವ್ಹತ್ಯಾಲಾ ಶರೀರಾವ ಪಾಪಾನಿ ಹುಕುಮ್ ಚಾ಼ಲ್ವು ನಾಹಿ. ಕಾ ಮಂಜೆ ತು ಪಾಪಾಚೆ ಆಶೆತ್ ಚಾ಼ಲು ನಕೊಸ್. 13 ತುಮ್ಚಾ ಶರಿರಾಚಾ಼ ಭಾಗ್ ಪಾಪಾಚೆ ಸೇವೆಲಾ ವಪ್ಸು ನಕೋಸಾ; ತುಮ್ಚಿ ಆಂಗ ಪಾಪಾಲಾ ವಪ್ಸುನ್ ಬುರ್ಸಫನ ಚಾ಼ಲಿವತ್ಯಾಲಿ ಹಾತ್ಯಾರಿ ವ್ಹವುನಕೋಸಾ. ತ್ಯಚೆ ಬದ್ಲಿ, ಮರ್ನಾತ್ನಿ ಜಿತ್ತ ವ್ಹವುನ್ ತುಮಾನಾ ತುಮಿಸ್ ದೇವಾಲಾ ಅರ್ಪನ್ ಕರಾ. ಆನಿ ತುಮಚಾ ಶರೀರಾಚ಼ ಭಾಗ್ ನಿಯತಿಚಾ ಉದ್ದೆಶಾಚಾ ಉಪಯೋಗಾಸಾಟಿ ದೇವಾಚಾ ತಾಬ್ಯಾತ್ ದೇವಾ. 14 ಪಾಪ್ ತುಮಚಾ಼ ವಡಿಲ್ ವ್ಹಯಿತ್ನಾಹಿ. ಕಾ ಮಂಜೆ, ತುಮಿ ಧರ್ಮಶಾಸ್ತಾರಾಲಾ ಆತ್‍ ನಾಹಿಸಾ. ಫನ್ ಆತಾ ತುಮಿ ದೇವಾಚೆ ಕ್ರಪೆತ್ ಜೀವ್ನಾ ಕರ್ತ್ಯಾಲಿ ಜಾ಼ಲ್ಯಾಸಾ.
ನೀಯತಿಚ಼ ಗುಲಾಮ್
15 ಆಸ ಆಸ್ಥಾನಾ ಆಮಿ ಕ್ಯಾ ಕರಾಯಾ ವ್ಹಯಿ? ಆಮಿ ಧರ್ಮಶಾಸ್ತಾರಾಚೆಗತ್ ಆಂದಿ ದೇವಾಚೆ ಕ್ರಪೆತ್ ಹಾವ್ ಮನ್ಹುನ್ ಪಾಪ್ ಕರಾಯಾ ವ್ಹಯಿ ಕ್ಯಾ? ಆಜೆಬಾದ್ ನಾಹಿ! 16 ತುಮಿ ಕುನಾಲಾ ತರಿ ತ್ಯಾ ಆಜ್ಞಾ ಪಾಳಾಯಾ ವಪ್ಸುನ್ ದೇತಾಸಾ ತ್ಯಲಾ ತುಮಿ ಧನ್ಹಿ ವ್ಹತಾಸಾ ಆನಿ ತ್ಯಲಾ ಗುಲಾಮ್ ವ್ಹತಾಸಾ ಆಸ ಆಸ್ಥಾನಾ ತು ಪಾಪಾಚಾ಼ ಗುಲಾಮ್ ವ್ಹನಾರ್ ತ್ಯಚಾ಼ ಪರಿನಾಮ್ ಮರಾನ್ ಜಾ಼ಲ್ಯಾ ನಾಹಿತ ದೇವಾಚೆ ಮೊರ‍್ಹ ನೀಯತಿಚಾ಼ ಮನ್ಹುನ್ ದ್ಯಾವ್ತ. 17 ಮಾಗ್‌ಲ್ಯಾ ಕಾಲಾತ್ ತುಮಿ ಪಾಪಾಲಾ ಗುಲಾಮ್ ಜಾ಼ಲ್ತಾಸಾ ಪಾಪಾನಿ ತುಮಾನಾ ಆಪ್‌ಲ್ಯಾ ಹಾತಾತ್ ದರ್ಲಿ ಹುತ್ತಿತ. ತುಮಾನಾ ಸಾಂಗ್‌ಲ್ಯಾಲೆ ಗುಶ್ಟಿತ್ ತುಮಿ ಪೂರ್ನ ಆತ್‌ ಜಾ಼ಲ್ಯಾಸಾ ಮನ್ಹುನ್ ದೇವಾಲಾ ಸ್ತೊತ್ರ ವ್ಹವುನಿ. 18 ತುಮಿ ಪಾಪಾತ್ನಿ ಸುಟ್ಕಿ ಜಾ಼ಲ್ಯಾಸಾ. ಆತಾ ತುಮಿ ನೀಯತಿಲಾ ಗುಲಾಮ್ ಜಾ಼ಲ್ಯಾಸಾ. 19 ಲೋಕಾನಾ ಸಮಾಜ್‍ಲ್ಯಾಲಿ ಉದಾಹರನಾನಿ ಮೀ ಹ್ಯ ತುಮಾನಾ ಉಗ್ಡುನ್ ಸಾಂಗ್‌ತ್ಯೊ. ಯಕಾ ಕಾಲಾತ್ ತುಮಿ ತುಮ್ಚಾ ಧಡಾಚಾ ಆಂಗಾಲಾ ಪಾಪಾಲಾ ಬುರ್ಶಾ ಫನಾಲಾ ಆನಿ ದುಶ್ಟ ಕಾಮಾಚಾ ಬುರ್ಶಾ ಉದ್ದೆಶಾಚಿ ಗುಲಾಮ್ ಜಾ಼ಲ್ತಾಸಾ. ತಸಸ್ ಆತಾ ತುಮಿ ತುಮಚಾ ಶರಿರಾಚ಼ ಭಾಗ್ ಆಳಾಚಾ ರೂಪಾತ ನಿಯತಿಚಾ ಅಧಿನಾತ್ ಪವಿತ್ರ ಜಾ಼ಲ್ಯಾಲ್ಯಾ ಉದ್ದೆಶಾಸಾಟಿ ವಪ್ಸುನ್ ದೆವಾ.
20 ಕವಾ ತುಮಿ ಪಾಪಾಲಾ ಗುಲಾಮ್ ಜಾ಼ಲ್ಯಾಸಾ ಆನಿ ನೀಯತಿಚಾ ತಾಬ್ಯಾತ್ ನವ್ಥಾಸಾ. 21 ತುಮಿ ಬುರ್ಸಿ ಕಾಮ ಕೆಲ್ಯಾಸಾ. ಆತಾ ತುಮಿ ತ್ಯಾ ಕಾಮಾಚೆ ಗುಶ್ಟಿತ್ ಲಾಜ್‍಼ ವಾಟ್ನಾರ್. ತ್ಯಾ ಕಾಮಾಂಚಾನಿ ತುಮಾನಾ ಮಜ಼ತ್ ಕೇಲೆ ಕ್ಯಾ? ನಾಹಿ. ತ್ಯಾ ಕಾಮಾಂಚಾ಼ ಪರಿನಾಮ್ ಮರಾನ್ ಜಾ಼ಲ್ಯಾ! 22 ಫನ್ ಆತಾ ತುಮಿ ಪಾಪಾತ್ನಿ ಸುಟ್ಕಿ ವ್ಹವುನ್ ದೇವಾಚಿ ಗುಲಾಮ್ ಜಾ಼ಲ್ಯಾಸಾ. ಹ್ಯಚಾ಼ ತುಮಾನಾ ಫಾಯಾಯ್ದಾ ಕ್ಯಾ ಮಂಜೆ ತುಮಚಾ಼ ಜೀವ್ನಾ ತ್ಯನಾ ಅರ್ಪನ್ ಕರಾಚಾ಼ ಆನಿ ಹ್ಯಚಾ಼ ಪರೀನಾಮ್ ಶಾಸ್ವತ್ ಜೀವ್ ಗಿಹ್ಯಾಚಾ಼. 23 ಕಾ ಮಂಜೆ ಪಾಪಾಚಿ ಮಜು಼ರಿ ಮರಾನ್. ಫನ್ ದೇವಾಚ಼ ಫುಕಟ್ ದಾನ್ ಆಮಚಾ಼ ಪ್ರಭು ಜಾ಼ಲ್ಯಾಲ್ಯಾ ಕ್ರಿಸ್ತ ಯೇಸುಪ ಆಸ್‌ಲ್ಯಾಲಾ ಶಾಸ್ವತ್ ಜೀವ್ ಹಾ.