20
ದರಾಕ್ಶಿಚಾ ಮಳ್ಯಾತ್ ಕಾಮ್ ಕರ್ತ್ಯಾಲ
1 ಯೇಸುನಿ “ದೇವಾಚ಼ ರಾಜೆ ಆಸ ಹಾ. ಯೊಕ್ ಮಾನುಸ್, ಯಕಸಿ ಸಕಾಳ್ಚಾ ತ್ಯೊ ಆಪ್ಲೆ ದರಾಕ್ಷಿಚೆ ಬಾಗತ್ ಕಾಮ್ ಕರಾಯಾ ದುಸ್‌‍ರ‍್ಯಾ ಕಾಮ್ಗಾರ‍್ಯಾನಾ ಹಾಕ್ಟಾಯಾ ಗೆಲಾ. 2 ಯಕಾ ದಿಸಾಲಾ ಯಕಾ ಕಾಮ್ಗಾರ‍್ಯಾಲಾ ಯೊಕ್ ಚಾ಼ಂದಿಚಾ಼ ಆನಾ ದೇತೊ ಮನ್ಹುನ್ ಸಾಂಗುನ್ ತ್ಯಾ ಕಾಮ್ಗಾರ‍್ಯಾಲಾ ತ್ಯನಿ ದರಾಕ್ಷಿಚಾ ಮಳ್ಯಾತ್ ಲಾವುನ್ ದಿಲಾ.
3 “ಜ಼ವ ಜ಼ವಳ್ ನವು ವಾಸ್ತಾನಾ ದನ್ಹಿ ಪೆಠ್ಹತ್ ಗೆಲಾ. ಕಾಯ್ ಕಾಮ್ ನಸ್ಥಾನಾ ಗಪ್ ಉಬಿ ರಾಯ್‌ಲ್ಯಾಲ್ಯಾ ಥೊಡ್ಯಾನಾ ತ್ಯನಿ ತಿಥ ಬಗ್ಲಿತ. 4 ತ್ಯನಿ ತ್ಯನಾ, ‘ತುಮಿ ಜಾ಼ವುನ್ ಮಾಜಾ ದರಾಕ್ಷಿಚಾ ಮಳ್ಯಾತ್ ಕಾಮ್ ಕೆಲ್ಯಾವ ತುಮ್ಚಾ ಕಾಮಾ ಶಾರ್ಕಿ ಕುಲ್ ದೇತೊ’ ಮನ್ಹುನ್ ಸಾಂಗ್ಲ. 5 ತೇ ಕಾಮ್ಗಾರ್ ಕಾಮ್ ಕರಾಯಾ ತ್ಯಚೆ ಬಾಗತ್ ಗೆಲ.
“ತ್ಯೊ ದನ್ಹಿ ತಸಾಸ್ ದೀಸ್ ಡುಯಿವ ಆಲಾ ತವಾ ಯಂಗ್ದಾ ಆನಿ ತೀನ್ ವಾಸ್ಥಾನಾ ಯಂಗ್ದಾ ಪೆಠ್ಹತ್ ಗೆಲಾ. ಆನಿ ತ್ಯನಿ ತಸಸ್ ಕೆಲ. 6 ಜ಼ವ ಜ಼ವಳ್ ಪಾಚ಼್ ವಾಸ್ಥಾನಾ ತ್ಯೊ ದನ್ಹಿ ಆನಿ ಯಂಗ್ದಾ ಪೆಠ್ಹತ್ ಗೆಲಾ ತಿಥ ಉಬಿ ರಾಯ್‌ಲ್ಯಾಲ್ಯಾ ಥೊಡ್ಯಾನಾ ತ್ಯನಿ ಬಗುನ್ ತುಮಿ ದೀಸ್ ಬರ್ ಕಾಯೇಕ್ ಕಾಮ್ ನಸ್ಥಾನಾ ಗಪ್ ಕಾ ಉಬಿಹಾಸಾ?’ ಮನ್ಹುನ್ ಇಚಾರ್ಲ.
7 “ತ್ಯಲಾ ತ್ಯಂಚಾನಿ ಆಮಾನಾ ಕುನಿ ಕಾಮ್ ದಿಲ ನಾಹಿ ಮನ್‌ಲ್ಹಿತ
“ತ್ಯಾ ದನ್ಯಾನಿ, ತಸ ಜಾ಼ಲ್ಹತ ತುಮಿ ಜಾ಼ವುನ್ ಮಾಜಾ ದರಾಕ್ಷಿಚಾ ಮಳ್ಯಾತ್ ಕಾಮ್ ಕರಾ ಮನ್ಹುನ್ ಸಾಂಗ್ಲ.
8 “ತವಾ ಶಾಂಚ಼, ದರಾಕ್ಷಿಚಾ ಮಳ್ಯಾಚಾ ದನ್ಹಿ ಫುಡಾರ‍್ಯಾಲಾ, ‘ಕುಲ್ ಕರ‍್ಯಾನಾ ಹಾಕ್ಟುನ್ ಮಾಗ್ನಿ ಆಲ್ಯಾಲ್ಯಾ ದರ್ನಿ ಆಂದಿ ಆಲ್ಯಾಲ್ಯಾ ಪರತ್ ಕುಲ್ ದೇ’ ಮನ್ಲಾ.
9 “ಪಾಚ಼್ ವಾಸ್ತಾನಾ ಆ‌ಲ್ಯಾಲ ಕಾಮ್ಗಾರ್ ಆಪ್ಲಿ ಕುಲ್ ಗಿಹ್ಯಾ ಆಲ ಪರತೇಕ್ ಆಳಾನಾ ಯೊಕ್ ಯೊಕ್ ಚಾ಼ಂದಿಚಾ಼ ಆನಾ ಗಾವ್ಲಾ. 10 ಮಂಗ್ ಆಂದಿ ಹಾಕಟ್‌ಲ್ಯಾಲ ಆಪ್ಲಿ ಕುಲ್ ಗಿಹ್ಯಾ ಆಲ. ದುಸ್‌ರ‍್ಯಾ ಆಳಾವ್ನಿ ಜಾಸ್ಥಿ ಗಾವಲ್ ಮನ್ಹುನ್ ತ್ಯಂಚಾನಿ ಯವಜ಼್ಲ ಹುತ್ತ. ಫನ್ ತ್ಯನಾಬಿ ಯೊಕ್ ಯೊಕ್ ಚಾ಼ಂದಿಚಾ಼ ಆನಾ ಗಾವ್ಲಾ. 11 ತ್ಯಂಚಾನಿ ಆಪ್ಲಾ ಚಾ಼ಂದಿಚಾ಼ ಆನಾ ಗೇತ್ಲಾ ತವಾ ಮಳ್ಯಾಚಾ ದನ್ಯಾಪ ಟುರ್ಟುರ‍್ಲ. 12 ‘ಮಾಗ್ನಿ ಆಲ್ಯಾಲ್ಯಾ ಆಳಾಂಚಾನಿ ಯೇಕ್ ತಾಸ್ ತ್ಯವ್ಡಸ್ ಕಾಮ್ ಕೇಲ್ತ. ಫನ್ ಹ್ಯನಿ ತ್ಯನಾ ಆಮ್ಚಿ ಯವ್ಡಸ್ ದಿಲ್ಯಾತ. ಆಮಿ ತರಿ ಭರ್ ಉನಾತ್ನಿ ತರಾಸ್ ಖಾವುನ್ ಕಾಮ್ ಕೆಲ’ ಮನ್ಲ.
13 “ಮಳ್ಯಾಚಾ಼ ದನ್ಹಿ ತ್ಯಾ ಆಳಾತ್‌ಲ್ಯಾ ಯಕ್‌ಲ್ಯಾಲಾ, ಸೋಪ್‌ತ್ಯಾ ಮಿ ತುಮಾನಾ ಅನೆವ್ ಕೆಲಾ ನಾಹಿ. ಯಕಾ ಚಾ಼ಂದಿಚಾ ಆನ್ಯಾಸಾಟಿ ಕಾಮ್ ಕರಾಯಾ ಹು ಮನ್ಲಾಸ್ ನವ್ಹ? 14 ಮನ್ಹುನ್ ತು ತುಜಿ ಕುಲ್ ಗಿಹುನ್ ಜಾ಼. ಮಿ ತುಲಾ ಕ್ಯವ್ಡಿ ಕುಲ್ ದಿಲೆ ತ್ಯವ್ಡಿಸ್ ಕುಲ್ ಮಾಗ್ನಿ ಆಲ್ಯಾಲ್ಯಾಲಾಬಿ ದಿಯಾ ಮನ್‌ ಹಾ. 15 ಮಾಜ಼ ಪೈಸ ಮನಾ ಮನ್ ಯಯಿಲ್ ತ್ಯಲಾ ಮಿ ದೆನಾರ್ ನವ್ಹ? ಮಿ ತ್ಯನಾ ಚಾ಼ಂಗ್ಲ ಕೆಲ ಮನ್ಹುನ್ ತುಲಾ ಖೊಟ ಫನ್ ಕ್ಯಾ? ಮನ್ಲಾ.
16 “ಹೆಸ್ ತರನಿ ಮಾಗ್ಲ ಆಂದಿಚ಼ ವ್ಹನಾರ್ ಆಂದಿಚ಼ ಮಾಗ್ಲ ವ್ಹನಾರ್. ”
ಆಪ್‌ಲ್ಯಾ ಮರ್ನಾಚೆ ಗುಶ್ಟಿತ್ ಯೇಸುನಿ ತಿನ್‌ವ್ಯಾನಿ ಸಾಂಗ್ಲ
(ಮಾರ್ಕ್ 10:32-34; ಲುಕ್ 18:31-34)
17 ಯೇಸು ಯೆರುಸಲೇಮಿತ್ ಜಾ಼ಯಿತಾ. ತ್ಯಚ಼ ಬಾರಾ ಜಾ಼ನ್ ಶಿಶಾ ತ್ಯಚಿ ಸಂಗ ಹುತ್ತ. ಯೇಸುನಿ ತ್ಯನಾ ಯಕಾನ್ಸಿ ಕಡವ ಹಾಕ್ಟುನ್, 18 “ಆಮಿ ಯೆರುಸಲೇಮಿತ್ ಜಾ಼ತ್ಯಾವ್. ಮಾನ್ಸಾಚಾ ಲೇಕಾಲಾ ಮುಖ್ಯ ಯಾಜಕಾಂಚಾ ಆನಿ ಧರ್ಮೊಪದೇಶಕಾಂಚಾ ತಾಬ್ಯಾತ್ ದೇನಾರ್. ತೇ ತ್ಯಲಾ ಯೆಹುದ್ಯ ನಸ್‌ಲ್ಯಾಲ್ಯಾಂಚಾ ಹಾತಾತ್ ದೇನಾರ್ ತೀ ತ್ಯಲಾ ಮರ್ನಾಚಿ ಶಿಕ್ಷಾ ದೇನಾರ್. 19 ತೆ ತ್ಯಲಾ ದುಸ್‌ರ‍್ಯಾ ಲೊಕಾಂಚಾ ಹಾತಾತ್ ದೇನಾರ್, ತೆ ತ್ಯಚಿ ನಿಂದಾ ಕರುನ್, ಕಾಟ್ಯಾಚಾ ಚಾಬುಕಾನಿ ಮಾರುನ್ ಶಿಲ್ಬೆವ ಗ್ಯಾಲ್ನಾರ್ ಫನ್ ತ್ಯೊ ಮೆಲಾ ತರಿ ತಿನ್ವೆ ದೀಸಿ ಆನಿಕ್ ಜಿತ್ತಾ ವ್ಹವುನ್ ಉಠುನ್ ಯನಾರ್” ಮನ್ಹುನ್ ಸಾಂಗ್ಲ.
ಆಯಿಚ಼ ಮಾಗ್ನ
(ಮಾರ್ಕ್ 10:35-45)
20 ತವಾ ಜೆಬೆದಾಯಾಚಿ ದನ್ಗರ್ ಯೇಸುಪ ಆಲಿ. ತಿಚ಼ ಪ್ಯೊರ್ಗ ತಿಚಿ ಸಂಗ ಹುತ್ತ. ತೀ ಯೇಸುಚೆ ಮೊರ‍್ಹ ಆಡ್ವಿ ಪಡುನ್ ಆಪ್ಲ ಮಾಗ್ನ ಪುರ್ನ ಕರಾಯಾ ವ್ಹಯಿ ಮನ್ಹು‍ನ್ ಮಾಗ್ಲ.
21 ಯೇಸುನಿ, “ತುಜ಼ ಮಾಗ್ನ ಕ್ಯಾ? ಮನ್ಲಾ
ತೀ, “ತುಜಾ ರಾಜಾತ್, ಮಾಜಾ ಪ್ಯೊರ್ಗ್ಯಾತ್ಲಾ ಯಕ್ಲಾ ತುಜೆ ಉಜ್‍ವ್ಯಾಂಗ್ನಿ ಆನಿ ಯಕ್ಲಾ ತುಜೆ ಡಾವ್ಯಾಂಗ್ನಿ ಬಸ ಶಾರ್ಕ ಸಬ್ದ ದೆ” ಮಂಥಿ.
22 ಯೇಸುನಿ ತಿಚಾ ಪೊರಾನಾ, “ತುಮಿ ಕ್ಯಾ ಮಾಗ್‌ತ್ಯಾಸಾ ಮನ್ಹುನ್ ತುಮಾನಾ ಠಾವ ನಾಹಿ. ಮಿ ಗೆಥ್ಯಾಲಾ ತರಾಸಾಚಾ಼ ಲೊಟಾ ತುಮಾನಾ ಗಿಹ್ಯಾ ವ್ಹಯಿಲ್ ಕ್ಯಾ? ಮನ್ಹುನ್ ಇಚಾರ್ಲ.
ತ್ಯಲಾ ತೇ “ವ್ಹಯ್ ಆಮಾನಾ ವ್ಹತ್ತ” ಮನ್ಹುನ್ ಉತ್ತರ್ ದಿಲಾ
23 ಯೇಸುನಿ ತ್ಯನಾ, “ಮಿ ಪಿತ್ಯಾಲ್ಯಾ ತರಾಸಾಚಾ ಲೊಟ್ಯಾತ್ ತುಮಿ ಪಿಸಿಲಾ. ಫನ್ ಮಾಜೆ ಉಜ್‌ವ್ಯಾಂಗ್ನಿ ನಾಹಿತ ಡಾವ್ಯಾಂಗ್ನಿ ಬಸ್ನಾರ‍್ಯಾಲಾ ನಿವ್ಡುನ್ ಗೇತ್ಯಾಲಾ ಮಿ ನವ್ಹ. ಮಾಜಾ಼ ಬಾ ತ್ಯೊ ಜಾ಼ಗಾ ಕುನಾಸಾಟಿ ರಾಖುನ್ ಥೆವ್‌ಲ್ಯಾ ತ್ಯನಾ ತ್ಯೊ ಅವ್ಕಾಸ್ ದೇತೊ” ಮನ್ಲಾ.
24 ಬಾಕಿಚಾ ಧಾಜಾ಼ನ್ ಶಿಶಾಂಚಾನಿ ಹ್ಯ ಐಕ್ಲ ಆನಿ ತ್ಯಾ ಬಾವ್ಹಾಂಚಾ಼ ರಾಗ್ ಕೆಲಾ. 25 ಯೇಸುನಿ ಶಿಶಾನಾ ಸಗ್‌ಳ್ಯಾನಾ ಯಕಿಕ್ಡ ಹಾಕ್ಟುನ್, ಯೆಹುದ್ಯನಸ್‌ಲ್ಯಾಲ ಅಧಿಪತಿ ಲೊಕಾವ್ನಿ ಆಪ್ಲಾ ಅಧಿಕಾರ್ ದಾವಾಯಾ ಮನ್ ಕರ್ತ್ಯಾತ ಮನ್ಹುನ್ ತುಮಾನಾ ಠಾವ ಹಾ. ಆನಿ ತ್ಯಾತ್ಲ ಮೊರ್ಲ ಜಾಂತ ಲೊಕಾವ್ನಿ ಆಪ್ಲ ಅಧಿಕಾರ್ ಚಾ಼ಲ್ವಾಯಾ ಮನ್ ಕರ್ತ್ಯಾತ. 26 ಫನ್ ತುಮಿ ತಸ ಕರಾಚ಼ ನಾಹಿ. ತುಮ್ಚಾತ್ ಮೊಟಾ ವ್ಹಯಾ ವ್ಹಯಿ ಮನ್ಹುನ್ ಮನ್‌ ಕರ್ತ್ಯಾಲ್ಯಾನಿ ದುಸ್‍ರ್ಯಾಂಚಿ ಚಾ಼ಕ್ರಿ ಕರಾಯಾ ವ್ಹಯಿ. 27 ತುಮ್ಚಿಪ್ಲಾ ಆಂದಿಚಾ಼ ವ್ಹಯಾ ಮನ್ ಕರ್ತ್ಯಾಲಾ ಗುಲಾಮಾಚೆಗತ್ ಚಾ಼ಕ್ರಿಕರಾಯಾ ವ್ಹಯಿ. 28 ಹ್ಯೊಸ್ ನೇಮ್ ಮಾನ್ಸಾಚಾ ಲೇಕಾಲಾ ಬೀ ವ್ಹನಾರ್ ತವಾ ಮಾನ್ಸಾಚಾ಼ ಲ್ಯೊಕ್ ದುಸ್‌ರ‍್ಯಾಪ್ನಿ ಸೇವಾ ಕರುನ್ ಗಿಹ್ಯಾ ಆಲಾ ನಾಹಿ ದುಸ್‌ರ‍್ಯಾಂಚಿ ಸೇವಾ ಕರಾಯಾ ಆನಿ ಕಿತಿಕಿ ಲೊಕಾನಾ ರಾಖಾಯಾ ಸಾಟಿ ಆಪ್ಲಾ ಜೀವುಸ್ ದಿಯಾ ಆಲಾ” ಮನ್ಹುನ್ ಸಾಂಗ್ಲ.
ದೊಗಾ ಆಂದ್‌ಳ್ಯಾನಾ ಯೇಸುಪ್ನಿ ಬರ ಜಾ಼ಲ
(ಮಾರ್ಕ್ 10:46-52; ಲುಕ್ 18:35-43)
29 ಯೇಸು ಆನಿ ತ್ಯಚ಼ ಶಿಶಾ ಯೆರಿಕೊವಿತ್ನಿ ನಿಗುನ್ ಯತಾನಾ ಖುಬ್ ಲೊಕ ಯೇಸುಚೆ ಮಾಗ್ನಿ ಆಲಿತ. 30 ವಾಟಚೆ ಜ಼ವಳ್ ದೊಗಜಾ಼ನ್ ಅಂದ್ಳ ಬಸ್ಲ ಹುತ್ತ. ಯೇಸು ಹೆ ವಾಟನಿ ಜಾ಼ತ್ಯೊ ಮನ್ಹುನ್ ತ್ಯಂಚಾನಿ ಐಕ್ಲ ತವಾ, “ಪ್ರಭು, ದಾವಿದಾಚಾ ಲೇಕಾ ಆಮ್ಚಿವ ದಯಾ ದ್ಯಾವ್!” ಮನ್ಹುನ್ ವರಾಡ್ಲ.
31 ಲೊಕಾಂಚಾನಿ ಸಗ್‌ಳ್ಯಾ ಆಂದ್‌ಳ್ಯಾನಾ ದಪ್‌ಕ್ಯಾವುನ್, “ಗಪ್ ರಾವ್ಹಾ” ಮನ್ಹುನ್ ಸಾಂಗ್ಲ. ಫನ್ ತೇ ಆಂದ್ಳ, “ಪ್ರಭು, ದಾವಿದಾಚಾ ಲೇಕಾ, ಆಮ್ಚಿವ ದಯಾ ದ್ಯಾವ್!” ಮನ್ಹುನ್ ಖುಬ್ ವರಾಡ್ಲ.
32 ಯೇಸು ಉಬಾ ರಾಹುನ್, ತ್ಯಾ ಆಂದ್‌ಳ್ಯಾನಾ “ಮಿ ತುಮಾನಾ ಕ್ಯಾ ಕರಾಯಾ ವ್ಹಯಿ ಮಂಥಾಸಾ? ಮನ್ಲಾ.
33 ತವಾ ಆಂದ್ಳ, “ಪ್ರಭು, ಆಮಾನಾ ಬಗಾಯಾ ಮಜ಼ತ್ ಕರ್!” ಮನ್ಲ.
34 ಯೇಸುನಿ ತ್ಯಂಚಿ ಸಾಟಿ ದುಃಖಾನಿ ತ್ಯಂಚಾ ಡೊಳ್ಯಾನಾ ಹಾತ್ ಲ್ಯಾವ್ಲಾ. ತವಾಸ್ ತ್ಯನಾ ನದಾರ್ ಆಲಿ. ಮಂಗ್ ತೇ ಯೇಸುಚೆ ಮಾಗ್ನಿ ಗೆಲ.