6
ಸಂಗಚಾ ಕ್ರಿಸ್ತ ಲೊಕಾಂಚಾನಿ ಕೆಲ್ಯಾಲಿ ಬಾಂಡ್ನ
1 ತುಮ್ಚಿಪ ಯಕಾಲಾ ಆನಿಯಕಾವ ಕಾಯ್ತರಿ ವಾದ್‍ಆಸ್ಲಾತ ನ್ಯಾಯಿ ನಿವ್ಡಾಯಾ ದೇವಾಚಾ ಲೊಕಾಂಚೆ ಮೊರ‍್ಹ ಗಿಹುನ್ ಜಾ಼ಯಾಚೆ ಆಂದಿ ದಿಸರ‍್ಯಾ ಲೊಕಾಂಚೆ ಮೊರ‍್ಹ ಗಿಹುನ್ ಜಾ಼ನಾರ್ ಕ್ಯಾ? 2 ದೇವಾಚಿ ಲೊಕ ದುನೆಚಾ಼ ನ್ಯಾಯಿ ನಿವಡ್‌ತ್ಯಾಲಿ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? ದುನೆಚಾ಼ ತಿರ್ಮಾನ್ ತುಮ್ಚಿಪ್ನಿ ವ್ಹಯಾಚ಼ಾ ಆಸ್ತಾನಾ ಬಾರಿಕ್ ಬಾರಿಕ್ ಗುಸ್ಟಿಂಚಾ಼ ತಿರ್ಮಾನ್ ತುಮಾನಾ ವ್ಹಯಿತ್ ನಾಹಿ ಕ್ಯಾ? 3 ಆಮಿ ದೇವ್ ದುತಾಂಚಾ಼ಬಿ ತಿರ್ಮಾನ್ ಕರ್ನಾರ್ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? ತಸಜಾ಼ಲ್ಯಾವ ಹೆ ದುನೆತ್‍ಲ್ಯಾ ಜಿವ್ನಾಚೆ ಗುಸ್ಟಿತ್ ಆಮಿ ಆನಿ ಖುಬ್ ನ್ಯಾಯಿ ತಿರ್ಮಾನ್ ಕರಾವ ನವ್ಹ? 4 ಹೆ ದುನೆಚಾ ಜಿವ್ನಾಲಾ ಸಮಂದ್ ಆಸ್‌ಲ್ಯಾಲ್ಯಾ ಗುಸ್ಟಿಂಚಾ಼ ತಿರ್ಮಾನ್ ಕರಾಯಾ ತುಮಾನಾ ಹಾಕಟ್ಲಾ ಅಸ್ಲತ ಆಸ್‌ಲ್ಯಾ ಗುಸ್ಟಿಂಚಾ಼ ತಿರ್ಮಾನ್ ಕರಾಯಾ ಸಬೆತ್ ಇಸೊಬಾತ್ ನಸ್‌ಲ್ಯಾಲ್ಯಾನಾ ಥರಿವ್ಸಿಲಾ ಕ್ಯಾ? 5 ತುಮಾನಾ ಲಾಜ಼ವಾಟಾಯಾ ಸಾಟಿ ಹ್ಯ ಸಾಂಗ್‌ತ್ಯೊ. ಆಪ್‍ಲ್ಯಾ ಬಾವ್ಹಾಂಚಾ಼ ನ್ಯಾಯಿ ನಿವಡ್ನಾರಾ ಶಾನಾ ತುಮ್ಚಿಪ ಯೊಕ್ಬಿ ನಾಹಿ ಕ್ಯಾ? 6 ಫನ್ ತ್ಯಚೆ ಬದ್ಲಿಸ್ ಯೊಕ್ ಇಸ್ವಾಸಿ ಆನಿಯಕಾ ಇಸ್ವಾಸಿಚೆ ಆಡ್ವಾ ಕೊರ್ಟಾತ್ ಜಾ಼ಯಾಚ಼ ನಾಹಿತ ತ್ಯ ಅಇಸ್ವಾಸಿಂಚೆ ಮೊರ‍್ಹ ನಿಹ್ಯಾಚ಼ ಶಾರ್ಕ ಕ್ಯಾ?
7 ತುಮ್ಚಿಪ ವಾದ್ ವಿವಾದ್ ಆಸ್ಲತ ತುಮಿ ಹಾರಲ್ಯಾಲ ಮನ್ಹುನ್ ಸಮಜಾ಼ಯಾ ಹಿಸ್ ವಳಕ್ ಜಾ಼ಲೆ ಕ್ಯಾ ತ್ಯಚಿವ್ನಿ ಅನ್ನೆವ್ ಸುಸ್ವುನ್ ಗಿಹಿತ್ ನಾಹಿಸಾ ಕಾ? ಮೊಸ್ ಆನಿ ತ್ಯನಿ ಜಾ಼ಲ್ಯಾಲಿ ಲುಕ್ಷಾನ್ ಕಾ ಸುಸ್ವುನಾಹಿ? 8 ಫನ್ ತುಮಿ ತುಮ್ಚಾ ಸ್ವತಾಚಾ ಬನ್ಹಿ ಬಾವ್ಹಾನಾ ಅನ್ನೆವ್ ಆನಿ ಮೊಸ್ ಕೆಲ್ಯಾಸಾ. 9 ನಿಯತ್ ನಸ್‍ಲ್ಯಾಲಿ ದೇವಾಚಾ ರಾಜಾತ್ ಮಿಳತ್ ನಾಹಿತ ಮನ್ಹುನ್ ತುಮಾನಾ ಠಾವ ನಾಹಿ ಕ್ಯಾ? ತುಮ್ಚಿ ತುಮಿಸ್ ಫಸುನಕೊಸಾ ಜಾರ್ಪನ್ ಕರ್ತ್ಯಾಲ ಪಾಶಾನ ಪುಜ಼್‌ತ್ಯಾಲ ದುಸ್ರೆ ಬ್ಯಾಯ್ಕೊಪ ಆನಿ ದುಸ್‌ರ‍್ಯಾ ಗಡ್ಯಾಪ ಜಾ಼ಯಾಚ಼ ಆನಿ ಸಲಿಂಗಾಮಿ, 10 ಚೊರತ್ಯಾಲ, ಆಶಾ ಕರ್ತ್ಯಾಲ, ಪಿದೊಡ, ಕಳ್‍ ಪೆಟ್ವ, ಸುಲುನ್ ಖಾನಾರ ಹ್ಯಾತ್ಲಾ ಯೊಕ್ಬಿ ದೇವಾಚಾ ರಾಜಾತ್ ಜಾ಼ನಾರ್ ನಾಹಿತ. 11 ತುಮ್ಚಾತ್ ಥೊಡಜಾ಼ನ್ ತಸ್ಲ ಹುತ್ತಾಸಾ. ಫನ್ ತುಮಿ ಪ್ರಭು ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಚಾ ನಾವಾನಿ ಆನಿ ಆಮ್ಚಾ ದೇವಾಚಾ ಆತ್‍ಮ್ಯಾನಿ ಧುಹುನ್, ನಿಶ್ಚಳ್ ಜಾ಼ಲ್ಯಾಸಾ, ದೇವಾಪ್ನಿ ನಿಯೆತಿಚ಼ ಮನ್ಹುನ್ ಥರ್ಲ್ಯಾಸಾ.
ಶರೀರಾನಿ ದೇವಾಲಾ ಮಹಿಮಾ
12 “ಸಗ್ಳಿ ಕಾಮ ಕರಾಯಾ ಮನಾ ಹುಕುಮ್‍ ಹಾ,” ಫನ್ ಸಗ್ಳಿ ಪ್ಯಾಯ್ದಾಚಿ ನವ್ಹತ. ಫನ್ ಮಿ ಕಚಾಚಾ ತಾಬ್ಯಾತ್ ನಾಹಿ. ” 13 “ಖಾತ್ಯಾಲ ಜಿನೊಸ್ ಪೊಟಾಸಾಟಿ ಆನಿ ಪ್ವಾಟ್ ಖಾತ್ಯಾಲ್ಯಾ ಜಿನ್ಸಾಸಾಟಿ” ಹಾತ. ದೇವ್ ಹ್ಯಾ ದುನಿನಾಬಿ ನಾಸ್ ಕರ್ನಾರ್. ಫನ್ ಶರೀರ್ ವ್ಯಬಿಚಾರಾಸಾಟಿ ನವ್ಹ ಪ್ರಭುಸಾಟಿ ಹಾ. ಪ್ರಭು ಶರೀರಾಸಾಟಿ ಹಾ. 14 ದೇವಾನಿ ಪ್ರಭುಲಾ ಆಪ್‌ಲ್ಯಾ ಬಳಾನಿ ಮರ‍್ನಾತ್ನಿ ಉಠಿವಲ್ಯಾ ಶಾರ್ಕ ಆಮಾನಬಿ ಆಪ್‍ಲ್ಯಾ ಬಳಾನಿ ಉಠಿವ್ನಾರ್.
15 ತುಮಚಿ಼ ಶರೀರ ಕ್ರಿಸ್ತಾಚ಼ ಶರೀರಾಚ಼ ಭಾಗ್ ಜಾ಼ಲ್ಯಾತ ಮನ್ಹುನ್ ತುಮಾನಾ ಸಮಾಜ್ಲ ನಾಹಿ ಕ್ಯಾ? ಆಸ ಆಸ್ತಾನಾ ಕ್ರಿಸ್ತಾಚ಼ ಶರೀರ ಜಾ಼ಲ್ಯಾಲ್ಯಾನಾ ಕಾಡುನ್ ಸುಳಿಚಾ ಶರೀರಾ ಸಂಗ ಮೀಳ್ವಾಚ಼ ಶಾರ್ಕ ಕ್ಯಾ? ಕಂದಿಸ್ ತಸ ಕರಾಚ಼ ನಾಹಿ. 16 ಸುಳಿಸಂಗ ಮಿಳಾಲ್ಯಾಲಾ ತಿಚಿಸಂಗ ಯಾಕ್ ಶರೀರ‍ ಜಾ಼ಲ್ಯಾ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? “ತೀ ದೊಗ ಯಾಕ್ ಶರೀರ್ ವ್ಹವುನ್ ರಾನಾರ್ ಮನ್ಹುನ್” ದೇವಾಚ಼ಾ ಸಬ್ದ ಸಾಂಗ್‍ತ್ಯೊ ನವ್ಹ. 17 ಫನ್ ಪ್ರಭು ಸಂಗ ಮಿಸಾಳ್ಯಾಲಾ ತ್ಯಚಿಸಂಗ ಯಾಕ್ ಆತ್ಮ ವ್ಹತೊ.
18 ಅನೈತಿಕ್ ಶರೀರಿಕ್ ಸಂಬದ್ ಸುಡುನ್ ದುರ್ ಪಳುನ್ ಜಾ಼ವಾ. ಮಾನ್ಸಕರತ್ಯಾಲಿ ಸಗ್ಳಿ ಪಾಪಾಚಿ ಕಾಮ ಶರೀರಾಚೆ ಬಾಹಿರ್ ಜಾ಼ಲ್ಯಾತ, ಫನ್ ಅನೈತಿಕ್ ಶರೀರಿಕ್ ಸಂಬದ್ ಕರತ್ಯಾಲಾ ಆಪ್‍ಲ್ಯಾ ಸ್ವತಾಚಾ ಶರೀರಾಲಾ ವೈರಿವ್ಹವುನ್ ಪಾಪ್ ಕರ್ತೊ. 19 ತುಮಿ ತುಮ್ಚಿ ಸ್ವತಾಚಿ ಆಸ್ತಿ ನವ್ಹಸಾ ಮನ್ಹುನ್ ಆನಿ ದೇವಾನಿ ದಿಲ್ಯಾಲ ಪವಿತ್ರಾತ್ಮ ತುಮ್ಚೆ ಆತ್ ಹಾ ಮನ್ಹುನ್ ತುಮ್‍ಚ಼ ಶರೀರ್ ದೇವಾಚ಼ ಪವಿತ್ರ ಘರ್ ಜಾ಼ಲ್ಯಾ ಮನ್ಹುನ್ ತುಮಾನಾ ಠಾವನಾಹಿ ಕ್ಯಾ? 20 ತುಮಾನಾ ಖುಬ್ ಕಿಮ್ತಿನಿ ಇಕತ್ ಗೆತಲ್ಯಾಲಿ ಮನ್ಹುನ್ ತುಮ್ಚಾ ಶರೀರಾನಿ ದೇವಾಲಾ ಮರ‍್ಯಾದ್ ದೆವಾ.