2
ಯೇಸುಚಾ಼ ಜ಼ಲ್ಮ
(ಮತ್ತಾಯ್ 1:18-25)
1 ತ್ಯಾ ಯಳಾತ್ ರೊಮ್ ರಾಜ ಸಗ್ಳ ಜನಗನತಿ ಕರಾಯಾ ವ್ಹಯಿ ಮನ್ಹುನ್ ಕೈಸರ್ ಅಗಸ್ಟಸಾಪ್ನಿ ಆಜ್ಞೆ ಆಲಿ 2 ಕುರೆನಿಯಾ ಸಿರಿಯಾ ದೇಸೆಚಾ಼ ಅಧಿಪತಿ ಜಾ಼ಲ್ಯಾಲಾ ಆಸ್ಥಾನಾ ಹಿ ಪೈಲಿ ಗನತಿ ಚಾ಼ಲ್ಲಿ. 3 ಆನಿ ತವಾ ಸಗ್ಳಿ ಲೊಕ ನಾವ ಲಿವುನ್ ಗಿಹ್ಯಾ ಆಪ್‌ಲ್ಯಾ ಆಪ್‌ಲ್ಯಾ ಗಾವಾತ್ ನಿಗಾಲಿತ.
4 ಮನ್ಹುನ್ ಯೊಸೆಪ್ ಸಾಹಿತ್ ಆಪ್ನು ದಾವಿದಾಚಾ ಗರ‍್ಹಾನ್ಯಾಚಾ ಮನ್ಹುನ್ ನಾವ್ ಲಿವುನ್ ಗಿಹ್ಯಾ ಸಾಟಿ ಆಪ್‌ಲ್ಯಾಲಾ ಥರಿವ್‍ಲ್ಯಾಲೆ ಮರಿಯಾಚೆ ಸಂಗ ಗಲಿಲಾಯ್ ಸಿಮೆಚೆ ನಜೆರೆತ್ ಮಂಥ್ಯಾಲ್ಯಾ ಗಾವಾತ್ನಿ ನಿಗುನ್ ಯುದಾಯಾತ್ ಆಸ್‌ಲ್ಯಾಲೆ ಬೆತ್ಲೆಹೇಮ್ ಮಂಥ್ಯಾಲ್ಯಾ ದಾವಿದಾಚಾ ಗಾವಾತ್ ಗೆಲಾ. 5 ತ್ಯೊ ನಾವ ಲಿವುನ್ ಗಿಹ್ಯಾ ಮರಿಯಾ ಸಂಗ ಗೆಲಾ ಆನಿ ತೀಚಿ ಸಂಗ ಸಾಕಾರ್ಸಾಡಿ ಜಾ಼ಲ್ಥಿ ತವಾ ತೀ ಗರ್ವಾರ್ ಹುತ್ತಿ. 6 ತವಾ ಮರಿಯಾ ಗರ್ವಾರ್ ಹುತ್ತಿ. ತೀ ತಿಥ ಆಸ್ಥಾನಾ ತಿಚ ದೀಸ್ ಬರ್ಲ್ಹ. 7 ತಿನಿ ಆಪ್‌ಲ್ಯಾ ಪೈಲ್ಯಾ ಲೇಕಾಲಾ ಜ಼ಲ್ಮ ದೀವುನ್ ಕಪ್‍ಡ್ಯಾತ್ ಗುಂಡ್ಯಾಳುನ್ ತ್ಯನಾ ಗರ‍್ಹಾತ್ನಿ ಜಾ಼ಗಾ ನವ್ಥಾ ಮನ್ಹುನ್ ತ್ಯಲಾ ಗುರಾಂಚೆ ಅಡ್ಗಳಿತ್ ಥೆವ್ಲಾ.
ಕುರುಬುರ್ ಆನಿ ದೇವ್ ಧುತ್
8 ತೇ ರಾತಿ ಥೊಡ ಕುರುಬುರ್ ಗಾವಾತಲ್ಯಾ ಸೇತಾತ್ನಿ ರಾಹುನ್ ಆಪ್ಲಾ ಮೆಂಡ್ರಾಂಚಾ಼ ಹಿಂಡ್ ರಾಖಿತ. 9 ಪ್ರಭುಚಾ಼ ಯೊಕ್ ಧುತ್ ಯವುನ್ ತ್ಯಂಚೆ ಮೊರ‍್ಹ ಉಬಾ ರಾಯ್ಲಾ. ಪ್ರಭುಚಾ಼ ಉಜಿಡ್ ತ್ಯಂಚೆ ಸರ್ಬೌಥ ಪಡ್ಲಾ; ತೇ ಖುಬ್ ಬಿಹ್ಯಾಲ್ಹ. 10 ತ್ಯಾ ಧುತಾನಿ ತ್ಯನಾ ಬಿಹುನಕೊಸಾ, ಐಕಾ ಲೊಕಾನಾ ಸಂತೊಶ್ ಆಂತ್ಯಾಲಾ ಚಾ಼ಂಗ್ಲ ಸಮಾಚಾರ್ ಮಿ ತುಮಾನಾ ಸಾಂಗ್ತೊ. 11 ತ್ಯ ಕ್ಯಾ ಮನ್‌ಲ್ಯಾವ, ಹೆ ಯಳಿ ತುಮ್ಚೆಸಾಟಿ ದಾವಿದಾಚಾ ಗಾವಾತ್ ಯೊಕ್ ರಾಖ್ನಿ ಜ಼ಲಾಮ್‌ಲ್ಯಾ, ತ್ಯೊ ಪ್ರಭು ಜಾ಼ಲ್ಯಾಲಾ ಯೇಸು ಕ್ರಿಸ್ತ ಹಾ. 12 ತ್ಯ ತುಮಾನಾ ಠಾವಾ ವ್ಹಯಾ ವಳಕ್ ಕ್ಯಾ ಮನ್‌ಲ್ಯಾವ ಕಪ್‌ಡ್ಯಾನಿ ಗುತ್ಪಳ್ಯಾಲ ಯಾಕ್ ಮುಲ್ ಅಡ್ಗಳಿತ್ ನಿಜಿವ್‌ಲ್ಯಾಲ ಬಕ್ಸಿಲಾ. ಮನ್ಹುನ್ ಸಾಂಗ್ಲ.
13 ಪಾಕ್ಕನ್ ತ್ಯಾ ದುತಾ ಸಂಗ ಪರಲೊಕ್ ಸೈನ್ಯಾಚಾ಼ ಯೊಕ್ ಮೊಟಾ ಹಿಂಡ್ ಯವುನ್ ಆಂದಿಚಾ ದೇವ್ದುತಾ ಬರ್ಬರ್ ಮಿಳುನ್ ದೇವಾಲಾ ಸ್ತುತಿ ಕೆಲಿ
14 ವೈಲ್ಯಾ ದುನಿಯಾತ್ ದೇವಾಲಾ ಮಹಿಮೆ;
ಭುಲೊಕಾತ್ ಮಾನ್ಚಾಮದಿ ಸಮಾದಾನಾ ದೇವ್ ತ್ಯನಾ ಪಾವನ್ ವ್ಹನಾರ್
ಮನ್ಹುನ್ ದೇವಾಲಾ ಉಪ್ಕಾರ್ ಸಾಂಗ್ಲ.
15 ದೇವ್ದುತ್ ತ್ಯಂಚಿಪ್ನಿ ಪರಲೊಕಾತ್ ನಿಗುನ್ ಗೆಲ್ಯಾ ನಂತರ್ ತೆ ಕರುಬುರ್ “ಆಮಿ ಆತಾಸ್ ಬೆತ್ಲೆಹೇಮತ್ ಜಾ಼ವುನ್ ಆಮಾನಾ ಸಾಂಗುನ್ ದಿಲ್ಯಾಲಿ ಖಬರ್ ಬಗುಯಾ ಚ಼ಲಾ ಮನ್ಹುನ್ ಆಪ್‍ಲ್ಯಾ ಆಪ್‍ಲ್ಯಾತ್ ಬೊಲ್ಲ.
16 ಪಾಟ್ನಿ ಜಾ಼ವುನ್ ಮರಿಯಾ ಯೊಸೆಪ್ ಆನಿ ಅಡ್ಗಳಿತ್ ನಿಜ಼ಲ್ಯಾಲ ತವಾಸ್ ಜ಼ಲಾಮ್‌ಲ್ಯಾಲ ಮುಲ್ ಬಗ್ಲ. 17 ತ್ಯಲಾ ಬಗ್ಲ ತವಾ ತ್ಯಂಚಾನಿ ತ್ಯಚೆ ಗುಶ್ಟಿತ್ ಆಪ್‍ಲ್ಯಾಲಾ ಸಾಂಗ್‍ಲ್ಯಾಲ ಸಾಂಗಾಲಾಗ್ಲ. 18 ಕುರುಬುರಾಂಚಾನಿ ಸಾಂಗ್‍ಲ್ಯಾಲ ಐಕ್‍ಲ್ಯಾಲಿ ಸಗ್ಳಿ ಗಾಭಾರ್ಲಿತ. 19 ಫನ್ ಮರಿಯಾನಿ ತ್ಯ ಸಗ್ಳ ಸಬಾತ್ ಆಪ್‍ಲ್ಯಾ ಮನಾತ್ ಥೀವುನ್ ಯವ್ಜಿತ್ ಹುತ್ತಿ. 20 ಕುರುಬುರಾಂಚಾನಿ ಆಪ್‍ಲ್ಯಾಲಾ ದುತಾಂಚಿಪ್ನಿ ಸಾಂಗಿತ್‍ಲ್ಯಾ ಶಾರ್ಕ ಸಗ್‍ಳ್ಯಾ ಗುಶ್ಟಿ ಐಕುನ್ ಬಗುನ್ ತ್ಯಂಚಿ ಸಾಟಿ ದೇವಾಲಾ ಗೀತ್‍ ಗಾವಿತ್ ಉಪ್ಕಾರ್ ಸಾಂಗಿತ್ ಮಾಗಾರ ಗೆಲ.
ಯೇಸುಚ ನಾವ್ ಥೆವ್‌ಲ್ಯಾಲ ಆನಿ ಯೇರುಸಲೆಮಿಚಾ ದೇವ್ಳಾತ್ ಸಮರ್ಪನ್ ಕೆಲ್ಯಾಲ
21 ತ್ಯಾ ಮೂಲಾಲಾ ಮುಂಜ಼ ಕರಾಯಾ ಆಟ್ವೆ ದಿಸಿ ನೇಲ ಆನಿ ತ್ಯಲಾ ಯೇಸು ಮನ್ಹುನ್ ನಾವ್ ಥೆವ್ಲ “ತ್ಯ ಪೊಟಾತ್ ಪಿಂಡ್ ಗಡ್ಡಾಚೆ ಆಂದಿ ದೇವ್ದುತಾನಿ ತ್ಯಚ಼ ನಾವ್ ಸಾಂಗ್ಲ ಹುತ್ತ.
22 ಮಂಗ್ ಮೊಶೆಚಾ ಧರ್ಮಶಾ ಶಾರ್ಕ ತ್ಯಂಚ಼ ಸುತೀಕ್ ಜಾ಼ಯಾ ವ್ಹಯಿ ಆಸ್‌ಲ್ಯಾಲ ದೀಸ್ ಬರ್ಲ್ಯಾವ ಯೊಸೆಪ್ ಆನಿ ಮರಿಯಾ ತ್ಯಾ ಮೂಲಾಲಾ ಯೆರುಸಲೆಮಿಚಾ ದೇವ್ಳಾತ್ ಪ್ರಭುಲಾ ಪ್ರತಿಶ್ಟೆ ಕರಾಯಾ ನೆಲಾ. 23 ಕಾ ಮನ್‌ಲ್ಯಾವ ಪೈಲ್ಯಾನಿ ಜ಼ಲಾಮ್‍ಲ್ಯಾಲ ಪ್ಯೊರ್ಗಾ ತ್ಯ ದೇವಾಲಾ ಸೊಡಾಯಾ ವ್ಹಯಿ ಮನ್ಹುನ್ ದೇವಾಚಾ ಧರ್ಮ ಶಾಸ್ತಾರಾತ್ ಸಾಂಗ್‍ಲ್ಯಾ ಶಾರ್ಕ ತ್ಯ ದೇವಾಲಾ ದಿಯಾ ವ್ಹಯಿ ಜಾ಼ಲ್ಥ. 24 ಆನಿ ದೇವಾಚಾ ಧರ್ಮಶಾಸ್ತಾರಾತ್ ಸಾಂಗ್‍ಲ್ಯಾ ಶಾರ್ಕ ಯಕ ಜು಼ಡಿ ಕವ್ಡ ನಾಹಿತ ಪ್ಯಾರ್‌ವ್ಯಾಚಿ ದೊನ್ ಪಿಲಿ ಕಾಪಾ ವ್ಹಯಿತಿತ.
25 ತ್ಯಾ ದೀಸಾತ್ ಯೆರುಸಲೇಮಿತ್ ಸಿಮೊನ್ ನಾವಾಚಾ ಮಾನುಸ್ ಹುತ್ತಾ. ಹ್ಯೊ ಮಾನುಸ್ ನಿಯತಿಚಾ ದೇವಾಚಾ ಭಗತ್ ವ್ಹವುನ್ ಇಸ್ರಾಯಲ್ ಲೊಕಾನಾ ಮಜ಼ತ್ ಕರ್ತ್ಯಾಲಾ ಕವಾ ಯನಾರ್ ಮನ್ಹಿತ್ ಹುತ್ತಾ. ಆನಿ ಪವಿತ್ರಾತ್ಮ ತ್ಯಚಿ ಸಂಗ ಹುತ್ತ. 26 ಆನಿ ದೇವಾನಿ ಲಾವುನ್ ದಿಯಾ ವ್ಹಯಿ ಆಸ್‌ಲ್ಯಾಲ್ಯಾ ಮೆಸ್ಸಿಯಾಲಾ ಬಗಾಚೆ ಆಂದಿ ತು ಮರ್ನಾರ್ ನಾಹಿ ಮನ್ಹುನ್ ಪವಿತ್ರಾತ್ಮಾನಿ ಸಿಮೊನಾಲಾ ಸಾಂಗ್ಲ. 27 ಸಿಮೊನ್ ಪವಿತ್ರಾತ್ಮಾಚಾ ಸಾಂಗ್‌ನ್ಯಾನಿ ದೇವ್ಳಾತ್ ಆಲಾ. ತವಾ ಯೊಸೆಪ್ ಆನಿ ಮರಿಯಾ ಯೇಸು ಮಂಥ್ಯಾಲ್ಯಾ ಮೂಲಾಲಾ ಧರ್ಮ ಶಾಸ್ತ್ರಾಶಾರ್ಕ ಚಾ಼ಲ್ವಾ ಪಾಯ್ಜೆ ಮನ್ಹುನ್ ತ್ಯಲಾ ಆತ್ ಆನ್ಲಾ. 28 ಸಿಮೋನಾನಿ ಮುಲ್ ಆಪ್‍ಲ್ಯಾ ಹತಾತ್ ಗಿಹುನ್ ದೇವಾಲಾ ಉಪಕಾರ್ ಸಾಂಗ್ಲ.
29 ಪ್ರಭು ತು ಸಾಂಗ್‍ಲ್ಯಾ ಶಾರ್ಕ ಕೆಲಸ್. ಆತಾ ಸಮಾದಾನಾನಿ ಜಾ಼ಯಾಲಾ ತುಜಾ ಶಿಶಾಲಾ ಮೊಕಳ್ ಜಾ಼ಲಿ.
30 ತು ಥರಿವ್‌ಲ್ಯಾಲ್ಯಾ ರಕ್ಶಕಾಲಾ ಮಿ ಮಾಜಾ ಡೊಳ್ಯಾನಿ ಬಗ್ಲಾ.
31 ತು ತ್ಯಲಾ ಸಗ್‌ಳ್ಯಾ ಲೊಕಾನಾ ದಿಸ ಜೊ಼ಗ ಕೇಲಾಸ್.
32 ತ್ಯೊ ಯಹುದ್ಯ ನಸ್‍ಲ್ಯಾಲ್ಯಾ ಲೊಕಾನಾ ತುಜಿ಼ ವಾಟ್ ದ್ಯಾವ್‌ತ್ಯಾಲಾ ಉಜಿಡ್ ಜಾ಼ಲ್ಯಾ.
ತುಜಿ ಪರಜೆ ಜಾ಼ಲ್ಯಾಲಿ ಇಸ್ರಾಯಲಾನಾ ಮೈಮಾ ವ್ಹನಾರ್.
33 ಸಿಮೊನಾನಿ ತ್ಯಾ ಮುಲಾಚೆ ಗುಶ್ಟಿತ್ ಸಾಂಗ್‍ಲ್ಯಾಲ್ಯಾ ಹ್ಯಾ ಸಬ್ದಾನಾ ತ್ಯಚೆ ಆಯಿ ಬಾಲಾ ಚಮತ್ಕಾರ್ ವಾಟ್ಲಿ. 34 ಸಿಮೊನಾನಿ ತ್ಯನಾ ಆಶಿರ್ವಾದ ಕರುನ್ ಆಯಿ ಮರಿಯಾಲಾ “ಬಗಾ ಹ್ಯ ಹ್ಯಚಿಸ್ ಲಾಗುನ್ ಲೊಕ ಪಡ್‌ತ್ಯಾತ ಆನಿ ಉಟ್ಯಾತ ಆನಿ ಲೊಕ ಹ್ಯಲಾ ವಿರೊದ್ ವ್ಹವುನ್ ಚಾ಼ಲತ್ಯಾತ. 35 ಲೊಕ ಚು಼ರುನ್ ಆತ್ ಬೊಲತ್ಯಾಲ್ಯಾ ಗುಶ್ಟಿ ಬಾಹಿರ್ ಪಡ್ನಾರ್. ಮೊರ‍್ಹ ವ್ಹನಾರ‍್ಯಾ ಗುಶ್ಟಿ ಐಕುನ್. ತುಜಾ ಕಾಳ್‍ಜಾ಼ಲಾತರಿ ಹತ್ಯಾರ ಲಾಗ್‍ಲ್ಯಾಚೆಗತ್‌ವ್ಹಯಿಲ್” ಮನ್ಹುನ್ ಸಾಂಗ್ಲ.
36 ಇತ್ಕಸ್ ನವ್ಹ. ಅಸೆರಾಚಾ ಕುಳಾತ್ ಫನುವೆಲಾಚಿ ಲೇಕ್ ಅನ್ನಾ ಮಂಥ್ಯಾಲಿ ಯೆಕ್ ಪ್ರವಾದಿನಿ ಹುತ್ತಿ. ತಿಚ಼ ಲಗಿನ್ ವ್ಹವುನ್ ನವರ‍್ಯಾ ಸಂಗ ಸಾತ್ ವರ್ಸ ಸಂಸಾರ್ ಕರುನ್ ಆತಾ ತೀ ಖುಬ್ ಮಾಥಾರಿ ಜಾ಼ಲ್ಥಿ. 37 ಆತಾ ತಿಲಾ ಐಂಸಿವ ಚಾರ್ ವರ್ಸ ವಯಾ ಜಾ಼ಲಿ. ಆನಿ ತೀ ರಾಂಡಾವ್ ಹುತ್ತಿ ತೀ ದೀವುಳ್ ಸುಡುನ್ ಜಾ಼ಯಾಚೆ ಆಂದಿ ದೇವ್ಳಾತ್ ಉಪಾಸಿ ಮಾಗ್ನ ಕರೀತ್ ರ‍್ಯಾತ್ ದೀಸ್ ದೇವಾಚಿ ಸೇವಾ ಕರೀತ್ ಹುತ್ತಿ.
38 ತೀ ತೇಸ್ ಗಟ್ಕಲಾ ತಿಥ ಯವುನ್, ದೇವಾಲಾ ಉಪ್ಕಾರ್ ಸಾಂಗುನ್ ದೇವಾನಿ ಯೆರುಸಲೇಮಚೆ ಸುಟ್ನುಕಿಚಿ ವಾಟ್ ಬಕ್‌ತ್ಯಾಲ್ಯಾಂಚಿ ಸಂಗ ತ್ಯಚಿ ಖಬರ್ ಸಾಂಗ್ಲಿ.
ಮಾಗಾರಿ ನಜರೇತಿತ ಆಲ್ಯಾಲಿ
39 ಪ್ರಭುಚಾ ಧರ್ಮಶಾಸ್ತಾರಾತ್ ಸಾಂಗ್‍ಲ್ಯಾಲ ಕಾರ್ಯಾ ಸಗ್ಳ ಕೆಲ್ಯಾ ನಂತರ್ ಯೊಸೆಪ್ ಆನಿ ಮರಿಯಾ ಗಲಿಲಾಯಾತ್ ಆಸ್‍ಲ್ಯಾಲ್ಯಾ ನಜರೆತ್ ಮಂಥ್ಯಾಲ್ಯಾ ಆಪ್‍ಲ್ಯಾ ಗಾವಾತ್ ಪರ್ತುನ್ ಗಿಲಿತ. 40 ತ್ಯ ಮುಲ್ ವಾಡತ್ ಮೊಟಾ ವ್ಹವುನ್ ಗಿನ್ಯಾನಾನಿ ಆನಿ ಬಳಾನಿ ಬರ‍್ಹುನ್; ದೇವಾಚಿ ದಯೆ ತ್ಯಚಿ ಬರ್ಬರ್ ಹುತ್ತಿ.
ಬಾರಾ ವರ್ಸಾಚಾ಼ ಯೇಸು
41 ತ್ಯಚಿ ಆಯಿ ಬಾ ಪೆರ್ತೆಕ್ ವರ್ಸಿ ವಲಾಂಡ್ಯಾಚಾಸನಾಲಾ ಯೆರುಸಲೇಮಿತ್ ಜಾ಼ಯಿತಿತ. 42 ಆಸ ಆಸ್ಥಾನಾ ತೆ ಬಾರಾ ವರ್ಸಾಚಾ ಜಾ಼ಲ್ಹಾತವಾ ತೀ ಖಾಯಿಮ್ಚೆ ಪದ್ದತಿ ಶಾರ್ಕ ಪಸ್ಕಾಚಾ ಸನಾಲಾ ತಿಥ ಗಿಲಿತ. 43 ಸನಾಚ ದೀಸ್ ಸಪುನ್ ಮಾಗಾರಿ ಯತಾನಾ ಯೇಸು ಯೆರುಸಲೇಮಿತುಸ್ ರಾಯ್ಲಾ ತ್ಯ ತ್ಯಚೆ ಆಯಿ ಬಾಲಾ ಸಮಾಜ಼್ಲನಾಹಿ. 44 ಯೊಸೆಪ್ ಆನಿ ಮರೆಯಾ ತ್ಯೊ ವಾಟನಿ ಜಾ಼ತ್ಯಾಲ್ಯಾಂಚೆ ಸಂಗ ಆಸಲ್ ಮನ್ಹುನ್ ಯವ್ಜುನ್ ಯೇಕ್ ದಿಸಾಚಿ ವಾಟ್ ಚಾ಼ಲುನ್ ಆಪ್ಲೆ ಮಾಯಾದಾಯೆಂಚಿಪ್ನಿ ವಳ್ಕಿಂಚಾಪ್ನಿ ತ್ಯಲಾ ಶೊದ್ಲಾ. 45 ಫನ್ ಯೇಸು ದಿಸ್ಲಾನಾಹಿ, ತವಾ ಮಾಗಾರಿ ಯೆರುಸಲೇಮಿತ್ ಸುದಿತ್ ಗೆಲಿತ.
46 ತೀನ್ವೆ ದಿಸಿ ಯೇಸುಲಾ ದೇವ್ಳಾತ್ ಬಗ್ಲಾ. ತ್ಯೊ ಯೆಹುದ್ಯ ಪಂಡಿತಾಂಚೆ ಮದ್ದಿ ಬಸ್ಸುನ್ ತ್ಯಂಚ಼ ಬೋಲ್ನ ಐಕಿತ್ ಪ್ರಶ್ನೆ ಇಚಾರಿತ್ ಹುತ್ತಾ. 47 ಯೇಸು ಬೊಲ್ಯಾಲ ಸಬಾತ್ ಐಕ್‍ಲ್ಯಾಲಿ ಸಗ್ಳಿ ತ್ಯಚೆ ಬುದ್ದಿಲಾ ಆನಿ ಉತ್ತರ್ ದಿಲ್ಯಾಲಾ ಬಗುನ್ ಗಾಭಾರ್ಲಿತ. 48 ಆಯಿ ಬಾನಿ ಯೇಸುಲಾ ಬಗುನ್ ಚಮತ್ಕಾರ್ ವಾಟ್ಲ; ಆನಿ ತ್ಯಚಿ ಆಯಿ “ಲೇಕಾ ತು ಆಮಾನಾ ಆಸ ಕಾ ಕೆಲಸ್? ಬಗ್ ತುಜಾ಼ ಬಾ ಆನಿ ಮಿ ಕ್ಯವ್ಡಿ ತಳ್ಮಳುನ್ ತುಲಾ ಸುದಿತ್ ಆಲಾವ್ ನವ್ಹ” ಮನ್ಹುನ್ ಇಚಾರ್ಲ.
49 ತವಾ ಯೇಸು ತ್ಯನಾ “ತುಮಿ ಮನಾ ಕಸ್ಯಾಲಾ ಸುದಿತಾಸಾ? ಮಿ ಮಾಜಾ ಬಾಚಾ ಗರ‍್ಹಾತ್ ರಾನ್ಹಾರ್ ಮನ್ಹುನ್ ತುಮಾನಾ ಕಳ್ಳನಾಹಿಕ್ಯಾ? ಮನ್ಹುನ್ ಉತ್ತರ್ ದಿಲಾ. 50 ಖರ ತ್ಯನಿ ಸಾಂಗ್‍ಲ್ಯಾಲ್ಯಾ ಸಬ್ದಾಂಚಾ಼ ಅರ್ಥ ತ್ಯನಾ ಜಾ಼ಲ್ಹಾನಾಹಿ.
51 ನಂತರ್ ಯೇಸು ತ್ಯಂಚೆ ಸಂಗ ನಜರೆತಿತ್ ಯವುನ್ ತ್ಯಂಚಿಗತ್ ರಾಯ್ಲ. ಫನ್ ತ್ಯಚಿ ಆಯಿ ಹ್ಯ ಸಗ್ಳ ಆಪ್‌ಲ್ಯಾ ಮನಾತ್ ಥಿವುನ್ ಯವ್ಜಿತಿ. 52 ಯೇಸು ಗಿನ್ಯಾನಾನಿ ಆನಿ ಆಂಗಾನಿ ಬರ‍್ಹುನ್ ಆಲಾ; ತ್ಯವ್ಡಸ್ ನವ್ಹ ದೇವಾಚಿ ಆನಿ ಮಾನ್ಸಾಚಿ ದಯಾ ತ್ಯಚಿವ ಖುಬ್ ಜಾ಼ಲಿ.