16
ಯೇಸುಚಿ ಪಾರಕ್ ಕರಾಯಾ ಯೆಹುದ್ಯ ಜಾಂತ್ಯಾಚಿ ಯತ್ನ
(ಮಾರ್ಕ್ 8:11-13; ಲುಕ್ 12:54-56)
1 ಫರಿಸಾಯ್ ಆನಿ ಸದುಕಾಯ್ ಯೇಸುಪ ಆಲ. ತೇ ಯೇಸುಚಿ ಪಾರಕ್ ಕರಾಯಾ, “ತು ದೇವಾಪ್ನಿ ಆಲ್ಯಾಲಾ ಮನ್ಹುನ್ ದಾವುನ್ ದಿಯಾ ಯಾಕ್ ಚಮತ್ಕಾರಾಚ಼ ಕಾಮ್ ಕರುನ್ ದ್ಯಾವ್” ಮನ್ಹುನ್ ಮನ್ಲ.
2 ಯೇಸುನಿ, “ದೀಸ್ ಮಾವಾಳ್ತಾನಾ ವಾತಾವರನ್ ಕಸ ಆಲ ಮನ್ಹುನ್ ತುಮಾನಾ ಸಮಾಜ಼ಲ್ಯಾ. ಆಬಾಳ್ ತಾಂಬ್ಡ ಜಾ಼ಲ್ಹಕಿ, ಆಮಾನಾ ಚಾ಼ಂಗ್ಲ ವಾತಾವರನ್ ಹಾ ಮಂಥಾಸಾ. 3 ಸಕಾಳಚಾ಼ ದೀಸ್ ಉಗಾವ್‌ತ್ಯಾಲಾ ಬಗ್ತಾಸಾ. ಆಬಾಳ್ ಕಾಳ ಜಾ಼ಲ್ಹಕಿ ನಾಹಿತ ತಾಂಬ್ಡ ಜಾ಼ಲ್ಹಕಿ, ಆಜ಼್ ಪಾವುಸ್ ಯನಾರ್ ಮಂಥಾಸಾ, ಹ್ಯ ಸಗ್ಳಿ ವಾತಾವರನಾಚಿ ವಳಕ್ ಜಾ಼ಲೆ. ತುಮಿ ಹಿ ವಳಕ್ ಬಗುನ್ ತ್ಯಚಾ಼ ಆರ್ಥ ಸಮಜು಼ನ್ ಗೆಥಾಸಾ. ತಸಸ್ ತುಮಿ ಬಗ್‌ತ್ಯಾಲ್ಯಾ ಹ್ಯಾ ಗುಶ್ಟಿ ದಿಕಿಲ್ ವಳಕ್ ಜಾ಼ಲೆ. ಫನ್ ಹ್ಯಾ ದಿಸಾಚಾ ವಳ್ಕಿಂಚಾ಼ ಆರ್ಥ ತುಮಾನಾ ಠಾವಾ ನಾಹಿ. 4 ಬುರ್ಸಿ ಆನಿ ದೇವಾಲಾ ನಕ್ವಾಟ್ ಕೆಲ್ಯಾಲಿ ಲೊಕ ವಳ್ಕಿ ಸಾಟಿ ಯಾಕ್ ಚಮತ್ಕಾರಾಚ಼ ಕಾಮ್ ಬಗಾಯಾ ಮನ್ ಕರ್ತ್ಯಾತ. ಫನ್ ತ್ಯನಾ ಯೊನಾಪ ಜಾ಼ಲ್ಯಾಲ ಚಮತ್ಕಾರಾಚ಼ ಕಾಮ್ ಸುಡುನ್ ದುಸ್ರ ಕುಟ್ಲ ಚಮತ್ಕಾರಾಚ಼ ಕಾಮ್ ಗಾವ್ನಾರ್ ನಾಹಿ” ಮನ್ಲಾ. ನಂತರ್ ಯೇಸು ತ್ಯೊ ಜಾ಼ಗಾ ಸುಡುನ್ ಗೆಲಾ.
ಫರಿಸಾಯಾಂಚ಼ ಆನಿ ಯೆಹುದ್ಯಾಂಚಾ ಸಿಕಿವ್‌ನ್ಯಾಚೆ ಗುಶ್ಟಿತ್ ಹುಶಾರ್ಕಿ
(ಮಾರ್ಕ್ 8:14-21)
5 ಯೇಸು ಆನಿ ತ್ಯಚ಼ ಶಿಶಾ ಸಮಿಂದೊರ್ ವಲ್ಯಾಂಡುನ್ ಗೆಲ. ಫನ್ ಶಿಶಾ ಬಾಕ್‌ರ‍್ಯಾ ಆನಾಯಾ ಇಸಾರ್ಲ. 6 ಯೇಸುನಿ ಶಿಶಾನಾ, “ಹುಶಾರಿನಿ ರಾವ್ಹಾ! ಫರಿಸಾಯಾಂಚೆ ಆನಿ ಸದ್ದುಕಾಯಾಂಚಾ ಖಾತ್ಯಾಲ್ಯಾ ಸೊಡ್ಯಾತ್ ಜಾ಼ಗೃತಿನಿ ರಾವ್ಹಾ” ಮನ್ಹುನ್ ಸಾಂಗ್ಲ.
7 ತ್ಯಂಚಾನಿ ಹ್ಯಚಾ ಅರ್ಥಾಚಾ಼ ಇಚಾರ್ ಕೆಲಾ. ತೇ, “ಆಮಿ ಬಾಖ್‌ರ‍್ಯಾ ಆನಾಯಾ ಇಸಾರ್ಲಾವ್ ಮನ್ಹುನ್ ಯೇಸುನಿ ಆಸ ಸಾಂಗ್ಲ ಆಸಲ್ ಕ್ಯಾ? ಮನ್ಹುನ್ ಬುಲುನ್ ಗೇತ್ಯಾತ
8 ಶಿಶಾ ಹೆ ಗುಶ್ಟಿಚಾ಼ ಇಚಾರ್ ಕರ್ತ್ಯಾಲ ಯೇಸುಲಾ ಸಮಾಜ಼ಲಾ ಹುತ್ತಾ. ಮನ್ಹುನ್ ಯೇಸು ತ್ಯನಾ, “ಬಾಕ್ರಿ ನಾಹಿ ಮನ್ಹುನ್ ಬೊಲ್ತಾಸಾ ಕಾ? ಥೊಡಾ ಇಸ್ವಾಸ್ ಆಸ್‌ಲ್ಯಾಲ್ಯಾನು, 9 ತುಮಿ ಆಜು಼ನ್ ಸಮಜು಼ನ್ ಗೇತ್ಲ ನಾಹಿಸಾ ಕ್ಯಾ? ಪಾಚ಼್ ಬಾಕ್‌ರ‍್ಯಾಂಚಾನಿ ಪಾಚ಼್ ಹಾಜಾ಼ರ್ ಲೊಕಾನಾ ಜೆವಾನ್ ದಿಲ್ಯಾಲ ತುಮಾನಾ ಯಾದ್ ನಾಹಿ ಕ್ಯಾ? ಲೊಕ ಜೆವಾನ್ ಖಾವುನ್ ಜಾ಼ಲ್ಯಾವ ತುಮಿ ಖುಬ್ ಬುಟ್ಯಾತ್ನಿ ಬಾಕ್ರಿ ಬರ್‌ಲ್ಯಾಲ್ಯಾ ತುಮಾನಾ ಯಾದ್ ನಾಹಿ ಕ್ಯಾ? 10 ಸಾತ್ ಬಾಕ್‌ರ‍್ಯಾಂಚ಼ ತುಕ್ಡ ಚಾರ್ ಹಾಜಾ಼ರ್ ಲೊಕಾನಾ ಜೆವಾನ್ ವ್ಯಾಡ್‌ಲ್ಯಾ ತುಮಾನಾ ಯಾದ್ ನಾಹಿ ಕ್ಯಾ? ಲೊಕ ಖಾವುನ್ ಜಾ಼ಲ್ಯಾವ ಮಂಗ್ ತುಮಿ ಖುಬ್ ಬುಟ್ಯಾತ್ನಿ ಬಾಕ್ರಿ ಬರ್‌ಲ್ಯಾಲ್ಯಾ ತುಮಾನಾ ಯಾದ್ ನಾಹಿ ಕ್ಯಾ? 11 ಮನ್ಹುನ್ ಮಿ ತುಮಾನಾ ಸಾಂಗ್‌ಲ್ಯಾಲ ಬಾಕ್ರಿಂಚ಼ ನವ್ಹ. ತುಮಿ ಹ್ಯ ಸಮಜು಼ನ್ ಗಿಹಿತ್ ನಾಹಿಸಾ ಕಾ? ಫರಿಸಾಯ್ ಆನಿ ಸದ್ದುಕಾಯಾಂಚಾ ಖಾತ್ಯಾಲ್ಯಾ ಸೊಡ್ಯಾತ್ ಗಾವ್ಹಾಚೆ ಆಂದಿ ತುಮಿ ಜಾ಼ಗೃತ್ ರಾಹ್ಯಾ ವ್ಹಯಿಸಾ ಮನ್ಹುನ್ ಮಿ ತುಮಾನಾ ಹುಶಾರ್ಕಿ ದಿಲಿ” ಮನ್ಲಾ”
12 ತವಾ ಶಿಶಾಂಚಾನಿ ಬಾಕ್ರಿಂಚಾ ಆಂಬಾಟ್ ಪಿಠಾಚೆ ಗುಸ್ಟಿತ್ ಹುಶಾರ್ ರಾಹ್ಯಾ ಆಮಾನಾ ಸಾಂಗಲ್ಯಾಲ ನವ್ಹ; ಫರಿಸಾಯ್ ಆನಿ ಸದ್ದು ಕಾಯಾಂಚಾ ಸಿಕಿವ್‌ನ್ಯಾಲಾ ಹುಶಾರ್ ರಾಹ್ಯಾ ಸಾಂಗಲ್ಯಾ ಮನ್ಹುನ್ ಸಮಜು಼ನ್ ಗೆತ್ಲ.
ಕ್ರಿಸ್ತುಸ್ ರಕ್ಷಕ್
(ಮಾರ್ಕ್ 8:27-30; ಲುಕ್ 9:18-21)
13 ಯೇಸು ಪಿಲಿಪ್ಪ ಕೈಸರ್ ಮಂಥ್ಯಾಲ್ಯಾ ಗಾವಾಚೆ ಜ಼ವಳ್. ಯೇಸುನಿ ಆಪ್‌ಲ್ಯಾ ಶಿಶಾನಾ, “ಮಾನ್ಸಾಚಾ಼ ಲ್ಯೊಕ್ ಜಾ಼ಲ್ಯಾಲಾ ಮನಾ ಲೊಕ ಕೊನ್ ಮನ್ಹುನ್ ಸಾಂಗ್‌ತ್ಯಾತ? ಮನ್ಹುನ್ ಇಚಾರ್ಲ.
14 ಶಿಶಾ, “ಥುಡಿ ಬಾಪ್ತಿಸ್ಮಾ ಯೊಹಾನ್ ಮಂಥ್ಯಾತ ಆನಿ ಥುಡಿ ಎಲಿಯಾ ಮಂಥ್ಯಾತ. ಆನಿ ಥುಡಿ ಯೆರೆಮಿಯಾ ನಾಹಿತ ಪ್ರವಾದಿತ್ಲಾ ಯೊಕ್ ಮಂಥ್ಯಾತ.
15 ತ್ಯಲಾ ತ್ಯನಿ, “ತುಮಿ ಮನಾ ಕೊನ್ ಮಂಥಾಸಾ? ಮನ್ಹುನ್ ಇಚಾರ್ಲ.
16 ಸಿಮೊನ್ ಪೇತ್ರಾ, “ತುಸ್ ಕ್ರಿಸ್ತ್. ದೇವಾಪ್ನಿ ಲಾವುನ್ ದಿಲ್ಯಾಲಾ ರಕ್ಷಕ್ ಜಾ಼ಲ್ಯಾಲಾ ಕ್ರಿಸ್ತ್” ಮನ್ಹುನ್ ಉತ್ತರ್ ದಿಲಾ.
17 ಯೇಸುನಿ, “ಯೊಹಾನಾಚಾ ಲೇಕಾ ಸಿಮೊನಾ ತು ಬರಾ. ತ್ಯ ತುಲಾ ಸಾಂಗಲ್ಯಾಲ ಮಾನ್ಸಾನಿ ನವ್ಹ. ಸ್ವರ್ಗಾತ್ ಆಸ್‌ಲ್ಯಾಲ್ಯಾ ಮಾಜಾ ಬಾನಿ ತುಲಾ ಸಾಂಗುನ್ ದಿಲ. 18 ಮನ್ಹುನ್ ಮಿ ತುಲಾ ಸಾಂಗಾಚ಼ ಕ್ಯಾ ಮಂಜೆ, ತುಸ್ ಪೇತ್ರಾ. ಮಿ ಹೆ ದುಂಢಿವ ಸಬೆ ಬ್ಯಾಂತೊ. ಪಾತಾಳಾತಲ್ಯಾ ಬಳಾಲಾ ಸಾಹಿತ್ ಸಭಾಲಾ ಪಾಡಯಾ ವ್ಹನಾರ್ ನಾಹಿ. 19 ಸ್ವರ್ಗಾಚಾ ರಾಜಾಚಿ ಕುಲ್ಪಾಚಿ ಚಾವಿ ಮಿ ತುಲಾ ದೇತೊ. ತು ದರ್ಥಿವ ಅನುಮತಿ ದಿಯಾ ವ್ಹನಾರ್ ತೀ ಸ್ವರ್ಗಾತ್ಬಿ ಅನುಮತಿ ದಿಯಾ ವ್ಹನಾರ್. ತು ಧರ್ಥಿವ ಅನುಮತಿ ದಿಯಾ ವ್ಹಯಿತ್ನಾಯಿ ತೀ ಸ್ವರ್ಗಾತ್ಬಿ ದಿಯಾ ವ್ಹಯಿತ್ನಾಹಿ” ಮನ್‍ಲ್ಹಾ.
20 ಮಂಗ್ ಯೇಸುನಿ ಆಪ್‌ಲ್ಯಾ ಶಿಶಾನಾ, ಆಪ್ನು ಕ್ರಿಸ್ತ ಮನ್ಹುನ್ ಕುನಾಲಾ ಸಾಂಗುನಕೋಸಾ ಮನ್ಹುನ್ ತಾಕಿತ್ ದಿಲಿ.
ಯೇಸುನಿ ದುಖಾಚ಼ ಆನಿ ಮರ್ನಾಚ಼ ಆಂದಿಸ್ ಸಾಂಗ್‌ಲ್ಯಾಲ
(ಮಾರ್ಕ್ 8:9; ಲುಕ್ 9:22-27)
21 ತ್ಯಾ ಯಳಾಲಾ ಯೇಸು, “ಆಪ್ನು ಯೆರುಸಲೆಮಿತ್ ಜಾ಼ಯಾ ವ್ಹಯಿ ಮನ್ಹುನ್ ತಿಥ ಆನಿ ಯೆಹುದ್ಯಾಂಚಾ ಮುಖ್ಯ ಜಾಂತ್ಯಾಂಚ್ಯಾಪ್ನಿ ಮುಖ್ಯ ಯಾಜಕಾಂಚಿಪ್ನಿ ಆನಿ ಧರ್ಮೊಪದೇಶಾಕಾಂಚಿಪ್ನಿ ಆಪ್ನು ಖುಬ್ ತರಾಸ್ ಖಾವುನ್ ಮಾರುನ್ ಟಾಕುನ್ ತಿನ್ವೆ ದೀಸಿ ಮೆಲ್ಯಾಲ್ಯಾತ್ನಿ ಜಿತ್ತಾ ವ್ಹವುನ್ ಉಠುನ್ ಯಯಾ ವ್ಹಯಿ” ಮನ್ಹುನ್ ಆಪ್‌ಲ್ಯಾ ಶಿಶಾನಾ ಉಗ್ಡುನ್ ಸಾಂಗ್ಲ.
22 ತವಾ ಪೇತ್ರಾನಿ ಯೇಸುಲಾ ಕಡವ ನಿಹುನ್, “ ಪ್ರಭು, ದೆವಾನಿ ತುಲಾ ತಸ ಕರುನಾಹಿ!” ತುಲಾ ಆಸ ಕಂದಿಸ್ ವ್ಹವುನಾಹಿ ಮನ್ಹುನ್ ದಪ್‍ಕ್ಯಾವಾಯಾ ಲಾಗಲಾ.
23 ತವಾ ಯೇಸುನಿ ಪೇತ್ರಾಲಾ ಪರ್ತುನ್ ಸಾಂಗ್ಲ, “ಸೈತಾನಾ, ಹಿತ್ನಿ ಜಾ಼! ತು ಮನಾ ಆಡ್ವಾ ಜಾ಼ಲ್ಯಾಸ್! ತುಜಿ ಯವಜ್ನಾ಼ ಮಾನ್ಸಾಚಿ ಯವಜ್ನಾ಼ ದೇವಾಚಿ ನವ್ಹ. ”
24 ಮಂಗ್ ಯೇಸುನಿ ಆಪ್‌ಲ್ಯಾ ಶಿಶಾನಾ, “ಮಾಜೆ ಮಾಗ್ನಿ ಯಯಾ ಮನ್ ಕರ್ತ್ಯಾಲಾ ಆಪ್‌ಲ್ಯಾಲಾಸ್ ಆಪ್ನು ನಕ್ವಾಟ್ ಕರಾಯಾ ವ್ಹಯಿ. ತ್ಯನಿ ತರಾಸ್ ಖಾವುನ್ ಮರಾಯಾಬಿ ತಯಾರ್ ವ್ಹವುನ್ ಮಾಜೆ ಮಾಗ್ನಿ ಯಯಾ ವ್ಹಯಿ. 25 ಆಪ್ಲಾ ಜೀವ್ ಉರ್ವಾ ವ್ಹಯಿ ಮಂಥ್ಯಾಲಾ ತ್ಯೊ ಸಾಂಡುನ್ ಗೇನಾರ್. ಮಾಜಿ ಸಾಟಿ ಆಪ್ಲಾ ಜೀವ್ ದೇನಾರ‍್ಯಾಲಾ ತ್ಯೊ ಪರ್ತುನ್ ಗಾವ್ನಾರ್. 26 ಯಕಾನಿ ದುನ್ಯಾ ಸಗ್ಳಿ ಕಮುವುನ್ ಆಪ್ಲಾ ಜೀವ್ ನಾಸ್ ಕರುನ್ ಗೇತ್ಲಾತ ತ್ಯನಿ ತ್ಯಲಾ ಫಾಯ್ದಾ ಕ್ಯಾ? ಮಾನಸಾನಿ ಆಪ್ಲಾ ಜೀವ್ ಗಿಹ್ಯಾ ಸಾಟಿ ಕ್ಯಾ ದಿಯಾ ವ್ಹಯಿಲ್? 27 ಮಾನ್ಸಾಚಾ಼ ಲ್ಯೊಕ್ ಆಪ್‌ಲ್ಯಾ ಬಾಚ಼ ಮೊಟ ಫನ್ ಆನಿ ಆಪ್‌ಲ್ಯಾ ದುತಾ ಸಂಗ ಪರ್ತುನ್ ಯವುನ್ ಪರತೇಕಾಲಾ ತ್ಯಚಾ ತ್ಯಚಾ ಕಾಮಾಜೊ಼ಗ ಪ್ರತಿ ಫಳ್ ದೇನಾರ್. 28 ಮಿ ತುಮಾನಾ ಖರ ಸಾಂಗ್ತೊ ಆತಾ ಹಿತ್ತ ಉಬಿ ರಾಯ್‍ಲ್ಯಾಲ್ಯಾತ್ಲಿ ಥುಡಿ ಮಾನ್ಸಾಚಾ಼ ಲ್ಯೊಕ್ ಸಗ್‌ಳ್ಯಾಂಚಾ಼ ರಾಜಾ಼ ವ್ಹವುನ್ ಯತ್ಯಾಲಾ ಬಗಿ ಪರತ್ ಮರ್ನಾರ್ ನಾಹಿತ” ಮನ್ಹು‍ನ್ ಸಾಂಗ್ಲ.