4
ದೇವಾಲಾ ಆವಾಡತ್ಯಾಲಾ ಜೀವ್ನಾ
1 ಸರ್ತ, ಬನ್ಹಿ ಬಾವ್ಹಾನು ಆಮಿ ಪ್ರಬು ಯೆಸುಪ್ನಿ ತುಮಾನಾ ದಿಲ್ಯಾಲ್ಯಾ ಆಜ್ಞಾ ಸಮಾಜ಼ಲ್ಯಾಸಾ. 2 ಮನ್ಹುನ ತುಮಿ ಕಸಿ ಚಾ಼ಲುನ್ ದೆವಾಲಾ ಆವ್ಡಾಯಾ ವ್ಹಯಿಸಾ ತ್ಯಾ ಆಜ್ಞಾ ಆಮ್ಚಿಪ್ನಿ ಶಿಕುನ್ ತಸಿಸ್ ಚಾ಼ಲತ್ ಹಾಸಾ. ತುಮಿ ತಸಿಸ್ ಆಜು಼ನ್ ಖುಬ್ ಚಾ಼ಲಾಯಾ ವ್ಹಯಿಸಾ ಮನ್ಹುನ್ ಯೆಸು ಕ್ರಿಸ್ತಾಪ ಮಾಗ್ತೊ. 3 ದೇವಾಚಿ ಇಚಾ ಕ್ಯಾ ಮಂಜೆ ತುಮಿ ಪವಿತ್ರ ರಾಹ್ಯಾ ವ್ಹಯಿಸಾ. ಮನ್ಹುನ್ ವ್ಯಬಿಚಾರಾಪ್ನಿ ದುರ್ ರಾವ್ಹಾ. 4 ದೆವಾಲಾ ಸಮಜು಼ನ್ ಗಿಹ್ಯಾಚೆ ಆಂದಿ ಆಸಲ್ಯಾಲ್ಯಾ ಲೊಕಾಂಚೆಗತ್ ಕಾಮಾಬಿಲಾಶೆತ್ ಗಾವ್ಹಾಚೆ ಆಂದಿ, 5 ತುಮ್ಚಿಪ್ಲಾ ಪರ್ತೆಕ್ ಯೊಕ್ ನಿರ್ಮಳ್ ಮನಾನಿ ಮರೆದಿನಿ ಬ್ಯಾಯ್ಕೊ ಕರುನ್ ಗೆವ್ಹಾವ. 6 ಆನಿ ಹೇ ಗುಶ್ಟಿತ್ ಕುನಿ ಸಾಹಿತ್ ಆಪ್ಲಿ ಚು಼ಕ್ ನಾಹಿತ ಆನಿ ಕಚೆ ತರಚಾ಼ ಫುಕಟ್‌ ಪ್ಯಾಯ್ದಾ ಗಿಹುನಾಹಿ ಕಾ ಮಂಜೆ ಹ್ಯಾ ಸಗ್‌ಳ್ಯಾ ಪಾಪಾನಾ ಪ್ರಭು ಸಿಕ್ಷಾ ದೇನಾರ್ ಆಮಿ ಆಂದಿಸ್ ತುಮಾನಾ ಸಾಂಗ್‌ಲ್ಯಾ ಆನಿ ಹುಶಾರ್ಕಿ ದಿಲೆ. 7 ದೇವಾನಿ ಆಮಾನಾ ಪಾಪಾಚಾ಼ ಜೀವ್ನಾ ಕರಾಯಾ ಹಾಕಟ್ಲ ನಾಹಿ ಚಾ಼ಂಗ್ಲಾ ಜೀವ್ನಾ ಕರಾಯಾ ಹಾಕಟ್ಲ 8 ಆಸ ಆಸ್ಥಾನಾ ಕೊನ್ ಹೆ ಶಿಕ್ಷನಾಚಿ ನಕ್ವಾಟ್ ಕರ್ತೊ ತ್ಯೊ ಮಾನ್ಸಾಲಾ ನಾಹಿ ಪವಿತ್ರಾತ್ಮಾ ತುಮಾನಾ ದೆತ್ಯಾಲ್ಯಾ ದೇವಾಲಾ ನಕ್ವಾಟ್ ಕರ್ತೊ.
9 ತುಮ್ಚೆ ಸಂಗಚಾ ಬಾವ್ಹಾಂಚಿ ಮಾಯಾ ಕರಾಯಾ ವ್ಹಯಿ ಮನ್ಹುನ್ ತುಮಾನಾ ಲಿವಾಚ಼ ಗರಜ಼್ ನಾಹಿ. ಯಕಾಮಕಾಚಿ ಮಾಯಾ ಕರಾಯಾ ವ್ಹಯಿಸಾ ಮನ್ಹುನ್ ಸಿಕಿವ್ನ ತುಮಿಸ್ ದೇವಾಪ್ನಿ ಗಿಹುನ್, 10 ಸಗ್‌ಳ್ಯಾ ಮಕೆದೊನ್ಯಾತ್ ಆಸ್‌ಲ್ಯಾಲ್ಯಾ ಬಾವ್ಹಾನಾ ಸಗ್‌ಳ್ಯಾ ಮಾಯಾ ಕರ್ತ್ಯಾಲ ವ್ಹವುನ್ ಹಾಸಾ. ಫನ್ ಬಾವ್ಹಾನು ತುಮಿ ಮಾಯೆತ್ ಆನಿಕ್ ವಾಡಾಯಾ ವ್ಹಯಿಸಾ ಮನ್ಹುನ್ ತುಮ್ಚಿಪ ಮಾಗ್ತೊ. 11 ಥಂಡ್ಪನಾಚಾ಼ ಜೀವ್ನಾ ಕರಾಚಾ಼ ಮುಜ್ರಾ಼ ಥೆವಾ ತುಮ್ಚಿ ಕಾಮ ತುಮಿ ಕರಾ ತುಮ್ಚಿ ಜೀವ್ನಾಸಾಟಿ ತುಮಿಸ್ ಕಮ್ವಾ ಹ್ಯಚೆ ಗುಶ್ಟಿತ್ ಆಮಿ ತುಮಾನಾ ಆಂದಿಸ್ ಸಾಂಗ್‌ಲ್ಯಾ. 12 ಆಸ ತುಮಿ ಇಸ್ವಾಸಾತ್ ನಸ್‌ಲ್ಯಾಲ್ಯಾಂಚೆ ಮೊರ‍್ಹ ಸನ್ಮಾನ್ ಗಿಸಿಲಾ ಆನಿ ತುಮಾನಾ ಕಾಯ್ಬಿ ವ್ಹಯಿ ಜಾ಼ಲತ ಕುನಾಪ ಜಾ಼ಯಾಲಾಗತ್ ನಾಹಿ.
ಪ್ರಭುಚ಼ ಯನ
13 ಆಮ್ಚಾ ಬನ್ಹಿ ಬಾವ್ಹಾನು, ಮೇಲ್ಯಾಲ್ಯಾಂಚೆ ಗುಸ್ಟಿತ್ ಆಮಿ ತುಮಾನಾ ಸಮ್ಜಾವಾಯಾ ಬಗ್ತಾವ್ ಹ್ಯಚಿಸ್ ಲಾಗುನ್ ಕೊನ್ ಸಾಹಿತ್ ಆಶೆತ್ ನಸ್‌ಲ್ಯಾಚೆಗತ್ ತುಮಿ ದುಖಾತ್ ರಾಹಿತ್ನಾಹಿಸಾ. 14 ಯೇಸು ಮರುನ್ ಜೀತ್ತಾಜಾ಼ಲಾ ಮನ್ಹುನ್ ಆಮಿ ಖರ ಮಂಥಾವ್ ತಸಸ್ ತ್ಯಚಿವ ಇಸ್ವಾಸ್ ಥಿವುನ್ ಕೊನ್ ಮೆಲ್ಯಾ ತ್ಯನಾ ದೇವ್ ಯೇಸು ಸಂಗ ಉಠಿವ್ನಾರ್ ಮನ್ಹುನ್ ಆಮಿ ಖರ ದರ್ತಾವ್.
15 ಆಮಿ ಪ್ರಬುಚಾ ಸಬ್ದಾಚಾ ಆದಾರಾನಿ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ, ಪ್ರಭು ಆನಿಕ್ ಯತ್ಯಾಲ್ಯಾ ದಿಸಾಪರ‍್ಯಾತ್ ಜಿತ್ತಿ ಆಸ್‌ಲ್ಯಾಲಿ ಆಮಿ ಮೆಲ್ಯಾಲ್ಯಾಂಚಿವ್ನಿ ಮೊರ‍್ಹ ವ್ಹಯಿತ್ನಾಹಿ. 16 ಪ್ರಭುಚಾ ದಿಸನ್ಯಾತ್ ಪ್ರಭುಚಾ ಪೈಲ್ಯಾ ದುತಾಚಾ಼ ಸಬ್ದ ಐಕುಯತೊ ತುತ್ತುರಿಚಾ಼ ಆವಾಜ಼್ ಐಕುಯತೊ ದೇವ್ ಆಪ್ನುಸ್ ಸ್ವರ್ಗಾತ್ನಿ ಉತ್ರುನ್ ಯನಾರ್; ತವಾ ಕ್ರಿಸ್ತಾಪ ಮೇಲ್ಯಾಲ ಆಂದಿ ಉಠುನ್ ಯನಾರ್. 17 ತ್ಯಾ ನಂತರ್ ಜಿತ್ತಿ ಆಸ್‌ಲ್ಯಾಲಿ ಆಮಿ ಆಬ್ಳಾತ್ ಪ್ರಭುಚೆ ಮೊರ‍್ಹ ಜಾ಼ಯಾ ತ್ಯಚೆ ಸಂಗ ಡಗಾತ್ನಿ ನೆನ್ಹಾರ್; ಆಸ ಆಮಿ ಕವಾಬಿ ಪ್ರಭು ಸಂಗ ರಾನ್ಹಾರ್. 18 ಮನ್ಹುನ್ ಹ್ಯಾ ಬೊಲ್‌ನ್ಯಾನಿ ಯಕಾಮಕಾಲಾ ಉಮೇದ್ ದೆವಾ.