15
ದೇವಾಚಾ಼ ಸಬ್ದ ಆನಿ ಮಾನ್ಸಾಚಾ಼ ಹುಕುಮ್
(ಮಾರ್ಕ್ 7:1-13)
1 ತವಾ ಥೊಡ ಫರಿಸಾಯ್ ಆನಿ ಧರ್ಮೊಪದೇಶಕ್ ಯೆರುಸಲೆಮೆತ್ ಯೇಸುಪ ಯವುನ್, 2 “ಆಮ್ಚಾ ವಡ್ಲಾಂಚಾಪ್ನಿ ಆಲ್ಯಾಲಾ ನೇಮ್ ಸಾಂಗ್‌ಲ್ಯಾಲಾ ತುಜ಼ ಶಿಶಾ ಕಾ ಐಕಿತ್ ನಾಹಿತ ತೇ ಖಾಯಾಚೆ ಆಂದಿ ಹಾತ್ ದುಯಿತ್ ನಾಹಿತ ಕಾ? ಮನ್ಹುನ್ ಇಚಾರ್ಲ.
3 ಯೇಸುನಿ, “ತುಮ್ಚಾ ನೇಮಾಚೆಗತ್ ಚಾ಼ಲಾಯಾ ದೇವಾಚಾ಼ ಹುಕುಮ್ ವಲ್ಯಾಂಡುನ್ ಜಾ಼ಯಾಚಾ಼ ಕಾ? 4 ‘ತುಮ್ಚೆ ಆಯಿ ಬಾಲಾ ಮರ‍್ಯಾದ್ ದೇವಾ’ ಮನ್ಹುನ್ ದೇವಾಚಾ಼ ಹುಕುಮ್. ಕೊನ್ತರಿ ಆಪ್ಲೆ ಆಯಿ ಬಾಲಾ ಸರಾಪ್ಲಾತ ತ್ಯಲಾ ಮಾರುನ್ ಟಾಕಾಯಾ ವ್ಹಯಿ’ ಮನ್ಹುನ್ ದೇವಾಚಾ಼ ಹುಕುಮ್ 5 ಫನ್ ಯೊಕ್ ಮಾನುಸ್ ಆಪ್‌ಲ್ಯಾ ಆಯಿ ಬಾಲಾ ‘ತುಮಾನಾ ಮಜ಼ತ್ ಕರಾಯಾ ಮನಾ ವ್ಹಯಿತ್ನಾಹಿ, ಕಾ ಮಂಜೆ ಮಾಜಿಪ ಆಸ್‍ಲ್ಯಾಲ ಪರ್ತೇಕ್ ದೇವಾಲಾ ದಿಲ್ಯಾ’ ಮನ್ಹುನ್ ಸಾಂಗ್‌ಲ್ಯಾವ, 6 ತ್ಯನಿ ಆಪ್ಲೆ ಆಯಿ ಬಾಲಾ ಮರ‍್ಯಾದ್ ದಿಯಾ ಗರಜ್ ನಾಹಿ ಮನ್ಹುನ್ ಸಿಕಿವ್ತಾಸಾ. ಆಸ ಆಸ್ಥಾನಾ ತುಮ್ಚಾ ನೇಮಾನಿ ದೇವಾಚಾ ಹುಕ್ಮಾಲಾ ದುರ್ ಕೆಲ್ಯಾ. 7 ತುಮಿ ಕಪ್ಟಿ ಯೆಶಾಯನಿ ತುಮ್ಚೆ ಗುಶ್ಟಿತ್ ಸಾಂಗ್‌ಲ್ಯಾಲ ಖರ ಹಾ. ತ್ಯ ಕ್ಯಾ ಮಂಜೆ:
8 ಹಿ ಲೊಕ ಮನಾ ಬುಲಿನಿ ಮರ‍್ಯಾದ್ ದೇತ್ಯಾತ.
ಹ್ಯಂಚ಼ ಮನ್ ಮಾಜಿಪ್ನಿ ದುರ್ ಹಾ.
9 ಹ್ಯಂಚಾನಿ ಮನಾ ಆರಾದನ್ ಕರಾಚಿ ಉಗಸ್.
ಹಿ ಮಾನ್ಸಾಂಚ಼ ಶಿಕ್ಶನ್ ಮಾಜಾ ಶಿಕ್ಶನಾಚೆಗತ್ ಸಾಂಗ್‌ತ್ಯಾತ’ ” ಯೆಶಾಯ್ 29:13
ಮಾನ್ಸಾಲಾ ಬುರ್ಸಾ ಕರಾಚ಼
(ಮಾರ್ಕ್ 7:14-23)
10 ಯೇಸುನಿ ಲೊಕಾನಾ ಆಪ್ಲಿಪ ಹಾಕ್ಟುನ್, “ಮಿ ಸಾಂಗ್‌ತ್ಯಾಲ ಐಕಾ ಆನಿ ಸಮ್ಜುನ್ ಗೇವ್ಹಾ. 11 ಯಕ್ಲಾ ಬುರ್ಸಾ ವ್ಹಯಾಚ಼ ತ್ಯಚಾ ತೊಂಡಾತ್ನಿ ಆತ್‌ ಜಾ಼ತ್ಯಾಲ ನವ್ಹ. ತ್ಯಚಾ ತೊಂಡಾತ್ನಿ ಬಾಹಿರ್ ಯತ್ಯಾಲ್ಯಾ ಬುರ್ಶಾ ಸಬ್ದಾನಿ ತ್ಯಲಾ ಬುರ್ಸ ಕರ್ನಾರ್” ಮನ್ಹುನ್ ಸಾಂಗ್ಲ.
12 ತವಾ ತ್ಯಚ಼ ಶಿಶಾ ಯೇಸುಪ ಯವುನ್, “ತು ಸಾಂಗ್‌ಲ್ಯಾಲ ಐಕುನ್ ಫರಿಸಾಯ್ ಬೇಜಾರ್ ಜಾ಼ಲ್ಯಾಲ ಸಮಾಜ಼ಲ ಕ್ಯಾ? ಮನ್ಹುನ್ ಇಚಾರ್ಲ.
13 ತವಾ ಯೇಸು, “ಸ್ವರ್ಗಾತ್ ಆಸ್‌ಲ್ಯಾಲ್ಯಾ ಮಾಜಾ ಬಾನಿ ಲ್ಯಾವ್‌ಲ್ಯಾಲ ಪರತೆಕ್ ಝಾ಼ಡ್ ಮುಳಾಸಕಟ್ ಕಾಡುನ್ ಟ್ಯಾಕ್ನಾರ್. 14 ಫರಿಸಾಯಾಂಚಿಪ್ನಿ ದುರ್ ರಾವ್ಹಾ. ತೇಸ್ ಆಂದ್ಳ, ಆನಿ ಯಕಾಲಾ ವಾಟ್ ದಾವಾಯಾ ಜಾ಼ತ್ಯಾತ. ಆಂದಳ್ಯಾನಿ ಆಂದ್‌ಳ್ಯಾಲಾ ವಾಟ್ ದ್ಯಾವ್‌ಲ್ಯಾವ ತೇ ದೊಗ ಬಿ ಚೊ಼ಳತ್ ಪಡ್ನಾರ್” ಮನ್ಹುನ್ ಉತ್ತರ್ ದಿಲಾ.
15 ತವಾ ಪೇತ್ರಾ, “ತು ಲೊಕಾನಾ ಆಂದಿ ಕ್ಯಾಯ್ನಿ ಫುಡುನ್ ಸಾಂಗ್‌” ಮನ್ಲಾ.
16 ಯೇಸುನಿ, “ತುಮಾನಾ ಹ್ಯ ಸಮಜ಼ತ್ನಾಹಿ ಕ್ಯಾ? 17 ಯಕಾ ಮಾನ್ಸಾಚಾ ತೊಂಡಾತ್ನಿ ಪೊಟಾತ್ ಜಾ಼ತ ತ್ಯ ಪರತ್ ಬಾಹಿರ್ ಯತ. ಹ್ಯ ತುಮಾನಾ ಠಾವ ಆಸ್‍ಲ್ಯಾಲಸ್ ಹಾ. 18 ಫನ್ ಯಕಾ ಮಾನ್ಸಾಚಾ ತೊಂಡಾತ್ನಿ ಜಾ಼ನಾರ‍್ಯಾ ಬುರ್ಶಾ ಬೊಲ್ಯಾ ತ್ಯಚಾ ಮನಾತ್ನಿಸ್ ಯತ್ಯಾತಾ ತ್ಯಾ ತ್ಯಲಾ ಬುರ್ಶಾ ಕರ್ತ್ಯಾತಾ. 19 ಮಾನ್ಸಾಚಾ ಮನಾತ್ಲಿ ಬುರ್ಸಿ ಯವಜ್ನಾ಼, ಖುನ್, ರಾಂಡ್ ಸಂಗತ್, ಸೂಳಿಚಾ಼ ದಂಧಾ, ಚು಼ರಿ, ಲಬಾಡ್ ವಳಕ್ ಆನಿ ಸಿವ್ಯಾ ಯತ್ಯಾತಾ. 20 ಹ್ಯ ಮಾನ್ಸಾಲಾ ಬುರ್ಸ ಕರ್ತ. ಫನ್ ಜೆವಾಚೆ ಆಂದಿ ಹಾತ್ ಧುತ್ಲಾತಸ್ ಮಾನುಸ್ ಬುರ್ಸಾ ವ್ಹಯಿತ್ ನಾಹಿ” ಮನ್ಹುನ್ ಸಾಂಗ್ಲ.
ಯಕ ಬ್ಯಾಯ್ಕಾ ಮಾನ್ಸಾಚಾ಼ ಇಸ್ವಾಸ್
(ಮಾರ್ಕ್ 7:24-30)
21 ಯೇಸುನಿ ತ್ಯೊ ಜಾ಼ಗಾ ಸುಡುನ್, ತುರ್ ಆನಿ ಸೀದೊನಾಚಾ ಸರ್ಬೌತಾಚಾ ಪ್ರದೇಶಾತ್ನಿ ಗೆಲಾ. 22 ತ್ಯಾ ಜಾ಼ಗ್ಯಾತ್ನಿ ಕಾನಾನ್ಯ ಜಾ಼ಲ್ಯಾಲಿ ಯೇಕ್ ಬ್ಯಾಯ್ಕಾ ಮಾನುಸ್ ಯೇಸುಪ ಯವುನ್, “ಪ್ರಭು, ದಾವಿದಾಚಾ ಲೇಕಾ, ಮಾಜಿವ ಕರ್ನಾ ದ್ಯಾವ್!. ಮಾಜೆ ಲೀಕಿಲಾ ಭುತ್ ದರ್ಲ್ಯಾ ಆನಿ ತೀ ಖುಬ್ ತರಾಸ್ ಖಾತೆ” ಮನ್ಹುನ್ ಜೊ಼ರಾನಿ ವರಾಡ್ಲಿ.
23 ಫನ್ ಯೇಸುನಿ ತೇ ಬ್ಯಾಯ್ಕಾ ಮಾನ್ಸಾಲಾ ಉತ್ತರ್ ದಿಲಾ ನಾಹಿ. ಮನ್ಹುನ್ ಶಿಶಾಂಚಾನಿ ಯೇಸುಪ ಯವುನ್, “ತೇ ಬ್ಯಾಯ್ಕಾ ಮಾನ್ಸಾಲಾ ಜಾ಼ಯಾ ಸಾಂಗ್ ತೀ ವರ್ಡತ್ ಆಮ್ಚೆ ಮಾಗ್ನಿ ಯತ್ಯಾಲಿ ಹಾ” ಮನ್‌ಲ್ಹ.
24 ಯೇಸು, “ಚು಼ಕಲ್ಯಾಲ್ಯಾ ಮೆಂಡ್ರಾಂಚೆಗತ್ ಆಸ್‌ಲ್ಯಾಲ್ಯಾ ಇಸ್ರಾಯಲಾಂಚಿಪ ತ್ಯವ್ಡಾಸ್ ಮನಾ ಲಾವುನ್ ದಿಲ್ಯಾ” ಮನ್ಲಾ.
25 ತವಾ ತಿ ಬ್ಯಾಯ್ಕಾ ಮಾನುಸ್ ಯೇಸುಪ ಯವುನ್ ತ್ಯಚೆ ಮೊರ‍್ಹ ಆಡ್ವಿ ಪಡುನ್, “ಪ್ರಭು, ಮನಾ ಮಜ಼ತ್ ಕರ್” ಮನ್‌ಲ್ಹಿ.
26 ಯೇಸು, “ಪೊರ ಖಾತ್ಯಾಲಿ ಭಾಕ್ರಿ ಗಿಹುನ್ ಕುತ್‌ರ‍್ಯಾನಾ ಟಾಕಾಚಿ ಬರಿ ನವ್ಹ” ಮನ್‍ಲ್ಹಾ.
27 ತೀ ಬ್ಯಾಯ್ಕಾ ಮಾನುಸ್, “ವ್ಹಯ್ ಪ್ರಭು, ಫನ್ ಕುತ್ರಿ ಆಪ್‌ಲ್ಯಾ ದನ್ಯಾಚಾ ಮಂಚಾವ್ನಿ ಪಡ್‌ಲ್ಯಾಲ ಉಸ್ಟ ಖಾತ್ಯಾತ ನವ್ಹ” ಮನ್ಲಿ. 28 ತವಾ ಯೇಸು, “ಆಯಿ, ತುಜಾ಼ ಇಸ್ವಾಸ್ ಮೊಟಾ. ತುಜ಼ ಮಾಗ್ನ ಮಿ ಪುರ್ನ ಕರ್ತೊ” ಮನ್ಲಾ ತವಾಸ್ ತಿಚಿ ಲೇಕ್ ಬರಿ ಜಾ಼ಲಿ.
ಯೇಸುಪ್ನಿ ಖುಬ್ ಲೊಕಾನಾ ಬರ ಜಾ಼ಲ್ಯಾಲ
29 ತವಾ ಯೇಸು ತ್ಯೊ ಜಾ಼ಗಾ ಸುಡುನ್ ಗಲಿಲಾಯ ಸಮಿಂದೊರಾಚೆ ದರವ ಜಾ಼ವುನ್ ಯಕಾ ಕನ್ಯಾವ ಬಸ್ಲಾ.
30 ಲೊಕ ಹಿಂಡಾ ಹಿಂಡಾನಿ ಯೇಸುಪ ಆಲಿತ. ತ್ಯಂಚಾನಿ ಖುಬ್ ತರಚಾ ದುಕ್‌ನ್ಯಾತ್‌ಲ್ಯಾನಾ ಹಾಕ್ಟುನ್ ಆನುನ್. ಯೇಸುಪ ಶುಡ್ಲಿತ, ತಿಥ ಮುಡ್ಕಿ, ಆಂದ್ಳಿ, ಲಂಗ್ಡಿ, ಕಿಂವ್ಡಿ, ಹಾತ್‌ಪ್ಯಾ ನಸ್‌ಲ್ಯಾಲಿ ಬೊಚ಼ ಗಸ್ಟಿ ಆಸ್ಲಿ ಖುಬ್ ಲೊಕ ಹುತ್ತಿತ. ತ್ಯನಿ ಹ್ಯನಾ ಸಗ್‌ಳ್ಯಾನಾ ಬರ ಕೆಲ 31 ಮುಕ ಆನಿಕ್ ಬೊಲ್‌ತ್ಯಾಲ ಕುಂಟ ಚಾ಼ಲತ್ಯಾಲ ಹಾತ್‌ ಪ್ಯಾ ನಸ್‌ಲ್ಯಾಲಿ ಚಾ಼ಂಗ್ಲಿ ಜಾ಼ಲಿತ ಆಂದ್‌ಳ್ಯಾನಾ ಆನಿಕ್ ನದಾರ್ ಆಲ್ಯಾಲಿ ಬಗುನ್ ಲೊಕ ಸಗ್ಳಿ ಗಾಬ್ರುನ್ ಇಸ್ರಾಯಲ್ ದೇವಾಚೆ ಮೊರ‍್ಹ ನಾಚ಼್ಲಿತ.
ಚಾರ್ ಹಾಜಾ಼ರಾವ್ನಿ ಖುಬ್ ಲೊಕಾನಾ ಜೆವಾನ್ ದಿಲ್ಯಾಲ
(ಮಾರ್ಕ್ 8:1-10)
32 ಯೇಸು ಆಪ್‌ಲ್ಯಾ ಶಿಶಾನಾ ಹಾಕ್ಟುನ್, “ಮಿ ಹ್ಯಾ ಲೊಕಾಂಚೆ ಸಾಟಿ ತರಾಸ್ ಖಾತೊ. ಹಿ ತೀನ್ ರೊಜಾ಼ ಠಾವ್ನಿಸಿ ಮಾಜಿ ಸಂಗ ಹಾತ್ತ. ಆತಾ ಹ್ಯನಾ ಖಾಯಾಲಾ ಕಾಯ್ ನಾಹಿ. ಹ್ಯನಾ ಭುಖಚಿ ಲಾವುನ್ ದಿಯಾ ಮನಾ ಮನ್ ನಾಹಿ. ಹಿ ಗರ‍್ಹಾತ್ ಜಾ಼ತಾನಾ ಚಕರ್ ಯವುನ್ ಪಡ್ತಿಲ” ಮನ್ಹುನ್ ಸಾಂಗ್ಲ.
33 ಶಿಶಾಂಚಾನಿ ಯೇಸುಲಾ, “ಹ್ಯಾ ಲೊಕಾಂಚಾ ಹಿಂಡಾಲಾ ಖಾಯಾ ಪಾಯ್ಜೆ ತ್ಯವ್‍ಡ್ಯಾ ಬಾಕರ‍್ಯಾ ಆಮಾನಾ ಕುಠ ಗಾವ್ನಾರ್? ಹಿತ್ತ ಕಚ಼ ಗಾವ್ ಜ಼ವಳ್ ನಾಹಿ” ಮನ್ಹುನ್ ಸಾಂಗ್ಲ.
34 ತ್ಯನಿ, “ತುಮ್ಚಿಪ ಕ್ಯವಡ್ಯಾ ಬಾಕರ‍್ಯಾ ಹಾತ್ತಾ? ಮನ್ಹುನ್ ಇಚಾರ್ಲ.
ಶಿಶಾಂಚಾನಿ, “ಆಮ್ಚಿಪ ಸಾತ್ ಬಾಕರ‍್ಯಾ ಹಾತ್ತಾ ಆನಿ ಥೊಡ ಬಾರಿಕ್ ಮಾಸ ಹಾತ್ತ” ಮನ್ಹುನ್ ಸಾಂಗ್ಲ.
35 ತವಾ ಲೊಕಾನಾ ಜಿಮ್ನಿವ ಬಸಾಲಾ ತ್ಯನಿ ಸಾಂಗ್ಲ, 36 ತವಾ ತ್ಯಾ ಸಾತ್ ಬಾಕರ‍್ಯಾ ಆನಿ ಮಾಸ ಗಿಹುನ್ ತ್ಯಂಚಿಸಾಟಿ ದೇವಾಪ ಸ್ತೊತ್ರ ಸಾಂಗುನ್. ಮಂಗ್ ತ್ಯಾ ಮುಡುನ್ ಶಿಶಾಚಾಂಚಿಪ ದಿಲ್ಯಾ ತ್ಯಂಚಾನಿ ಲೊಕಾನಾ ವ್ಯಾಡ್‌ಲ್ಯಾ. 37 ತವಾ ಲೊಕ ಸಗ್ಳಿ ಖಾವುನ್ ಸಮಾದಾನ್ ಜಾ಼ಲ್ಹಿತ. ಮಾಗ ಖಾಯಾಚೆ ಆಂದಿ ರಾಯ್‌ಲ್ಯಾಲ ಬಾಕ್ರಿಂಚ಼ ತುಕ್ಡ ಶಿಶಾಂಚಾನಿ ಗೊಳಾ ಕೆಲ ತವಾ ಸಾತ್ ಬುಟ್ಯಾ ಬರ್‌ಲ್ಯಾ. 38 ತಿಸಿ ಖಾಲ್ಯಾಲ್ಯಾತ್ಲ ಗಡಿ ಮಾನುಸ್ ಕಮ್ಮಿಸ್ ಕಮ್ಮಿ ಚಾರ್ ಹಾಜಾ಼ರ್ ಜಾ಼ನ್ ಹುತ್ತ. ಯವ್ಡಸ್ ನವ್ಹ ಬ್ಯಾಯ್ಕಾ ಮಾನ್ಸ ಆನಿ ಪೊರಾಂಚಾನಿ ಜೆವಾನ್ ಖಾಲ್ತ.
39 ಮಂಗ್ ಯೇಸುನಿ ಆಪ್‌ಲ್ಯಾ ಆಪ್‌ಲ್ಯಾ ಗರ‍್ಹಾತ್ ಜಾ಼ಯಾ ತ್ಯನಾ ಸಾಂಗುನ್ ಲಾವುನ್ ದಿಲಿತ ಮಂಗ್ ವ್ಹಡಿತ್ ಚ಼ಡುನ್ ಮಗ್ದಾನ್ ಮಂಥ್ಯಾಲ್ಯಾ ಗಾವಾತ್ ಗೆಲಾ.