26
ಅಗ್ರಿಪ ರಾಜಾಚೆ ಮೊರ‍್ಹ ಪೌಲಾಚಾ಼ ವಾದ್
1 ತವಾ ಅಗ್ರಿಪ, ಪೌಲಾಲಾ; ತು ಆತಾ ತುಜೆ ಗುಸ್ಟಿತ್ ಬೊಲ್ ಮನ್ಲಾ; ತವಾ ಪೌಲಾನಿ ಹಾತ್ ವರಕರುನ್; ಪ್ರತಿವಾದ್ ಕೆಲಾ; 2 ಅಗ್ರಿಪ ರಾಜಾ ಯೆಹುದ್ಯಾಂಚಾನಿ ಮಾಜಿವ ವಾವಲ್ಯಾಲೆ ಚು಼ಕಿಚೆ ಗುಸ್ಟಿತ್ ತುಜೆ ಮೊರ‍್ಹ ಮಿ ಆತಾ ಬೊಲಚ಼ ಆಲ್ಯಾ ಮನ್ಹುನ್, ಮಿ ಮನಾ ದನ್ಯ ಮನ್ಹುನ್ ಗೆಥೊ. 3 ಕಾ ಮಂಜೆ, ಯೆಹುದ್ಯಾಂಚಿಪ ಆಸ್‌ಲ್ಯಾಲಾ ಸಗ್ಳಾ ಆಚಾರ್ ಆನಿ ಇಚಾರ್, ತುಲಾ ಚಾ಼ಂಗ್ಲ ಠಾವಾ ಹಾ. ಮಾಜಿ ಬುಲಿ ಸಮಾದಾನಾನಿ ಐಕಾಯಾ ವ್ಹಯಿಸ್ ಮನ್ಹುನ್ ಇಂತಿ ಕರ‍್ತೊ.
4 ಮಿ ನ್ಹಾನ್ಪಸ್ನಿ, ಮಾಜೆ ಯೆರುಸಲೆಮಿಚಾ ಸ್ವತಾಚಾ ದೆಶೆಚಾ ಲೊಕಾಂಚಿಸಂಗ ರಾಹುನ್, ತಿಥ ಜೀವ್ನಾ ಕರ್ತ್ಯಾಲ್ಯಾ ಸಗ್‍ಳ್ಯಾ ಯೆಹುದಿನಾ ಮಾಜೆ ಗುಶ್ಟಿತ್ ಚಾ಼ಂಗ್ಲ ಠಾವ ಹಾ. 5 +ಸಾಕ್ಷಿ ಸಾಂಗಾಯಾ ತ್ಯನಾ ಮನ್ ಆಸ್ಲತ ಸಾಂಗಾವ ಮಿ ಆಮ್‍ಚಾ಼ ದರ್ಮ ಶಾರ್ಕಾ ಪಾಳಾಯಾ ಪರಿಸಾಯಾಂಚೆ ಪದತಿಚೆಗತ್ ಚಾ಼ಲಾಯಾ ವ್ಹಯಿ ಮನ್ಹುನ್ ಆಂದಿ ದರ್ನಿ ತ್ಯನಾ ಠಾವ ಹಾ. 6 ದೇವಾನಿ ಆಮ್ಚಾ ವಡ್ಲಾನಾ ಕೆಲ್ಯಾಲಾ ವಾಗ್ದಾನಾಚಿ ಮಿ ಆಶಾ ದರ್ಲಿ ಮನ್ಹುನ್ ಆತಾ ನ್ಯಾಯಿ ಇಚಾರಾತ್ ಉಬಾ ಹಾ. 7 ಆಮ್ಚಿ ಬಾರಾ ಕುಳಾತ್ಲಿ ಲೊಕ ದೀಸ್ ರ‍್ಯಾತ್ ದೇವಾಲಾ ವವ್ಯಾಳಿತ್ ತ್ಯಾ ಸಬ್ದಾಚ಼ ಫಳ್ ಗಿಹ್ಯಾಸಾಟಿ ರ‍್ಯಾಖತ್ಯಾತ ರಾಜಾ ತ್ಯಾಸ್ ಇಸ್ವಾಸಾತ್ ಸಗ್ಳ ಯಹುದಿ ಮನಾ ಆಡ್ವವ್ಹವುನ್ ಚು಼ಕ್ ವಾವ್‍ತ್ಯಾತ. 8 ದೇವಾನಿ ಮೆಲ್ಯಾಲ್ಯಾನಾ ಆನಿಕ್ ಜಿತ್ತಿ ಉಠಿವತ್ಯಾಲ್ಯಾವ ಇಸ್ವಾಸ್ ಥೆವಾಚಾ಼ ನವ್ಹ ಮನ್ಹುನ್ ತುಮಿ ಯವಜು಼ನ್ ಗೆತಲ್ಯಾಸಾ ಕಾ? 9 ಯಕಾ ಕಾಲಾತ್ ಮಿ ನಜರೇತಿಚಾ ಯೇಸುಚಾ ನಾವಾಚೆ ಆಡ್ವ ಖುಬ್ ಕಾಮ ಕರಾಯಾ ವ್ಹಯಿತ ಮನ್ಹುನ್ ಯವಜ಼್ಲ ಹುತ್ತ. 10 ಯೆರುಸಲೆಮಿತ್ ಇಸ್ವಾಸಿಂಚೆ ಆಡ್ವಿ ಖುಬ್ ಕಾಮ ಕಿಲಿತ. ಹ್ಯಾ ಇಸ್ವಾಸಿತ್ ಖುಬ್ ಜ಼ನಾನಾ ತುರುಂಗಾತ್ ಗಾಲಾಯಾ ಮುಖ್ಯಯಾಜಕಾಂಚಾನಿ ಮನಾ ಅದಿಕಾರ್ ದಿಲಾ. ಯೇಸುಚಾ ಶಿಶಾನಾ ಮ್ಯಾರ್ಲ ತವಾ ಮಿ ತ್ಯನಾ ಅನುಮತಿ ದಿಲಿ. 11 ಪರ್ತೆಕ್ ಸಬಾಸ್ಥಾನಾತ್ನಿ ಮಿ ತ್ಯನಾ ಸಿಕ್ಷಾದಿಲಿ. ದೆವಾಚೆ ಅಡ್‌ವ್ಯಾ ಚು಼ಕಿಚಾ ಬೊಲ್ಯಾ ತ್ಯಂಚಾ ತೊಂಡಾತ್ನಿ ಯಯಿಸಾರ‍್ಯಾ ಕೆಲ್ಯಾ. ತ್ಯಾ ಇಸ್ವಾಸಿಂಚಿವ ಖುಬ್ ರಾಗ್‌ ಕರುನ್ ತ್ಯನಾ ಸುದುನ್ ನಿಂದಾ ಕರಾಯಾ ದುಸ್ರೆ ದೇಶೆಚೆ ಪೆಠತ್ನಿಬಿ ಗೆಲೊ.
ಪೌಲಾನಿ ಆಪ್ಲ ಮನ್ ಪರಾತ್‍ಲ್ಯಾಲ ಸಾಂಗಾಚ಼+
(ಅಪೊಸ್ತಲ್ 9:1-19; 22:6-16)
12 “ಯಂಗ್ದಾ ದಮಸ್ಕಾ ಪೆಠತ್ ಜಾ಼ಯಾ ಮುಖ್ಯಯಾಜಕಾನಿ ಮನಾ ಹುಕುಮ್ ಆನಿ ಆಜ್ಞೆ ದಿಲಿ. 13 ಮಿ ದಮಸ್ಕಾಚೆ ವಾಟನಿ ಜಾ಼ಯಿತೊ. ತವಾ ದೊಪ್ಯಾರ್ ಜಾ಼ಲ್ತಿ. ಆಸ್ಥಾ ಆಸ್ಥಾನಾಸ್ ಆಬ್ಳಾತ್ನಿ ಯೊಕ್ ಉಜಿಡ್ ಯವುನ್ ಮಾಜೆ ಬೌತ ಆನಿ ಮಾಜಿಸಂಗ ಜಾ಼ತ್ಯಾಲ್ಯಾಂಚೆ ಬೌತ ಪಗಾಳ್ಳಾ. 14 ಆಮಿ ಸಗ್ಳಿ ಜಿಮ್ನಿವ ಪಡ್ಲಾವ್. ತವಾ ಯೊಕ್ ಸಬ್ದ ಯೆಹುದ್ಯಾಂಚೆ ಬಾಶೆತ್ ಮಾಜಿಸಂಗ ಬೊಲ್‌ತ್ಯಾಲಾ ಐಕ್ವಾಲಾ. ತ್ಯೊ ಸಬ್ದ, ‘ಸೌಲಾ, ಸೌಲಾ, ತು ಮನಾ ಕಾ ತರಾಸ್ ಕರ್ತೊಸ್? ಕಾಟ್ಯಾಚೆ ಕಾಠಿವ ಮ್ಯಾರ್ತಾನಾ ತುಲಾ ಖುಬ್ ತರಾಸ್’ ಮನ್ಹುನ್ ಸಾಂಗ್ಲ. 15 ತವಾ “ಮಿ, ‘ಪ್ರಭು, ತು ಕೊನ್?’ ಮನ್ಲೊ. ತವಾ “ಪ್ರಭು, ‘ತು ನಿಂದಾ ಕರ್ತ್ಯಾಲಾ ಯೇಸುಸ್ ಮಿ. 16 ಆತಾ ಉಟ್ ತುಲಾ ಮಾಜಾ಼ ಸೇವಕ್ಬಿ ಸಾಕ್ಷಿಬಿ ಮನ್ಹುನ್ ನಿವ್ಡುನ್ ಗೆತಲ್ಯಾ. ಆತಾ ಮಿ ತುಲಾ ದಿಸಲ್ಯಾಲೆ ಆನಿ ದಿಲ್ಯಾಲ್ಯಾ ದರ್ಶಾನಾಚೆ ಗುಶ್ಟಿತ್ ಲೊಕಾನಾ ಸಾಕ್ಷಿ ವ್ಹವುನ್ ರಾನ್ಹಾರ್. ಹ್ಯಚಿಸಾಟಿಸ್ ಮಿ ತುಲಾ ದಿಸ್‌ಲ್ಯೊ. 17 ತುಜಾ ಇಸ್ರಾಯೆಲ್ ಲೊಕಾಂಚಿಪ್ನಿ ಯೆಹುದಿ ನಸ್‌ಲ್ಯಾಲ್ಯಾ ಲೊಕಾಂಚಿಪ್ನಿ ತುಲಾ ತರಾಸ್ ಯವುನಾಹಿ ಆಸಾ ರ‍್ಯಾಕ್ತೊ. ಮಿ ತುಲಾ ತ್ಯಂಚಿಪ ಲಾವುನ್ ದೆತೊ. 18 ತು ತ್ಯನಾ ಸಗ್‍ಳ್ಯಾನಾ ಖರ ಸಾಂಗುನ್ ತ್ಯನಾ ಆಂದಾರಾತ್ನಿ ಉಜಿಡಾತ್ ಯತ್ಯಾಚೆಗತ್ ಸೈತಾನಾಚಾ ತಾಬ್ಯಾತ್ನಿ ಸುಟುನ್ ದೇವಾಕ್ಡ ಪರಾತ್‌ಲ್ಯಾಚೆಗತ್ ಕರಾಯಾ ವ್ಹಯಿ. ತವಾ ತ್ಯಂಚಿ ಪಾಪ ಮಾಪ್ ಕರ್ನಾರ್. ಮಾಜಿವ ಇಸ್ವಾಸ್ ಥೆವ್‌ಲ್ಯಾಲ್ಯಾಸ್ ಲಾಗುನ್ ದೆವಾನಿ ನಿವ್‍ಡಲ್ಯಾಲ್ಯಾ ಲೊಕಾನಾ ತ್ಯೊ ಸಮಾದಾನ್ ಗಾವ್ನಾರ್’ ಮನ್ಲಾ. ”
ಪೌಲ್ ಆಪ್‍ಲ್ಯಾ ಕಾಮಾಚೆ ಗುಸ್ಟಿತ್ ಬೊಲ್‍ತ್ಯಾಲಾ
19 ತವಾ “ಅಗ್ರಿಪರಾಜಾಲಾ ಸ್ವರ್ಗಾತ್ನಿ ಮನಾ ತ್ಯ ದರ್ಶಾನ್ ಜಾ಼ಲ್ಯಾ ತ್ಯಲಾ ಚು಼ಕಾಚೆ ಆಂದಿ. 20 ದಮಸ್ಕಾಲಾ ನಂತರ್ ಯೇರುಸಲೇಮಿಲಾ ಇಸ್ರಾಯೆಲಾಲಾ ಸಮನ್ನ್ ಆಸಲ್ಯಾ ಯಹುದಿ ನಸಲ್ಯಾಲ್ಯಾ ಲೊಕಾನಾ ತುಮ್‍ಚ಼ ಮನ್ ಪರ್ತಾಯಾ ವ್ಹಯಿ ಆನಿ ತುಮ್‍ಚಾ಼ ಪಾಪಾಚ಼ ಜಿವ್ನಾ ಸುಡುನ್ ದೆವಾಕ್ಡ ಪರ್ತಾಚ಼ ಚಾ಼ಂಗ್ಲ ಕಾಮ್ ಕರಾಯಾ ವ್ಹಯಿಸಾ ಮನ್ಹುನ್ ಸಾಂಗ್ಲ. 21 ಮನ್ಹುನ್ ಯೆಹುದ್ಯಾಂಚಾನಿ ಮನಾ ದೇವ್ಳಾತ್ ದರ‍್ಹುನ್ ಮಾರುನ್ಟಾಕಾಯಾ ಯತ್ನ ಕಿಲಿತ. 22 ಫನ್ ದೇವಾನಿ ತ್ಯಾ ದಿಸಾತ್ ಮನಾ ಮಜ಼ತ್ ಕಿಲಿ ಆನಿ ಆಜು಼ನ್ಬಿ ಮಜ಼ತ್ ಕರ್ತ್ಯೊ. ಮನ್ಹುನ್ ಆತಾ ಹಿತ್ತ ಮಿ ಬಗ್‌ಲ್ಯಾಲ್ಯಾ ಖನ್ಕತಿಂಚೆ ಗುಶ್ಟಿತ್ ಲೊಕಾನಾ ಸಗ್‌ಳ್ಯಾ ಸಾಕ್ಷಿ ಸಾಂಗ್‌ತ್ಯೊ. ಮೊಶೆ ಆನಿ ಪ್ರವಾದಿಂಚಾನಿ ಮೊರ‍್ಹ ವ್ಹನಾರ್ ಮನ್ಹುನ್ ಸಾಂಗ್‌ಲ್ಯಾಲ್ಯಾ ಖನ್ಕತಿಸ್ ಸಾಂಗ್ತೊ ನವಿನಿ ಕಾಯ್ ಸಾಂಗಿತ್ನಾಹಿ. 23 +ಕ್ರಿಸ್ತ ತರಾಸ್ ಗಿಹುನ್ ಮರುನ್, ಮರ್ನಾತ್ನಿ ಆಂದಿಚಾ಼ ವ್ಹವುನ್ ಉಠುನ್ ಯವುನ್, ಯೆಹುದ್ಯಾನಾಬಿ ಯೆಹುದಿ ನಸ್‌ಲ್ಯಾಲ್ಯಾನಾಬಿ ರಕ್ಷೆನೆಚಾ಼ ಉಜಿಡ್ ಆಂತೊ ಮನ್ಹುನ್ ಮೊಶೆನಿ ಆನಿ ಪ್ರವಾದಿಂಚಾನಿ ಸಾಂಗ್‌ಲ್ಯಾ. ” 24 ಪೌಲ್ ಆಪ್ಲಾ ವಾದ್ ಆಪ್ನುಸ್ ಕರ್ತಾನಾ ಪೆಸ್ತ್, “ಪೌಲಾ, ತು ಖುಳಾ ಹಾಸ್! ತುಜಾ ಖುಬ್ ಶಿಕ್ಷೆನಾನಿ ತುಲಾ ಖುಳಾ ಕೆಲ್ಯಾ! ಮನ್ಹುನ್ ಜೊ಼ರಾನಿ ಸಾಂಗ್ಲ. 25 ಪೌಲಾನಿ, “ಮಹಾರಾಜಾ ಪೆಸ್ತಾ, ಮಿ ಖುಳಾ ನವ್ಹ. ಮಿ ಸಾಂಗ್‌ತ್ಯಾಲ್ಯಾ ಖನ್ಕತಿ ಖರ‍್ಯಾ ಆನಿ ಯೊಗ್ಯ ಜಾ಼ಲ್ಯಾತಾ. ದಿರ‍್ಹಾನಿ ಹ್ಯಾ ಬೊಲ್ಯಾ ಸಾಂಗ್‍ತ್ಯೊ. 26 ಅಗ್ರಿಪರಾಜಾ ಹ್ಯಾ ಖನ್ಕತಿ ತು ಚಾ಼ಂಗಲ್ಯಾ ಸಮಜು಼ನ್ ಗೆತಲ್ಯಾತಾಸ್ ಕಾ ಮಂಜೆ ಮಿ ಖರ‍್ಯಾನಿ ಸಾಂಗ್ತೊ ಹ್ಯಾತ್ಲ ಕಚ಼ಸ್ ದಡವುನ್ ಥೆವಾಯಾ ವ್ಹಯಿತ್ನಾಹಿ ಕಾ ಮಂಜೆ ಹ್ಯ ಯಕಾ ಕೊನ್ಯಾವ ಜಾ಼ಲ್ಯಾಲ ಕಾಮ್ ನವ್ಹ. 27 ಅಗ್ರಿಪರಾಜಾ, ತು ಪ್ರವಾದಿಂಚಿವ ಇಸ್ವಾಸ್ ಥೆವ್ತೊಸ್ ಕ್ಯಾ? ತು ಇಸ್ವಾಸ್ ಥೆವ್ತೊಸ್ ಮನ್ಹುನ್ ಮನಾ ಠಾವ ಹಾ!” ಮನ್ಹುನ್ ಸಾಂಗ್‌ಲ್ಯಾ. 28 ಅಗ್ರಿಪ್ ರಾಜಾ಼ ಪೌಲಾಲಾ, ಮನ್ಲಾ “ತು ಯವ್ಡೆ ಬಿಗಿ ಕ್ರಿಸ್ತಾಕ್ಡ ಮಾಜ಼ ಮನ್ ವಳ್ವಾಯಾ ತುಲಾ ವ್ಹಯಿಲ್ ಮನ್ಹುನ್ ಯವಜ಼ಲ್ಯಾಸ್ ಕ್ಯಾ? 29 ತವಾ ಪೌಲ್ ಮನ್ಲಾ, “ಥೊಡಾ ಯೊಳ್ ಖುಬ್ ಯೊಳ್ ಮುಖ್ಯ ನವ್ಹ. ತು ಆನಿ ಹಿತ ಆಸ್‍ಲ್ಯಾಲಾ ಪರತೆಕ್ ಯೊಕ್ ಸಾಕ್‍ಳ್ಯಾಂಚಾನಿ ಬ್ಯಾಂದ್‍ಲ್ಯಾಲ ತ್ಯವ್ಡ ನಕೊ ಬಾಕಿಚಾತ್ ಮಾಜಿಗತುಸ್ ವ್ಹಯಾವ್ಹಯಿ ಮನ್ಹುನ್ ಮಿ ದೇವಾಪ ಮಾಗ್ನ ಕರ್ತೊ. 30 ಅಗ್ರಿಪ್ ರಾಜಾ಼, ರಾಜಪಾಲ್ ಪೆಸ್ತ, ಬೆರ್ನಿಕೆ ಆನಿ ತ್ಯಂಚಿ ಸಂಗ ಬಸ್‌ಲ್ಯಾಲಿ ಲೊಕ ಸಗ್ಳಿ ಉಟ್ಲಿತ, 31 ಆನಿ ತಿತ್ನಿ ಬಾಹಿರ್ ಜಾ಼ವುನ್. ಯಕಾಮಕಾಸಂಗ ಹ್ಯಾ ಮಾನ್ಸಾಲಾ ಮಾರುನ್ ಟಾಕಾಯಾ ನಾಹಿತ ತುರುಂಗಾತ್ ಗಾಲ್ಹಿಸಿ ಚು಼ಕ್ ಹ್ಯನಿ ಕಾಯ್ ಕಿಲಿನಾಹಿ!” ಮನ್ಹುನ್ ಬುಲ್ಲಿತ. 32 ಮಂಗ್ ಅಗ್ರಿಪ್ ರಾಜಾ಼ ಪೆಸ್ತಾಲಾ, ಮನ್ಲಾ “ಹ್ಯೊ ಕೈಸರಾಪ ಜಾ಼ತೊ ಮನ್ಲಾ ನಸ್ತಾತ, ಹ್ಯಲಾ ಸುಡುನ್ ದಿಯಾ ಗಾವ್ಹತಾ”
+ 26:5 ಅಪೊಸ್ತಲ್ 23:6; ಪಿಲಿಪ್ಪಿ 3:5 + 26:11 ಅಪೊಸ್ತಲ್ 9:1-19; ಅಪೊಸ್ತಲ್ 22:6-16 + 26:23 1 ಕೊರಿಂಥ 15:20; ಯೆಶಾಯ್ 42:6; ಯೆಶಾಯ್ 49:6