18
ವಿದ್ವೆಚಿ ಆನಿ ನ್ಯಾಯಿ ಕರ್ತ್ಯಾಲ್ಯಾಚಿ ಕ್ಯಾಯ್ನಿ
1 ಯೇಸುನಿ ಆಪ್‌ಲ್ಯಾ ಶಿಶಾನಾ ಬೆಜಾರ್ ಕರಾಚೆ ಆಂದಿ ಕವಾಬಿ ಮಾಗ್ನ ಕರಾವ ಹೆ ಗುಶ್ಟಿತ್ ಯೇಕ್ ಕ್ಯಾಯ್ನಿ ಸಾಂಗ್ಲಿ. 2 ತೀ ಕ್ಯಾ ಮಂಜೆ, “ಯಕ್ಕಾ ಗಾವಾತ್ ಯೊಕ್ ನ್ಯಾಯಿ ಕರ್ತ್ಯಾಲಾ ಹುತ್ತಾ. ತ್ಯೊ ದೇವಾಲಾ ಬಿಹಿ ನಸ್ನಾರಾ ಮಾನ್ಸಾಂಚಿಕ್ಡ ಲಕ್ಶೆ ಕರೀತ್ ನಸ್ನಾರಾ ಹುತ್ತಾ. 3 ತ್ಯಾಚ್ ಗಾವಾತ್ ಯೇಕ್ ವಿದ್ವಾ ಹುತ್ತಿ. ತಿ ತ್ಯಚಿಪ ಕಾಯಿಮ್ ಯವುನ್, “ಮಾಜಾ ವಾದಿಪ್ನಿ ನ್ಯಾಯಿ ಕರುನ್ ಮನಾ ಸುಡಿವ್” ಮನ್ಹುನ್ ಸಾಂಗಿತ್ ಹುತ್ತಿ. 4 ತ್ಯನಿ ಥೊಡ ದಿಸ್ ಮನ್‌ಕೆಲ ನಾಹಿ. ತ್ಯಾ ನಂತರ್ ತ್ಯನಿ ಮಿ ದೇವಾಲಾ ಬಿಥ್ಯಾಲೊ ನವ್ಹ, ಮಾನ್ಸಾಂಚಿಕ್ಡ ಲಕ್ಶೆ ದೆತ್ಯಾಲೊ ನವ್ಹ. 5 ಫನ್ ಹಿ ವಿದ್ವಾ ಮನಾ ಕಾಂಬಿವ್ತೆ ಮನ್ಹುನ್ ಹಿಚಾ಼ ನ್ಯಾಯಿ ಕರಿನ್ ನಾಹಿತ ಹಿ ಖಾಯಿಮ್ ಯವುನ್ ಮನಾಸ್ ಕಾಂಬ್ವಿಲ್” ಮನ್ಹುನ್ ಆಪ್‌ಲ್ಯಾ ಮನಾತ್ ಮನ್ಲಾ.
6 ಪ್ರಭುನಿ ಹಿ ಕ್ಯಾಯ್ನಿ ಸಾಂಗ್‌ಲ್ಯಾ ನಂತರ್ ಆಪ್‌ಲ್ಯಾ ಶಿಶಾನಾ ಐಕಾ ಅನ್ಯಾಯ್ ಕರ್ತ್ಯಾಲ್ಯಾ ನ್ಯಾಯಾದಿಪತಿನಿ ಕ್ಯಾ ಸಾಂಗ್ಲ. 7 ರ‍್ಯಾತ್ ದೀಸ್ ಖಾಯಿಮ್ ಮಾಗ್ನ ಕರ್ತ್ಯಾಲ್ಯಾ ಆಪ್‌ಲ್ಯಾ ಲೊಕಾನಾ ದೇವ್ ನ್ಯಾಯಾ ದೀತ್ ನಾಹಿಕ್ಯಾ? ತ್ಯೊ ಮಜ಼ತ್ ಕರಾಯಾ ಲೇಟ್ ಕರಿಲ್ ಕ್ಯಾ? 8 ತ್ಯನಾ ಬೀಗಿ ನ್ಯಾಯಿ ಕರಿಲ್ ಮನ್ಹುನ್ ತುಮಾನಾ ಸಾಂಗ್ತೊ. ಆಸ ಆಸ್ಥನಾ ಮಾನ್ಸಾಚಾ ಲ್ಯೊಕ್ ಯಯಿಲ್ ತವಾ ದರ್ಥಿವ ಇಸ್ವಾಸ್ ಬಗಿಲ್? ಮನ್ಲಾ.
ಫರಿಸಾಯ್ ಆನಿ ಜ಼ಖತ್ ದಾರಾಂಚಿ ಕ್ಯಾಯ್ನಿ
9 ಆನಿ ಆಪ್ನುಸ್ ಚಾ಼ಂಗ್ಲ ಮನ್ಹುನ್ ಆಪ್ಲಿವ ಇಸ್ವಾಸ್ ಥಿವುನ್ ರಾಯ್‍ಲ್ಯಾಲ್ಯಾನಾ ನಿಯತ್ ನಸ್ನಾರಿ ಮಂಥ್ಯಾಲ್ಯಾ ಥೊಡ್ಯಾನಾ ಯೇಕ್ ಕ್ಯಾಯ್ನಿ ಸಾಂಗ್ಲಿ. 10 ತಿ ಕ್ಯಾ ಮಂಜೆ, “ಮಾಗ್ನ ಕರಾ ವ್ಹಯಿ ಮನ್ಹು‍ನ್ ದೊನ್ ಮಾನುಸ್ ದೇವ್ಳಾತ್ ಗೆಲ; ಯೊಕ್ ಫರಿಸಾಯ್ ಆನಿ ಯೊಕ್ ಜ಼ಖತ್ ದಾರ್. 11 ಫರಿಸಾಯ್ ಉಬಾರಾಹುನ್ ಮಾಗ್ನ ಕರ್ತಾನಾ ಆಪ್‌ಲ್ಯಾ ಮನಾತ್, “ದೇವಾ ಸುಲುನ್ ಖಾತ್ಯಾಲ್ಯಾ ಚು಼ಕ್ ಕರ್ತ್ಯಾಲ್ಯಾ ರಾಂಡ್‍ ಸಂಗತ್ ಕರ್ತ್ಯಾಲ್ಯಾ ದಿಸರ‍್ಯಾ ಲೊಕಾಂಚಿಗತ್ ಮಿ ನವ್ಹ, ಹ್ಯಾ ಜ಼ಖತ್ ದಾರಾಚಿಗತ್ ಬಿ ನವ್ಹ ಮನ್ಹುನ್ ತುಲಾ ಉಪ್ಕಾರ್ ಕರ್ತೊ 12 ವಾರಾತ್ನಿ ದೊಂದಾ ಉಪಾಸ್ ಕರ್ತೊ; ಮಿ ಕಮಿವ್‍ಲ್ಯಾಲ್ಯಾ ಪರ್ತೆಕಾತ್ ಧಾತ್ಲಾ ಯೊಕ್ ಭಾಗ್ ದೆತೊ” ಮನ್ಲಾ. 13 ಫನ್ ತ್ಯೊ ಜ಼ಖತ್ ದಾರ್ ದುರ್ ಉಬಾರಾಹುನ್ ಆಬ್ಳಾಕ್ಡ ಡೊಳ ಉಗ್ಡುನ್ ಬಗಾಯಾ ದಿಕಿಲ್ ಮನ್‌ ನಸ್ಥಾನಾ ಶಾತಿ ಬಡವುನ್ ಗಿಹಿತ್, “ದೇವಾ ಪಾಪಿ ಆಸ್‍ಲ್ಯಾಲ್ಯಾ ಮಾಜಿವ ಕರ್ನಾ ಥೆವ್” ಮನ್ಲಾ. 14 ದೆವಾಚೆ ನದ್ರಲಾ ಹ್ಯೊ ನಿಯತಿಚಾ಼ ಮನ್ಹು‍ನ್ ಥರುನ್ ಆಪ್‌ಲ್ಯಾ ಗರ‍್ಹಾತ್ ಗೆಲಾ ತ್ಯೊ ಫರಿಸಾಯ್ ತಸಾ ವ್ಹವುನ್ ಗೆಲಾ ನಾಹಿ ಮನ್ಹುನ್ ತುಮಾನಾ ಸಾಂಗ್ತೊ. ಆಪ್‌ಲ್ಯಾಲಾ ಆಪ್ನು ಥೊರ್ ಮಂಥೊ ತ್ಯೊ ನ್ಹಾನ್ ವ್ಹಯಿಲ್; ಆನಿ ಆಪ್‌ಲ್ಯಾತ್ ಆಪ್ನು ನ್ಹಾನ್ ಮನ್ಹುನ್ ರಾಹಿಲ್ ತ್ಯೊ ಥೊರ್ ವ್ಹಯಿಲ್ ಮನ್ಲಾ.
ನ್ಹಾನ್ ಮುಲಾನಾ ಯೇಸುಚಾ಼ ಆಶಿರ್ವಾದ್
(ಮತ್ತಾಯ್ 19:13-15; ಮಾರ್ಕ್ 10:13-16)
15 ಥೊಡ್ಯಾಂಚಾನಿ ಆಪ್‌ಲ್ಯಾ ಬಾರಿಕ್ ಮುಲಾನಾ ಯೇಸುಪ್ನಿ ಹಾತ್ ಲಾವುನ್ ಗಿಹ್ಯಾ ವ್ಹಯಿ ಮನ್ಹುನ್ ಯೇಸುಪ ಆಂತ್ಯಾಲಿ ತ್ಯಚಾ ಶಿಶಾಂಚಾನಿ ಬಗುನ್ ತ್ಯನಾ ದಪ್‌ಕ್ಯಾವ್ಲಿತ. 16 ಫನ್ ಯೇಸುನಿ ತ್ಯಾ ಮುಲಾನಾ ಆಪ್ಲಿಪ ಹಾಕ್ಟುನ್, ಆಸಾ ಮನ್ಲಾ “ಮುಲಾನಾ ಮಾಜಿ಼ಪ ಯವುದೇವಾ; ತ್ಯನಾ ಆಡ್ಯಾವು ನಕೊಸಾ ದೇವಾಚ಼ ರಾಜೆ ಆಸ್‍ಲ್ಯಾಂಚ಼ಸ್. 17 ಆನಿ ಮಿ ತುಮಾನಾ ಖರ ಸಾಂಗ್ತೊ ಕೊನ್ ಪೋರಾಚೆ ಬಾವ್ನನಿ ದೇವಾಚ಼ ರಾಜೆ ಗಿಹಿತ್ ನಾಹಿ ತ್ಯೊ ತ್ಯಾತ್ ಜಾ಼ಯಿತ್ ನಾಹಿ ಮನ್ಲಾ.
ಸಾವ್ಕೋರ್ ಮಾನುಸ್
(ಮತ್ತಾಯ್ 19:16-30; ಮಾರ್ಕ್ 10:17-31)
18 ಯೊಕ್ ಯೆಹುದ್ಯಾಂಚಾ಼ ಅಧಿಕಾರಿ ಯವುನ್, “ಚಾ಼ಂಗಲ್ಯಾ ಗುರು ಮನಾ ಶಾಶ್ವತ್ ಜೀವ್ ಗಾವಾ ವ್ಹಯಿತ ಮಿ ಕ್ಯಾ ಕರಾ ವ್ಹಯಿ? ಮನ್ಹುನ್ ಯೇಸುಲಾ ಇಚಾರ್ಲ.
19 ತವಾ ಯೇಸು ತ್ಯಲಾ, “ಮನಾ ಚಾ಼ಂಗ್ಲ ಮನ್ಹುನ್ ಕಾ ಮಂಥೊಸ್? ದೇವ್ ಯೊಕುಸ್ ಚಾ಼ಂಗ್ಲಾ. 20 ರಾಂಡ್ ಸಂಗತ್ ಕರುನಾಹಿ ಖುನ್ ಕರುನಾಹಿ; ಚು಼ರಿ ಕರುನಾಹಿ; ಲಬಾಡ್ ಸಾಕ್ಶಿ ಸಾಂಗು ನಾಹಿ ಆಯಿ ಬಾಲಾ ಮರ‍್ಯಾದ್ ದಿಯಾ ವ್ಹಯಿ ಹ್ಯಾ ಆಜ್ಞಾ ಠಾವ್ಯಾ ಹಾತಾ ತ್ಯವ್‍ಡ್ಯಾಸ್ ಮನ್ಹುನ್ ಸಾಂಗ್ಲ.
21 ತವಾ ತ್ಯೊಮಾನುಸ್, “ಮಿ ನ್ಹಾನ್ಪಸ್ನಿ ಹ್ಯಂಚಿ ಶಾರ್ಕಾ ಚಾ಼ಲತ್ ಆಲ್ಯೊ” ಮನ್ಹುನ್ ಮನ್ಲಾ ತವಾ.
22 ಯೇಸು ತ್ಯ ಐಕುನ್ ತ್ಯಲಾ, “ಆಜು಼ನ್ ತುಲಾ ಯಾಕ್ ಕಮ್ಮಿ ಜಾ಼ಲ್ಯಾ; ತುಜ಼ ಆಸ್‌ಲ್ಯಾಲ ಸಗ್ಳ ಇಕುನ್ ಪೈಸ ಗರಿಬಾನಾ ವಾಟುನ್ ದೇ; ಪರಲೊಕಾತ್ ತುಲಾ ಸಂಪತ್ ಗಾವಲ್ ತು ಯವುನ್ ಮಾಜೆ ಮಾಗ ಲಾಗ್ ಮನ್ಹುನ್ ಸಾಂಗ್ಲ. 23 ತ್ಯೊ ಮಾನುಸ್ ಖುಬ್ ಸಾವ್ಕೊರ್ ಹುತ್ತಾ ಮನ್ಹುನ್ ಹ್ಯ ಐಕುನ್ ಖುಬ್ ದುಃಕ್ ಜಾ಼ಲಾ.
24 ತವಾ ಯೇಸುನಿ ತ್ಯಲಾ ಬಗುನ್, “ಸಾವ್ಕೊರ್ ಮಾನುಸ್ ದೇವಾಚಾ ರಾಜಾತ್ ಜಾ಼ಯಾಚ಼ ಕ್ಯವ್ಡ ಕಠಿನ್ ಹಾ. 25 ಸಾವ್ಕೊರ್ ಮಾನುಸ್ ದೇವಾಚಾ ರಾಜಾತ್ ಜಾ಼ಯಾಚೆ ವಾಟ್ನಿಚ಼ ಹುಟ್ ಸುಚಾ ಡೋಳ್ಯಾತ್ನಿ ಜಾ಼ಯಾಚ಼ ಸಲ್ಪ” ಮನ್ಲಾ.
26 ಯೇಸುಚ಼ ಹೆ ಸಬಾತ್ ಐಕ್‍ಲ್ಯಾಲ, “ಆಸ ಜಾ಼ಲ್ಯಾ ಕುನಾಲಾ ರಕ್ಶನ್ ವ್ಹಯಿಲ್” ಮನ್ಹುನ್ ಇಚಾರ್ಲ. 27 ತವಾ ಯೇಸುನಿ ತ್ಯನಾ, “ಮಾನ್ಸಾನಾ ವ್ಹಯಿತ್ ನಸ್‍ಲ್ಯಾಲ ದೇವಾಲಾ ವ್ಹತ ಮನ್ಲಾ.
28 ತವಾ ಪೇತ್ರ, “ಆತಾ ಆಮಿ ಆಮ್ಚಿ ಘರ್ ದಾರ ಸೂಡುನ್ ತುಜೆ ಮಾಗ್ನಿ ಆಲ್ಯಾವ್” ಮನ್ಲಾ.
29 ತವಾ ಯೇಸು ತ್ಯನಾ, “ತುಮಾನಾ ಖರ ಸಾಂಗ್ತೊ. ಕೊನ್ ದೇವಾಚಾ ರಾಜಾ ಸಾಟಿ ಘರ್, ಬ್ಯಾಯ್ಕೊ ಬಾಹು ಆಯಿ ಬಾ ಪೊರಾನಾ ಸುಡುನ್ ಹಾ. 30 ತ್ಯಲಾ ಆತಾಚಾ ಕಾಲಾತ್ ಖುಬ್ ವಾಟ್ನಿ ಗಾವ್ನಾರ್; ಆನಿ ಮೊರ್ಲೆ ದುನೆತ್ ಶಾಶ್ವತ್ ಜೀವ್ ಮಿಳ್ನಾರ್” ಮನ್ಹುನ್ ಸಾಂಗ್ಲ.
ಯೇಸುನಿ ಆಪ್‌ಲ್ಯಾ ಮರ್ನಾಚಾ಼ ಭವಿಶಾ ತಿನ್‍ವ್ಯಾನಿ ಸಾಂಗ್‌ಲ್ಯಾಲ
(ಮತ್ತಾಯ್ 20:17-19; ಮಾರ್ಕ್ 10:32-34)
31 ಯೇಸುನಿ ಆಪ್‌ಲ್ಯಾ ಬಾರಾ ಜಾ಼ನ್ ಶಿಶಾನಾ ಹಾಕ್ಟುನ್ ತ್ಯನಾ, “ಬಗಾ ಆಮಿ ಯೆರುಸಲೇಮಿತ್ ಜಾ಼ತ್ಯಾವ್ ಆನಿ ಮಾನ್ಸಾಚಾ ಲೇಕಾಚೆ ಗುಶ್ಟಿತ್ ಪ್ರವಾದಿಂಚಾನಿ ಲಿವ್‍ಲ್ಯಾಲ ಸಗ್ಳ ತ್ಯಚಿಪ ಗಡ್ನಾರ್. 32 “ತ್ಯಲಾ ಯೆಹುದ್ಯ ನಸ್‍ಲ್ಯಾಲ್ಯಾ ದಿಸರ‍್ಯಾ ಲೊಕಾಂಚಾ ತಾಬ್ಯಾತ್ ದೇನಾರ್ ತೀ ತ್ಯಚಿ ನಿಂದಾ ಕರ್ನಾರ್ ಸಿವ್ಯಾದೇನಾರ್ ಥುಕ್ನಾರ್ 33 ಕಾಟ್ಯಾಚಾ ಬಾರ‍್ಕುಲಾನಿ ಮಾರುನ್ ಜೀವ್ ಕ್ಯಾಡ್ನಾರ್. ಆನಿ ತೀನ್ ದಿಸಾ ನಂತರ್ ತ್ಯೊ ಪರತ್ ಜಿತ್ತಾ ವ್ಹವುನ್ ಉಠುನ್ ಯನಾರ್” ಮನ್ಹುನ್ ಸಾಂಗ್ಲ.
34 ಫನ್ ಶಿಶಾಂಚಾನಿ ಹ್ಯಾತ್ಲಿ ಯೇಕ್ ಗ್ಯೊಶ್ಟ್ ಬಿ ಸಮಜು಼ನ್ ಗಿತ್ಲಿ ನಾಹಿ ಹ್ಯಾ ಗುಶ್ಟಿ ತ್ಯನಾ ಆಡ್‍ಶಾ ಹುತ್ಯಾ.
ಯೇಸುನಿ ಆಂದ್‍ಳ್ಯಾಲಾ ನದಾರ್ ದಿಲ್ಯಾಲಿ
(ಮತ್ತಾಯ್ 20:29-34; ಮಾರ್ಕ್ 10:46-52)
35 ಯೇಸು ಯೆರಿಕೊಚೆ ಜ಼ವಳ್ ಆಲಾ ತವಾ ವಾಟಚೆ ಕಡಸ್ ಬಸುನ್ ಭೀಕ್ ಮಾಗ್‍ತ್ಯಾಲಾ ಯೊಕ್ ಕುರ್ಡಾ ಹುತ್ತಾ. 36 ತ್ಯನಿ ವಾಟನಿ ಹಿಂಡಾನಿ ಜಾ಼ತ್ಯಾಲ್ಯಾ ಲೊಕಾಂಚ಼ ಸಬ್ದ ಐಕುನ್ ಹ್ಯ ಕ್ಯಾ ಮನ್ಹುನ್ ಇಚಾರ್ಲ.
37 ತ್ಯಂಚಾನಿ ತ್ಯಲಾ, “ನಜ಼ರೇತಿಚಾ಼ ಯೇಸು ಹೆ ವಾಟನಿ ಜಾ಼ತ್ಯೊ” ಮನ್ಹುನ್ ಸಾಂಗ್ಲ.
38 ತವಾ ತ್ಯೊ ಕುರ್ಡಾ “ಯೇಸುಗಾ ದಾವಿದಾಚಾ ಲೇಕಾ ಮಾಜಿವ ಕರ್ನಾ ದ್ಯಾವ್” ಮನ್ಹುನ್ ಜೊ಼ರಾನಿ ಮನ್ಲಾ.
39 ಮೊರ‍್ಹ ಜಾ಼ತ್ಯಾಲ್ಯಾ ಲೊಕಾಂಚಾನಿ ಗಪ್ ರ‍್ಹಾ ಮನ್ಹು‍ನ್ ತ್ಯಲಾ ದಪ್‌ಕ್ಯಾವ್ಲಾ ತವಾ ತ್ಯೊ, “ದಾವಿದಾಚಾ ಲೇಕಾ, ಮಾಜಿವ ಕರ್ನಾ ಥೆವ್” ಮನ್ಹುನ್ ಆನಿಕ್ ವರಾಡ್ಲಾ.
40 ತವಾ ಯೇಸು ಉಬಾರಾಹುನ್ ತ್ಯಲಾ ಆಪ್ಲಿಪ ಹಾಕ್ಟುನ್ ಆನಾಯಾ ಸಾಂಗ್ಲ 41 ತ್ಯೊ ಜ಼ವಳ್ ಆಲಾ ತವಾ ಯೇಸುನಿ ತ್ಯಲಾ, “ಮಿ ತುಲಾ ಕ್ಯಾ ಕರಾ ವ್ಹಯಿ ಮಂಥೊಸ್” ಮನ್ಹುನ್ ಇಚಾರ್ಲ್ಯಾಲ್ಯಾಲಾ ತ್ಯನಿ, “ಮಿ ಆನಿಕ್ ಸಗ್ಳ ಬಗಿ ಜೊ಼ಗ ಕರ್” ಮನ್ಲಾ.
42 ಯೇಸು ತ್ಯಲಾ, “ತುಲಾ ದಿಸುನಿ; ತುಜಾ ಇಸ್ವಾಸಾನಿ ತುಲಾ ಬರಾ ಕೆಲ್ಯಾ” ಮನ್ಲಾ.
43 ತವಾಸ್ ತ್ಯಲಾ ದಿಸಾಯಾಲಾಗ್ಲ ತ್ಯೊ ದೇವಾಲಾ ವವ್ಯಾಳಿತ್ ಯೇಸುಚೆ ಮಾಗ್ನಿ ಗೆಲಾ ಲೊಕ ಸಗ್ಳಿ ಚಾ಼ಲ್ಯಾಲಿ ಹಾಕಿಗತ್ ಬಗುನ್ ದೇವಾಲಾ ಉಪ್ಕಾರ್ ಕರಾಯಾ ಲಾಗ್ಲಿತ.