4
ಅಬ್ರಾಹಾಮಾಚ಼ ಉದಾಹರನ್
1 ತಸ ಜಾ಼ಲ್ಯಾವ, ಆಮಚಾ಼ ವಡಿಲ್ ಜಾ಼ಲ್ಯಾಲ್ಯಾ ಅಬ್ರಹಾಮಾಚೆ ಗುಶ್ಟಿತ್ ಆಮಿ ಕ್ಯಾ ಸಾಂಗುಯಾ? ತ್ಯೊ ಇಸ್ವಾಸಾಚೆ ಗುಶ್ಟಿತ್ ತ್ಯಚಾ಼ ಕ್ಯಾ ಅನುಭವ್ ಜಾ಼ಲ್ಥಾ? 2 ಫನ್ ತ್ಯೊ ಆಪ್‍ಲ್ಯಾ ಚಾ಼ಂಗಲ್ಯಾ ಕಾಮಾನಿ ನೀಯತಿಚಾ಼ ಜಾ಼ಲ್ಯಾವ ವವ್ಯಾಳುನ್ ಗಿಹ್ಯಾ ತ್ಯಲಾ ಕಾರನ್ ರಾಹಿತ. ಫನ್ ಅಬ್ರಹಾಮಾಲಾ ದೇವಾಚೆ ಮೊರ‍್ಹ ವವ್ಯಾಳುನ್ ಗಿಹ್ಯಾ ಜಾ಼ಲ್ಹ ನಾಹಿ. 3 ಅಬ್ರಾಹಾಮಾನಿ ದೇವಾವ ಇಸ್ವಾಸ್ ಥೆವ್ಲಾ. ದೇವಾನಿ ಅಬ್ರಹಾಮಾಚಾ ಇಸ್ವಾಸಾಚಾ ಕಾರ್ನಾನಿ ನೀಯತಿಚಾ಼ ಮನ್ಹುನ್ ಗೇತ್ಲಾ. ಆಸ ಪವಿತ್ರ ಗ್ರಂಥ ಸಾಂಗ್ತ.
4 ರಾಬ್‌ತ್ಯಾಲ್ಯಾಲಾ ಗಾವತ್ಯಾಲಾ ಪಗಾರ್ ದಾನ್ ನವ್ಹ, ತ್ಯಚಿವ ತ್ಯಲಾ ಹುಕುಮ್ ಹಾ. 5 ಫನ್ ಕೊನ್ ಪುನ್ಯಾಚಿ ಕಾಮ ಕರುನ್ ಪಾಪಿನಾ ನಿಯೆತಿಚ಼ ಮನ್ಹುನ್ ಥರಿವತ್ಯಾಲ್ಯಾವಿಸ್ವಾಸ್ ಥೆವ್ತೊ ತ್ಯಚಾ಼ಸ್ ಇಸ್ವಾಸ್ ನಿಯೆತಿಚಾ಼ ವ್ಹತೊ. 6 ದೇವಾನಿ ಯಕಾಚ಼ ಚಾ಼ಂಗ್ಲ ಕಾಮ್ ಬಗಾಚೆ ಆಂದಿ ತ್ಯಲಾ ನೀಯತಿಚಾ಼ ಮನಲ್ಯಾವ ತ್ಯೊ ಖರ‍್ಯಾನಿಸ್ ಬರ‍್ಯಾ ನಸಿಬಾಚಾ಼ ಮನ್ಹುನ್ ದಾವಿದಾನಿ ಸಾಹಿತ್ ಸಾಂಗ್‌ಲ್ಯಾ: ಕಸ ಮಂಜೆ
7 ಕುನಾಚಿ ಪಾಪ ಮಾಪಿ ಜಾ಼ಲ್ಯಾತ ತ್ಯಂಚಾ ಚು಼ಕಿ ಜಾ಼ಕುನ್ ಹಾತ್ತಾ ತೇ ಖರ‍್ಯಾನಿಸ್ ಬರ‍್ಯಾ ನಸಿಬಾಚ಼!
8 ಪ್ರಭು ಕುನಾಚ಼ ಪಾಪ್ ಯದತ್ ದರಿತ್ನಾಹಿ ತ್ಯೊ ಖರ‍್ಯಾನಿಸ್ ಬರ‍್ಯಾ ನಸಿಬಾಚಾ಼
9 ಹೆ ನಸಿಬ್‌ ಮುಂಜಿ ಕರುನ್ ಗೆತಲ್ಯಾಲ್ಯಾನಾ ತ್ಯವ್ಡಸ್ ಕ್ಯಾ? ಮುಂಜಿ ಕರುನ್ ಗೆತಲ್ಯಾ ನಸ್‌ಲ್ಯಾಲ್ಯಾ ಲೊಕಾನಾಬಿ ಜಾ಼ಲ್ಯಾ. ಕಾ ಮಂ ಜೆ “ಅಬ್ರಹಾಮಾನಿ ದೇವಾವ ಇಸ್ವಾಸ್ ಥೆವ್ಲಾ ತ್ಯಚಾ ಇಸ್ವಾಸಾನಿಸ್ ತ್ಯಲಾ ನೀಯೆತಿಚಾ಼ ಕೆಲಾ ” ಹ್ಯ ಪವಿತ್ರ ಪುತಿಕಾತ್ ಲಿವ್‍ಲ್ಯಾ. 10 ಹ್ಯ ಕವಾ ಜಾ಼ಲ? ತ್ಯಲಾ ಮುಂಜಿ ವ್ಹಹ್ಯಾಚೆ ಆಂದಿ ಕ್ಯಾ ಮುಂಜಿ ಜಾ಼ಲ್ಯಾವ? ಮುಂಜಿ ವ್ಹಹ್ಯಾಚೆ ಆಂದಿಸ್. 11 ದೇವಾನಿ ಆಪಲ್ಯಾಲಾ ಗೆತಲ್ಯಾ ಮನ್ಹುನ್ ದಾವುನ್ ದಿಯಾ ಸಾಟಿ ಅಬ್ರಾಹಾಮಾನಿ ನಂತರ್ ಮುಂಜಿ ಕರುನ್ ಗೆತ್ಲಿ ಅಬ್ರಾಹಾಮಾನಿ ಮುಂಜಿ ಕರುನ್ ಗಿಹ್ಯಾಚೆ ಆಂದಿ ಇಸ್ವಾಸಾನಿಸ್ ನೀಯತಿಚಾ಼ ಜಾ಼ಲ್ಥಾ ಮಂಥ್ಯಾಲ್ಯಾಲಾಸ್ ತ್ಯಚಿ ಮುಂಜಿ ಆದಾರ್ ಜಾ಼ಲೆ. ತ್ಯಾ ಕಾರ್ನಾನಿ ಇಸ್ವಾಸ್ ಥೆವ್‌ತ್ಯಾಲ್ಯಾ ಸಗ್‌ಳ್ಯಾ ಲೊಕಾನಾ ತ್ಯಂಚಾನಿ ಮುಂಜಿ ಕರುನ್ ಗಿತ್ಲಿ ನಸ್ಲಿ ತರಿ ಅಬ್ರಾಹಾಮ್ ಆತ್ಮಿಕ್ ಬಾ ಜಾ಼ಲ್ಯಾ ಕಾ ಮಂಜೆ ತೇ ಆಪ್‌ಲ್ಯಾ ಇಸ್ವಾಸಾಸ್ ಲಾಗುನ್ ನೀಯತಿಚ಼ ಮನ್ಹುನ್ ಗಿಥಿಲ. 12 ತ್ಯವ್ಡಸ್ ನವ್ಹ ಮುಂಜಿ ಕರುನ್ ಗೆತಲ್ಯಾಲ್ಯಾ ಲೊಕಾನಾ ಸಾಹಿತ್ ಅಬ್ರಹಾಮ ಆತ್ಮಿಕ್ ಬಾ ಜಾ಼ಲ್ಯಾ ಫನ್ ತ್ಯನಾ ಆಪ್ಲಾ ಬಾ ಮನ್ಹುನ್ ಕರ್ತ್ಯಾಲಾ ತ್ಯಂಚಿ ಮುಂಜಿ ನವ್ಹ. ಆಮಚಾ಼ ಬಾ ಜಾ಼ಲ್ಯಾಲಾ ಅಬ್ರಾಹಾಮ್ ಮುಂಜಿ ಕರುನ್ ಗಿಹ್ಯಾಚೆ ಆಂದಿ ಗೆತಲ್ಯಾಲ್ಯಾ ಇಸ್ವಾಸಾಚೆಗತ್ ತ್ಯಂಚಾನಿ ಜಿವ್ನಾ ಕೇಲಾತಸ್. ತ್ಯೊ ತ್ಯನಾ ಬಾ ಜಾ಼ಲ್ಯಾ
ಇಸ್ವಾಸಾಸ್ ಲಾಗುನ್ ಸಬ್ದ ಗೆತಲ್ಯಾಲ
13 ಅಬ್ರಹಾಮಾಲಾ ಆನಿ ತ್ಯಚೆ ಪಿಳ್ಗಿಲಾ ದುನ್ಯಾ ಸಗ್ಳಿ ದೇತೊ ಮನ್ಹುನ್ ದೇವಾನಿ ಸಬ್ದ ದಿಲ್ಯಾ ಫನ್ ಅಬ್ರಾಮಾನಿ ತ್ಯೊ ಸಬ್ದ ಗೆತಲ್ಯಾಲಾ ಧರ್ಮಶಾಸ್ತಾರಾಚೆಗತ್ ಚಾ಼ಲ್ಯಾಲಿ ನವ್ಹ ಆಬ್ರಹಾಮ್ ಇಸ್ವಾಸಾನಿ ನೀಯತಿಚಾ಼ ಜಾ಼ಲ್ಯಾಲ್ಯಾ ಕಾರ್ನಾನಿ ತ್ಯೊ ಸಬ್ದ ಗೇತ್ಲಾ. 14 ಆಸ ಆಸ್ಥಾನಾ ದೇವಾನಿ ಸಬ್ದ ದಿಲ್ಯಾಲಾ ಲೋಕ ಧರ್ಮ ಶಾಸ್ತಾರಾಚೆಗತ್ ಚಾ಼ಲಾಯಾ ಗಿಹ್ಯಾ ಜಾ಼ಲ್ಹಾತ, ಇಸ್ವಾಸ್ ಉಪೇಗ್ ನಸ್‌ಲ್ಯಾಲಾ ಜಾ಼ಲ್ಯಾ. ತ್ಯವ್ಡಸ್ ನವ್ಹ ದೇವಾನಿ ಆಬ್ರಾಹಾಮಾಲಾ ದಿಲ್ಯಾಲಾ ಸಬ್ದ ಉಪೇಗ್‌ನಸ್‌ಲ್ಯಾಲಾ ಜಾ಼ಲ್ಯಾ. 15 ಧರ್ಮಶಾಸ್ತಾರಾಚೆಗತ್ ತ್ಯಂಚಿವ ದೇವಾಚಾ಼ ರಾಗ್ ಉತ್ರುನ್ ಯತೊ ಫನ್ ಧರ್ಮಶಾಸ್ತಾರ್ ನಾಹಿ ತಿಥ ಧರ್ಮಶಾಸ್ತಾರ್ ಪಾಳಾಚೆ ಆಂದಿ ಆಸ್‍ಲ್ಯಾಲಿ ಪ್ರಶ್ನೆ ನಾಹಿ.
16 ತ್ಯಾ ಕಾರ್ನಾನಿ ಲೊಕ ಇಸ್ವಾಸಾಸ್ ಲಾಗುನ್ ದೇವಾಚಾ಼ ಸಬ್ದ ಗೇನ್ಹಾರ್. ತ್ಯ ಫುಕಟ್ ದಿಲ್ಯಾಲ ವ್ಹಯಾ ವ್ಹಯಿ ಮನ್ಹುನ್ ಆಸ ಜಾ಼ಲ್ಹ. ತ್ಯ ಫುಕಟ್ ಜಾ಼ಲ್ಯಾಲ ಜಾ಼ಲ್ಯಾವ ಅಬ್ರಹಾಮಾಚಿ ಪಿಳ್ಗಿ ಸಗ್ಳಿ ತ್ಯೊ ಸಬೋತ್ ಗೆಥ್ಯಾತ. ಹ್ಯೊ ಸಬ್ದ ಮೊಶೆಚಾ ಧರ್ಮಾಶಾಸ್ತಾರಾಚೆಗತ್ ಚಾ಼ಲತ್ಯಾಲ್ಯಾ ಲೊಕಾನಾ ತ್ಯವ್ಡಾಸ್ ನವ್ಹ, ಅಬ್ರಾಹಾಮಾಚೆಗತ್ ಇಸ್ವಾಸಾನಿ ಚಾ಼ಲತ್ಯಾಲ್ಯಾ ಸಗ್‌ಳ್ಯಾ ಲೊಕಾನಾ ದಿಲ್ಯಾ. ಕಾ ಮಂಜೆ ಅಬ್ರಾಹಾಮ್ ಆಮಾನಾ ಸಗ್‌ಳ್ಯಾನಾ ಆತ್ಮಿಕ್ ಬಾ ಜಾ಼ಲ್ಯಾ. 17 ಮೀ ತುಲಾ ಖುಬ್ ಲೊಕಾನಾ ಆತ್ಮಿಕ್ ಬಾ ಕೆಲ್ಯಾ. ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‌ಲ್ಯಾ ಹ್ಯ ದೇವಾಚೆ ಮೊರ‍್ಹ ಖರ ಜಾ಼ಲ್ಯಾ ಮೇಲ್ಯಾಲ್ಯಾನಾ ಜೀವ್ ದೇನಾರಾ ಆಜು಼ನ್ ಗಡ್‌ಲ್ಯಾ ನಸ್‌ಲ್ಯಾಲಿ ಕಾಮ ಕರ್ನಾರಾ ಜಾ಼ಲ್ಯಾಲ್ಯಾ ದೇವಾವ ಅಬ್ರಾಹಾಮಾನಿ ಇಸ್ವಾಸ್ ಥೆವ್ಲಾ. 18 ಅಬ್ರಾಹಾಮಾಲಾ ಪೊರ ವ್ಹತಿಲ ಮನ್ಹುನ್ ಇಸ್ವಾಸ್ ನವ್ಥಾ. ಫನ್ ತ್ಯೊ ದೇವಾವ ಇಸ್ವಾಸ್ ಥಿವುನ್ ಆಪ್ಲೆ ಆಶೆನಿ ಮೊರ‍್ಹ ಸರ್ಲಾ. ತ್ಯಾಸ್ ಕಾರ್ನಾನಿ ತ್ಯೊ ಖುಬ್ ದೆಶೆನಾ ಆತ್ಮಿಕ್ ಬಾ ಜಾ಼ಲ್ಹಾ. ದೇವ್ ತ್ಯಲಾ ತು ಖುಬ್ ಲೊಕಾನಾ ಗೆನಾರ್” ಪವಿತ್ರ ಗ್ರಂಥಾತ್ ತುಜಿ ಪಿಳ್ಗಿ ಆಬ್ಳಾತ್‌ಲ್ಯಾ ಚಾನ್ಯಾಂಚೆಗತ್ ರಾನಾರ್ ಮನ್ಹುನ್ ಪವಿತ್ರ ಗ್ರಂಥ ಸಾಂಗ್ತ. 19 ಅಬ್ರಾಹಾಮಾಲಾ ಜ಼ವ ಜ಼ವಳ್ ಶೆಂಬರ್ ವರ್ಸ ಜಾ಼ಲ್ಥಿತ. ತವಾ ತ್ಯಚ಼ ಶರಿರ್ ಬಳ್ ನಸ್‌ಲ್ಯಾಲ ಜಾ಼ಲ್ಥ. ಮನ್ಹುನ್ ತ್ಯಲಾ ಪೊರ ವ್ಹತಿಲ ಆಶಿ ಆಶಾ ನವ್ತಿ. ನಾಹಿತ ಸಾರಾಳಾಲಾ ಸಾಹಿತ್ ಪೊರ ವ್ಹಯಿತಿಲ ಮನ್ಹುನ್ ಆಶಾ ನವ್ತಿ. ಫನ್ ದೇವಾವ ಆಸಲ್ಯಾಲಾ ತ್ಯಚಾ಼ ಇಸ್ವಾಸ್ ಕಮ್ಮಿ ಜಾ಼ಲ್ಹಾ ನಾಹಿ. 20 ದೇವಾನಿ ದಿಲ್ಯಾಲ್ಯಾ ಸಬ್ದಾಚೆ ಗುಶ್ಟಿತ್ ತ್ಯಲಾ ಸಂಶೆವ್ ಆಲಾ ನಾಹಿ. ಆನಿ ಆಪ್ಲಾ ಇಸ್ವಾಸ್ ನಾಹಿ ಕೆಲಾನಾಹಿ. ತ್ಯಚಾ ಇಸ್ವಾಸಾನಿಸ್ ತ್ಯಲಾ ಬಳ್ ದಿಲ ಆನಿ ದೇವಾಲಾ ಸ್ತೊತ್ರ ಕಿಲಿತ. 21 ದೇವಾನಿ ಆಪ್ನು ದಿಲ್ಯಾಲಾ ಸಬ್ದ ಖರ‍್ಯಾನಿಸ್ ಚಾ಼ಲಿವ್ನಾರ್ ಮನ್ಹುನ್ ಆಬ್ರಾಹಾಮಾನಿ ಘಟ್ ಇಸ್ವಾಸ್ ಥೆವ್ಲಾ. 22 ಮನ್ಹುನ್, “ದೇವಾನಿ ಅಬ್ರಾಹಾಮಾಲಾ ತ್ಯಚಾ ಇಸ್ವಾಸಾನಿ ತ್ಯಲಾ ನಿಯತಿಚಾ಼ ಮನ್ಹುನ್ ಕೇಲಾ. ” 23 ನಿಯತಿಚಾ಼ ಮಂಥ್ಯಾಲಾ ಹ್ಯೊ ಸಬೊತ್ ತ್ಯಾ ಬೊಲ್ಯಾ ಲಿವ್‌ಲ್ಯಾಲ್ಯಾ ಅಬ್ರಹಾಮಾಲಾ ತ್ಯವಡ್ಯಾಸ್ ನವ್ಹತಾ. 24 ತ್ಯಾ ಆಮ್ಚಾ ಪ್ರಭುಜಾ಼ಲ್ಯಾಲ್ಯಾ ಯೇಸುಲಾ ಜೀವಂತ್ ಉಠಿವಲ್ಯಾಲ್ಯಾವ ಇಸ್ವಾಸ್ ಥೆವ್‍ಲ್ಯಾಲಾ ಆನಿ ನಿಯತಿಚ಼ ಮನ್ಹುನ್ ಸ್ವಿಕಾರ್ ಕರುನ್ ಗೇತ್‍ಲ್ಯಾಲ್ಯಾ ಆಮ್ಚಿ ಸಾಟಿ ಸಾಹಿತ್ ಲಿವ್‍ಲ್ಯಾತಾ. 25 ಆಮ್ಚಾ ಪಾಪಾಸ್ ಲಾಗುನ್ ಯೇಸುಲಾ ಮರಾಯಾ ದಿಲಾ. ಆಮಾನಾ ನಿಯತಿಚ಼ ಮನ್ಹುನ್ ಥರ್ವಾಯಾ ತ್ಯಲಾ ಮೇಲ್ಯಾಲ್ಯಾತ್ನಿ ಪುನಾ ಜಿತ್ತಾ ಉಠೀವ್ಲಾ.