12
ಪವಿತ್ರಾತ್ಮಾಚಿ ವರ
1 ಬನ್ಹಿ ಬಾವ್ಹಾನು ಪವಿತ್ರಾತ್ಮಾನಿ ವ್ಹನಾರ‍್ಯಾ ವರಾಚೆ ಗುಶ್ಟಿತ್ ತುಮಾನಾ ಸಮ್‌ಜು಼ನ್ ರಾಹ್ಯಾ ವ್ಹಯಿ ಮನ್ಹುನ್ ಮೀ ಮನ್ ಕರ್ತೊ. 2 ತುಮಿ ಅನ್ಯಲೊಕ ಆಸ್ತಾನಾ ಮುಕ್ಯಾ ಪಾಶಾನಾಂಚಿಪ ಜಾ಼ಯಿತಾಸಾ ಮನ್ಹುನ್ ತುಮಾನಾ ಠಾವ ಹಾ. 3 ಆಸ ಆಸ್ತಾನಾ ಮೀ ತುಮಾನಾ ಸಾಂಗ್‌ತ್ಯಾಲ ಐಕಾ. ದೇವಾಚಾ ಆತ್‌ಮ್ಯಾನಿ ಬರುನ್ ಬೊಲ್ನಾರಾ ಕಚಾ಼ ಮಾನುಸ್ “ಯೇಸುಲಾ ಸರಾಪ್ ಲಾಗ್‌ಲ್ಯಾ ಮನ್ಹುನ್ ಸಾಂಗಿತ್ ನಾಹಿತ. ಆನಿ ಪವಿತ್ರಾತ್ಮಾಚಾ ಸಾಂಗ್‍ನ್ಯಾನಿ ಸುಡುನ್ ಕುಟ್ಲಾಸ್ ಮಾನುಸ್ “ಯೇಸುಲಾ ಪ್ರಭು ಮನ್ಹುನ್” ಸಾಂಗಿತ್ನಾಹಿ.
4 ಆತ್ಮಿಕ್ ವರ ನಿರಾನಿರಾಳಿ ಹಾತ. ಫನ್ ತೀ ದೇನಾರ ದೇವಾಚ಼ ಆತ್ಮಸ್. 5 ಸೇವಾ ಕರಾಚಿ ನಿರಾನಿರಾಳಿ ಹಾ ಫನ್ ತೀ ಯಕಾಸ್ ಪ್ರಭುಚಿ. 6 ಕಾಮ ನಿರಾನಿರಾಳಿ ಹಾತ ಫನ್ ಸಗಳ್ಯಾಪ್ನಿ ಸಗ್ಳಿ ಕಾಮ ಕರ್ನಾರಾ ದೇವ್ ಯಕ್ಲಾಸ್. 7 ಫನ್ ಪರ್ತೆಕಾಪ ದಿಸುನ್ ಯನಾರ ದೇವಾಚಾ ಆತ್ಮಾಚಿ ವರ ಸಗಳ್ಯಾಂಚಾ ಬರ‍್ಯಾ ಸಾಟಿ ದಿಲ್ಯಾತ. 8 ಯಕಾಲಾ ದೇವಾಚಾ ಆತ್‍ಮ್ಯಾಪ್ನಿ ಬೊಲ್ಯಾ ಬೊಲಾಯಾ ಅಕ್ಕಲ್ ಗಾವ್ತಿ ಆನಿ ಯಕಾಲಾ ಗಿನ್ಯಾನಾಚ಼ ವರ ಗಾವ್ತ. 9 ಆನಿ ಯಕಾಲಾ ತ್ಯಾ ಆತ್‍ಮ್ಯಾನಿಸ್ ಇಸ್ವಾಸ್ ಆನಿ ಯಕಾಲಾ ತ್ಯಾ ಯಕಾ ಆತ್‍ಮ್ಯಾನಿಸ್ ಖುಬ್ ತರಚ಼ ರ‍್ವಾಗ್ ಬರಕರಾಚ ವರ, 10 ಆನಿ ಯಕಾಲಾ ಮೊಟಿ ಕಾಮ ಕರಾಚ಼ ವರ್, ಆನಿ ಯಕಾಲಾ ಪ್ರವಾದನ್ ವರ್, ಆನಿ ಯಕಾಲಾ ಆತ್ಮ ಸಮಜು಼ನ್ ಗಿಹ್ಯಾಚ಼ವರ, ಆನಿ ಯಕಾಲಾ ದುಸರ‍್ಯಾ ದುಸರ‍್ಯಾ ಬಾಶಾ ಬೊಲಾಚ಼ ವರ, ಆನಿ ಯಕಾಲಾ ಬಾಶೆಚಾ಼ ಅರ್ಥ ಉಗುಡುನ್ ಸಾಂಗಾಚ಼ ವರ ದಿಲ್ಯಾ. 11 ಫನ್ ಹ್ಯಾ ಸಗ್‍ಳ್ಯಾತ್ನಿ ಕಾಮ್ ಕರ್ನಾರಾ ತ್ಯೊ ಯಕ್ಲಾಸ್ ಆತ್ಮ ವರ ಸಗ್ಳಿ ಆಪ್‍ಲ್ಯಾ ಮನಾಶಾರ್ಕ ಯಕಾಯಕಾಲಾ ವಾಟುನ್ ದೆನಾರಾ ಜಾ಼ಲ್ಯಾ
ಯಾಕ್ ಶರೀರ್ ಖುಬ್ ಭಾಗ್
12 ಕಸ ಶರೀರ್ ಯಾಕ್ ತ್ಯಲಾ ಆಂಗ ಖುಬ್ ಹಾತ. ಆನಿ ಆಂಗ ಖುಬ್ ಆಸ್ಲಿತ ತರಿ ತ್ಯ ಯಾಕುಸ್ ಶರೀರ್ ಜಾ಼ಲ್ಯಾ ತಸಾಸ್ ಕ್ರಿಸ್ತಬಿ ಹಾ. 13 ಯೆಹುದಿ ವ್ಹವುಂತ, ಗ್ರಿಕ್ ವ್ಹವುಂತ, ಗುಲಾಮ್ ವ್ಹವುಂತ, ಸ್ವತಂತ್ರಿ ವ್ಹವುಂತ ಆಮಿ ಸಗ್ಳಿ ಎಕುಸ್ ಶರೀರ್ ವ್ಹಯಾಸಾಟಿ ಯಕಾ ಆತ್‍ಮ್ಯಾಪಸ್ ಬಾಪ್ತಿಸ್ಮಾ ಗಿತ್ಲಿ. ಯಾಕುಸ್ ಆತ್ಮ ಆಮಾನಾ ಸಗ್‍ಳ್ಯಾನಾ ಪಿಯಾದಿಲ.
14 ಶರೀರ್ ಯೊಕುಸ್ ಭಾಗ್ ನವ್ಹ. ಖುಬ್ ಭಾಗ್ ಆಸ್‍ಲ್ಯಾಲ ಜಾ಼ಲ್ಯಾ. 15 “ಮಿ ಹಾತ್ನವ್ಹ ಮನ್ಹುನ್ ಶರೀರಾಲಾ ಮಿಸಳುನ್ ನಾಹಿ ಮನ್ಹುನ್” ಪಾಯಾನಿ ಸಾಂಗ್ಲತರಿ ತ್ಯೊ ಶರೀರಾಲಾ ಮಿಳಾಚೆ ಆಂದಿ ಹಾ ಕ್ಯಾ? 16 “ಮಿ ಡೊಳಾ ನವ್ಹ ಕಾನ್ ಮಿ ಶರೀರಾಲಾ ಮಿಳುನ್ ನಾಹಿ ಮನ್ಹುನ್” ಕಾನಾನಿ ಸಾಂಗ್ಲತರಿ ತ್ಯೊ ಶರೀರಾಲಾ ಮಿಳಾಚೆ ಆಂದಿ ಹಾ ಕ್ಯಾ? 17 ಶರೀರ್ ಸಗ್ಳ ಡೊಳಾ ಜಾ಼ಲ್ಯಾವ ತುಮಿ ಕಾಯ್ ಸಾಂಗಾಚಾ಼ ನವ್ತಾಸಾ. ಶರೀರ್ ಸಗ್ಳ ನಾಕ್ ಜಾ಼ಲ್ಯಾವ ತುಮಾನಾ ಕಶಾಚಾ಼ ವಾಸ್ ಗಿಯಾ ವ್ಹಯಾಚಾ಼ ನವ್ಥಾ. 18 ಫನ್ ದೇವಾನಿ ತ್ಯಾ ಶರೀರಾತ್ಲ ಪರ್ತೆಕಾ ಯಾಕ್ ಆಪಲ್ಯಾಲಾ ಶಾರ್ಕ ದಿಸಲ್ಯಾಚೆಗತ್ ಶರಿರಾತ್ ಥೆವಲ್ಯಾ. 19 ತಿ ಸಗ್ಳಿ ಯೊಕುಸ್ ಭಾಗ ಜಾ಼ಲ್ಯಾವ ಶರೀರ್ ಕುಠಹಾ? 20 ಭಾಗ್ ಖುಬ್ ಜಾ಼ಲ್ಯಾತ ಫನ್ ಶರೀರ್ ಯಾಕುಸ್.
21 ಡೊಳ, ಹಾತಾನಾ, “ತುಜಿ ಮನಾ ಗರಜ಼್ ನಾಹಿ ಮನ್ಹುನ್ ಡುಯಿ, “ಪಾಯಾನಾ ತುಮ್ಚಿ ಮನಾ ಗರಜ಼್ ನಾಹಿ ಮನ್ಹುನ್” ಸಾಂಗಾಯಾ ವ್ಹಯಿತ್ನಾಹಿ. 22 ಶರೀರಾತ್ಲ ಬಳ್‍ನಸ್‌ಲ್ಯಾಲ ಭಾಗ್ಬಿ ಖುಬ್ ಮುಖ್ಯ ವ್ಹಯಿನವ್ಹ? 23 ಆನಿ ಆಮಿ ಶರೀರಾತ್ ಥೊಡೆ ಮರೆದಿಚ಼ ಮಂಥ್ಯಾಲ ಬಾಘಾನಾ ಕಪಡ್ಯಾನಿ ಖುಬ್ ಮರ‍್ಯಾದ್ ದೆನಾರ್. ಆಸ ಕಮ್ಮಿ ಮರೆದಿಚಾ ಬಾಘಾನಾ ಖುಬ್ ಮರ‍್ಯಾದ್ ಗಾವ್ಥಿ ನವ್ಹ. 24 ಖುಬ್ ಶಾದ್‍ರ‍್ಯಾ ಬಾಘಾನಾ ಆಸಲಿ ಇಶೆಸ್ ದೆಕ್ರೆಕಿಚಿ ಗರಜ಼್ ನಾಹಿ. ಫನ್ ದೇವಾನಿ ಭಾಗ್ ಎಕ್ ಕೆಲ್ಯಾತ ಆನಿ ನಾವಡ್ಯಾ ಬಾಘಾನಾ ಖುಬ್ ಮರ‍್ಯಾದ್ ದಿಲೆ. 25 ಆಮ್ಚ಼ ಶರೀರ್ ನಿರಾನಿರಾಳ ಭಾಗ್ ವ್ಹವುನಾಹಿ ಆಸ ಯಕಾಮಕಾಚಿ ಕ್ಯಾಳ್ಜಿ ಕರಿ ಶಾರ್ಕ ದೇವಾನಿ ಕೆಲ. 26 ಯಕಾ ಬಾಘಾಲಾ ದುಕ್ ಜಾ಼ಲತ ಸಗ್‍ಳ್ಯಾ ಬಾಘಾನಾ ದುಕ್ ವ್ಹತ. ಯಕಾ ಬಾಘಾಲಾ ಆನಂದ್ ಗಾವ್ಲಾತ ಸಗ್‍ಳ್ಯಾ ಬಾಘಾನಾ ಆನಂದ್ ವ್ಹತೊ.
27 ತುಮಿ ಕ್ರಿಸ್ತಾಚ಼ ಶರೀರ್ ಆನಿ ಯೊಕ್ ಯೊಕ್ ತ್ಯಚಾ಼ ಭಾಗ್ ಜಾ಼ಲ್ಯಾಸಾ. 28 ದೇವಾನಿ ಆಪ್ಲೆ ಸಬೆತ್ ಪೈಲ್ಯಾನಿ ಅಪೊಸ್ತಲಾನಾ, ದೊನವ್ಯಾನಿ ಪ್ರವಾದಿನಾ, ತಿನ್‌ವ್ಯಾನಿ ಮಾಸ್ತರಾನಾ ಥೆವ್‌ಲ್ಯಾತ. ಮಂಗ್ ಮುಟಿ ಕಾಮ ಕರಾಚ಼ ಬಳ್, ನಿರಾನಿರಾಳ ರ‍್ವಾಗ್ ಬರಕರಾಚ಼ ವರ, ದಿಸರ‍್ಯಾನಾ ಮಜ಼ತ್ ಕರತ್ಯಾಲ ಗುನ್, ಕಾಮ ಪುರಕರಾಚ಼ ಗಿನ್ಯಾನ್ ಆನಿ ದಿಸರ‍್ಯಾ ದಿಸರ‍್ಯಾ ಬಾಶಾ ಬೊಲಾಚ಼ ವರ ತ್ಯನಾ ತ್ಯನಾ ದಿಸ್ರಿ ದಿಸ್ರಿ ದಿಲ್ಯಾತ. 29 ಸಗ್ಳ ಅಪೊಸ್ತಲ್ ಕ್ಯಾ? ಸಗ್ಳ ಪ್ರವಾದಿ ಕ್ಯಾ? ಸಗ್ಳ ಮಾಸ್ತರ್ ಕ್ಯಾ? ಸಗ್ಳ ಮುಟಿ ಕಾಮ ಕರ್ತ್ಯಾಲ ಕ್ಯಾ? 30 ರ‍್ವಾಗ್ ಬರ ಕರತ್ಯಾಲ ವರ ಸಗ್‍ಳ್ಯಾನಾ ಹಾ ಕ್ಯಾ? ಸಗ್ಳ ದಿಸರ‍್ಯಾ ದಿಸರ‍್ಯಾ ಬಾಶಾ ಬೊಲ್‍ತ್ಯಾಲಿ ಕ್ಯಾ? ದಿಸರ‍್ಯಾ ಬಾಶೆಂಚಾ಼ ಆರ್ತ ಸಾಂಗಾಯಾ ಸಗ್‍ಳ್ಯಾನಾ ಬಳ್ ಹಾ ಕ್ಯಾ? 31 ಹ್ಯಾತ್ನಿ ಬರ ವರಾ ಗಿಹ್ಯಾ ಮನ್ ಕರಾ.
ಆಜು಼ನ್ ಸಗ್‍ಳ್ಯಾತ್ ಚಾ಼ಂಗ್ಲಾ ಮಾರ‍್ಗ ಯೊಕ್ ತುಮಾನಾ ದ್ಯಾವ್ತೊ.