2
1 ಆನಿ ಲವೊದಿಕಿತ್‌ಲ್ಯಾನಾಬಿ ಆನಿ ಮನಾ ಸಮುರ್ ಬಗ್‌ಲ್ಯಾ ನಸ್‌ಲ್ಯಾಲ್ಯಾ ಸಗ್‌ಳ್ಯಾನಾ, ಮನಾ ಖುಬ್ ಲಡಾಯಿ ಹಾ ಮನ್ಹುನ್ ತುಮಾನಾ ಠಾವ ರಾಹುನಿ. ಮನ್ಹುನ್ ಮನ್ ಕರ್ತೊ.
2 ಕಸ ಮಂಜೆ ತ್ಯಂಚಿ ಮನ ಮಾಯೆತ್ ಗಿಹುನ್ ಆದಾರ್ ಗಿಹುನ್ ಪುರ ಖಾತ್ರಿಚಾ಼ ಬಾಗ್ಯ ಗಿಹುನ್ ಬಾ ಜಾ಼ಲ್ಯಾಲ್ಯಾ ದೇವಾಚ಼ ಆನಿ ಕ್ರಿಸ್ತಾಚ಼ ಖರ ಸಮಜು಼ನ್ ಗಿಹ್ಯಾಚ಼ಸ್.
3 ಹ್ಯಾ ಕ್ರಿಸ್ತಾಪಸ್ ಗಿನ್ಯಾನ್ ಆನಿ ಬುದ್ದಿ ಸಗ್ಳಿ ದೌಲತ್ ದಡುನ್ ಹಾ. 4 ಕುನಿ ತುಮಾನಾ ಆಪ್ಲ ಮನ್ ಪರ್ತಾಚಾ ಬೊಲ್ಯಾಂಚಾನಿ ಪಸ್ವು ನಾಹಿ ಮನ್ಹುನ್ ಮಿ ತುಮಾನಾ ಹ್ಯ ಸಾಂಗ್ತೊ. 5 ಮಿ ಶರೀರಾನಿ ತುಮ್ಚಿಪ ನಸ್ಲೊತರಿ ಆತ್ಮಾನಿ ತುಮ್ಚಿ ಸಂಗ ರಾವ್ಹುನ್ ತುಮಿ ಶಾರ್ಕ ಚಾ಼ಲತ್ಯಾಲ ಆನಿ ಕ್ರಿಸ್ತಾಚಾ ಇಸ್ವಾಸಾತ್ ಘಟ್ ಉಬರಾಯಲ್ಯಾಲ ಬಗುನ್ ಸಂತೊಸ್‍ವ್ಹತೊ.
ಕ್ರಿಸ್ತಾಪ ಸಗ್ಳಾ ಜೀವ್ನಾ
6 ತುಮಿ ಪ್ರಭು ಜಾ಼ಲ್ಯಾಲ್ಯಾ ಕ್ರಿಸ್ತ ಯೇಸುಲಾ ಗೆತಲ್ಯಾಚೆಗತ್ ತ್ಯಚಿಪ ಆಸ್ನಾರಿ ವ್ಹವುನ್ ಜೀವ್ನಾಕರಾ.
7 ತ್ಯಚಿಪ ಖೊಲ್ ಮುಳ್ ಸುಡುನ್, ತ್ಯಚಿಪ ಬಾಂದುನ್ ಆನಿ ತುಮಾನಾ ಸಾಂಗ್‌ಲ್ಯಾಲ್ಯಾ ಶಿಕ್ಷನಾಸಾರ ಕ್ರಿಸ್ತಾಚಾ ಇಸ್ವಾಸಾತ್ ಘಟ್ ರಾವ್ಹುನ್ ದೇವಾಲಾ ಖುಬ್ ದನ್ಯವಾದ್ ಕರ್ನಾರಿ ವ್ಹವಾ.
8 ಫಸಿವತ್ಯಾಲ್ಯಾ ಆನಿ ಪ್ಯಾಯ್ದಾನಸ್‌ಲ್ಯಾಲ್ಯಾ ಸಗ್‌ಳ್ಯಾ ಶಿಕಿವ್‌ನ್ಯಾನಿ ಕುನಿ ತುಮಾನಾ ತಾಬ್ಯಾತ್ ಗಿಹ್ಯಾಚೆಆಂದಿ ಹುಶಾರ್ ರಾವ್ಹಾ. ಹ್ಯ ಮಾನ್ಸಾಚೆ ಸಂವಸ್ ಕ್ರತಿಲಾ ಆನಿ ಪರಂಪರಾ ಪೈಲ್ಯಾ ಶಿಕಿವ್‌ನ್ಯಾನಿ ಸಂಬಂಧ್ ಆಸ್‍ಲ್ಯಾಲಾ ಖರ ಕ್ರಿಸ್ತಾಲಾ ನವ್ಹ.
9 ದೇವಾಚ಼ ಸಗ್ಳ ಪುರ್ನಜಾ಼ಲ್ಯಾಲ್ಯಾ ಕ್ರಿಸ್ತಾಚಾ ಶರೀರಾತ್ ಜೀವ್ನಾಕರ್ತ್ಯಾ, 10 ತ್ಯೊ ಸಗ್‌ಳ್ಯಾ ಹುಕ್ಮಾನಾ ಆನಿ ಅಧಿಕಾರ‍್ಯಾನಾ ಸಗ್‌ಳ್ಯಾನಾ ಡುಯಿ ಜಾ಼ಲ್ಯಾ ಮನ್ಹುನ್ ತ್ಯಚಿಪ ರಾಹುನ್ ತುಮಿ ಪುರ್ನತಾ ಗೆತಲ್ಯಾಲಿ ಜಾ಼ಲ್ಯಾಸಾ. 11 ದೇವಾನಿ ತ್ಯಚ್ಯಿಪ ತುಮಾನಾ ಮಾನ್ಸಾಚಾ ಹಾತಾನಿ ಕರಾಯಾ ವ್ಹಯಿತ್ನಸ್‍ಲ್ಯಾಲಿ ಮುಂಜಿ ಕೆಲೆ. ಕ್ರಿಸ್ತಾಚಿ ಮುಂಜಿ ಶರೀರಾಚಾ಼ ಪಾಪಾಚಾ಼ ಸಭಾವ್ ಕಾಡಾಚಾ಼. 12 ತುಮಿ ಬಾಪ್ತಿಸ್ಮಾತ್ ಕ್ರಿಸ್ತಾ ಸಂಗ ಪುರ್ಲ್ಯಾಲಿ ಜಾ಼ಲ್ಯಾಸಾ, ಆನಿ ತ್ಯಲಾ ಮೆಲ್ಯಾಲ್ಯಾತ್ನಿ ಉಟ್‌ಲ್ಯಾಲೆ ದೇವಾಚೆ ತಾಕ್ತಿವ ಇಸ್ವಾಸ್ ಥೆವ್‌ಲ್ಯಾಲ್ಯಾಸ್ ಲಾಗುನ್ ತ್ಯಚೆ ಸಂಗ ತುಮಿ ಉಟುನ್ ಆಲ್ಯಾಸಾ. 13 ಗುನ್ನಾ ಕರ್ತ್ಯಾಲ್ಯಾನಿ ಆನಿ ಮುಂಜಿ ನಸ್‌ಲ್ಯಾಲ್ಯಾ ಶರೀರಾಚಾ ಭಾವ್ನಾನಿ ಮೇಲ್ಯಾಲ್ಯಾ ತುಮಾನಾ ದೇವಾನಿ ಕ್ರಿಸ್ತಾ ಸಂಗ ಜ಼ಗಿವಲ್ಯಾತ ಆನಿ ಆಮ್‍ಚ಼ ಗುನ್ನ ಸಗ್ಳ ಮಾಪ್ ಕೆಲ. 14 ಆಮ್ಚಿವ ಚು಼ಕ್ ವಾವ್‌ಲ್ಯಾಲೆ ಆಜ್ಞಚೆಗತ್ ಆಸ್‌ಲ್ಯಾಲ ಪತ್ರ ಕಾಡುನ್ ತ್ಯ ಶಿಲ್ಬೆವ ಮಾರುನ್ ನಾಹಿ ಆಸ ಕೆಲ.
15 ತ್ಯನಿ ರಾಜ಼್‌ಬಾರ್‌ ಆನಿ ಹುಕುಮ್ ಹಾತ್ಯಾರಿ ನಾಹಿ ಆಸಿ ಕರುನ್, ಆಪ್ಲೆ ಶಿಲ್ಬೆಸ್ ಲಾಗುನ್ ತ್ಯನಾ ಜಿತ್ ದಿವುನ್ ಪ್ರದರ್ಶನ್ ಕೆಲ.
16 ಆಸ ಆಸ್ತಾನಾ, ಖಾನ್ಯಾ ಪಿನ್ಯಾಚೆ ಗುಶ್ಟಿತ್ ಪವಿತ್ರ ದಿಸಾತ್ ಸನ್ ಆವಾಸ್ ಆನಿ ಸಬ್ಬತ್ ಪಾಳಾಚೆ ಗುಶ್ಟಿತ್ ತುಮಾನಾ ಗುನ್ಹದಾರ್ ಮನ್ಹುನ್ ಕುನಾಲಾ ಮನಾಯಾ ವ್ಹವುನಾಹಿ. 17 ಹೀ ಮೊರ‍್ಹ ಯತ್ಯಾಲ್ಯಾ ಕಾಮಾಂಚ಼ ಸಾವುಟ್ ಜಾ಼ಲ್ಯಾ, ಹ್ಯಂಚ಼ ಖರ ರುಪ್ ಕ್ರಿಸ್ತುಸ್. 18 ಕಪಟ್ ಪನಾಚೆ ಇಚೆವ ಮನ್ ಥಿವುನ್ ದೇವ್ದುತಾಚೆ ಆರಾಧನೆತ್ ಮನ್ ಜಾ಼ಲ್ಯಾಲ ಜಾ಼ಲ್ಥ, ದರ್ಶಾನ ಜಾ಼ಲ್ಯಾತ ಮನ್ಹುನ್ ಬಡಾಯಿ ಕರುನ್, ಹ್ಯಾ ಲೊಕಾತ್‌ಲ್ಯಾ ಗಿನ್ಯಾನಾನಿ, ಕಾರನ್ ನಸ್ತಾನಾ ಫುಗುನ್ ಆಸ್‌ಲ್ಯಾಲ್ಯಾನಾ ತುಮಾನಾ ಗಾವಲ್ಯಾಲ ಬಕ್ಷಿಸ್ ನಿಹು ದಿವುನಕೊಸಾ. 19 ಆಸ್ಲಾ ಕ್ರಿಸ್ತ್ ಮಂಥ್ಯಾಲೆ ಡುಯಿ ಸಂಗ ಸಂಬಂಧ್ ನಸ್‌ಲ್ಯಾಚೆಗತ್ ಹಾ, ಡುಯಿನಿಸ್ ಶರೀರ್ ಸಗ್ಳ ಸಿರನಿ ಸಾಂದ್ಯಾನಿ ವ್ಹಯಿತ್ಯ ಬಳ್ ಗಿಹುನ್, ಯೆಕ್ ಕೆಲ್ಯಾಲ ಶರೀರ್ ಕರುನ್, ದೇವಾನಿ ದಿಲ್ಯಾಲ್ಯಾ ಬಳಾನಿ ವಾಡತ್ ಯತ.
ಜ಼ಗಾಚ಼ ಮರಾಚ಼ ಕ್ರಿಸ್ತಾಸಂಗಸ್
20 ಆಕಾಸ್ಮಾತ್ ಹ್ಯಾ ಲೊಕಾತ್‍ಲ್ಯಾ ಪೈಲ್ಯಾ ಶಿಕ್ಷನಾಚೆ ವಾಟ್ನಿಸ್ ತುಮಿ ಕ್ರಿಸ್ತಾ ಸಂಗ ಮೆಲ್ಯಾಲಿ ಜಾ಼ಲ್ಯಾಸಾ ತ, ಆಜು಼ನ್ ಹ್ಯಾ ಲೊಕಾತ್‍ಲ್ಯಾ ಆಜ್ಞಾ ತುಮಿ ಕಾ ಪ್ಯಾಳ್ತಾಸಾ?
21 ಹ್ಯ ದರುನಕೊ, ಹ್ಯಚಿ ಚ಼ವ್ ಬಗುನಕೊ, ತ್ಯಲಾ ಆಪ್ಡು ನಕೊ ಮಂಥ್ಯಾಲೆ ಆಜ್ಞಸಾರ ಚಾ಼ಲಾಚ಼ ಕಾ? 22 ಹ್ಯಾ ಮಾನ್ಸಾಂಚಾ ಆಜ್ಞಾ ಆನಿ ಶಿಕಿವ್ನ ಉಪೆಗಾನಿ ನಾಸ್ ವ್ಹತ್ಯಾಲ್ಯಾ ಜಿನೊಸಾ ಶಾರ್ಕ ಹಾ. 23 ಆಸ್ಲಿ ಸಿಕಿವ್ನಿ ಮಾನ್ಸಾಚಾ ಯವಜ಼ನ್ಯಾನಿ ಆಚರನೆನಿ, ಕಪ್‍ಟ್ಯಾ ಫನಾನಿ ಆನಿ ಶರೀರಾಚೆ ಸಿಕ್ಷಾನಿ ಗಿನ್ಯಾನಾಚ಼ ಮನ್ಹುನ್ ದಿಸತ್ಯಾತ, ಫನ್ ಶರೀರಾಚಿ ಇಚ್ಚಾ ತಾಬ್ಯಾತ್ ಆಸ್ಥಾನಾ ಹ್ಯಂಚಾನಿ ಕಚಾ಼ ಪ್ಯಾಯ್ದಾ ವ್ಹಯಿತ್ನಾಹಿ.