5
ಕ್ರಿಸ್ತಾವ ಇಸ್ವಾಸ ಥೆವಲ್ಯಾಲಿ ದುನೆ ಜಿಕತ್ಯಾತ
1 ಯೆಸುಸ್ ಕ್ರಿಸ್ತ್ ಮನ್ಹುನ್ ಇಸ್ವಾಸ್ ಥೆವತ್ಯಾಲಾ ಪರತೆಕ್ ಯೊಕ್ ದೆವಾಪ್ನಿ ಜ಼ಲಾಮಲ್ಯಾಲಾ ಜಾ಼ಲ್ಯಾ. ಕೊನ್ ಆಪಲ್ಯಾಲಾ ಜ಼ಲ್ಮ ದಿಲ್ಯಾಲ್ಯಾಬಾಚಿ ಮಾಯಾ ಕರ್ತೊ, ತ್ಯೊ ಬಾಪ್ನಿ ಜ಼ಲಾಮಲ್ಯಾಲ್ಯಾ ಸಗಳ್ಯಾಂಚಿ ಮಾಯಾ ಕರ್ತೊ. 2 ಆಮಿ ದೆವಾಚಿ ಮಾಯಾ ಕರುನ್ ತ್ಯಚಾ ಆಜ್ಞಾ ಪ್ಯಾಳಲ್ಯಾಲ್ಯಾನಿಸ್ ದೆವಾಚಾ ಪೊರಾಂಚಿ ಮಾಯಾ ಕರ್ತಾವ್ ಮನ್ಹುನ್ ಸಮಜು಼ನ್ ಗೆಥಾವ್. 3 ದೆವಾವ್ಲಿ ಮಾಯಾ ಕಚಿ ಮಂಜೆ ತ್ಯಚಾ ಆಜ್ಞಾ ಪಾಳಾಚಾಸ್. ತ್ಯಚಾ ಆಜ್ಞಾ ತರಾಸಾಚಾ ನವ್ಹತಾ. 4 ಕಾ ಮಂಜೆ ದೆವಾಪ್ನಿ ಜ಼ಲಾಮಲ್ಯಾಲಾ ದುನೆ ಜಿಕ್ತೊ. ದುನೆಲಾ ಜಿಕತ್ಯಾಲಾ ಆಮಚಾ಼ ಇಸ್ವಾಸುಸ. 5 ಯೆಸು ಕ್ರಿಸ್ತ ದೆವಾಚಾ಼ ಲ್ಯೊಕ್ ವ್ಹಯ್ ಮನ್ಹುನ್ ಇಸ್ವಾಸ್ ಥೆವಲ್ಯಾಲ್ಯಾನಾ ಸುಡುನ್ ಆನಿ ಕೊನ್ ದುನೆ ಜಿಕತ್ಯಾಲಿ ಜಾ಼ಲ್ಯಾತ.
ಯೆಸುಚೆ ಗುಸ್ಟಿತ್ ಸಾಕ್ಷಿ
6 ಹ್ಯೊ ಮಂಜೆ ಯೇಸು ಕ್ರಿಸ್ತ ಪಾನ್ಯಾನಿ, ರಕ್ತಾನಿ ಆಲ್ಯಾಲಾ. ಪಾನ್ಯಾನಿ ತ್ಯವ್ಡಾಸ್ ನವ್ಹ ಪಾನ್ಯಾನಿ, ರಕ್ತಾನಿ ಸಾಕ್ಷಿ ಗೆತಲ್ಯಾಲಾ ಜಾ಼ಲ್ಯಾ. ಆತ್ಮ ಸಾಕ್ಷಿ ದೇತ. ಕಾ ಮಂಜೆ ಆತ್ಮ ಖರ‍್ಯಾಚ಼ ರುಪ್. 7 ಯವ್ಡಸ್ ನವ್ಹ ಸಾಕ್ಷಿ ದೇತ್ಯಾಲ ತೀಗ ಜಾ಼ನ್ ಹಾತ್ತ. 8 ಆತ್ಮ, ಪಾನಿ, ರಗಾತ್ ಮಂಥ್ಯಾಲ್ಯಾ ತೀನ್ ಸಾಕ್ಷಿ ಹಾತ್ತಾ. ಹ್ಯಾ ತೀನಿಂಚ಼ಬಿ ಯಾಕುಸ್ ಮನ್ಹ. 9 ಆಮಿ ಮಾನ್ಸಾಚಿ ಸಾಕ್ಷಿ ವ್ಹಯ್ ಮಂಥಾವ್, ತಸಿಸ್ ದೇವಾಚಿ ಸಾಕ್ಷಿಬಿ ತ್ಯಚಿವ್ನಿ ಶ್ರೆಸ್ಟ ಹಾ. ಕಾ ಮಂಜೆ ದೇವಾನಿ ದಿಲ್ಯಾಲಿ ಸಾಕ್ಷಿ ಆಪ್‌ಲ್ಯಾ ಲೇಕಾಚಿ ಜಾ಼ಲೆ. 10 ದೇವಾಚಾ ಲೇಕಾವ ಇಸ್ವಾಸ್ ಥೆವ್‌ಲ್ಯಾಲಾ ತೀ ಸಾಕ್ಷಿ ಆಪ್ಲಿಪಸ್ ಗೆತ್ಲೆ. ದೇವಾವ ಇಸ್ವಾಸ್ ಥಿವಿ ನಸ್ನಾರ‍್ಯಾಲಾ ಲಬ್ಡಾ ಮನ್ಹುನ್ ಕೆಲ್ಯಾ. ಕಸ ಮಂಜೆ ದೇವಾನಿ ಆಪ್‌ಲ್ಯಾ ಲೇಕಾಚೆ ತರ್ಪಿ ದಿಲ್ಯಾಲೆ ಸಾಕ್ಷಿವ ತ್ಯನಿ ಇಸ್ವಾಸ್ ಥೆವ್ಲಾ ನಾಹಿ. 11 ತೀ ಸಾಕ್ಷಿ ಕಚಿ ಮಂಜೆ, ದೇವಾನಿ ಆಮಾನಾ ಶಾಶ್ವತ್ ಜೀವ್ ದಿಲ್ಯಾ. ತ್ಯೊ ಜೀವ್ ತ್ಯಚಾ ಲೇಕಾಪ ಹಾ. 12 ಕೊನ್ ದೇವಾಚಾ ಲೇಕಾವ ಇಸ್ವಾಸ್ ಥೆವ್‌ತ್ಯಾತ ತ್ಯಂಚಿಪ ತ್ಯೊ ಜೀವ್ ಹಾ, ಫನ್ ಕೊನ್ ದೇವಾಚಾ ಲೇಕಾವ ಇಸ್ವಾಸ್ ಥಿವಿತ್ನಾಹಿ ತ್ಯಂಚಿಪ ತ್ಯೊ ಜೀವ್ ನಾಹಿ.
ಶಾಶ್ವತ್ ಜೀವ್
13 ದೇವಾಚಾ ಲೇಕಾಚಾ ನಾವಾವ ಇಸ್ವಾಸ್ ಥೆವ್‌ಲ್ಯಾಲ್ಯಾ ತುಮ್ಚಿಪ ತ್ಯೊ ಶಾಶ್ವತ್ ಜೀವ್ ಹಾ ಮನ್ಹುನ್ ಠಾವ ವ್ಹಯಾಸಾಟಿ ತುಮಾನಾ ಹ್ಯಾ ಗುಶ್ಟಿ ಲಿವ್‌ಲ್ಯಾತಾ. 14 ಆನಿ ದೇವಾಚಾ ಮನಾಶಾರ್ಕ ಕಾಯ್ತರಿ ಮಾಗ್ಲತ ತ್ಯೊ ತುಮಚ಼ ಮಾಗ್ನ ಐಕ್ತೊ ಮನ್ಹುನ್ ತ್ಯಚಿವ ಆಮಾನಾ ಇಸ್ವಾಸ್ ಹಾ. 15 ಆಮಿ ಕ್ಯಾ ಮಾಗ್ಲ ತರಿ ತ್ಯೊ ಆಮಚ಼ ಮಾಗ್ನ ಐಕ್ತೊ ಮನ್ಹುನ್ ಆಮಾನಾ ಸಮಾಜ಼್‌ಲ್ಯಾ, ಆಮಿ ಮಾಗ್‌ಲ್ಯಾಲ ತ್ಯಚಿಪ್ನಿ ಆಮಾನಾ ಗಾವ್ತ ಮನ್ಹುನ್ ಆಮಾನಾ ಠಾವಹಾ.
16 ಕೊನ್ತರಿ ಆಪ್ಲಾ ಬಾಹು ಮರಾನ್ ನಸ್‌ಲ್ಯಾಲ ಪಾಪ್ ಕರ್ತ್ಯಾಲಾ ದಿಸಲ್ಯಾವ ತ್ಯೊ ದೇವಾಪ ಮಾಗುನಿ. ತವಾ ದೇವ್ ಮರಾನ್ ನಸ್‌ಲ್ಯಾಲ ಪಾಪ್ ಕರ್ತ್ಯಾಲ್ಯಾನಾ ಜೀವ್ ದೇನಾರ್. ಮರ್ನಾಚ಼ ಪಾಪ್ ಹಾ ಹ್ಯಾ ಪಾಪಾಚೆ ಗುಶ್ಟಿತ್ ತ್ಯನಿ ಮಾಗಾಯಾ ವ್ಹಯಿ ಮನ್ಹುನ್ ಮಿ ಸಾಂಗಿತ್ ನಾಹಿ. 17 ನೀಯೆತಿಚೆ ಆಡ್ವ ಆಸಲ್ಯಾಲ ಸಗ್ಳ ಪಾಪ್ ಜಾ಼ಲ್ಯಾ. ತರೀಬಿ ಮರಾನ್ ನಸ್‌ಲ್ಯಾಲ ಪಾಪ್ ಹಾ.
18 ದೇವಾಪ್ನಿ ಜ಼ಲಾಮ್‌ಲ್ಯಾಲಾ ಪಾಪ್ ಕರೀತ್ ನಾಹಿ ಮನ್ಹುನ್ ಆಮಾನಾ ಠಾವ ಹಾ. ದೇವಾಪ್ನಿ ಜ಼ಲಾಮ್‌ಲ್ಯಾಲಾ ಆಪ್‌ಲ್ಯಾಲಾ ಆಪ್ನು ರ‍್ಯಾಕ್ನಾರ್. ನಾಸ್ಕಾ ತ್ಯಲಾ ಹಾತ್ ಲಾವಿತ್ ನಾಹಿ.
19 ಸಗ್ಳಿ ದುನೆ ನಾಸಕ್ಯಾಚಾ ತಾಬ್ಯಾತ್ ಆಸ್ಲಿ ತರಿಬಿ ಆಮಿ ದೇವಾಲಾ ಸಮ್ಮನ್ ಆಸ್‌ಲ್ಯಾಲಿ ಮನ್ಹುನ್ ಆಮಾನಾ ಠಾವ ಹಾ
20 ದೇವಾಚಾ಼ ಲ್ಯೊಕ್ ಹೇ ದುನೆತ್ ಯವುನ್ ಆಮಿ ಖರ‍್ಯಾಲಾ ಸಮಜು಼ನ್ ಗೆತಲ್ಯಾ ಸಾರ ಆಮಾನಾ ಗಿನ್ಯಾನ್ ದಿಲ್ಯಾ ಮನ್ಹುನ್ ಆಮಾನಾ ಠಾವ ಹಾ, ಆನಿ ಆಮಿ ದೇವಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ ರಾಥ್ಯಾಲಿ ವ್ಹವುನ್ ಖರಾ ದೇವ್ ಜಾ಼ಲ್ಯಾಲ್ಯಾಪ ಹಾವ್. ಹ್ಯೊ ಕ್ರಿಸ್ತುಸ್ ಖರಾ ದೇವ್, ಶಾಶ್ವತ್ ಜೀವ್ ಜಾ಼ಲ್ಯಾ.
21 ಮಾಯೆಚಾ ಪೊರಾನು, ಪಾಶಾನಾಂಚಿಪ್ನಿ ದುರ್ ರಾಹ್ಯಾ ತುಮಾನಾ ರಾಖಾ.