7
ಯೇಸುನಿ ಶತಾದಿ ಪತಿಚಾ ಚಾ಼ಕ್ರಾಲಾ ಬರ ಕೆಲ್ಯಾಲ
(ಮತ್ತಾಯ್ 8:5-13; ಯೊಹಾನ್ 4:43-54)
1 ಮಂಗ್ ಹಿ ಸಗ್ಳಿ ವಚ಼ನ ಲೊಕಾಂಚಾ ಕಾನಾವ ಪಡ್ಲಿತ ತವಾ ಯೇಸು ಆಪ್ಲ ಬೋಲ್ನ ಉಬಕರುನ್ ಕಪೆರ್ನೌಮ್ ಪೆಠತ್ ಗೆಲಾ. 2 ತಿಥ ಶಥಾದಿಪತಿಲಾ ಆವ್ಡಚಾ಼ ಯೊಕ್ ಚಾ಼ಕೊರ್ ಸಿಕ್ ಪಡುನ್ ಮರಾಯಾ ಜಾ಼ಲ್ಥಾ. 3 ಶತಾದಿಪತಿನಿ* ಯೇಸುಚಿ ಬಾತ್ನಿ ಐಕುನ್ ಯೆಹುದ್ಯಾಂಚಾ ವಡ್ಲಾನಾ ತ್ಯಚಿಕ್ಡ ಲಾವುನ್ ದಿವುನ್ ಆನಿ ತ್ಯಂಚಾನಿ ತು ಯವುನ್ ಮಾಜಾ ಚಾ಼ಕ್ರಾಲಾ ಬರಕರಾವ ಮನ್ಹುನ್ ಇನಂತಿ ಕರಾಯಾಲ್ಯಾವ್ಲಿ.
4 ತೇ ಯೇಸುಕ್ಡ ಯವುನ್, ತ್ಯನಿ ಖುಬ್ ಇಚಾರ್ಲ ಹ್ಯೊ ಮಾನುಸ್ ತುಜೆ ಮಜ಼ತಿಲಾ ಯೊಗೆತಾಚಾ಼ ಹಾ. 5 ಕಾ ಮಂಜೆ ತ್ಯೊ ಆಮ್ಚಾ ಲೊಕಾಂಚಿವ ಮಾಯಾ ಆಸ್ನಾರಾ ಆನಿ ಹ್ಯನಿಸ್ ಆಮ್ಚೆ ಸಾಟಿ ಸಭಾಸ್ಥಾನ್ ಬಾಂದುನ್ ದಿಲ್ಯಾಲ ಹಾ” ಮನ್ಲ.
6 ತವಾ ಯೇಸು ತ್ಯಂಚೆ ಸಂಗ ಗೆಲಾ ಆನಿ ತ್ಯಚಾ ಗರ‍್ಹಾಚೆ ಜ಼ವಳ್ ಯತಾನಾಸ್ ತ್ಯನಿ ಯೇಸುಕ್ಡ ಆಪ್‌ಲ್ಯಾ ಸೊಪ್‌ತ್ಯಾನಾ ಸಾಂಗ್ ಲಾವುನ್ ದಿವುನ್ ಪ್ರಭು ತರಾಸ್ ಗಿಹು ನಕೊಸ್, ತು ಮಾಜಾ ಗರ‍್ಹಾತ್ ಯಯಿಜೊ಼ಗಾ ಮಿ ಮೊಟಾ ನವ್ಹ. 7 ನಾಹಿತ ಮಿ ತುಜಿಪ ಯಯಾಚಿ ಯೊಗೆತಾಬಿ ಮನಾ ನಾಹಿ ಫಕ್ತ ತು ಯೊಕ್ ಸಬ್ದ ಸಾಂಗ್ಲಾಸ್ಕಿ ಮಾಜಾ಼ ಚಾ಼ಕೊರ್ ಬರಾ ವ್ಹಯಿಲ್. 8 ಮಿ ಸಾಹಿತ್ ಆನಿ ಯಕಾಚಾ ಹಾತಾ ಖಾಲ್ ಆಸ್‌ಲ್ಯಾಲಾ ಮಾನುಸ್ ಹಾ ಮಾಜಾ ತಾಬ್ಯಾತ್ ಸಿಪಾಯಿ ಹಾತ; ಮಿ ಯಕಾಲಾ ಜಾ಼ ಮನ್ಲೊ ಮಂಜೆ ತ್ಯೊ ಜಾ಼ತೊ ದುಸ್‌ರ‍್ಯಾಲಾ ಯೆ ಮನ್ಲೊ ಮಂಜೆ ತ್ಯೊ ಯತೊ ಆನಿ ಆಪ್‌ಲ್ಯಾ ಚಾ಼ಕ್ರಾಲಾ ಆಮ್ಕ ಕರ್ ಮನ್ಲೊ ಮಂಜೆ ತ್ಯೊ ಕರ್ತೊ.
9 ಹ್ಯ ಐಕುನ್ ಯೇಸುಲಾ ಆಜಾಬ್ ವಾಟ್ಲ ಆನಿ ತ್ಯೊ ಗುಳ್ಹುನ್ ಆಪ್ಲೆ ಮಾಗ್ನಿ ಚಾ಼ಲತ್ಯಾಲ್ಯಾ ಲೊಕಾನಾ ಮನ್ಲಾ ಮಿ ತುಮಾನಾ ಸಾಂಗ್ತೊ ಆಸ್ಲಾ ಇಸ್ವಾಸ್ ಮನಾ ಇಸ್ರಾಯಲಾತ್ಬಿ ಕುಠ ದಿಸ್ಲಾ ನಾಹಿ.
10 ಮಂಗ್ ಲಾವುನ್ ದಿಲ್ಯಾಲ ಮಾನುಸ್ ಪರತ್ ಗರ‍್ಹಾತ್ ಆಲ್ಯಾವ ತ್ಯನಾ ತ್ಯೊ ಚಾ಼ಕೊರ್ ಬರಾ ಜಾ಼ಲ್ಯಾಲಾ ದಿಸ್ಲಾ.
ಯೇಸುನಿ ರಾಂಡಾವ್ಚಾ ಲೇಕಾಲಾ ಜಿತ್ತಾ ಕೆಲ್ಯಾಲಾ
11 ಮಂಗ್ ಯೇಸು ನಾಯಿನ್ ನಾವಾಚಾ ಗಾವಾತ್ ಗೆಲಾ ತ್ಯಚ಼ ಶಿಶಾ ಆನಿ ಮೊಟಾ ಲೊಕಾಂಚಾ಼ ಹಿಂಡ್ ತ್ಯಚೆ ಸಂಗ ಗೆಲಾ. 12 ಯೇಸು ಗಾವಾಚೆ ಯಸಿಚೆ ಜ಼ವಳ್ ಆಲಾ ತವಾ ಯಾಕ್ ಮಡ ಬಾಹಿರ್ ನೆಥ್ಯಾಲ ಬಗ್ಲ; ತ್ಯೊ ಆಪ್ಲೆ ಆಯಿಲಾ ಯೊಕುಸ್ ಯೊಕ್ ಲ್ಯೊಕ್ ಹುತ್ತಾ ಆನಿ ತಿ ವಿದ್ವಾ ಹುತ್ತಿ ಆನಿ ತ್ಯಾ ಗಾವಾತ್ಲಿ ಖುಬ್ ಲೊಕ ತಿಚೆ ಸಂಗ ಹುತ್ತಿತ. 13 ತಿಲಾ ಬಗುನ್ ಯೇಸುಲಾ ತಿಚಿ ಕಳ್‍ವಳ್ ಆಲಿ ಆನಿ ತಿಲಾ ಮನ್ಲಾ “ರಡುನಕೊ. ” 14 ಮಂಗ್ ಜ಼ವಳ್ ಜಾ಼ವುನ್ ಯೇಸುನಿ ಕಿರ್ಡಿಲಾ ಹಾತ್ ಲ್ಯಾವ್ಲಾ ತವಾ ಖಾಂದಕರಿ ಉಬ ರಾಯ್ಲ; ಮಂಗ್ ಯೇಸು “ಪ್ಯೊರ್ಗ್ಯಾ ಮಿ ತುಲಾ ಸಾಂಗ್ತೊ ಉಟ್” ಮನ್ಲಾ. 15 ತ್ಯೊ ಮೆಲ್ಯಾಲಾ ಪ್ಯೊರ್ಗಾ ಉಠುನ್ ಬಸ್ಲಾ ಆನಿ ಬೊಲಾಯಾ ಲಾಗ್ಲಾ ತವಾ ಯೇಸುನಿ ತ್ಯಲಾ ತ್ಯಚೆ ಆಯಿಚಾ ತಾಬ್ಯಾತ್ ದಿಲಾ.
16 ತ್ಯ ಬಗುನ್ ಸಗ್‍ಳ್ಯಾನಾ ಭೆ ವಾಟ್ಲ ಆನಿ ತೆ ದೇವಾಲಾ ವವ್ಯಾಳುನ್ ಸಾಂಗ್‍ಲ್ಯಾಲ ಕ್ಯಾ ಮನ್‌ಲ್ಯಾವ, “ಆಮ್ಚೆ ಮದ್ದಿ ಮೊಟಾ ಪ್ರವಾದಿ ಆಲ್ಯಾ ಆನಿ ದೇವ್ ಆಪ್‌ಲ್ಯಾ ಲೊಕಾಂಚಾ಼ ರಕ್ಶನ್ ಕರಾಯಾ ಆಲ್ಯಾ. ”
17 ಯೇಸುಚೆ ಗುಶ್ಟಿಚಿ ಹಿ ಬಾತ್ನಿ ಯುದಾಯಾತ್ ಆನಿ ಚೌಕಲ್ಯಾ ಸಗ್‍ಳ್ಯಾ ಪರದೇಶಾತ್ ಪಗಾಳ್ಳಿ.
ಯೇಸು ಆನಿ ಬಾಪ್ತಿಸ್ಮ ಯೊಹಾನ್
(ಮತ್ತಾಯ್ 11:2-19)
18 ಯೊಹಾನಾಚಾ ಶಿಶಾಂಚಾನಿ ಹ್ಯಾ ಗುಶ್ಟಿ ಸಗ್‌ಳ್ಯಾ ತ್ಯಲಾ ಸಾಂಗ್‍ಲ್ಯಾ, 19 ತವಾ ಯೊಹಾನಾನಿ ಆಪ್‌ಲ್ಯಾ ಶಿಶಾತ್‍ಲ್ಯಾ ದೊಗಾನಾ ಜ಼ವಳ್ ಹಾಕ್‌ಟುನ್ ಯೊಹಾನಾನಿ ಸಾಂಗ್‍ಲ್ಯಾಲಾ “ಯಯಾಚಾ಼ ಆಸ್‌ಲ್ಯಾ ತ್ಯೊ ತುಸ್ ಕ್ಯಾ ಆಮಿ ದುಸರ‍್ಯಾಚಿ ವಾಟ್ ಬಗಾ ವ್ಹಯಿ? ಮನ್ಹುನ್ ಇಚಾರಾಯಾ ಯೇಸುಪ ಲಾವುನ್ ದಿಲ.
20 ತೇ ಮಾನುಸ್ ಯೇಸುಪ ಯವುನ್ ಬಾಪ್ತಿಸ್ಮಾ ಯೊಹಾನಾನಿ ಆಮಾನಾ ತುಜಿಪ ಲಾವುನ್ ದಿಲ್ಯಾತ ಕಾ ಮಂಜೆ “ಯನಾರಾ ತ್ಯೊ ತುಸ್ ಕ್ಯಾ ಆಮಿ ದುಸ್‌ರ‍್ಯಾಚಿ ವಾಟ್ ಬಗಾಯಾ ವ್ಹಯಿ? ಮನ್ಹುನ್ ಇಚಾರಾಯಾ ಮನ್ಲ.
21 ತೇಸ್ ಗಟ್ಕಲಾ ಯೇಸುನಿ ಖುಬ್ ಲೊಕಾನಾ ರೊಗ್ ಪಿಡಾ ಆನಿ ವಾಯಿಟ್ ಆತ್ಮಾಂಚಿಪ್ನಿ ಬರಿ ಕಿಲಿಹುತ್ತಿತ ಆನಿ ಕಿತಿತರಿ ಆಂದಳ್ಯಾ ಲೊಕಾನಾ ನದಾರ್ ದಿಲಿಹುತ್ತಿ. 22 ಯೇಸು ತ್ಯನಾ ತುಮಿ ಕಚಾ ಗುಶ್ಟಿ ಬಗ್‌ಲ್ಯಾಸಾ ಆನಿ ಐಕ್‌ಲ್ಯಾಸಾ ತ್ಯಾ ಯೊಹಾನಾಲಾ ಜಾ಼ವುನ್ ಸಾಂಗಾ ಆಂದ್‍ಳ್ಯಾನಾ ಡೊಳ ಯತ್ಯಾತ; ಲಂಗ್ಡ ಚಾ಼ಲತ್ಯಾತ; ಕುಶ್ಟ ರೊಗಿ ಚಾ಼ಂಗ್ಲ ವ್ಹತ್ಯಾತ ಕಿವಂಡ್ಯಾಲಾ ಐಕುಯತ ಮೇಲ್ಯಾಲ ಜಿತ್ತ ವ್ಹತ್ಯಾತ ಆನಿ ಗರಿಬಾನಾ ಬರಿ ಖಬರ್ ಸಾಂಗ್ಲಿ ಮನ್ಲಾ
23 “ಕೊನ್ ಮಾಜಿವ ಸಂಸೆವ್ ಥಿವಿತ್ ನಾಹಿತ ತೇ ಕ್ಯವ್ಡ ಬರ” ಮನ್ಲಾ.
24 ಮಂಗ್ ಯೋಹಾನಾಚ಼ ಶಿಶಾ ಗೆಲ್ಯಾವರ್ ಯೇಸು ಯೊಹಾನಾಚಿ ಖಬರ್ ಲೊಕಾನಾ ಸಾಂಗಾಯಾಲಾಗ್ಲಾ. “ತುಮಿ ಕ್ಯಾ ಬಗಾಯಾ ರಾನಾತ್ ಗೆಲಾ ಹುತ್ತಾಸಾ? ವಾರ‍್ಯಾನಿ ಹಲ್‌ತ್ಯಾಲ ದಾಂಡ್ಹ ಕ್ಯಾ? 25 ಕ್ಯಾ ಬಗಾಯಾ ಗೆಲಾ ಹುತ್ತಾಸಾ? ಚಾ಼ಂಗ್ಲ ಕಪ್ಡ ಗ್ಯಾತ್‌ಲ್ಯಾಲ್ಯಾ ಮಾನ್ಸಾನಾ ಕ್ಯಾ? ಬಗಾ ಚಾ಼ಂಗ್ಲ ಕಪ್ಡ ಗಾಲ್ಹುನ್ ಚೈ಼ನಿ ಮಾರ್ನಾರ ರಾಜ್‍಼ ವಾಡ್ಯಾತ್ ರಾಥ್ಯಾತ. 26 ಮನಾ ಸಾಂಗಾ ತುಮಿ ಕ್ಯಾ ಬಗಾಯಾ ಗೆಲಾ ಹುತ್ತಾಸಾ? ಪ್ರವಾದಿಲಾ ಕ್ಯಾ? ವ್ಹಯ್ ಮಿ ತುಮಾನಾ ಸಾಂಗ್ತೊ ಪ್ರವಾದಿವ್ನಿ ಮೊಟ್ಯಾಲಾ ತುಮಿ ಬಗ್ಲಾಸಾ.
27 ಹ್ಯ ಯೊಹಾನಾಚ಼ಸ್ ಲಿವ್‍ಲ್ಯಾ ಬಗಾ ಮಿ ಮಾಜಾ ಶಿಶಾಲಾ ತುಜೆ ಮೊರ‍್ಹ ಲಾವುನ್ ದೇತೊ
ತ್ಯೊ ತುಜೆ ಮೊರ‍್ಹ ತುಜಿ ವಾಟ್ ತಯಾರ್ ಕರಿಲ್ ಮಲಾಕಿ 3:1
28 ಯೇಸು ಮನ್ಲಾ, “ಮಿ ತುಮಾನಾ ಸಾಂಗ್ತೊ ಹ್ಯ ದುನೆತ್ ಜ಼ಲಾಮ್‌ಲ್ಯಾಲ್ಯಾತ್ ಯೊಹಾನಾವ್ನಿ ಮೊಟಾ ಕೊನ್ ನಾಹಿ ತರಿ ದೇವಾಚಾ ರಾಜಾತ್ ಕೊನ್ ಬಾರಿಕ್ ಹಾ ತ್ಯೊ ಯೊಹಾನಾವ್ನಿ ಮೊಟಾ ಹಾ.
29 ಜ಼ಖತ್‍ದಾರಾಂಚಾನಿ ಆನಿ ಸಗ್‍ಳ್ಯಾ ಲೊಕಾನಿ ತ್ಯ ಐಕುನ್ ದೇವಾಚಾ಼ ಮಾರ್ಗ ಶಾರ್ಕಾ ಹಾ ಕಾ ಮಂಜೆ ತ್ಯಂಚಾನಿ ಬಾಪ್ತಿಸ್ಮಾ ಯೊಹಾನಾನಿ ಆಂದಿಸ್ ತ್ಯನಾ ಬಾಪ್ತಿಸ್ಮಾ ದಿಲ್ತಿ. 30 ಫನ್ ಫರಿಸಾಯ್ ಆನಿ ಕ್ಯಾಯ್ದದಾರಾಂಚಾನಿ ದೇವಾಚಿ ಯವಜ಼್ನಾ ಸುಡುನ್ ಯೊಹಾನಾಪ್ನಿ ಬಾಪ್ತಿಸ್ಮಾ ಗೆತ್ಲ ನವ್ಥ.
31 ಯೇಸುನಿ ಹೆ ಪೀಡಿಚಾ ಲೊಕಾಂಚ಼ ಕ್ಯಾ ಸಾಂಗು ಹಿ ಲೊಕ ಕುನಾಚೆಗತ್ ಹಾತ್ತ? ತೀ ಕುನಾಶಾರ್ಕಿ ಹಾತ್ತ? 32 ಹ್ಯಾ ಕಾಲಾತ್ಲಿ ಲೊಕ ಬಾಜಾ಼ರಾತ್ ಬಸುನ್ ಆನಿ ಯಕಾಮಕಾಲಾ ಹಳ್ಯಾ ಮ್ಯಾರ್ತ್ಯಾಲ್ಯಾ ಪೊರಾಂಚೆಗತ್ ಹಾತ್ತ.
ಲಗ್ನಾಚ಼ ವಾಜಾ಼ಪ್ ವಾಜಿ಼ವ್ಲ
ತರಿ ತುಮಿ ನಾಚ಼ಲಾ ನಾಹಿಸಾ;
ದುಖಾನಿ ಲೊಳ್ಳಾವ್‌ ತರಿ ತುಮಿ
ರಡ್ಲಾ ನಾಹಿಸಾ
ಮಂಥ್ಯಾಲ್ಯಾಂಚಿಗತ್ ಹಾತ್ತ. 33 ಬಾಪ್ತಿಸ್ಮಾ ಯೊಹಾನ್ ಬಾಕ್ರಿ ಖಾತ್ಯಾಲಾ ನವ್ಹ ದರಾಕ್ಶಿಚಾ ರಸ್ ಪಿತ್ಯಾಲಾ ನವ್ಹ ಆನಿ ತುಮಿ ತ್ಯಲಾ ಲಾಗಿರ್ ಲಾಗ್‌ಲ್ಯಾ ಮಂಥಾಸಾ. 34 ಮಾನ್ಸಾಚಾ಼ ಲ್ಯೊಕ್ ಆಲಾ ತ್ಯೊ ಖಾತ್ಯಾಪಿತ್ಯಾಲಾ ಹಾ ಆನಿ ತುಮಿ ತ್ಯಲಾ ಮನ್ಲಾಸಾ ಹ್ಯೊ ಖಾದೊಡಾ ಪಿದೊಡಾ ಜ಼ಖತ್ ದಾರಾಂಚಾ಼ ಆನಿ ಪಾಪಿಂಚಾ಼ ಸುಪ್ತಿ ಮಂತಾಸಾ. 35 ಫನ್ ದೇವಾಚ಼ ಗಿನ್ಯಾನ್ ಆಪ್‌ಲ್ಯಾಲಾ ಖರ ಮನ್ಹುನ್ ತ್ಯ ಕೊನ್ ವ್ಹಯ್ ಮಂಥ್ಯಾಲ್ಯಾ ಪೊರಾಂಚಿಪ್ನಿಸ್ ದಿಸುನ್ ಯತ.
ಯೇಸು ಫರಿಸಾಯಾ ಸಿಮೊನಾಚಾ ಗರ‍್ಹಾತ್
36 ಪರಿಸಾಯಾತ್‌ಲ್ಯಾ ಯಕಾನಿ ಯೇಸುಲಾ ಆಪ್ಲೆ ಸಂಗ ಖಾಯಾ ಸಾಟಿ ಇಂತಿ ಕೆಲಿ ತವಾ ಯೇಸು ತ್ಯಾ ಪರಿಸಾಯಚಾ ಗರ‍್ಹಾತ್ ಜಾ಼ವುನ್ ಖಾಯಾ ಬಸ್ಲಾ.
37 ಬಗಾ ತ್ಯಾ ಗಾವಾತ್ ಯೇಕ್ ಪಾಪಿ ಬಾಯಿಲ್ಮಾನುಸ್ ಹುತ್ತಿ. ಯೇಸು ಪರಿಸಾಯಾಚಾ ಗರ‍್ಹಾತ್ ಖಾಯಾ ಬಸ್‍ಲ್ಯಾ ಮನ್ಹುನ್ ಐಕುನ್ ತಿನಿ ಚಾ಼ಂಗಲ್ಯಾ ವಾಸಾಚಾ ತೇಲಾಚಿ ಬರ್ನ್ಹಿ ಗಿಹುನ್ ಆಲಿ. 38 ಆನಿ ಯೇಸುಚಾ ಪಾಯಾಚೆ ಕಡಸ್ ಯವುನ್ ಉಬಿ ರಾಹುನ್ ಬಸುನ್ ರಡತ್ ಆಪ್‌ಲ್ಯಾ ಡೋಳ್ಯಾಚಾ ಪಾನ್ಯಾನಿ ತ್ಯಚ಼ ಪ್ಯಾ ವಲ್ಲ ಕರುನ್ ಆಪ್ಲೆ ಡುಯಿಚಾ ಕೇಸಾನಿ ತೆ ಪುಸ್ಲ; ಆನಿ ತ್ಯಚಾ ಪಾಯಾಚ ಮುಕ ಗಿಹುನ್ ಪಾಯಾಂಚಿವ ವಾಸಾಚ಼ ತ್ಯಾಲ್ ವತ್ಲ.
39 ತವಾ ಯೇಸುಲಾ ಖಾಯಾ ಹಾಕಟ್‍ಲ್ಯಾಲ್ಯಾ ಪರಿಸಾಯಾನಿ ಹ್ಯ ಬಗುನ್ “ಹ್ಯೊ ಪ್ರವಾದಿ ಆಸ್ಥಾತ ಆಪ್‌ಲ್ಯಾಲಾ ಹಾತ್‍ಲ್ಯಾವ್‌ಲ್ಯಾಲಿ ಬಾಯಿಲ್ಮಾನುಸ್ ಕೊನ್ ಕಸಿ ಹಾ ಮಂಜೆ ತಿ ಪಾಪಿ ತ್ಯ ತ್ಯಲಾ ವಳಾಕ್ಲಿ ಆಸ್ಥಿ” ಮನ್ಹುನ್ ಮನಾತ್ ಮನ್ಲಾ.
40 ತವಾ ಯೇಸುನಿ ತ್ಯಲಾ “ಸಿಮೊನಾ ಮನಾ ತುಮ್ಚಿ ಸಂಗ ಕಾಯ್ತರಿ ಬೊಲಾಚ಼ ಹಾ” ಮನ್ಲಾ ತವಾ
ಸಿಮೊನ್ “ಗುರು, ಸಾಂಗಾ” ಮನ್ಲಾ.
41 ತವಾ ಯೇಸುನಿ ಸಾಂಗ್ಲ, “ಯಕಾ ಸಾವ್ಕಾರಾಲಾ ದೊಗ ರಿನ್ಕರಿ ಹುತ್ತ; ಯಕಾನಿ ಪಾಚ್ಚೆ ಚಾ಼ಂದಿಚ಼ ಆನ ದಿಯಾಚ಼ ಹುತ್ತ, ಆನಿಯಕಾನಿ ಪನ್ನಾಸ್ ಚಾ಼ಂದಿಚ಼ ಆನ ದಿಯಾಚ಼ ಹುತ್ತ.
42 “ಫೆಡಾಯಾ ತ್ಯಂಚಿಪ ಕಾಯ್ ನವ್ಥ ಮನ್ಹುನ್ ತ್ಯನಿ ತ್ಯಾ ದೊಗಾನಾ ತ್ಯ ರೀನ್ ಶೊಡ್ಲ ತವಾ ತ್ಯಾತ್ಲಾ ತ್ಯಾ ಸಾವ್ಕಾರಾಲಾ ಕಚಾ಼ ಖುಬ್ ಮಾಯಾ ಕರ್ನಾರ್? ಮನ್ಲಾ.
43 ತವಾ ಸಿಮೊನ್ ಕಚಾಲಾ ಖುಬ್ ಶೊಡ್‌ಲ್ಯಾ ತ್ಯೊ ಖುಬ್ ಮಾಯಾ ಕರ್ನಾರ್ ಮನ್ಲಾ, ತವಾ
ಯೇಸು ಸಿಮೊನಾಲಾ “ಖರ ಸಾಂಗ್ಲಸ್” ಮನ್ಲಾ. 44 ಆನಿ ಯೇಸು “ತೆ ಬಾಯಿಲ್ಮಾನ್ಸಾಕ್ಡ ಬಗುನ್ ಸಿಮೊನಾಲಾ ತು ಹೆ ಬಾಯಿಲಾ ಬಗ್ಲೆಸ್ ಕ್ಯಾ? ಮನ್ಲಾ. ಮಿ ತುಜಾ ಗರ‍್ಹಾತ್ ಆಲೊ ತವಾ ತು ಮನಾ ಪ್ಯಾ ದುಹ್ಯಾ ಪಾನಿ ದಿಲನಾಹಿ ಫನ್ ಹಿನಿ ಆಪ್‌ಲ್ಯಾ ದುಃಖಾನಿ ಮಾಜ಼ ಪ್ಯಾ ದುವುನ್ ಆಪ್‌ಲ್ಯಾ ಕೇಸಾನಿ ತೆ ಪುಸ್ಲ. 45 ತು ಯಂಗ್ದಾಬಿ ಮಾಜಾ಼ ಮುಕ್ಕಾ ಗೆತ್ಲಾ ನಾಹಿಸ್ ಫನ್ ಮಿ ಆತ್ ಆಲ್ಯಾ ದರ್ನಿ ಹಿನಿ ಮಾಜಾ ಪಾಯಾಂಚ಼ ಮುಕ್ಕ ಗಿಹ್ಯಾಚ಼ ಥಾಂಬಿವ್ಲ ನಾಹಿತ. 46 ತು ಮಾಜೆ ಡುಯಿಲಾ ತ್ಯಾಲ್ ಲ್ಯಾವ್ಲ ನಾಹಿಸ್ ಫನ್ ಹಿನಿ ಮಾಜಾ ಪಾಯಾಲಾ ವಾಸಾಚ಼ ತ್ಯಾಲ್ ಲ್ಯಾವ್ಲ. 47 ಮನ್ಹುನ್ ಮಿ ತುಮಾನಾ ಸಾಂಗ್ತೊ ಹಿಚಿ ಕ್ಯಾ ಖುಬ್ ಪಾಪ ಹಾತತಿ ಮಾಪ್ ಜಾ಼ಲಿತ ಕಾ ಮಂಜೆ ಹಿನಿ ಖುಬ್ ಮಾಯಾ ಕಿಲಿ ಕಚಾಲಾ ಥುಡಿ ಮಾಪಿ ಜಾ಼ಲೆ ತ್ಯೊ ಥುಡಿ ಮಾಯಾ ಕರ್ತೊ” ಮನ್ಲಾ.
48 ಮಂಗ್ ಯೇಸು ತಿಲಾ, “ತುಜಿ ಪಾಪ ಮಾಪ್‍ ಜಾ಼ಲಿತ” ಮನ್ಲಾ.
49 ತವಾ ತ್ಯಚೆ ಸಂಗ ಜೆವ್ನಾಲಾ ಬಸ್‌ಲ್ಯಾಲ ದಿಸ್ರ, “ಪಾಪ ದಿಕಿಲ್ ಮಾಪಿ ಕರ್ನಾರಾ ಹ್ಯೊ ಕೊನ್? ಆಸ ಆಪ್‌ಲ್ಯಾ ಆಪ್‌ಲ್ಯಾತ್ ಮನ್ಲ.
50 ಮಂಗ್ ಯೇಸು ತೆ ಬಾಯಿಲ್ ಮಾನ್ಸಾಲಾ, “ತುಜಾ ಇಸ್ವಾಸಾನಿ ತುಜ಼ ರಕ್ಶನ್ ಜಾ಼ಲ್ಯಾ ಸಮಾದಾನಾನಿ ಜಾ಼” ಮನ್ಲಾ.
* 7:3 ಸೆಂಬರ್ ಜಾ಼ನ್ ಸೈನಿಕಾಂಚಿವ ಅಧಿಕಾರ್ ಆಸ್‌ಲ್ಯಾಲಾ ರೊಮ್ ಸೈನಾಚಾ಼ ಅಧಿಕಾರಿ