3
ಕ್ರಿಸ್ತ್ ಲೊಕಾಂಚ಼ ಚಾ಼ಲ್ನ
1 ಆಡಳಿತ ಕರ್ತ್ಯಾಲ್ಯಾಂಚಾನಿ ಆನಿ ಆಧಿಕಾರ‍್ಯಾಂಚಾನಿ ಸಾಂಗಲ್ಯಾ ಶಾರ್ಕ ಕರಾ, ಆನಿ ಸಗ್ಳೆ ತರಚಿ ಕಾಮ ಕರಾಯಾ ತಯಾರ್ ರಾವ್ಹಾ. 2 ಕುನಾಚೆ ಗುಶ್ಟಿತ್ಬಿ ಬುರ್ಸ ಬುಲುನಾಹಿ, ಸಗ್‌ಳ್ಯಾಂಚೆ ಸಂಗ ಥಂಡ್ಫನಾನಿ ಆನಿ ವಾದ್ ಗಾಲ್ಹಾಚೆ ಆಂದಿ ಕವಾಬಿ ಚಾ಼ಂಗಲ್ಯಾ ಗುನಾಚಾ಼ ಸಾದ ವ್ಹವುನ್ ರಾಹ್ಯಾವ್ಹಯಿ ಮನ್ಹುನ್ ತ್ಯನಾ ಸಾಂಗ್.
3 ಕಾ ಮಂಜೆ ಯೊಕ್ ದಿಸ್ ಹುತ್ತಾ ತವಾ ಆಮಿಬಿ ಮುರ್ಖ, ಆಜ್ಞಾನಿ, ಸಬ್ದ ವಲ್ಯಾಂಡ್‌ಲ್ಯಾಲ, ಫಸಲ್ಯಾಲ, ಸಗ್ಳೆ ತರಚೆ ಬುರ್ಸೆ ಆಶೆತ್ನಿ, ಖೊಟ್ಯಾ ಫನಾನಿ ದೀಸ್ ಗಾಲ್ವಿತ್. ಲಾಜ಼ಗಿಡ, ಯಕಾಮಕಾಚಿ ನಿಂದಾ ಕರತ್ಯಾಲ ಹುತಾವ್. 4 ಫನ್ ಕವಾ ಆಮ್ಚಾ ರಾಖನ್ದಾರ್ ಜಾ಼ಲ್ಯಾಲ್ಯಾ ದೇವಾಚಿ ದಯಾ ಆನಿ ಮಾಯಾ ದಿಸುನ್ ಆಲಿ. 5 ತ್ಯನಿ ಆಮಾನಾ ರ‍್ಯಾಕ್‌ಲ್ಯಾ, ತ್ಯ ಆಮಿ ಕೇಲ್ಯಾಲ ಕಸ್‌ಲ್ಯಾ ಪುನ್ಯಾಚಾ ಕಾಮಾನಿ ನವ್ಹ ತ್ಯಚೆ ಕರುನೆನಿ ಆಮಾನಾ ರ‍್ಯಾಕ್‌ಲ್ಯಾ. ಆನಿ ಪವಿತ್ರಾತ್ಮಾನಿ ತ್ಯನಿ ಆಮಾನಾ ನವಾ ಜ಼ಲ್ಮ ದಿಲಾ ಆನಿ ಆಮಾನಾ ಬಾಪ್ತಿಸ್ಮಾನಿ ನವಾ ಜೀವ್ನಾ ದಿಲಾ. 6 ದೇವಾನಿ ಆಮ್ಚಿವ ಪವಿತ್ರಾತ್ಮಾಲಾ ಆಮ್ಚಾ ರಾಖ್ನಿ ಜಾ಼ಲ್ಯಾಲ್ಯಾ ಯೇಸು ಕ್ರಿಸ್ತಾಪ್ನಿ ಖುಬ್ ದಿಲ್ಯಾ. 7 ಮನ್ಹುನ್ ದೇವಾನಿ ಆಮಾನಾ ಆಪ್ಲೆ ಕ್ರಪೆನಿ ಆಮಾನಾ ನೀಯತಿಚ಼ ಕೇಲ್ಯಾತ. ಹ್ಯನಿ ಆಮಿ ಆಶಾ ಕೆಲ್ಯಾಲಾ ಶಾಶ್ವತ್ ಜಿವ್ನಾ ಗಿಹ್ಯಾ ಬಾದ್ಯಾಕಿರಿ ಜಾ಼ಲ್ಯಾವ್. 8 ಹ್ಯಾ ಖರ‍್ಯಾ ಜಾ಼ಲ್ಯಾತಾ.
ಮನ್ಹುನ್ ಮನ್ ಕರ್ತೊ ಹ್ಯಾ ಬುಲಿವ್ನಿ ಇಶೆಸಾನಿ ಧ್ಯಾನ್ ದಿಯಾ ವ್ಹಯಿ ಹ್ಯನಿ ಕೊನ್ ದೇವಾವ ಇಸ್ವಾಸ್ ಥೆವ್ತೊ ತ್ಯೊ ಚಾ಼ಂಗ್ಲ ಕಾಮ್ ಕರೀತುಸ್ ರಾಹ್ಯಾ ಪಾಯ್ಜೆ ಸಗ್‌ಳ್ಯಾನಾ ಚಾ಼ಂಗ್ಲ ಆನಿ ಫ್ಯಾಯ್‌ದ್ಯಾಚ಼ ಜಾ಼ಲ್ಯಾ. 9 ವಂಶಾತ್ಲೆ ಗುಶ್ಟಿತ್ ಆಸ್‌ಲ್ಯಾಲ ವಾದ್, ಮೊಶೆಚಾ ನೆಮಾಚೆ ಗುಶ್ಟಿತ್ ಕಳಿ ಆನಿ ವಾದ್ ಆನಿ ಮುರ್ಖಫನಾಚೆ ಗುಶ್ಟಿತ್ನಿ ದುರ್ ರ‍್ಹಾ ಕಾ ಮಂಜೆ ತ್ಯಂಚಾನಿ ಕಾಯ್ ಫಾಯ್ದಾ ನಾಹಿ. 10 ಕೊನ್ ಬೇದ್ಬಾವ್ ಗ್ಯಾಲ್ತೊ ತ್ಯಲಾ ಯಂಗ್ದಾ ದೊಂದಾ ದಪ್‌ಕ್ಯಾವ್ ಮಂಗ್ ತ್ಯಚಿಪ್ನಿ ದುರ್ ರ‍್ಹಾ. 11 ತುಮಾನಾ ಠಾವಹಾ ಆಸ್ಲಿ ಲೊಕ ಬುರ್ಸಿ ಹಾತ್ತ ಮನ್ಹುನ್ ಆನಿ ತ್ಯಂಚಿ ಪಾಪಸ್ ತೇ ಚು಼ಕಿಚ಼ ಮನ್ಹುನ್ ದಾವುನ್ ದೆತ.
ಸರ್ತಿ ಸುಸ್ನಾ
12 ಕವಾ ಅರ್ತೆಮಲಾ ನಾಹಿತ ತುಖಿಕಾಲಾ ಲಾವುನ್ ದಿಯಿನ್, ತವಾ ಮಾಜಿಪ ನಿಕೊಪೊಲಿತ್ ಯಯಾ ಖುಬ್ ಯತ್ನ ಕರ್ ಕಾ ಮಂಜೆ ಮಿ ಥಂಡಿಚ಼ ದೀಸ್ ಹಿತ್ತಸ್ ಗಾಲ್ವಾಯಾ ವ್ಹಯಿತ ಮನ್ಹುನ್ ನಿರ್ದಾರ್ ಕೆಲ್ಯಾ. 13 ವಕಿಲ್ ಜಾ಼ಲ್ಯಾಲಾ ಜೇನ ಆನಿ ಅಪೊಲೊಸ ತಿಥ್ನಿ ನಿಗುನ್ ಜಾ಼ತಾನಾ ತುಜಿಪ್ನಿ ವ್ಹಯಿಲ್ ತ್ಯವ್ಡಿ ಮಜ಼ತ್ ಕರ್ ತ್ಯನಾ ಕಾಯ್ ಕಮ್ಮಿ ಯವುನಾಹಿ ಆಸ ಬಗ್. 14 ಆಮ್ಚಿ ಲೊಕ ಹ್ಯ ಸಿಕುನ್ ಚಾ಼ಂಗ್ಲ ಕರ್ತ್ಯಾಲ್ಯಾತ್ ಆಪ್ಲಾ ಜೀವ್ನಾ ಹ್ಯನಿ ಕುನಾಲಾ ಖರ‍್ಯಾನಿಸ್ ಗರಜ಼್ ಹಾ ತ್ಯಲಾ ಗಾಹುನಿ. ತೇ ಆಪ್ಲಾ ಜೀವ್ನಾ ಉಪೇಗ್ ನಸ್‌ಲ್ಯಾಚೆಗತ್ ಕರುನಾಹಿ.
15 ಹಿತ್ತ ಮಾಜಿ ಸಂಗ ಆಸ್‌ಲ್ಯಾಲಿ ಲೊಕ ಸಗ್ಳಿ ನಮಸ್ಕಾರ್ ಕರುನ್ ಕ್ರಿಸ್ತಾವ ಇಸ್ವಾಸ್ ಥಿವುನ್ ಕೊನ್ ಇಸ್ವಾಸಾತ್ ಆಮ್ಚಿ ಮಾಯಾ ಕರ್ತೊ ತ್ಯಲಾ ಆಮಚಾ಼ ನಮಸ್ಕಾರ್ ಸಾಂಗ್.
ದೇವಾಚಿ ಕ್ರಪಾ ತುಮ್ಚಿ ಸಂಗ ರಾಹುನಿ.