21
ಯೇಸು ರಾಜಾಚೆಗತ್ ಯೆರುಸಲೇಮಿತ್ ಗೆಲ್ಯಾಲಾ
(ಮಾರ್ಕ್ 11:1-11; ಲುಕ್ 19:28-38; ಯೊಹಾನ್ 12:12-19)
1 ಯೇಸು ಆನಿ ತ್ಯಚ಼ ಶಿಶಾ ಯೇರುಸಲೇಮಿಕ್ಡ ಜಾ಼ತಾನಾ ಆಲಿವ್ ಗುಢ್ಯಾಚೆ ವರ್ ಆಸ್‌ಲ್ಯಾಲೆ ಬೆತ್ಪೆಗೆಚಾ ಗಾವಾತ್ ಆಲ. ತಿಥ ಯೇಸುನಿ ಆಪ್‌ಲ್ಯಾ ದೊಗಾ ಶಿಶಾನಾ ಹಾಕ್ಟುನ್ ಆಪ್ಲೆ ಮೊರ‍್ಹ ಲಾವುನ್ ದಿಲ. 2 “ತುಮ್ಚೆ ಮೊರ‍್ಹ ಆಸ್‌ಲ್ಯಾಲೆ ಪೆಠ್ಹತ್ ಜಾ಼ವಾ. ತುಮಿ ತ್ಯಾತ್ ಗೆಲಾಸಾಕಿ, ತಿಥ ಬ್ಯಾಂದ್‌ಲ್ಯಾಲ ಯಾಕ್ ಗಾಡಾವ್ ಬಗ್ನಾರ್. ತ್ಯಾ ಗಾಡ್ವಾಸಂಗ ಯಾಕ್ ತ್ಯಚ಼ ಪ್ವಾರ್ ಸಾಹಿತ್ ತುಮಿ ಬಗ್ನಾರ್. ತೀ ದುನಿ ಗಾಡ್ವ ಸುಡುನ್ ಮಾಜಿಪ ಆನಾ. 3 ತುಮಿ ಕಾ ಗಾಡ್ವ ಗಿಹುನ್ ಜಾ಼ತಾಸಾ ಮನ್ಹುನ್ ತುಮಾನಾ ಕುನಿತರಿ ಇಚಾರ್ಲತ, ‘ಹಿ ಗಾಡ್ವ ಪ್ರಭುಲಾ ವ್ಹಯಿತ. ತ್ಯೊ ತ್ಯನಾ ಚಾ಼ಟಕ್ಯಾನಿ ಮಾಗಾರಿ ಲಾವುನ್ ದೇತ್ಯೊ’ ಮನ್ಹುನ್ ಸಾಂಗಾ” ಆಸ ಸಾಂಗುನ್ ಲಾವುನ್ ದಿಲ.
4 ಯಕಾ ಪ್ರವಾದಿನಿ ಸಾಂಗ್‌ಲ್ಯಾಲಿ ಪ್ರವಾದನೆ ಹಿತ್ತ ಗಡ್ಲಿ. ತ್ಯ ಕ್ಯಾ ಮಂಜೆ:
5 “ಸಿಯೋನ್ ಪೆಠ್ಹತ್ ಸಾಂಗಾ.
‘ತುಜಾ಼ ರಾಜಾ಼ ಆತಾ ನ್ಹಾನ್ ತುಜಿಪ ಯತ್ಯೊ.
ಶಾಂತ್ ಫನಾನಿ ಗಾಡ್ವಾವ ಬಸುನ್ ಯತ್ಯೊ.
ವ್ಹಯ್, ದ್ಯಾನ್‌ಗ್ಯಾ ಗಾಡ್ವಾವ ಬಸುನ್ ಯತ್ಯೊ” ಜಕರಿಯಾ 9:9
6 ತೇ ಶಿಶಾ ಜಾ಼ವುನ್, ಯೇಸುನಿ ಸಾಂಗ್‌ಲ್ಯಾ ಶಾರ್ಕ ತ್ಯಂಚಾನಿ ಕೆಲ. 7 ಗಾಡಾವ್ ಆನಿ ತ್ಯಚ಼ ಪ್ವಾರ್ ಆನುನ್ ತ್ಯಂಚಾನಿ ಆಪ್‌ಲ್ಯಾ ವೈಲ್ಯಾ ಆಂಗಿ ತ್ಯಂಚಿವ ಗ್ಯಾತ್‌ಲ್ಯಾ. 8 ತವಾ ಯೇಸು ದ್ಯಾನ್‍ಗ್ಯಾ ಗಾಡ್ವಾವ ಬಸುನ್ ಯೆರುಸಲೆಮಿತ್ ಗೆಲಾ ಖುಬ್ ಲೊಕಾಂಚಾನಿ ಆಪ್‍ಲ್ಯಾ ವೈಲ್ಯಾ ಆಂಗ್ಯಾ ಯೇಸು ಸಾಟಿ ವಾಟವ ಹಾತರ್ಲ್ಯಾತಾ. ಥೊಡ್ಯಾಂಚಾನಿ ಜಾ಼ಢಾಂಚ಼ ಕವ್ಳ ಶೆಂಡ ತುಡುನ್ ವಾಟವ ಪಗಳ್ಳ. 9 ಥೊಡಿ ಜ಼ನ ಯೇಸುಚೆ ಮೊರ‍್ಹ ಚಾ಼ಲತ್ ಜಾ಼ಯಿತಿತ ಥುಡಿ ಜ಼ನ ಯೇಸುಚೆ ಮಾಗ್ನಿ ಚಾ಼ಲತ್ ಯಯಿತಿತ. ಲೊಕ ಸಗ್ಳಿ ಆಸಿ ಆರ್ಬಾಟ್ ಕರಿತಿತ:
“ದಾವಿದಾಚಾ ಲೇಕಾಲಾ ವವ್ಯಾಳಾ!
‘ಪ್ರಭುಚಾ ನಾವಾನಿ ಯತ್ಯಾಲ್ಯಾಲಾ ದೇವ್ ಆಶಿರ್ವಾದ್ ಕರುನಿ’ ಕೀರ್ತನೆ 118:25-26
ಸ್ವರ್ಗಾತ್‌ಲ್ಯಾ ದೇವಾಲಾ ವವ್ಯಾಳಾ!”
10 ಮಂಗ್ ಯೇಸು ಯೆರುಸಲೇಮಿತ್ ಗೆಲಾ. ಪೆಠ್ಹತ್ ಸಗ್‌ಳ್ಯಾ ಲೊಕಾಂಚಿ ಗವಜಿ ವ್ಹವುನ್. “ಹ್ಯೊ ಮಾನುಸ್ ಕೊನ್? ಮನ್ಹುನ್ ಇಚಾರ್ಲ.
11 ತ್ಯಲಾ ಪ್ರವಾದಿ ಜಾ಼ಲ್ಯಾಲಾ ಯೇಸು ಮನ್ಹುನ್ ಲೊಕಾಂಚಾ಼ ಹಿಂಡ್ ಹಾಕ್ಟಿತಾ, ಹ್ಯೊಸ್ ಯೇಸು. ಹ್ಯೊ ಗಲಿಲಾಯಾತ್ಲೆ ನಜ಼ರೇತ್ ಮಂಥ್ಯಾಲ್ಯಾ ಗಾವಾತ್ಲಾ ಪ್ರವಾದಿ” ಮನ್ಹುನ್ ಉತ್ತರ್ ದಿಲಾ.
ಯೇಸು ದೇವ್ಳಾತ್ ಗೆಲ್ಯಾಲಾ
(ಮಾರ್ಕ್ 11:15-19; ಲುಕ್ 19:45-48; ಯೊಹಾನ್ 2:13-22)
12 ಯೇಸು ದೇವ್ಳಾಚಾ ಆಂಗ್ನಾತ್ ಗೆಲಾ. ತಿಥ ದೇತ್ಯಾ ಗೆಥ್ಯಾಲ್ಯಾ ಲೊಕಾನಾ ತ್ಯನಿ ಬಾಹಿರ್ ಗ್ಯಾತ್ಲಿತ; ಆನ ಸದಲ್ ಬದಲ್ ಕರ್ತ್ಯಾಲ್ಯಾಂಚಿ ಮೇಜ಼ ಪ್ಯಾಡ್ಲಿತ ಆನಿ ಪ್ಯಾರ್ವ ಇಕ್‌ತ್ಯಾಲ್ಯಾಂಚಾ ಖುರ್ಚಾ ಪ್ಯಾಡ್‌ಲ್ಯಾ. 13 ಯೇಸುನಿ ತಿತಲ್ಯಾ ಲೊಕಾನಾ ಸಗ್‌ಳ್ಯಾ, “ಮಾಜ಼ ಘರ್ ಮಾಗ್ನ ಕರ್ತ್ಯಾಲ ಘರ್’ ಮನ್ಹುನ್ ಗೇನಾರ್. ಆಸ ಪವಿತ್ರ ಪುತೀಕಾತ್ ದೇವಾನಿ ಸಾಂಗ್‌ಲ್ಯಾ. ಫನ್ ತುಮಿ ದೇವಾಚ಼ ಘರ್ ಚೊ಼ರಾಚಿ ಘಬ್ ಕರ್ತ್ಯಾಸಾ” ಮನ್ಹುನ್ ಸಾಂಗ್ಲ.
14 ಥೊಡ ಜಾ಼ನ್ ಆಂದ್ಳ ಆನಿ ಲಂಗ್ಡ ದೇವ್ಳಾತ್ ಯೇಸುಪ ಆಲ. ಯೇಸುನಿ ತ್ಯನಾ ಬರ ಕೆಲ. 15 ಮುಖ್ಯ ಯಾಜಕ್ ಆನಿ ಧರ್ಮೊಪದೇಶಕಾಂಚಾನಿ ಹ್ಯ ಬಗ್ಲ. ಯೇಸುನಿ ಚಮತ್ಕಾರಾಚಿ ಕಾಮ ಕರ್ತ್ಯಾಲಿ ಆನಿ ದೇವ್ಳಾತ್ ಬಾರಿಕ್ ಪ್ಯೂರ್ಗಿ ಯೇಸುಲಾ ವವ್ಯಾಳ್‌ತ್ಯಾಲಿ ತ್ಯಂಚಾನಿ ಬಗ್ಲಿತ ಬಾರಿಕ್ ಪ್ಯೂರ್ಗಿ, “ದಾವಿದಾಚಾ ಲೇಕಾಲಾ ಸ್ತೊತ್ರ ವ್ಹವುನಿ” ಮನ್ಹುನ್ ವರ್ಡತಿತ. ಮನ್ಹುನ್ ತೇ ರಾಗಾವ ಜಾ಼ಲ.
16 ತ್ಯಂಚಾನಿ ಯೇಸುಲಾ, “ಹಿ ಬಾರಿಕ್ ಪ್ಯೂರ್ಗಿ ಸಾಂಗ್‌ತ್ಯಾಲ್ಯಾ ಬೊಲ್ಯಾ ತು ಐಕ್‌ಲ್ಯಾಸ್ ಕ್ಯಾ? ಮನ್ಹುನ್ ಇಚಾರ್ಲ.
ಯೇಸನಿ, “ವ್ಹಯ್, ‘ತು ಬಾರಿಕ್ ಪ್ಯೊರ್ಗ್ಯಾನಾ ತಾನ್ಯಾ ಮುಲಾನಾ ಸ್ತೊತ್ರ ಕರಾಯಾ ಸಿಕಿವ್‌ಲ್ಯಾಸ್’ ಮನ್ಹುನ್ ಪವಿತ್ರ ಪುತೀಕಾತ್ ಸಾಂಗ್‌ಲ್ಯಾ ತುಮಿ ತ್ಯ ವಾಚಿವ್ಲ ನಾಹಿಸಾ ಕ್ಯಾ? ಮನ್ಹುನ್ ಉತ್ತರ್ ದಿಲಾ.
17 ಪರತ್ ತ್ಯೊ ಜಾ಼ಗಾ ಸುಡುನ್ ಬೆತಾನಿ ಪೆಠ್ಹತ್ ಗೆಲಾ. ಯೇಸುನಿ ತೀ ರ‍್ಯಾತ್ ತಿಥಸ್ ಗಾಲಿವ್ಲಿ.
ಯೇಸು ಅಂಜು಼ರಾಚಾ ಜಾ಼ಢಾಲಾ ಸರಾಪಲ್ಯಾಲಾ
(ಮಾರ್ಕ್ 11:12-14,20-24)
18 ದುಸ್ರೆ ದಿಸಿ ಸಕಾಳ್ಚಾ ಯೇಸು ಯೆರುಸಲೇಮ್ ಮಂಥ್ಯಾಲೆ ಪೆಠ್ಹತ್ ಮಾಗಾರಾ ಜಾ಼ಯಿತಾ. ತವಾ ತ್ಯಲಾ ಭುಕ್ ಲಾಗ್ಲಿ. 19 ತ್ಯನಿ ವಾಟಚೆ ಜ಼ವಳ್ ಯಾಕ್ ಅಂಜು಼ರಾಚ಼ ಜಾ಼ಡ್ ಬಗುನ್ ಫಳ ಖಾಯಾ ತ್ಯಚೆ ಜ಼ವಳ್ ಗೆಲಾ ಫನ್ ಜಾ಼ಢಾಲಾ ಪಾನ ತ್ಯವ್ಡಿಸ್ ಹುತ್ತಿತ ಮನ್ಹುನ್ ಯೇಸುನಿ ತ್ಯಾ ಜಾ಼ಢಾಲಾ, “ಹಿತ್ನಿ ಮೊರ‍್ಹ ತುಲಾ ಕವಾಸ್ ಫಳ ಲಾಗು ನಸುನ್ತ! ಮನ್ಲಾ. ತವಾಸ್ ಅಂಜು಼ರಾಚ಼ ಜಾ಼ಡ್ ವಾಳುನ್ ಗೆಲ.
20 ಶಿಶಾ ಹ್ಯ ಬಗುನ್ ಖುಬ್ ಆಜಾಬ್ ಜಾ಼ಲ್ಹ, “ಹ್ಯ ಆಂಜು಼ರಾಚ಼ ಜಾ಼ಡ್ ಯವ್ಡೆ ಬಿಗಿ ಕಸ ವಾಳುನ್ ಗೆಲ? ಮನ್ಹುನ್ ಇಚಾರ್ಲ.
21 ಯೇಸುನಿ, “ಮಿ ತುಮಾನಾ ಖರ ಸಾಂಗ್ತೊ. ತುಮಿ ಸಂವಶೆವ್ ಸಸ್ಥಾನಾ ಇಸ್ವಾಸ್ ಥೆವ್ಲಾಸಾತ ಮಿ ಹ್ಯಾ ಅಂಜು಼ರಾಚಾ ಜಾ಼ಢಾಲಾ ಕೆಲ್ಯಾ ಶಾರ್ಕ ತುಮಾನಾ ಕರಾಯಾ ವ್ಹನಾರ್. ಯವ್ಡಸ್ ನವ್ಹ, ತುಮಿ ಹ್ಯಾ ಕನ್ಯಾಲಾ, ‘ತು ಜಾ಼ವುನ್ ಸಮಿಂದೊರಾತ್ ಪಡ್’ ಮನ್ಹುನ್ ಪುರ‍್ಯಾ ಇಸ್ವಾಸಾನಿ ಸಾಂಗ್ಲಸಾತ ತಸಸ್ ವ್ಹನಾರ್. 22 ತುಮಿ ಇಸ್ವಾಸಾನಿ, ಮಾಗ್‌ನ್ಯಾತ್ ಕ್ಯಾಬಿ ಮಾಗ್ಲಸಾತ ತುಮಾನಾ ತ್ಯ ಗಾವ್ನಾರ್” ಮನ್ಹುನ್ ಉತ್ತರ್ ದಿಲಾ.
ಯೇಸುಚಾ ಅಧಿಕಾರಚಾ಼ ಪ್ರಶ್ನೆ
(ಮಾರ್ಕ್ 11:27-33; ಲುಕ್ 20:1-8)
23 ಯೇಸು ದೇವ್ಳಾತ್ ಗೆಲಾ. ಯೇಸು ತಿಥ ಸಾಂಗ್‌ತ್ಯಾಲಾ ಆಸ್ಥಾನಾ ಮುಖ್ಯ ಯಾಜಕ್ ಆನಿ ಲೊಕಾಂಚ಼ ಮೊಟ ಜಾಂತ ಯೇಸುಪ ಆಲ, ತೇ ಯೇಸುಲಾ, “ತು ಹ್ಯ ಸಗ್ಳ ಕಸ್‌ಲ್ಯಾ ಹುಕ್ಮಾನಿ ಕರ್ತ್ಯೊಸ್? ಹ್ಯೊ ಹುಕುಮ್ ತುಲಾ ಕುನಿ ದಿಲಾ? ಆಮಾನಾ ಸಾಂಗ್‌” ಮನ್ಲ.
24 ಯೇಸುನಿ, “ಮಿ ತುಮಾನಾ ಯೇಕ್ ಪ್ರಶ್ನೆ ಇಚಾರ್ತೊ. ತುಮಿ ಮನಾ ಉತ್ತರಾ ದಿಲಾಸಾತ, ಹ್ಯ ಸಗ್ಳ ಕಸ್‌ಲ್ಯಾ ಹಾಕ್ ಕರ್ತ್ಯೊ ಮನ್ಹುನ್ ತುಮಾನಾ ಸಾಂಗ್ತೊ. 25 ಬಾಪ್ತಿಸ್ಮಾ ದಿಯಾಚಾ಼ ಹುಕುಮ್ ಯೊಹಾನಾಲಾ ದೇವಾಪ್ನಿ ಆಲಾ ಕ್ಯಾ ಮಾನ್ಸಾಪ್ನಿ ಆಲಾ? ಮನಾ ಸಾಂಗಾ! ಮನ್ಲಾ.
ಯಾಜಕ್ ಆನಿ ಯೆಹುದ್ಯ ಜಾಂತ ಯೇಸುಚೆ ಪ್ರಶ್ನೆಚೆ ಗುಶ್ಟಿತ್ ಆಪ್‌ಲ್ಯಾತ್, “ ‘ಯೊಹಾನಾನಿ ದಿಲ್ಯಾಲಾ ಬಾಪ್ತಿಸ್ಮಾ ದೇವಾಪ್ನಿ ಆಲಾ’ ಮನ್‌ಲ್ಹಾವ್ತ, ‘ತಸ ಜಾ಼ಲ್ಹತ ಯೊಹಾನಾವ ತುಮಿ ಕಾ ಇಸ್ವಾಸ್ ಥೆವ್ಲಾ ನಾಹಿಸಾ?’ ಮನ್ಹುನ್ ಇಚಾರಿಲ್. 26 ‘ತ್ಯೊ ಮಾನ್ಸಾಪ್ನಿ ಆಲಾ’ ಮನ್ಲಾವ್ತ ಲೊಕ ಸಗ್ಳಿ ಆಮ್ಚಿವ ರಾಗ್ ಕರ್ನಾರ್. ತ್ಯಂಚಾನಿ ಯೊಹಾನಾಲಾ ಯೊಕ್ ಪ್ರವಾದಿ ಮನ್ಹುನ್ ಇಸ್ವಾಸ್ ಥೆವ್‌ಲ್ಯಾ ಮನ್ಹುನ್ ಆಮಿ ತ್ಯನಾ ಭಿಹ್ಯಾ ಪಾಯ್ಜೆ” ಮನ್ಹುನ್ ಬುಲುನ್ ಗೇಥ್ಯಾತ.
27 ಮಂಗ್ ತೇ, “ಯೊಹಾನಾಲಾ ಕುಟ್ನಿ ಹುಕುಮ್ ಆಲಾ ಆಮಾನಾ ಠಾವಾ ನಾಹಿ” ಮನ್ಹುನ್ ಉತ್ತರ್ ದೇತ್ಯಾತ.
ತವಾ ಯೇಸುನಿ, “ಹ್ಯ ಸಗ್ಳ ಕುಟಲ್ಯಾ ಹುಕ್ಮಾನಿ ಕರ್ತ್ಯೊ ಮನ್ಹುನ್ ಮಿ ಸಾಹಿತ್ ತುಮಾನಾ ಸಾಂಗಿತ್ ನಾಹಿ” ಮನ್ಲಾ.
ದೊಗಾ ಪ್ಯೊರ್ಗ್ಯಾಂಚಿ ಕ್ಯಾಯ್ನಿ
28 “ಆತಾ ತುಮಿ ಕ್ಯಾ ಮಂಥಾಸಾ? ಯಕಾ ಮಾನ್ಸಾಲಾ ದೊಗ ಪ್ಯೊರ್ಗ ಹುತ್ತ. ತ್ಯೊ ಮಾನುಸ್ ಪೈಲ್ಯಾ ಲೇಕಾಪ ಜಾ಼ವುನ್, ‘ಲೇಕಾ ಆಜ಼್ ತು ಜಾ಼ವುನ್ ಮಾಜೆ ದರಾಕ್ಷಿಚಾ ಮಳ್ಯಾತ್ ಕಾಮ್ ಕರ್ ಮನ್ಹುನ್ ಸಾಂಗ್ಲ.
29 “ತ್ಯಲಾ ಲ್ಯೊಕ್, ‘ಮಿ ಜಾ಼ಯಿತ್ನಾಯಿ’ ಮನ್ಲಾ. ಖರ ತ್ಯೊ ಮಂಗ್ ಆಪ್ಲ ಮನ್ ಪರ್ತುನ್ ಕಾಮಾಲಾ ಗೆಲಾ.
30 “ಬಾ ಆನಿ ಯಕಾ ಲೇಕಾಪ ಜಾ಼ವುನ್, ತಸಾಸ್ ಮನ್ಲಾ ಲ್ಯೊಕ್ ಬಾ ಹು ಮಿ ಜಾ಼ವುನ್ ಕಾಮ್ ಕರ್ತೊ ಮನ್ಲಾ ಖರ ತ್ಯೊ ಲ್ಯೊಕ್ ಗೆಲಾಸ್ ನಾಹಿ
31 “ಹ್ಯಾ ದೊಗಾತ್‌ಲ್ಯಾ ಕಚಾನಿ ಬಾಚ಼ ಐಕ್ಲ?
ತವಾ ಯೆಹುದಿ ಜಾಂತ, “ಆಂದಿಚಾ ಲೇಕಾನಿ” ಮನ್ಲ.
ಯೇಸುನಿ ತ್ಯನಾ, “ಮಿ ತುಮಾನಾ ಖರ ತ್ಯ ಸಾಂಗ್ತೊ. ಜ಼ಖತ್ ಗೊಳಾ ಕರ್ತ್ಯಾಲ್ಯಾನಾ ಆನಿ ವ್ಯಬಿಚಾರ್ ಕರ್ತ್ಯಾಲಿ ಬುರ್ಸಿ ಲೊಕ ಮಂಥಾಸಾ. ಫನ್ ತೀ ತುಮ್ಚೆ ಆಂದಿ ದೇವಾಚಾ ರಾಜಾತ್ ಜಾ಼ನಾರ್. 32 ತುಮಿ ಜ಼ಲ್ಮಾಚಿ ಶಾರ್ಕಿ ವಾಟ್ ದಾವಾಯಾ ಯೊಹಾನ್ ಆಲಾ. ತುಮಿ ತ್ಯಚಿವ ಇಸ್ವಾಸ್ ಥೆವ್ಲಾನಾಹಿಸಾ, ಫನ್ ಜ಼ಖತ್ ಗೊಳಾ ಕರ್ತ್ಯಾಲ ಆನಿ ವ್ಯಬಿಚಾರ್ ತುಮಿ ಬಗ್ಲಸಾ. ಫನ್ ತುಮ್ಚಿ ಮನ ಬದಲಾಯಾ ಆನಿ ತ್ಯಚಿವ ಇಸ್ವಾಸ್ ಥೆವ್ಲಾ ನಾಹಿಸಾ.
ದ್ರಾಕ್ಶಿಚಾ ಮಳ್ಯಾಚಾ ಖಂಡಾಚಿ ಕ್ಯಾಯ್ನಿ
(ಮಾರ್ಕ್ 12:1-12; ಲುಕ್ 20:9-19)
33 “ಆನಿ ಎಕ್ ಕ್ಯಾಯ್ನಿ ಐಕಾ: ಯಕಾ ಮಾನ್ಸಾಲಾ ಯೇಕ್ ದರಾಕ್ಶಿಚಿ ಬಾಗ್ ಹುತ್ತಿ. ತೆ ಬಾಗಚೆ ಸರ್ಬೌತಿ ಭಿತ್ ಗಾಲ್ಹುನ್ ದರಾಕ್ಶಿಚಾ಼ ರಸ್ ಕಾಡಾಯಾ ಖಡ್ಡಾ ಕೆಲಾ. ರಾಖಾಯಾ ಸಾಟಿ ಮಾಳಾ ಗ್ಯಾತ್ಲಾ. ತ್ಯನಿ ತೀ ಬಾಗ್ ಥೊಡ್ಯಾ ಕಮ್ತವಾಲ್ಯಾನಾ ಖಂಡಾನಿ ದಿವುನ್ ದುರ್ ಗೆಲಾ 34 ದರಾಕ್ಶಿ ಕಾಡಾಚಾ ಯಳಾಲಾ ಆಪ್‌ಲ್ಯಾ ಪಿಕಾಚಿ ವಾಟ್ನಿ ಗಿಯಾ ಜಾ಼ಯಾ ಸೇವಕನಾ ಕಮ್ತವಾಲ್ಯಾಂಚಿಪ ಲಾವುನ್ ದಿಲ.
35 “ಫನ್ ಕಮ್ತಕರಿ ತ್ಯಾ ಸೇವಕಾನಾ ದರ‍್ಹುನ್ ಯಕಾಲಾ ಬಡಿವ್ಲಾ; ದುಸ್‌ರ‍್ಯಾ ಯಕಾಲಾ ತುಡುನ್ ಟ್ಯಾಕ್ಲಾ; ತಿನವ್ಯಾ ಸೇವಕಾವ ದೊಂಡ್ಯಾನಿ ಮ್ಯಾರ‍್ಲಾ; 36 ಮನ್ಹುನ್ ತ್ಯನಿ ಆಂದಿ ಲಾವುನ್ ದಿಲ್ಯಾಲ್ಯಾವ್ನಿ ಖುಬ್ ಸೇವಕಾನಾ ಕಮ್ತವಾಲ್ಯಾಂಚಿಪ ಲಾವುನ್ ದಿಲ. ಫನ್ ತ್ಯಂಚಾನಿ ಆಂದಿ ಕೇಲ್ತ ತಸಸ್ ಹ್ಯನಾಬಿ ಕೆಲ. 37 ತವಾ ತ್ಯೊ, ‘ಕಮ್ತದಾರ್ ಮಾಜಾ ಲೇಕಾಲಾ ಮರ‍್ಯಾದ್ ದಿತಿಲ ಮನ್ಹುನ್ ಆಪ್‌ಲ್ಯಾ ಲೇಕಾಲಾ ಲಾವುನ್ ದಿಲಾ.
38 ಖರ ಕಮ್ತದಾರ‍್ಯಾಂಚಾನಿ ಲೇಕಾಲಾ ಬಗ್ಲಾ ಆನಿ ಹ್ಯೊ ಮಳ್ಯಾಚಾ ಧನ್ಯಾಚಾ಼ ಲ್ಯೊಕ್. ಹ್ಯೊ ಮಳಾ ಹ್ಯಚಾ಼ ವ್ಹನಾರ್ ಆಮಿ ಹ್ಯಲಾ ಮಾರುನ್ ಟ್ಯಾಕ್‌ಲ್ಯಾವ ಹ್ಯೊ ಮಳಾ ಆಮ್‍ಚಾ಼ಸ್ ವ್ಹನಾರ್ ಮನ್ಹುನ್ ಯಕಾ ಮಕಾಪ ಬೊಲ್‌ತ್ಯಾತ. 39 ಮನ್ಹುನ್ ಕಮ್ತವಾಲ್ಯಾಂಚಾನಿ ಧನ್ಯಾಚಾ ಲೇಕಾಲಾ ದರ‍್ಹುನ್ ಮಳ್ಯಾತ್ನಿ ಬಾಹಿರ್ ಗಾಲ್ಹುನ್ ತ್ಯಲಾ ಮಾರುನ್ ಟ್ಯಾಕ್ಲಾ.
40 ಆಸ ಯೇಸುನಿ ಇಚಾರ್ಲ, “ಆಸ ಆಸ್ಥಾನಾ ಮಳ್ಯಾಚಾ಼ ದನ್ಹಿ ಆಪ್ನುಸ್ ಆಲಾಕಿ ಹ್ಯಾ ಕಮ್ತದಾರ‍್ಯಾನಾ ಕ್ಯಾ ಕರ್ನಾರ್?
41 ತ್ಯೊ ದನ್ಹಿ ಖರ‍್ಯಾನಿ ತ್ಯಾ ಬುರ್ಸ್ಯಾ ಲೊಕಾನಾ ಮಾರುನ್ ಲಾನಿಚಾ ಯಳಾಲಾ ಆಪ್ಲಿ ವಾಟ್ನಿ ಆಪ್‌ಲ್ಯಾಲಾ ದೇತ್ಯಾಲ್ಯಾ ಕಮ್ತದಾರ‍್ಯಾನಾ ಮಳಾ ಖಂಡಾನಿ ದೇನಾರ್ ಮನ್ಹುನ್ ಸಾಂಗ್‌ತ್ಯಾತ.
42 ಯೇಸುನಿ ತ್ಯನಾ, “ಖರ‍್ಯಾನಿ ತುಮಿ ಹ್ಯ ಪವಿತ್ರ ಪುತೀಕಾತ್ ವಾಚಿವ್‌ಲ್ಯಾಸಾ”
‘ಘರ್ ಬ್ಯಾಂತ್ಯಾಲ್ಯಾನಿ ನಕೊ ಮನ್ಹುನ್ ಶೊಡ್‌ಲ್ಯಾಲಾ ದೊಂಢಾ ಮುಖ್ಯ ವ್ಹಯಿ ಜಾ಼ಲಾ.
ಪ್ರಭುನಿ ಹ್ಯ ಕೆಲ. ಹ್ಯ ಆಮಾನಾ ಆಜಾಬ್ ಜಾ಼ಲ. ಕೀರ್ತನೆ 118:22
43 “ಮನ್ಹುನ್ ತುಮಾನಾ ಸಾಂಗಾಚ಼ ಕ್ಯಾ ಮಂಜೆ ದೇವಾಚಾ಼ ರಾಜಾ಼ ತುಮ್ಚಿಪ್ನಿ ಕಾಡುನ್ ಟಾಕುನ್ ತ್ಯಾ ರಾಜಾತ್ ದೇವಾಚಾ ಮನಾ ಶಾರ್ಕ ಕಾಮ್ ಕರ್ತ್ಯಾಲ್ಯಾನಾ ತ್ಯ ದೇನಾರ್. 44 ಹ್ಯಾ ದೊಂಡ್ಯಾವ ಪಡ್‌ತ್ಯಾಲಾ ಮಾನುಸ್ ತುಕ್ಡ ತುಕ್ಡ ವ್ಹನಾರ್. ಹ್ಯೊ ದೊಂಡಾ ಮಾನ್ಸಾವ ಪಡ್ಲಾತ ತ್ಯೊ ಜಿಜ್ರು಼ನ್ ಜಾ಼ನ್ಹಾರ್. ”*
45 ಮುಖ್ಯ ಯಾಜಕ್ ಆನಿ ಫರಿಸಾಯ್ ಯೇಸುನಿ ಸಾಂಗ್‌ಲ್ಯಾಲ್ಯಾ ಹ್ಯಾ ಕ್ಯಾಯ್‌ನ್ಯಾ ಐಕುನ್, ಆಪ್ಲಸ್ ಹ್ಯ ಸಗ್ಳ ಸಾಂಗ್ಲ ಮನ್ಹುನ್ ಸಮಜು಼ನ್ ಗೇತ್ಲ 46 ತ್ಯಂಚಾನಿ ಯೇಸುಲಾ ದರಾಯಾ ಯತ್ನ ಕಿಲಿತ. ಫನ್ ತೇ ಲೊಕಾನಾ ಬಿಹುನ್ ದರ್ಲಾನಾಹಿ ಕಾ ಮಂಜೆ ಯೇಸು ಯೊಕ್ ಪ್ರವಾದಿ ಮನ್ಹುನ್ ಲೊಕಾಂಚಾನಿ ಇಸ್ವಾಸ್ ಥೆವ್ಲಾ ಹುತ್ತಾ.
* 21:44 ಹ್ಯ ವಚನ್ ನಿಸ್ಥ ಥೊಡ್ಯಾ ಪ್ರತಿತ್ ಗಾವ್ಥ.