12
ಕಪಟ್ಯಾಫನಾಲಾ ಹುಶಾರ್ಫನ್
(ಮತ್ತಾಯ್ 10:26-27)
1 ತವಾಸ್ ಖುಬ್ ಲೊಕಾಂಚಿ ಗರ್ದಿ ಜಾ಼ಲಿ ಆನಿ ತೀ ಯಕಾಮಕಾಲಾ ತುಡುವಾಯಾ ಲಾಗ್ಲಿತ; ತವಾ ಯೇಸು ಆಂದಿ ಆಪ್‌ಲ್ಯಾ ಶಿಶಾನಾ ಸಾಂಗಾಯಾಲಾಗ್ಲಾ ತುಮಿ ಪರಿಸಾಯಾಂಚಾ ಕಪಟ್ ಫನಾಚಾ ಆಂಬಾಟ್ ಪಿಠಾಚೆ ಗುಶ್ಟಿತ್ ಹುಶಾರ್ ರಾವ್ಹಾ.
2 ಜಾ಼ಕ್‌ಲ್ಯಾಲ ಸಗ್ಳ ಉಗಡ್ನಾರ್, ಜಾ಼ಕ್‍ಲ್ಯಾಲ ಸಗ್ಳ ಮಾಳಾವ ಯನಾರ್. 3 ತುಮಿ ಆಂದಾರಾತ ಬೋಲ್ಯಾಲ ಉಜಿಡಾಸ್ ಐಕು ಯಯಿಲ್ ಆನಿ ಆತ್ ಸೊಪ್ಯಾತ್ ಕಾನಾತ್ ಸಾಂಗ್‍ಲ್ಯಾಲ ಬಾಹಿರ್ ಮಾಳಿವ ಜೊ಼ರಾನಿ ಪಗಳುನ್ ಯಯಿಲ್.
ಕುನಾಲಾ ಬಿಯಾ ವ್ಹಯಿ
(ಮತ್ತಾಯ್ 10:28-31)
4 ಮಾಜಾ ಸೊಪ್‌ತ್ಯಾನು “ಮಿ ತುಮಾನಾ ಸಾಂಗ್ತೊ ಧಡ್ ಮಾರುನ್ ಟ್ಯಾಕ್ತಿಲ ಖರ ತ್ಯನಾ ಆನಿ ಕಾಯ್ ಕರಾ ವ್ಹಯಿತ್ ನಾಹಿ ತ್ಯನಾ ಬಿಹುನಕೋಸಾ. 5 ಫನ್ ತುಮಿ ಕುನಾಲಾ ಬಿಹ್ಯಾ ವ್ಹಯಿಸಾ ತ್ಯ ಮಿ ತುಮಾನಾ ಸಾಂಗ್ತೊ ಮೆಲ್ಯಾ ನಂತರ್ ನರಕಾತ್ ಟಾಕಾಚಾ಼ ಅಧಿಕಾರ್ ಆಸ್ನಾರ‍್ಯಾ ದೇವಾಲಾ ಬಿವ್ಹಾ.
6 “ಪಾಚ಼್ ಚಿಮ್ನಿ ಪಾಕ್ರ ದೊನ್ ದಮ್‍ಡ್ಯಾನಾ ಇಕ್ಲಿತ? ತರಿ. ತ್ಯಾತ್ಲ ಯಾಕ್ಬಿ ದೇವ್ ಇಸ್ರತ್ ನಾಹಿ. 7 ತ್ಯಚಿ ಸಾಟಿ ತುಮ್ಚೆ ಡುಯಿತ್ಲ ಕ್ಯಾಸ್ ಸಾಹಿತ್ ಸಗ್ಳ ಮೇಜ಼ಲ್ಯಾಲ ಹಾತ್ತ ಬಿಹು ನಕೊಸಾ ಖುಬ್ ಚಿಮನ್ಯಾ ಪಾಕ್ರಾಂಚಿವ್ನಿ ತುಮಿ ಕಿಮ್ತಿಚಿ ಹಾಸಾ.
ಯೇಸುಚೆ ಗುಶ್ಟಿತ್ ಲಾಜಾ಼ಚ಼
(ಮತ್ತಾಯ್ 10:32-33; 12:32; 10:19-20)
8 ಮಿ ತುಮಾನಾ ಸಾಂಗ್ತೊ ಕೊನ್ ಮಾನ್ಸಾಂಚೆ ಮೊರ‍್ಹ ಮನಾ ಆಪ್ಲಾ ಮಂತೊ ತ್ಯಲಾ ಮಾನ್ಸಾಚಾ಼ ಲ್ಯೊಕ್ಬಿ ದೇವ್ದುತಾಚೆ ಮೊರ‍್ಹ ಆಪ್ಲಾ ಮನ್ಥೊ. 9 ಖರ ಕಚಾ಼ ಮನಾ ಲೊಕಾಂಚೆ ಮೊರ‍್ಹ ನಕ್ವಾಟ್ತೊ ತ್ಯಲಾ ಮಾನ್ಸಾಚಾ ಲ್ಯೊಕ್ ಬಿ ದೇವ್ದುತಾಂಚೆ ಮೊರ‍್ಹ ನಕ್ವಾಟ್ನಾರ್.
10 ಆನಿ ಜೇ ಕೊನ್ ಮಾನ್ಸಾಚಾ ಲೇಕಾಚೆ ಆಡ್ವ ಕಾಯ್ ತರಿ ಬೊಲಲ್ ತ್ಯಲಾ ತ್ಯಚಿ ಮಾಪಿ ವ್ಹಯಿಲ್ ಫನ್ ಕೊನ್ ಪವಿತ್ರಾ ಆತ್ಮಾಚೆ ಆಡ್ವ ಬುರ್ಸ ಬೋಲಲ್ ತ್ಯಲಾ ತ್ಯಚಿ ಮಾಪ್ ವ್ಹನಾರ್ ನಾಹಿ.
11 “ತ್ಯಂಚಾನಿ ತುಮಾನಾ ಸಭಾಸ್ಥಾನಾತ್ ಸರಕಾರಾಚಾ ಅಧಿಕಾರಾಂಚೆ ಮೊರ‍್ಹ ನಿಥಿಲ ತವಾ ಕಸಾ ಕ್ಯಾ ಉತ್ತರ್ ದೆವಾವ ನಾಹಿತ ಕ್ಯಾ ಬೋಲಾವ ಹ್ಯಚಿ ಕ್ಯಾಳ್ಜಿ ಕರುನಕೊಸಾ 12 ಕಾ ಮಂಜೆ ಕ್ಯಾ ಬೊಲಾಚ಼ ತ್ಯ ಪವಿತ್ರಾತ್ಮಾ ತೆ ಗಟ್ಕಲಾ ತುಮಾನಾ ಸಿಕ್ವಿಲ್. ”
ಪಿಶಾ ಸಾವ್ಕಾರಾಚಿ ಕ್ಯಾಯ್ನಿ
13 ತವಾ ಲೊಕಾತ್‌ಲ್ಯಾ ಯಕಾನಿ, ಯೇಸುಲಾ, “ಪ್ರಭು ಮನಾ ಮಾಜಾ ಬಾನಿ ಸುಡುನ್ ಗೆಲ್ಯಾಲೆ ಆಸ್ಥಿತ್ಲಿ ವಾಟ್ನಿ ದಿಯಾ ಮಾಜಾ ಬಾವ್ಹಾಲಾ ಸಾಂಗ್” ಮನ್ಲಾ.
14 ಯೇಸು ತ್ಯಲಾ “ಸೊಪ್‌ತ್ಯಾ ಮಿ ತುಮಚಾ಼ ನ್ಯಾಯಿ ಕರತ್ಯಾಲಾ ನಾಹಿತ ವಾಟ್ನಿ ಕರ್ನಾರಾ ಮನ್ಹುನ್ ಕಚಾನಿ ಥರಿವ್ಲಾಸಾ? ಮನ್ಲಾ. 15 ಯೊಕ್ ಮಾನುಸ್ ತ್ಯಚಿಪ ಆಸ್‌ಲ್ಯಾಲ್ಯಾ ದಾಗಿ‌ನ್ಯಾನಿ ಸಾವ್ಕೋರ್ ವ್ಹಯಿತ್ ನಾಹಿ
16 ಆನಿ ಯೇಸುನಿ ತ್ಯನಾ ಯೇಕ್ ಕ್ಯಾಯ್ನಿ ಸಾಂಗ್ಲಿ; ತಿಥ ಯೊಕ್ ಸಾವ್ಕೋರ್ ಮಾನುಸ್ ಹುತ್ತಾ ತ್ಯಚಾ ಸೇತಾತ್ ಪೀಕ್ ಆಲ 17 ತವಾ ತ್ಯೊ ಆಪ್‌ಲ್ಯಾ ಮನಾತ್ ಮನ್ಲಾ, “ಆತಾ ಮಿ ಕ್ಯಾ ಕರು? ಕಾ ಮಂಜೆ ದಾನ ಥೆವಾಯಾ ಜಾ಼ಗಾ ನಾಹಿ. ” 18 ಮಂಗ್ ತ್ಯೊ ಮನ್ಲಾ, “ಮಿ ಆಸ ಕರ್ತೊ ಮಿ ಮಾಜ಼ ಕಳಾಂಜ಼್ ಮುಡುನ್ ಮೊಟ ಬ್ಯಾಂಥೊ; ಆನಿ ತ್ಯಾತ್ನಿ ಮಾಜ಼ ಸಗ್ಳ ದಾನ ಸಾಠಿವ್ತೊ. 19 ಮಂಗ್ ಮಿ ಮಾಜಾ ಜಿ಼ವಾಲಾ ಮನ್ಹಿನ್ ಎ ಜಿ಼ವಾ ತುಲಾ ಖುಬ್ ವರ್ಸ ವ್ಹಯಿ ಜೊ಼ಗಾ ಮ್ಹಾಲ್ ಥೆವ್‍ಲ್ಯಾಲಾ ಹಾ; ಆರಾಮ್ ರ‍್ಹಾ; ಖಾ ಪೀ ಆನಂದ್ ಕರ್. 20 ಫನ್ ದೇವ್ ತ್ಯಲಾ ಮನ್ಲಾ ಆರ ಖುಳ್ಯಾ ಆಜ಼್ ರ‍್ಯಾಚಾ಼ ತುಜಾ಼ ಜೀವ್ ತುಜಿಪ್ನಿ ನಿಹ್ಯಾ ಯತಿಲ ತವಾ ತು ಕಮಿವ್‌ಲ್ಯಾಲ ಸಗ್ಳ ಕುನಾಚ಼ತರಿ ವ್ಹಯಿಲ್?
21 ಕೊನ್ ಆಪ್ಲಿ ಸಾಟಿ ಧನ್ ಕಮುವುನ್ ಥೆವ್ತೊ ತ್ಯೊ ದೇವಾಚೆ ನದ್ರಲಾ ಸಾವ್ಕೋರ್ ನವ್ಹ.
ದೇವಾವ ಇಸ್ವಾಸ್ ಥೆವ್
(ಮತ್ತಾಯ್ 6:25-34)
22 ತವಾ ಯೇಸು ಆಪ್‌ಲ್ಯಾ ಶಿಶಾನಾ ಮನ್ಲಾ. “ಮಿ ತುಮಾನಾ ಸಾಂಗ್ತೊ ಆಪ್ನು ಕ್ಯಾ ಖಾಯಾಚ ಆಸ ಆಪ್‌ಲ್ಯಾ ಜಿ಼ವಾಚಿ ನಾಹಿತ ಆಪ್ನು ಕ್ಯಾ ಗಾಲ್ಹಾವ ಆಶಿ ಕಪ್‌ಡ್ಯಾಂಚಿ ಕ್ಯಾಳ್ಜಿ ಕರುನಕೊಸಾ.
23 ಕಾ ಮಂಜೆ ಆನಾವ್ನಿ ಜೀವ್ ಆನಿ ಕಪ್‌ಡ್ಯಾವ್ನಿ ಧಡ್ ಮೊಟ ಹಾ 24 ಕಾವ್‍ಳ್ಯಾಂಚಾ಼ ಇಚಾರ್ ಕರಾ ತೆ ಪಿರಿತ್ ನಾಹಿತ, ಕಾಪಿತ್ ನಾಹಿತ ತ್ಯಂಚ಼ ಕಳಾಂಜ಼್ ಆನಿ ಟುಪ್ಲಿ ನಾಹಿತ ಫನ್ ದೇವ್ ತ್ಯನಾ ಬಾಳಕ್ತೊ ಪಾಕ್ರಾಂಚಿವ್ನಿ ತುಮಿ ಖುಬ್ ಕಿಮ್ತಿಚಿ ಹಾಸಾ!.
25 ತ್ಯಂಚಿ ಕ್ಯಾಳ್ಜಿ ಕರುನ್ ಆಪ್ಲಿ ವಯೆ ವಾಡ್ವಾಯಾ ತುಮ್ಚಾತ್ ಕುನಾಲಾ ವ್ಹನಾರ್? 26 ಮನ್ಹುನ್ ಯಗ್ದಮ್ ನ್ಹಾನ್ ಗ್ಯೊಶ್ಟ್ ದಿಖಿಲ್ ತುಮ್ಚಿಪ್ನಿ ವ್ಹಯಿತ್ ನಾಹಿ ತ ದಿಸರ‍್ಯಾ ಮೊಟ್ಯಾ ಗುಶ್ಟಿಚಿ ಕ್ಯಾಳ್ಜಿ ಕಾ ಕರೀತ್ ಬಸ್ತಾಸಾ? 27 ರಾನಾತ್ಲಿ ಫುಲ ಕಸಿ ವಾಡ್‍ತ್ಯಾತ ಹ್ಯಚಾ಼ ಇಚಾರ್ ಕರಾ; ತೀ ರಾಬತ್ ನಾಹಿತ ವವಿತ್ ನಾಹಿತ ತರಿ ಹ್ಯಾ ಫುಲ್ಲಾತ್‌ಲ್ಯಾ ಯಕಾ ಫುಲಾಲಾ ಆಸ್‍ಲ್ಯಾಲಿ ಸೊಬಾ ಸೊಲೊಮನ್ ರಾಜಾಲಾಬಿ ನವ್ಥಿ. 28 ಆರ ಇಸ್ವಾಸ್ ನಸ್‌ಲ್ಯಾಲ್ಯಾ ಲೋಕಾನು ರಾನಾತ್ಲ ಗವಾತ್ ಆಜ಼್ ಹಾ ಆನಿ ಸಕಾಳ್ ಜ಼ಳುನ್ ಜಾ಼ತ ತ್ಯಲಾ ದೇವ್ ಆಸಾ ಸುಬಿವ್ತೊ ತ ಹ್ಯಚಿವ್ನಿ ಖುಬ್ ತುಮಾನಾ ನಿಸ್ವಿಲ್,
29 ಕ್ಯಾ ಖಾಯಾಚ಼? ಕ್ಯಾ ಪಿಯಾಚ಼? ಹ್ಯಚೆ ಮಾಗ ಲಾಗು ನಕೊಸಾ ನಾಹಿತ್ ಮನಾತ್ ಯವಜು಼ನ್ ಗಿಹುನಕೊಸಾ. 30 ಹ್ಯಾ ಸಗ್‍ಳ್ಯಾ ಪರಪಂಚಾತ್ಲಿ ಲೊಕ ಖಟ್ಪಟ್ ಕರ್ತ್ಯಾತ ಫನ್ ತುಮಾನಾ ತ್ಯಚಿ ಗರಜ಼್ ಹಾ ಮನ್ಹು‍ನ್ ತುಮ್ಚಾ ಸ್ವರ್ಗಾತ್‍ಲ್ಯಾ ಬಾ ದೆವಾಲಾ ಠಾವ ಹಾ. 31 ಫನ್ ತುಮಿ ಆಂದಿ ತ್ಯಚ಼ ರಾಜೆ ಮೀಳ್ವಾಯಾ ಜ಼ಠಾ ಮಂಜೆ ತ್ಯಚೆ ಸಂಗ ಹ್ಯ ಸಗ್ಳ ತುಮಾನಾ ಮಿಳಲ್.
ಸ್ವರ್ಗಾತ್ಲಿ ಸಾವ್ಕರ್ಕಿ
(ಮತ್ತಾಯ್ 6:19-21)
32 ಯೇ ಬಾರಿಕ್ ಹಿಂಡಾ ಬಿಹುನಕೋಸ್ ಕಾ ಮಂಜೆ ತುಮಾನಾ ತ್ಯ ರಾಜೆ ದಿಯಾ ತುಮ್ಚಾ ಸ್ವರ್ಗಾತ್‍ಲ್ಯಾ ಬಾ ದೇವಾಲಾ ಮನ್ ಹಾ. 33 ತುಮಚ಼ ಕ್ಯಾ ಹಾ ತ್ಯ ಇಕುನ್ ಗರಿಬಾನಾ ದಾನ್ ಧರ್ಮ ಕರಾ ತಸಸ್ ಸ್ವರ್ಗಾತ್ ಫಾಟುನ್ ಜಾ಼ಯಿ ನಸ್‍ಲ್ಯಾಲ್ಯಾ ಪಿಸವ್ಯಾ ಪುಸುನ್ ಜಾ಼ಯಿ ನಸ್‍ಲ್ಯಾಲಿ ಆಸ್ಥಿ ಕರಾ ತಿಥ ಚೊ಼ರ್ ಯಯಿತ್ ನಾಹಿ ಕಸರ್ ಲಾಗತ್ ನಾಹಿ. 34 ಕಾ ಮಂಜೆ ಕುಠ ತುಮಚ಼ ಧನ್ ತಿಥ ತುಮಚ಼ ಮನ್ ಹಾ.
ಜಾ಼ಗ್ರುತ್ ರಾಥ್ಯಾಲ್ಯಾ ಸೇವಕಾಚಿ ಕ್ಯಾಯ್ನಿ
(ಮತ್ತಾಯ್ 24:42-44)
35 ತುಮಚ಼ ಕಪ್ಡ ಗಾಲ್ಹುನ್ ದಿವ ಲಾವುನ್ ತಯಾರ್ ರಾವ್ಹಾ. 36 ದನ್ಹಿ ಲಗನಾವ್ನಿ ಯವುನ್ ದಾರ್ ವಾಜಿವ್ತೊ ತವಾಸ್ ತುಮಿ ತ್ಯಚಿ ಸಾಟಿ ಉಗಡಾಯಾ ವ್ಹಯಿ ಮನ್ಹುನ್ ತ್ಯೊ ಯಯಾಚಿ ವಾಟ್ ಬಗ್‌ತ್ಯಾಲ್ಯಾ ಸೇವಕಾಚೆಗತ್ ತುಮಿ ರಾವ್ಹಾ. 37 ದನ್ಹಿ ಆಲ್ಯಾವ ಕಚಾ ಚಾ಼ಕೊರ್ ಜಾ಼ಗಾ ಆಸ್‌ಲ್ಯಾಲಾ ದೀಸಲ್ ತ್ಯೊ ಬರಾ; ಮಿ ತುಮಾನಾ ಖರ‍್ಯಾನಿ ಸಾಂಗ್ತೊ; ತ್ಯೊಸ್ ಆಪ್ನು ತ್ಯನಾ ಜೆವಾಯಾ ಬಸ್ವಿಲ್ ಆನಿ ಆಪ್ಲಿ ಆಂಗಿ ಕಾಡುನ್ ತ್ಯಂಚಿ ಸೇವಾ ಕರಿಲ್.
38 ತೇ ಆಳ್ ಆಪ್ಲಾ ದನ್ಹಿ ಮದ್ಲೆ ರಾತಿಚಾ಼ ಖುಬ್ ಯೊಳ್ ಕರುನ್ ಯಯಿಲ್ ತವಾ ತ್ಯಲಾ ಜಾ಼ಗಾ ದೀಸಲ್ ತ ತ್ಯಲಾ ಕ್ಯವ್ಡಾ ಆನಂದ್ ವ್ಹನಾರ್. 39 ಆನಿ ಹ್ಯ ಲಕ್ಶೆತ್ ಗೆವಾ, ಆಮ್ಕೆ ಗಟ್ಕಲಾ ಚೊ಼ರ್ ಯಯಿಲ್ ಹ್ಯ ಗರ‍್ಹಾಚಾ ದನ್ಯಾಲಾ ಸಮಾಜ಼್ಲ ಆಸ್ಥತ ತ್ಯೊ ಜಾ಼ಗಾ ರಾಹುನ್ ಆಪ್ಲ ಘರ್ ಚು಼ರು ದಿಲ ನಸ್ತ. 40 ತಸಸ್ ತುಮಿ ಸಾಹಿತ್ ತಯಾರ್ ರಾವ್ಹಾ ಕಾ ಮಂಜೆ ತುಮಿ ಯವ್ಜಿ ನಸ್‍ಲ್ಯಾಲೆ ಗಟ್ಕಲಾ ಮಾನ್ಸಾಚಾ಼ ಲ್ಯೊಕ್ ಯಯಿಲ್.
ಇಸ್ವಾಸ್ ಆಸ್‌ಲ್ಯಾಲಾ ಇಸ್ವಾಸ್ ನಸ್‌ಲ್ಯಾಲಾ ಚಾ಼ಕೊರ್
(ಮತ್ತಾಯ್ 24:45-51)
41 ತವಾ ಪೇತ್ರ ಮನ್ಲಾ, “ಪ್ರಭು ಹಿ ವಳಕ್ ತು ಆಮಾನಾ ತ್ಯವ್ಡಿಸ್ ಸಾಂಗ್‌ತ್ಯೊಸ್? ಕ್ಯಾ ಸಗ್‌ಳ್ಯಾನಾ ಸಾಂಗ್ತೊಸ್?
42 ತವಾ ಪ್ರಭು ಮನ್ಲಾ, “ದನ್ಹಿ ಆಪ್‌ಲ್ಯಾ ಕುಟ್ಮಾಲಾ ಶಾರ್‌ಕ್ಯಾ ಯಳಾಲಾ ಸಾಮಾನ್ ತಯಾರ್ ಕರುನ್ ದಿಯಾಲಾ ಕುನಾಲಾ ಥರ್ವಿಲ್ ಆಸ ಇಸ್ವಾಸಾಚಾ಼ ಆನಿ ಶಾನಾ ಗರ‍್ಹಾತ್ಲಾ ಕಾಮಾಚಾ಼ ಮಾನುಸ್ ಕೊನ್? 43 ತ್ಯಚಾ಼ ದನ್ಹಿ ಮಾಗಾರಾ ಯಯಿಲ್ ತವಾ ತ್ಯೊ ಆಳ್ ತಸ ಕರ್ತ್ಯಾಲಾ ದಿಸಲ್ ತವಾ ತ್ಯಾ ಆಳಾಲಾ ಖುಬ್ ಬರ ವಾಟ್ನಾರ್” 44 ಮಿ ತುಮಾನಾ ಖರ ಸಾಂಗ್ತೊ, ತ್ಯಲಾ ದನ್ಹಿ ಆಪ್‌ಲ್ಯಾ ಸಗ್‌ಳ್ಯಾವ ಅಧಿಕಾರ್ ದಿಯಿಲ್. 45 ಫನ್ ಆಪ್ಲಾ ದನ್ಹಿ ಯಯಾ ಉಸಿರ್ ಹಾ ಆಸ ಆಪ್‌ಲ್ಯಾ ಮನಾತ್ ಮನ್ಹುನ್ ಕಚಾ಼ ಆಳ್ ಚಾ಼ಕ್ರಾಲಾ ಆನಿ ಚಾ಼ಕ್ರಿನಿಲಾ ಮಾರ್‌ಜೊ಼ಡ್ ಕರ್ತೊ ಆನಿ ಖಾವುನ್ ಪಿವುನ್ ನಿಸೇತ್ ರಾಹಿಲ್. 46 ಆನಿ ತ್ಯಾ ಆಳಾಲಾ ಠಾವಿ ನಸ್‌ಲ್ಯಾಲೆ ಗಟ್ಕಲಾ ತ್ಯಚಾ಼ ದನ್ಹಿ ಯವುನ್ ತ್ಯಲಾ ಶಿಕ್ಶಾದಿವುನ್ ಇಸ್ವಾಸ್ ನಸ್‌ಲ್ಯಾಲ್ಯಾ ಲೊಕಾಂಚೆ ಸಂಗ ಗ್ಯಾಲ್ನಾರ್. 47 ಆಪ್‌ಲ್ಯಾ ದನ್ಯಾಚಿ ಇಚಾ ಕ್ಯಾ ಮನ್ಹುನ್ ಠಾವಿ ಆಸುನ್ ತ್ಯಾ ಆಳಾನಿ ತಯಾರ್ ಕಿಲಿ ನಾಹಿ ಮಂಜೆ. ತ್ಯಚಾ ಮನಾಶಾರ್ಕ ಕೇಲನಾಹಿ ತ್ಯಲಾ ಖುಬ್ ತಡಾಕ ಮ್ಯಾರ್ಲ. 48 ದನ್‌ಹ್ಯಾಪ್ನಿ ತಡಾಕ ಗಿಹ್ಯಾಚ಼ ಬರ ಫನ್ ಕಚಾನಿ ತಡಾಕ ಗಿಹಿ ಜೊ಼ಗ ಕಾಮ್ ಠಾವ ನಸ್ಥಾನಾ ಕೆಲ್ಯಾ ತ್ಯಲಾ ಥೊಡ ಮಿಳ್ತಿಲ ಜೆ ಕಚಾಲಾ ಖುಬ್ ದಿಲ್ಯಾಲ ಹಾ ತ್ಯಚಿಪ್ನಿ ಖುಬ್ ಗೆನಾರ್ ಆನಿ ಕಚಾಪ ಖುಬ್ ಜವಾಬ್ದಾರಿ ದಿಲ್ಯಾಲಿ ಹಾ ತ್ಯಚಿಪ್ನಿ ಆನಿ ಖುಬ್ ಮಾಗ್ನಾರ್.
ದುಯಿಲಾ ಯೇಸು ಕಾರನ್
(ಮತ್ತಾಯ್ 10:34-36)
49 “ಮಿ ದರ್ಥಿವ ಆಗ್ ಪೆಟ್ವಾಯಾ ಆಲ್ಯೊ ತೀ ಹ್ಯಚೆ ಆಂದಿ ಪೆಟ್ಲೆ ಮಂಥೊ! 50 ಮನಾ ದುಸ್ರೆ ತರನಿ ಬಾಪ್ತಿಸ್ಮಾ ವ್ಹಯಾಚಿ ಹಾ ತಿ ವ್ಹಯಿಸ್ ಪರ‍್ಯಾತ್ ಮಿ ಮೊಟ್ಯಾ ಪೆಚಾಟಾತ್ ಹಾ.
51 “ಮಿ ದರ್ಥಿವ ಶಾಂತ್ ಕರನ್ಯಾಸ್ ಆಲ್ಯೊ ಆಸ ತುಮಾನಾ ವಾಟ್ಯಾ ಕ್ಯಾ? ನಾಹಿ ಮಿ ದುಯಿ ಗಾಲಾಯಾ ಆಲ್ಯೊ” ಮನ್ಹುನ್ ಮಿ ತುಮಾನಾ ಸಾಂಗ್ತೊ. 52 ಆತಾಚಾನ್ ಯಕಾ ಗರ‍್ಹಾತಲ್ಯಾ ಪಾಚ಼್ ಜ಼ನಾತ್ ದೊಗಾಂಚೆ ಆಡ್ವ ತಿಗ ಆನಿ ತಿಗಾಂಚೆ ಆಡ್ವ ದೊಗ ಆಸಿ ದುಯಿ ಪಡಲ್.
53 ಲೇಕಾಚೆ ಆಡ್ವಾವ ಬಾ ಆನಿ
ಬಾಚೆ ಆಡ್ವಾ ಲ್ಯೊಕ್
ಲೀಕಿಚೆ ಆಡ್ವಿ ಆಯಿ
ಆನಿ ಆಯಿಚೆ ಆಡ್ವಿ ಲೇಕ್
ಸುನಚೆ ಆಡ್ವಿ ಸಾಸೊ ಆನಿ
ಸಾಸೊಚೆ ಆಡ್ವಿ ಸುನ್ ಆಸಿ ದುಯಿ ಪಡಲ್.
ಯೊಳ್ ಸಮಜಾ಼ಚಾ಼
(ಮತ್ತಾಯ್ 16:2-3)
54 ಆನಿ ಯೇಸು ಲೊಕಾನಾ ಮನ್ಲಾ, “ತುಮಿ ಢಗ್ ಪಶ್ಚಿಮಾತ್ನಿ ವರ್ ಯತ್ಯಾಲಾ ಬಗ್ತಾಸಾ ತವಾಸ್ ತುಮಿ ಪಾವುಸ್ ಯತ್ಯೊ ಮಂಥಾಸಾ ಆನಿ ತಸಸ್ ವ್ಹತ್ತ 55 ದಕ್ಶಿನಾತ್ನಿ ವಾರ ಸುಟ್ಟ ತವಾ ಗರ್ಮಿ ವ್ಹನಾರ್ ಆಸ ತುಮಿ ಮನ್ಥಾಸಾ ಆನಿ ತಸ್ಸಸ್ ವ್ಹತ್ತ. 56 ಆರ ಕುಸಡ್ಯಾನು ತುಮಾನಾ ಅಬ್ಳಾತ್ಲ ಆನಿ ದರ್ಥಿವ್ಲ ಹವಾಮಾನ್ ಸಮಾಸ್ತ ಆನಿ ಹ್ಯಾ ಯಳಾಚಾ಼ ಅರ್ಥ ಫುಡುನ್ ಸಾಂಗಾಯಾ ತುಮಾನಾ ಕಾ ಠಾವಾ ನಾಹಿ?
ಯಕಿ ವ್ಹಯಾಚ಼
(ಮತ್ತಾಯ್ 5:25-26)
57 ಚಾ಼ಂಗ್ಲ ಕರಾಯಾ ತುಮಾನಾ ತುಮಿಸ್ ಕಾ ಪರಿಕ್ಶೆ ಕರುನ್ ಗಿಹಿತ್ನಾಹಿಸಾ? 58 ತು ತುಜಾ ವಾದಿ ಸಂಗ ಮೊಟ್ಯಾ ಮಾನ್ಸಾಪ ಜಾ಼ತಾನಾ ವಾಟತುಸ್ ತ್ಯಂಚಿ ಸಂಗ ಯಕಿ ವ್ಹಯಾ ಯತ್ನ ಕರ್; ನಾಹಿತ ತ್ಯೊ ತುಲಾ ನ್ಯಾಯಿ ಕರ್ತ್ಯಾಲ್ಯಾಪ ವಡುನ್ ನಿಹಿಲ್; ಆನಿ ನ್ಯಾಯಿ ಕರ್ತ್ಯಾಲಾ ತುಲಾ ಪೊಲ್ಸಾಚಾ ಹತಾತ್ ದೆನಾರ್ ಆನಿ ತೇ ಕುಂಡುನ್ ಗ್ಯಾಲತಿಲ. 59 ತು ತುಜಿ ಸೆವಟ್ಚಿ ದಮಡಿ ಫಿಡಿ ಪರೆತ್ ತು ತಿತ್ನಿ ಬಾಹಿರ್ ಯಯಾ ವ್ಹಯಿತ್ನಾಹಿ ಮನ್ಹುನ್ ತುಲಾ ಡಾಚು಼ನ್ ಸಾಂಗ್ತೊ.