4
ಸೈತಾನಾನಿ ಯೇಸುಚಿ ಪರಿಕ್ಷಾ ಕೆಲ್ಯಾಲಿ
(ಮಾರ್ಕ್ 1:12-13; ಲುಕ್ 4:1-13)
1 ತವಾ ದೇವಾಚಾ ಆತ್‌ಮ್ಯಾನಿ ಸೈತಾನಾಪ್ನಿ ಪರಿಕ್ಶೆ ಕರಾಯಾ ಯೇಸುಲಾ ರಾನಾತ್ ನೆಲಾ. 2 ಆನಿ ತ್ಯನಿ ಚಾಳಿಸ್ ರ‍್ಯಾತ್ ದೀಸ್ ಉಪಾಸ್ ಕೆಲಾ ನಂತರ್ ತ್ಯಲಾ ಖುಬ್ ಬುಕ್ ಲಾಗ್ಲಿ. 3 ತವಾ ತ್ಯಚಿ ಪರಿಕ್ಶೆ ಕರಾಯಾ ಸೈತಾನ್ ಯವುನ್, “ತು ದೇವಾಚಾ಼ ಲ್ಯೊಕ್ ಹಾಸ್ತ ಹ್ಯಾ ದೊಂಡ್ಯಾಚಾ ಬಾಖರ‍್ಯಾ ಹೊ ಮನ್ಹುನ್ ಸಾಂಗ್. ” ಮನ್ಲಾ.
4 ಯೇಸುನಿ ತ್ಯಲಾ,
“ ‘ಮಾನುಸ್ ನಿಸ್ತೆ ಬಾಕ್ರಿನಿ ಜ಼ಗತ್ ನಾಹಿ,
ಮಾನ್ಸಾಚ಼ಾ ಜೀವ್ನಾ ದೇವಾನಿ ಸಾಂಗ್‍ಲ್ಯಾಲೆ ಪರತೇಕ್ ಬುಲಿಲಾ ಆಧಾರ್ ಜಾ಼ಲ್ಯಾ’
ಮನ್ಹುನ್ ಪವಿತ್ರ ಪುತೀಕಾತ್ ಲಿವ್‍ಲ್ಯಾ” ಮನ್ಹುನ್ ಜ಼ಬಾಬ್ ದಿಲಾ
5 ತವಾ ಸೈತಾನಾನಿ ಯೇಸುಲಾ ಪವಿತ್ರ ಯೆರುಸಲೇಮ್ ಪೆಠತ್ ಹಾಕ್ಟುನ್ ನಿಹುನ್ ದೇವ್ಳಾಚಾ ಟೊಕಾವ ಉಬಾ ಕರುನ್ 6 ತು ದೇವಾಚಾ಼ ಲ್ಯೊಕ್ ಆಸ್ಲಾಸ್ತ ಹಿತ್ನಿ ಖಾಲ್ ಉಡಿ ಮ್ಯಾರ್.
ದೇವ್ ತುಜಿ ಸಾಟಿ ಆಪ್‍ಲ್ಯಾ ಧುತಾನಾ ಹುಕುಮ್ ದಿಯಿಲ್.
ತುಜ಼ ಪ್ಯಾ ದೊಂಡ್ಯಾನಾ ಆದ್ಳಾಚೆ ಆಂದಿ
ತೇ ತುಲಾ ಹತಾತ್ ಉಚ್ಲು಼ನ್ ದರ್ಥಿಲ.
ಮನ್ಹುನ್ ಪವಿತ್ರ ಗ್ರಂಥಾತ್ ಲಿವ್‌ಲ್ಯಾ ನವ್ಹ. ಮನ್ಲಾ.
7 ತ್ಯಲಾಸ್ ಯೇಸುನಿ,
“ತುಜಾ಼ ದೇವ್‍ ಜ಼ಾಲ್ಯಾಲ್ಯಾ ಪ್ರಭುಚಿ ಪರಿಕ್ಶೆ ಕರು ನಕೊಸ್” ಧರ್ಮೋಪದೇಶ 6:16
ಮನ್ಹುನ್ ಪವಿತ್ರ ಪುತೀಕ್ ಸಾಹಿತ್ ಆಸ ಸಾಂಗ್ತ” ಮನ್ಹುನ್ ಜ಼ವಾಬ್ ದಿಲಾ
8 ಮಂಗ್ ಸೈತಾನಾನಿ ಯೇಸುಲಾ ಮೊಟ್ಯಾ ಗುಢ್ಯಾವ ನಿಹುನ್ ಪರಪಂಚಾತ್ಲ ರಾಜೆ ಸಗ್ಳ ಆನಿ ತ್ಯಚಿ ಸಗ್ಳಿ ಸೊಭಾ ದಾವುನ್, 9 ಸೈತಾನ್ ಯೇಸುಲಾ ತು ಮನಾ ಆರಾದನ್ ಕೆಲ್ಯಾವ ಮಿ ತ್ಯ ಸಗ್ಳ ತುಲಾ ದಿಯಿನ್ ಮನಲಾ.
10 ಯೇಸು ಸೈತಾನಾಲಾ, “ಮಾಜಿಪ್ನಿ ಜಾ಼!
ತುಜಾ಼ ಪ್ರಭು ತುಜಾ಼ ದೇವ್ ತ್ಯಲಾ ಆರಾದನ್ ಕರ್ ಆನಿ ತ್ಯಚಾ ಪಾಯಾ ಪಡ್ ಧರ್ಮೋಪದೇಶ 6:13
ಮನ್ಹುನ್ ಪವಿತ್ರ ಪುತೀಕಾತ್ ಲಿವ್‌ಲ್ಯಾ” ಮನ್ಹುನ್ ಸಾಂಗ್ಲ.
11 ತವಾ ಸೈತಾನ್ ಯೇಸುಲಾ ಸುಡುನ್ ಗೆಲ ಆನಿ ಥೊಡ್ಯಾ ದೇವ್ ದುತಾಂಚಾನಿ ಯವುನ್ ತ್ಯಚಿ ಸೇವಾ ಕಿಲಿ.
ಗಲಿಲಾಯಾತ್ ಯೇಸುಚೆ ಚಾ಼ಂಗ್ಲೆ ಖಬರಿಚಾ಼ ಸುರುವಾದ್.
(ಮಾರ್ಕ್ 1:14-15; ಲುಕ್ 4:14-15)
12 ಬಾಪ್ತಿಸ್ಮಾ ಯೊಹಾನಾಲಾ ಕ್ಯೊಂಡ್‍ಲ್ಯಾ ಮನ್ಹುನ್ ಯೇಸುಲಾ ಸಮಾಜ಼್ಲ ತವಾ ಯೇಸು ಗಲಿಲಾಯ್ ಸಿಮತ್ ಗೆಲಾ 13 ತ್ಯೊ ನಜ಼ರೇತಿತ್ ಉತ್ರಾಚೆ ಆಂದಿ ನಿಗುನ್ ಜಾ಼ವುನ್ ಗಲಿಲಾಯ್ ಸಮಿಂದೊರಾಚೆ ಜ಼ವಳ್ ಆಸ್‍ಲ್ಯಾಲ್ಯಾ ಕಪೆರ್ನೌಮ್ ಗಾವಾತ್ ರಾಯ್ಲಾ ಹಿ ಪ್ಯಾಟ್ ಜೆಬುಲೊನ್ ಆನಿ ನಫ್ತಾಲಿ ಸಿಮಚೆ ಜ಼ವಳ್ ಹಾ 14 ಪ್ರವಾದಿ ಜಾ಼ಲ್ಯಾಲ್ಯಾ ಯೆಶಾಯಾನಿ ಸಾಂಗ್‍ಲ್ಯಾಲ್ಯಾ ಬೊಲ್ಯಾ ಆಶಾ ಗಡ್‍ಲ್ಯಾ ತ್ಯಾ ಕ್ಯಾ ಮಂಜೆ
15 ಜೆಬುಲೊನ್ ಸಿಮತ್ಲಿ ನಪ್ತಾಲಿ ಸಿಮತ್ಲಿ
ಯೊರ್ದಾನ್ ನ್ಹಚೆ ಪಲಿಕ್ಲೆ ಸಿಮತ್ಲಿ, ಸಮಿಂದೊರಾಕ್ಡ ಆಸ್‍ಲ್ಯಾಲೆ ಸಿಮತ್ಲಿ,
ಯೆಹುದಿ ನಸ್‍ಲ್ಯಾಲಿ ಗಲಿಲಾಯ್ ಸಿಮತ್ಲಿ.
16 ಲೊಕ ಆಂದಾರಾತ್ ಹುತ್ತಿತ.
ತವಾ ತ್ಯನಾ ಮೊಟಾ ಯೊಕ್ ಉಜಿಡ್ ದಿಸ್ಲಾ.
ಮರ್ನಾಚಾ ಕಾಳೊಕಾತ್ ರಾಥ್ಯಾಲ್ಯಾ ತ್ಯಾ ಲೊಕಾನಾ
ಉಜಿಡ್ ಗಾವ್ಲಾ. ”
17 ತವಾಚಾನ್ ಯೇಸುನಿ ಸಿಕ್ವಾಚ಼ ಚಾ಼ಲು ಕೆಲ. “ದೇವಾಚ಼ ರಾಜೆ ಜ಼ವಳ್ ಹಾ ಮನ್ಹುನ್ ತುಮಿ ತುಮ್ಚಿ ಪಾಪ ಸೋಡಾ” ಆಸ ಯೇಸುನಿ ಸಿಕಿವ್ಲ.
ಯೇಸುನಿ ಚಾರ್ ಜಾ಼ನ್ ಮಾಸ ದರ್ಥ್ಯಾಲ್ಯಾನಾ ಹಾಕಟ್‌ಲ್ಯಾಲ
(ಮಾರ್ಕ್ 1:16-20; ಲುಕ್ 5:1-11)
18 ಗಲಿಲಾಯ್ ಸಮಿಂದೋರಾಕ್ಡ ಯೇಸು ಫಿರತಾನಾ. ತ್ಯನಿ ಸಿಮೊನ್ ಹ್ಯಲಾಸ್ ಪೇತ್ರ ಮನ್ಹುನ್ ಹಕ್ಟಿತಾ. ಆನಿ ಸಿಮೊನಾಚಾ಼ ಬಾಹು ಆಂದ್ರೆಯಾಲಾ ಬಗ್ಲಾ ಹೆ ದೊಗ ಮಾಸ ದರ್ತ್ಯಾಲ ತ್ಯಾ ಸಮಿಂದೊರಾತ್ ಬಲಿ ಗಾಲ್ಹುನ್ ಮಾಸ ದರಿತ. 19 ಯೇಸು ತ್ಯನಾ “ಮಾಜೆ಼ ಮಾಗ್ನಿ ಯವಾ; ತುಮಿ ಲೊಕಾನಾ ದೇವಾಸಾಟಿ ಹಾಕಟ್ಯಾಲ ಕರ್ತೊ” ಮನ್ಲಾ 20 ತವಾಸ್ ಸಿಮೊನ್ ಆನಿ ಆಂದ್ರೇಯ್ ಆಪ್ಲಿ ಜಾ಼ಳಿ ಸುಡುನ್ ತ್ಯಚೆ ಮಾಗ್ನಿ ಗೆಲ.
21 ಯೇಸು ಗಲಿಲಾಯ್ ಸಮೀಂದೊರಾಚೆ ದರನಿ ಚಾ಼ಲತ್ ಜಾ಼ತಾನಾ ಜೆಬೆದಾಯಾಚ಼ ಲ್ಯಾಕ್ ಯಾಕೊಬ್ ಆನಿ ಯೊಹಾನ್ ಹ್ಯಾ ದೊಗಾ ಬಾವ್ಹಾನಾ ಬಗ್ಲ ತೇ ಆಪ್‍ಲ್ಯಾ ಬಾ ಜೆಬೆದಾಯಾಚೆ ಸಂಗ ವ್ಹಡಿತ್ ಹುತ್ತ ತೆ ಮಾಸ ದರಾಯಾ ಆಪ್ಲಿ ಜಾ಼ಳಿ ಶಾರ್ಕಿ ಕರೀತ್ ಹುತ್ತ. ತವಾ ಯೇಸುನಿ ತ್ಯನಾ ಹಾಕಟ್ಲ. 22 ತವಾಸ್ ತೆ ವ್ಹಡಿ ಆನಿ ಆಪ್‌ಲ್ಯಾ ಬಾಲಾ ಸುಡುನ್ ತ್ಯಚೆ ಮಾಗ್ನಿ ಗೆಲ.
ಯೇಸುಚ಼ ಸಿಕಿವ್ನ ಆನಿ ರೊಗಿನಾ ಬರ ಕರ‍್ನ
(ಲುಕ್ 6:17-19)
23 ಯೇಸು ಗಲಿಲಾಯಾ ಸಿಮತ್ ಗೆಲಾ ಆನಿ ಯೆಹುದ್ಯಾಂಚಾ ಸಭಾಸ್ಥಾನಾತ್ನಿ ಸಿಕಿವ್ಲ ಆನಿ ಸ್ವರ್ಗಾಚಾ ರಾಜಾಚೆ ಗುಶ್ಟಿತ್ ಚಾ಼ಂಗ್ಲಿ ಖಬರ್ ಸಿಕಿವ್ಲಿ. ಯೇಸುನಿ ಸಗ್‍ಳ್ಯಾ ಲೊಕಾಂಚಿ ಧುಖ್ನಿ ಆನಿ ರ‍್ವಾಗ್ ಬರ ಕೆಲ. 24 ಯೇಸುಚಿ ಖಬರ್ ಸಿರಿಯಾ ದೇಶೆತ್ ಪಗಾಳ್ಳಿ. ಲೊಕಾಂಚಾನಿ ಧುಖ್ನಿ ಆಸ್‍ಲ್ಯಾಲ್ಯಾನಾ ಯೇಸುಪ ಆನ್ಲಿತ. ತೀ ಖುಬ್ ತರಚಾ ರಾಗಾತ್ನಿ ಆನಿ ದುಕ್‍ನ್ಯಾತ್ನಿ ತರಾಸ್ ಖಾಯಿತಿತ. ಥುಡಿ ಖುಬ್ ದುಖಾನಿ ತಳ್ಮಳಿತಿತ. ಆನಿ ಥುಡಿ ಭುಥಾಂಚಾನಿ ದರ್‌ಲ್ಯಾಲಿ ಹುತ್ತಿತ. ಥುಡಿ ಫೀಟಚಾ ರೊಗಾಚಿ ಹುತ್ತಿತ. ಆನಿ ಥುಡಿ ಲಕ್ವಾ ಮ್ಯಾರ್‌ಲ್ಯಾಲಿ ಹುತ್ತಿತ. ಯೇಸುನಿ ಹ್ಯನಾ ಸಗ್‍ಳ್ಯಾನಾ ಬರಿ ಕಿಲಿತ. 25 ಖುಬ್ ಲೊಕ ಯೇಸುಚೆ ಮಾಗ್ನಿ ಗಿಲಿತ. ಹಿ ಲೊಕ ಗಲಿಲಾಯಾತ್ನಿ ಗಾವಾಚಾ ಪರದೇಶಾತ್ನಿ ಯೇರುಸಲೇಮಿತ್ನಿ ಯುದಾಯಾತ್ನಿ ಆನಿ ಯೊರ್ದಾನ್ ನ್ಹಚೆ ಪಲಿಕಲ್ಯಾ ಜಾ಼ಗ್ಯಾತ್ನಿ ಆಲ್ತಿತ.