15
ಯೇಸುಸ್ ದರಾಕ್ಷಿಚಾ಼ ಯೊಲ್
1 ಮಿ ಖರಾ ದರಾಕ್ಶಿಚಾ಼ ಯೊಲ್ ಆನಿ ಮಾಜಾ಼ ಬಾ ಬಾಗಚಾ಼ ದನ್ಹಿ. 2 ಫಳ್ ದಿಯಿ ನಸ್ನಾರಿ ಪರತೇಕ್ ಢ್ಯಾಳ್ ಮಾಜಿಪ್ನಿ ತುಡುನ್ ಗ್ಯಾಲ್ನಾರ್. ಫಳ್ ದೇತ್ಯಾಲೆ ಡಾಳ್ಹಿಲಾ ಆನಿಕ್ ಖುಬ್ ಫಳ್ ದಿಯಿ ಶಾರ್ಕಿ ಚಾ಼Oಗ್ಲಿ ಕರ್ತೊ. 3 ಮಿ ತುಮಾನಾ ದಿಲ್ಯಾಲ್ಯಾ ಸಿಕಿವ್‌ನ್ಯಾನಿ ಆತಾಸ್ ತುಮಿ ಶುದ್ದ ಜಾ಼ಲ್ಹಾಸಾ. 4 ತುಮಿ ಮಾಜಿಪ ರಾವ್ಹಾ ಮಿ ತುಮ್ಚಿಪ ರಾಥೊ. ಕಚಿ ಢ್ಯಾಳ್ ಆಪ್ಲೆ ಆಪ್ನು ಫಳ್ ದಿಯಿತ್ನಾಹಿ ತ್ಯ ದರಾಕ್ಶಿಚಾ ಯಲಾಲಾಸ್ ರಾಹ್ಯಾ ವ್ಹಯಿ ಹ್ಯ ತುಮಾನಾಬಿ ತುಮಿ ತುಮ್ಚಾನಿಸ್ ಫಳ್ ದೇನಾರ್ ನಾಹಿಸಾ ತುಮಿ ಮಾಜಿಪ ರಾಹ್ಯಾ ವ್ಹಯಿಸಾ.
5 ಮೀಸ್ ದರಾಕ್ಶಿಚಾ಼ ಯೊಲ್ ತುಮಿಸ್ ಡಾಳ್ಹಿ ಯಕ್ಲಾ ಮಾಜಿಪ ರಾಯ್ಲಾತ ಆನಿ ಮಿ ತ್ಯಚಿಪ ರಾಯ್ಲೊತ ತ್ಯೊ ಖುಬ್ ಫಳ್ ದೇನಾರ್ ಫನ್ ತ್ಯೊ ಮನಾ ಸುಡುನ್ ಕಾಯ್ ಕರಾಯಾ ವ್ಹಯಿತ್ ನಾಹಿ 6 ಮಾಜಿಪ ರಾಹಿತ್‌ ನಸ್‌ಲ್ಯಾಲಾ ವಾಳುನ್ ಗೇಲ್ಯಾಲೆ ಡಾಳ್ಹಿಂಚೆಗತ್ ಹಾ ಲೊಕ ಗೊಳಾ ಕರುನ್ ಇಸ್‌ಥ್ಯಾತ್ ಟ್ಯಾಕ್‌ತ್ಯಾತ, ತಿಥ ತೀ ಜ಼ಳ್‌ತ್ಯಾತ. 7 ತುಮಿ ಮಾಜಿಪ ರಾಯ್‌ಲ್ಯಾವ ಆನಿ ಮಾಜ಼ ಸಬ್ದ ತುಮ್ಚಿಪ ರಾಯಲ್ಯಾವ ತುಮಿ ಕ್ಯಾ ಮಾಗ್ಲಸಾ ತರಿ ತುಮಾನಾ ಗಾವ್ನಾರ್. 8 ತುಮಿ ಲ ಪೀಕ್ ದಿವುನ್ ಮಾಜಿ ಮೈಮಾ ದಾವಾ. ಹ್ಯನಿ ತುಮಿ ಮಾಜ಼ ಶಿಶಾ ಮನ್ಹುನ್ ದ್ಯಾವ್ನಾರ್. 9 ಬಾನಿ ಮಾಜಿ ಕಸಿ ಮಾಯಾ ಕೆಲೆ ತಸಿ ಮಿ ತುಮ್ಚಿ ಮಾಯಾ ಕೆಲೆ ಮಾಜೆ ಮಾಯೆತ್ ರಾವ್ಹಾ. 10 ಯೆಕ್ ಯಳಿ ತುಮಿ ಮಾಜಾ ಆಜ್ಞೆ ಪಾಳ್ಯಾಸಾತ ತುಮಿ ಮಾಜೆ ಮಾಯೆತ್ ಯೆಕ್ ವ್ಹವುನ್ ಹಾಸಾ ತಸಿ ತುಲಾ ಮಾಯಾ ಕರ್ತ್ಯೊ.
11 ಮಾಜಿಪ ಆಸ್‌ಲ್ಯಾಲಾ ಆನಂದ್ ತುಮಾನಾಬಿ ಗಾಹುನಿ ಮನ್ಹುನ್ ಮಿ ತುಮಾನಾ ಹ್ಯಾ ಖನ್ಕತಿ ಸಾಂಗ್‌ಲ್ಯಾ ತುಮ್ಚಿ ಹೌಸ್ ಪುರ್ನ ವ್ಹಯಾವ್ಹಯಿ ಮನ್ಹುನ್ ಮನ್ ಕರ್ತೊ. 12 ಮಿ ತುಮ್ಚಿ ಮಾಯಾ ಕೆಲ್ಯಾ ಶಾರ್ಕಿ ತುಮಿ ಯಕಾಮಕಾಚಿ ಮಾಯಾ ಕರಾಯಾ ವ್ಹಯಿಸಾ ಮನ್ಹುನ್ ಮಿ ತುಮಾನಾ ದೆತ್ಯಾಲಿ ಆಜ್ಞೆ ಜಾ಼ಲೆ. 13 ಸೊಪ್‌ತ್ಯಾಂಚೆ ಸಾಟಿ ಸ್ವತಾಚಾ಼ ಜೀವ್‌ ದೆತ್ಯಾಲೆ ಮಾಯೆವ್ನಿ ದುಸ್ರಿ ಮುಟಿ ಮಾಯಾ ನಾಹಿ. 14 ಮಿ ದಿಲ್ಯಾಲೆ ಆಜ್ಞೆ ಶಾರ್ಕ ತುಮಿ ಚಾ಼ಲಾಸಾತ್ ತುಮಿ ಮಾಜ಼ ಸುಪ್ತಿ. 15 ಆತಾ ಮಿ ಹಿತ್ನಿ ಮೊರ‍್ಹ ತುಮಾನಾ ಮಾಜ಼ ಸೇವಕ್ ಮನ್ಹುನ್ ಹಾಕ್ಟಿತ್ ನಾಹಿ. ಕಾ ಮಂಜೆ ಸ್ವಾಮಿ ಕ್ಯಾ ಕರ್ತೊ ತ್ಯೊ ತ್ಯಾ ಸೇವಕಾಲಾ ಕರೀತ್ನಾಹಿ.ಮನ್ಹುನ್ ಮಿ ತುಮಾನಾ ಮಾಜ಼ ಸುಪ್ತಿ ಮಂಥೊ ಕಾಮಂಜೆ ಮಾಜಾ ಬಾಪ್ನಿ ಕ್ಯಾ ಐಕ್‌ಲ್ಯಾ ತ್ಯ ತುಮಾನಾ ಸಾಂಗ್ಲ. 16 ತುಮಿ ಮನಾ ನಿವ್ಡುನ್ ಗೆತ್ಲನಾಹಿಸಾ ಮಿ ತುಮಾನಾ ನಿವ್ಡುನ್ ಗೆತ್ಲ ಆನಿ ತುಮಿ ಜಾ಼ವುನ್ ಫಳ್ ದಿಯಾ ವ್ಹಯಿಸಾ ತ್ಯ ಫಳ್ ಕವಾಬಿ ರಾಥ್ಯಾಲ ಆನಿ ಮಾಜಾ ನಾವಾನಿ ಕ್ಯಾಬಿ ಮಾಗ್ಲ ತರಿ ಬಾ ತ್ಯ ತುಮಾನಾ ದೇನಾರ್ 17 ತುಮಿ ಯಕಾಮಕಾಚಿ ಮಾಯಾ ಕರಾಯಾ ವ್ಹಯಿಸಾ ಹಿ ಮಾಜಿ ಆಜ್ಞೆ.
ದುನೆಚಾ಼ ದ್ವೆಶ್
18 ಹಿ ದುನೆನಿ ತುಮಚಾ಼ ದ್ವೆಶ್ ಕೆಲಾತ ತ್ಯನಿ ಆಂದಿ ಮಾಜಾ಼ಸ್ ದ್ವೆಶ್ ಕೆಲ್ಯಾಲಾ ಯದತ್ ಆನಾ. 19 ತುಮಿ ಹೆ ದುನೆತ್ ಮಿಳಾಲ್ಯಾಲ ಆಸ್ಲಾಸಾತ ಹಿ ದುನ್ಯಾ ಆಪ್‌ಲ್ಯಾ ಸ್ವತಾಚಾ ಲೊಕಾನಾ ಮಾಯಾ ಕರ್ತ್ಯಾ ಶಾರ್ಕಿ ತುಮ್ಚಿಬಿ ಮಾಯಾ ಕರೀತಿ. ಫನ್ ಮಿ ತುಮಾನಾ ಹೆ ದುನೆತ್ನಿ ನಿವ್ಡುನ್ ಗೆತಲ್ಯಾತ ಮನ್ಹುನ್ ತುಮಿ ಹೆ ದುನೆತ್ ಮಿಸಾಳ್ಯಾಲ ನವ್ಹಸಾ ಮನ್ಹುನುಸ್ ಹಿ ದುನ್ಯಾ ತುಮಚಾ಼ ರಾಗ್ ಕರ್ನಾರ್. 20 ಮಾಜಿ ಹಿ ಬುಲಿ ಯಾದ್ ಕರ್ ಯೊಕ್ ಆಳ್ ಆಪ್‌ಲ್ಯಾ ಧನ್ಯಾವ್ನಿ ಮೊಟಾ ನವ್ಹ. ಯೆಕ್ ಯಳಿ ಲೊಕಾಂಚಾನಿ ಮನಾ ಸತಿವ್ಲತ ತೇ ತುಮಾನಾಬಿ ಸತಿವ್ನಾರ್ ಯೆಕ್ ಯಳಿ ತ್ಯಂಚಾನಿ ಮಾಜ಼ ಸಬಾತ್ ಪ್ಯಾಳ್ಳತ ತುಮಚ಼ಬಿ ಪ್ಯಾಳ್ನಾರ್. 21 ಮನಾ ಲಾವುನ್ ದಿಲ್ಯಾಲ್ಯಾಲಾ ತ್ಯಂಚಾನಿ ಸಮಜು಼ನ್ ಗೆತ್ಲ ನಾಹಿ ಮನ್ಹುನ್ ತಿ ಹ್ಯ ಸಗ್ಳ ತುಮಾನಾ ಕರ್ನಾರ್.
22 ಮಿ ಯಯಿತ್ ನವ್ಥೊ ಆನಿ ತ್ಯಂಚಿ ಸಂಗ ಬೊಲತ್ ನಸ್ತೊ ತ ತ್ಯನಾ ಪಾಪಾಚಾ಼ ದೊಸ್ ಸಮಾಜ಼್ಲ ನಸ್ಥ. ಹೆ ದುನೆತ್‌ಲ್ಯಾ ಲೊಕಾಪ ಬೊಲ್ಲೊನಸ್ಥೊತ ತ್ಯನಾ ಪಾಪಾಚಾ ದೊಸ್ ಮನ್ಹುನ್ ಸಾಂಗಾಲಾ ವ್ಹಯಿತ್ ನವ್ಥ ಖರ ಮಿ ಆತಾ ತ್ಯಂಚಿ ಸಂಗ ಬೊಲ್ಯೊ ಮನ್ಹುನ್ ಆಪ್‌ಲ್ಯಾ ಪಾಪಾಲಾ ತ್ಯನಾ ಕಾಯ್ ನೆವಾ ನಾಹಿ. 23 ಮಾಜಾ಼ ರಾಗ್‌ ಕರ್ತ್ಯಾಲಾ ಮಾಜಾ ಬಾಚಾ಼ಬಿ ರಾಗ್ ಕರ್ನಾರ್ 24 ಕುನಿ ಕೆಲ್ಯಾ ನಸ್‌ಲ್ಯಾಲಿ ಕಾಮ ಮಿ ತ್ಯಂಚೆ ಮದ್ದಿ ಕರೀತ್ ನಸ್ತೊತ. ತ್ಯನಾ ಪಾಪ್ ರಾಹಿತ್ ನವ್ತ. ಫನ್ ಆತಾ ಮಾಜಿ ಕಾಮ ಬಗಲ್ಯಾತ ತರಬಿ ಮಾಜಾ಼ ಆನಿ ಮಾಜಾ ಬಾಚಾ಼ ದ್ವೆಶ್ ಕರ್ನಾರ್.
25 ‘ತ್ಯಂಚಾನಿ ಕಾರನ್ ನಸ್ಥಾನಾ ಮಾಜಾ಼ ದ್ವೆಶ್ ಕೆಲಾ’ ಮನ್ಹುನ್ ತ್ಯಂಚಾ ಧರ್ಮಶಾಸ್ತಾರಾತ್ ಲಿವ್‌ಲ್ಯಾಲಿ ಬುಲಿ ಖರಿ ವ್ಹವುನಿ ಮನ್ಹುನ್ ಆಸ ಜಾ಼ಲ.
26 ಯೊಕ್ ಮಜ಼ತ್ ಕರ್ತ್ಯಾಲಾ ಯನಾರ್, ತ್ಯೊ ಪವಿತ್ರ ಆತ್ಮ ಜಾ಼ಲ್ಯಾ. ಆನಿ ದೇವಾಚ಼ ಖರ ದಾವುನ್ ದೆತೊ ಆನಿ ತ್ಯೊ ಬಾಪ್ನಿ ಆಲ್ಯಾ. ಮಿ ತ್ಯಲಾ ಬಾಪ್ನಿ ಲಾವುನ್ ದೆತೊ ಆನಿ ತ್ಯೊ ಮಾಜಿ ಸಾಕ್ಷಿ ದೇನಾರ್. 27 ಆನಿ ತುಮಿ ಆಂದಿಸ್ಠಾವ್ನಿ ಮಾಜಿಪ ಹಾಸಾ ಮನ್ಹುನ್ ತುಮಿಬಿ ಮಾಜೆ ಗುಶ್ಟಿತ್ ಲೊಕಾನಾ ಸಾಕ್ಶಿ ಸಾಂಗ್ನಾರ್.