14
ಇಕೊನ್ಯ ಪೆಠತ್ ಪೌಲ್ ಆನಿ ಬಾರ್ನಬ
1 ಇಕೊನ್ಯಾತ್ ಪೌಲ್ ಆನಿ ಬಾರ್ನಬ ತೆಸ್ ತರನಿ ಯೆಹುದ್ಯಾಂಚಾ ಸಭಾಸ್ಥಾನಾತ್ ಜಾ಼ವುನ್ ಹುಕುಮ್ ದಿಲ್ಯಾಲ ಸಿಕ್ಷಾನ್ ದಿವುನ್ ಬೊಲ್ಲ ಮನ್ಹುನ್ ಯೆಹುದ್ಯಾತ್‍ಲ್ಯಾ, ಗ್ರೀಕಾತಲ್ಯಾ ಖುಬ್ ಲೊಕಾಂಚಾನಿ ಇಸ್ವಾಸ್ ಥೆವ್ಲಾ. 2 ಫನ್ ಇಸ್ವಾಸ್ ನಸ್‌ಲ್ಯಾಲ ಯೆಹುದ್ಯಾಂಚಾನಿ, ದಿಸರ‍್ಯಾ ಲೊಕಾಂಚಿ ಮನ ಹ್ಯಾ ಬಾವ್ಹಾಚೆ ಆಡ್ವಿ ಚಾ಼ವಳುನ್ ಹಾಳ್ ಕಿಲಿತ. 3 ಆಸ ಆಸ್ತಾನಾ ತೆ ಖುಬ್ ದಿಸ್ ತಿಥ ರಾಹುನ್ ಪ್ರಭುನಿ ತ್ಯಂಚಾ ಹಾತಾನಿ ಚಮತ್ಕಾರಾಚಿ ಆನಿ ಅದ್ಬುತಾಚಿ ಕಾಮ ವ್ಹಯಿ ಶಾರ್ಕ ಕರುನ್ ಆಪ್ಲೆ ಕ್ರಪಾ ವಾಕ್ಯಾಲಾ ಸಾಕ್ಷಿ ದಿಲಿ ಮನ್ಹುನ್ ತ್ಯಂಚಿವ ಇಸ್ವಾಸ್ ಥಿವುನ್ ದಿರ‍್ಹಾನಿ ಬೊಲತ. 4 ತವಾ ತ್ಯಾ ಗಾವಾತಲ್ಯಾ ಲೊಕಾಂಚಿ ದುಯಿ ಜಾ಼ಲಿ; ಥುಡಿ ಜ಼ನ ಯೆಹುದ್ಯಾಂಚಿಪ ಗಿಲಿತ, ಆನಿ ಥುಡಿ ಅಪೊಸ್ತಲಾಂಚಿಪ ಗಿಲಿತ.
5 ದುಸ್ರಿ ಲೊಕ, ಯೆಹುದಿ ಆನಿ ತ್ಯಂಚ಼ ಫುಡಾರಿ ಮಿಳುನ್ ಆಪ್‍ಲ್ಯಾ ಅಧಿಪತಿಚಾ ಹುಕ್ಮಾನಿ ಅಪೊಸ್ತಲಾನಾ ತರಾಸ್ ದಿಯಾ, ದೊಂಡ್ಯಾಂಚಾನಿ ಮಾರಾಯಾ ಗೆಲ, 6 ತ್ಯ ಅಪೊಸ್ತಲಾಂಚಾನಿ ಸಮಜು಼ನ್ ಗಿಹುನ್ ತಿತ್ನಿ ಪಳುನ್ ಜಾ಼ವುನ್ ಲುಕ್ಯವೊನ್ಯಾತ್ ಆಸ್‌ಲ್ಯಾಲ್ಯಾ ಲುಸ್ತ್ರ ಆನಿ ದೆರ್ಬೆ ಪೆಠತ್ನಿ ಸರ್ಬೌತಚಾ ಗಾವಾತ್ನಿ ಗೆಲ. 7 ತಿಥ ಬರಿ ಖಬರ್ ಸಾಂಗ್ಲಿ.
ಲುಸ್ತ್ರಾತ್ ಆನಿ ದೆರ್ಬೆತ್
8 ಲುಸ್ತ್ರಾ ಪೆಠತ್ ಪಾಯಾನಾ ಬಳ್ ನಸ್‌ಲ್ಯಾಲಾ ಯೊಕ್ ಮಾನುಸ್ ಬಸ್‌ಲ್ಯಾಲಾ ಹುತ್ತಾ. ತ್ಯೊ ಜ಼ಲ್ಮತ್ ಲಂಗಡಾ ವ್ಹವುನ್ ಹುತ್ತಾ. ತ್ಯೊ ಕಂದಿಸ್ ಚಾ಼ಲ್ಲಾ ನಾಹಿ. 9 ಪೌಲ್ ಬೊಲ್‌ತ್ಯಾಲ್ಯಾ ಬೊಲ್ಯಾ ತ್ಯೊ ಕಾನ್ ದಿವುನ್ ಐಕಿತಾ. ಪೌಲಾನಿ ತ್ಯಲಾ ಜ಼ಪುನ್ ಬಗುನ್ ಬರ ವ್ಹಯಾ ವ್ಹಯಿತ್ಯೊ ಇಸ್ವಾಸ್ ಹಾ; 10 “ತುಜ಼ ಪ್ಯಾ ಟಿಕುವುನ್ ನಿಟ್ ಉಬಾರ‍್ಹಾ” ಮನ್ಹುನ್ ಜೊ಼ರಾನಿ ಸಾಂಗ್ಲ. ತವಾಸ್ ತ್ಯೊ ಮಾನುಸ್ ಉಡಿ ಮಾರುನ್ ಚಾ಼ಲಾಯಾ ಲಾಗ್ಲಾ. 11 ಪೌಲಾನಿ ಕೆಲ್ಯಾಲಿ ಕಾಮ ಜ಼ಮಲ್ಯಾಲ್ಯಾ ಲೊಕಾಂಚಾನಿ ಬಗುನ್; “ದ್ಯಾವ್ ಮಾನ್ಸಾಂಚ಼ ಆವ್ತಾರ್ ಗಿವ್ಹುನ್ ಆಮ್ಚಿಪ ಉತ್ರುನ್ ಆಲ್ಲ” ಮನ್ಹುನ್ ಲುಕವೊನ್ಯಾ ಭಾಶೆತ್ ವರಡಾಯಾ ಲಾಗ್ಲಿತ. 12 ಬಾರ್ನಬಾಲಾ ದ್ಯೌಸ್, ದೇವ್ ಮನ್ಹುನ್ ಪೌಲ್ ಚಾ಼ಂಗ್ಲಾ ಭಾಶಾನ್ ಕರ್ನಾರಾ ಮನ್ಹುನ್ ತ್ಯಲಾ ‘ಹೆರ್ಮೆ’ ದೇವ್ ಮಂಥ್ಯಾತ. 13 ಗಾವಾಚೆ ಮೊರ್ಹ ಆಸ್‌ಲ್ಯಾಲಾ ದ್ಯೌಸ್ ದೇವಾಚಾ ದೆವ್ಳಾಚಾ಼ ಪುಜಾರಿ ಬೈಲ, ಪುಲಾಚಾ ಮಾಳಾ ಗಾವಾಚಾ ದಾರಾಪ ಬಾರ್ನಬ ಆನಿ ಪೌಲಾಚೆ ಮೊರ್ಹ ಆನುನ್ ಲೊಕಾಂಚೆ ಸಂಗ ಕಾಪಾಚ಼ ಮನ್ಹುನ್ ಕೆಲ.
14 ಹ್ಯ ಐಕುನ್ ಅಪೊಸ್ತಲ್ ಜಾ಼ಲ್ಯಾಲಾ ಬಾರ್ನಬ ಆನಿ ಪೌಲಾನಿ ಆಪ್ಲ ಕಪ್ಡ ಫಾಟುನ್ ಲೊಕಾಂಚಾ ಹಿಂಡಾತ್ ಬರ‍್ಹುನ್ ಆಸ ವರ್ಡುನ್ ಸಾಂಗ್ಲ; 15 “ಲೊಕಾನು, ತುಮಿ ಆಸಿ ಕಾ ಕರ್ತ್ಯಾಸಾ? ಆಮಿ ತುಮ್ಚಿಗತ್ ಮಾನ್ಸ ಜಾ಼ಲ್ಯಾವ್. ತುಮಿ ಹ್ಯ ನಕೊ ಜಾ಼ಲ್ಯಾಲ ಕಾಮ್ ಸುಡುನ್ ಅಬಾಳ್ ಧರ್ಥಿ ಸಮಿಂದೊರ್ , ತ್ಯಾತ್ ಆಸ್‍ಲ್ಯಾಲ ಸರ್ವ ಉತ್ಪನ್ ಕೆಲ್ಯಾಲ್ಯಾ ಜೀವ್ ಆಸ್ನಾರ‍್ಯಾ ದೇವಾಕ್ಡ ಪರ್ತಾಲಾ ವ್ಹಯಿಸಾ ಮನ್ಹುನ್ ಬರಿ ಖಬರ್ ತುಮಾನಾ ಸಾಂಗಾಯಾ ಆಮಿ ಹಿತ್ತ ಹಾವ್. 16 ಗೆಲ್ಯಾಲ್ಯಾ ಕಾಲಾತ್ ತ್ಯನಿ ಸಗಳ್ಯಾ ಲೊಕಾನಾ ಆಪ್‌ಲ್ಯಾಲಾವಾಟಲ್ತಸಿ ಚಾ಼ಲಾಯಾ ಸುಡುನ್ ದಿಲಿತ. 17 ಫನ್ ದೇವಾನಿ ಆಪ್‌ಲ್ಯಾ ತಾಬ್ಯಾತ್ ಆಸ್‌ಲ್ಯಾಲ ಸಮಜಾ಼ಯಾ ಸಾಟಿ ಚಾ಼ಂಗಲ್ಯಾ ಕಾಮಾಸ್ ಲಾಗುನ್ ವಳಕ್ ದಿಯಿತುಸ್ ಆಲ್ಯಾ; ಆಬ್ಳಾತ್ನಿ ಪಾವುಸ್ ಶಾರ್ಕ್ಯಾ ಯಳಾಲಾ ಯವುನ್, ಪೀಕ್ ದಿವುನ್, ಜೆವಾನ್ ದಿವುನ್ ತುಮ್ಚಿ ಮನ ಸಂತೊಶಾನಿ ಬರ‍್ಹುನ್, ಮಜ಼ತ್ ಕರಿತ್ ಆಲ್ಯಾಲಾ ತ್ಯೊಸ್” ಮನ್ಹುನ್ ಸಾಂಗ್‍ತ್ಯಾತ. 18 ಬಾರ್ನಬಾನಿ ಆನಿ ಪೌಲಾನಿ ಹ್ಯಾ ಬೊಲ್ಯಾ ಸಾಂಗ್‌ಲ್ಯಾತರಿ ಲೊಕ ಆಪ್‌ಲ್ಯಾ ಯಜ್ಞಾ ದೆತ್ಯಾಲಿ ಥಾಂಬ್ವಾಯಾ ಜಾ಼ಲ್ಹನಾಹಿ.
19 ನಂತರ್ ಅಂತಿಯೊಕ್ಯಾತ್ನಿ, ಇಕೊನ್ಯಾತ್ನಿ ಯೆಹುದ್ಯಿ ಯವುನ್, ಲೊಕಾನಾ ಚಾ಼ವಳುನ್ ಪೌಲಾಲಾ ಮಾರುನ್ ಟಾಕಾಯಾ ಧೊಂಡ ಮ್ಯಾರ್ಲ, ತ್ಯೊ ಮೆಲಾ ಮನ್ಹುನ್ ಸಮಜು಼ನ್ ಗಾವಾಚೆ ಬಾಹಿರ್ ತ್ಯಲಾ ವಡುನ್ ಲ್ಯಾವ್ಲಾ. 20 ಫನ್ ಶಿಶಾ ತ್ಯಚೆ ಸರ್ಬೌರ್ ಉಬ್ಬ ಆಸ್ತಾನಾ ತ್ಯೊ ಉಟುನ್ ಪೆಠತ್ ಗೆಲಾ. ದುಸ್ರೆ ದಿಸಿ ಪೌಲ್, ಬಾರ್ನಬಾ ಸಂಗ ದೆರ್ಬೆತ್ ನಿಗಾಲಾ.
ಸಿರಿಯಾಚಾ ಅಂತಿಯೊಕ್ಯಾತ್ ಮಾಗಾರ ಯತ್ಯಾತ
21 ತೇ ಪೆಠತ್ ಪೌಲ್ ಆನಿ ಬಾರ್ನಬಾನಿ ಬರಿ ಖಬರ್ ಸಾಂಗುನ್ ಖುಭ್ ಜ಼ನಾನಾ ಶಿಶಾ ಕೆಲ್ಯಾ ನಂತರ್ ಮಾಗಾರ ಲುಸ್ತ್ರಾತ್, ಇಕೊನ್ಯಾತ್, ಅಂತಿಯೊಕ್ಯಾತ್ ಆಲ. 22 ತಿಥ ಶಿಶಾಂಚಿ ಮನ ಘಟ್ ಕರುನ್ ಕ್ರಿಸ್ತಾಚಾ ಇಸ್ವಾಸಾತ್ ಘಟ್ ಉಬ ರಾವ್ಹಾ ಮನ್ಹುನ್ ಉಮೆದ್ ದೆತ್ಯಾತ. ಆಮಿ ಖುಬ್ ತರಾಸ್ ಖಾವುನ್ ದೇವಾಚಾ ರಾಜಾತ್ ಜಾ಼ಯಾವ್ಹಯಿ ಮನ್ಹುನ್ ಸಿಕಿವ್‌ತ್ಯಾತ. 23 ಯವ್ಡಸ್ ನವ್ಹ ಪರ್ತೆಕ್ ಸಭೆಲಾ ಜಾಂತ ಥರಿವ್ಲ. ಉಪಾಸ್ ಕರುನ್ ಮಾಗ್ನ ಕರುನ್ ತ್ಯಂಚಾನಿ ಇಸ್ವಾಸ್ ಥೆವ್‌ಲ್ಯಾಲ್ಯಾ ಪ್ರಭುಚಾ ಹಾತಾತ್ ತ್ಯನಾ ದಿಲ.
24 ನಂತರ್ ಪಿಸಿದ್ಯಾ ಸೀಮಾ ವಲ್ಯಾಂಡುನ್ ಪಂಪುಲ್ಯಾ ಸೀಮತ್ ಆಲ. 25 ತ್ಯಲಾ ಮಿಳಾಲ್ಯಾಲ್ಯಾ ಪೆರ್ಗೆ ಗಾವಾತ್ ಪ್ರಭುಚ಼ ವಾಕ್ಯಾ ಸಾಂಗ್‌ಲ್ಯಾ ನಂತರ್ ಅತಾಲ್ಯ ಪೆಠತ್ ಗೆಲ. 26 ತಿತ್ನಿ ಸಮಿಂದೊರಾವ್ನಿ ಜಾ಼ವುನ್ ಅಂತಿಯೊಕ್ಯಾತ್ ಪೊಚ಼್ಲ. ತ್ಯೆ ಆಜು಼ನ್ ಪರತ್ ಕರಿತ್ ಆಲ್ಯಾಲ್ಯಾ ಕಾಮಾ ಸಾಟಿ ಆಪ್‌ಲ್ಯಾಲಾಸ್ ಆಪ್ನು ದೇವಾಚೆ ಕ್ರಪೆಚಾ ಹಾತಾತ್ ಆಂದಿ ದಿಲ್ಯಾಲ ಹ್ಯಾಸ್ ಗಾವಾತ್.
27 ತಿಥ ಮಂಡಳಿ ಮಿಳ್ವುನ್, ದೇವ್ ಆಪ್ಲಿ ಸಂಗ ಆಸುನ್ ಕೆಲ್ಯಾಲಿ ಕಾಮ ಸಗ್ಳಿ, ತ್ಯನಿ ಯೆಹುದಿ ನಸ್‌ಲ್ಯಾಲ್ಯಾನಾ ಇಸ್ವಾಸಾಚ಼ ದಾರ್ ಉಗಡಲ್ಯಾಲ ವಿವರನ್ ಕರುನ್ ತ್ಯನಾ ಸಾಂಗ್ಲ. 28 ನಂತರ್ ತ್ಯೆ ತಿಥ ಇಸ್ವಾಸಿಂಚೆ ಸಂಗ ಖುಬ್ ದೀಸ್ ರಾಯ್ಲ.