13
ಯೇಸು ಆಪ್‍ಲ್ಯಾ ಶಿಶಾಂಚ಼ ಪ್ಯಾ ದುನಾರ್
1 ವಲ್ಯಾಂಡಾಚಾ ಸನಾಚೆ ಆದ್ಲೆ ದಿಸಿ ಯೇಸು ಆಪ್ನಿ ಹಿ ದುನೆ ಸುಡುನ್ ಬಾಪ ಜಾ಼ಯಾಚಾ಼ ಯೊಳ್ ಜ಼ವಳ್ ಆಲ್ಯಾ ಮನ್ಹುನ್ ಸಮಜು಼ನ್. ಹೆ ದುನೆತ್ ಆಪ್ಲಿ ಆಸಲ್ಯಾಲ್ಯಾಂಚಿ ಮಾಯಾ ಕರುನ್ , ತ್ಯಂಚಿ ಸರತ್ಯಾಪರತ್ ಮಾಯಾ ಕರಿತ್ ಆಲಾ.
2 ಯೇಸು ಆನಿ ತ್ಯಚ಼ ಶಿಶಾ ರಾತಿಚಾ ಜೆವ್ನಾಲಾ ಬಸ್ಲ. ಯೇಸುಚಾ಼ ಮೊಸ್ ಕರಾಯಾ ಸೈತಾನ್ ಸಿಮೊನ್ ಇಸ್ಕರಿಯುತಾಚಾ಼ ಲ್ಯೊಕ್ ಯುದಾಲಾ ಆತಾಸ್ ಯವಜ್ನಾ಼ದಿಲಿ. 3 ಯೇಸುಲಾ ಹ್ಯ ಠಾವ ಹುತ್ತ. ಬಾನಿ ಸಗ್‌ಳ್ಯಾವ ಆಪ್‌ಲ್ಯಾಲಾ ಹುಕುಮ್ ದಿಲ್ಯಾ. ತ್ಯವ್ಡಸ್ ನವ್ಹ ಆಪ್ನು ದೇವಾಪ್ನಿ ಆಲ್ಯೊ ಮನ್ಹುನ್ ಆನಿ ಆತಾ ದೇವಾಪ ಪರ್ತುನ್ ಜಾ಼ನಾರ್ ಮನ್ಹುನ್ ತ್ಯಲಾ ಠಾವ ಹುತ. 4 ತೆ ಜೆವ್‍ತ್ಯಾಲ ಆಸ್ಥಾನಾ ಯೇಸುನಿ ಉಠುನ್ ಆಪ್ಲಿ ವೈಲಿ ಆಂಗಿ ಕಾಡುನ್ ಯೊಕ್ ಟವಲ್ ಗಿಹುನ್ ಕಂಬ್ರಲಾ ಬ್ಯಾಂದ್ಲಾ. 5 ನಂತರ್ ಯಕಾ ತಪಲ್ಯಾತ್ ಪಾನಿ ಬರುನ್ ಶಿಶಾಂಚ಼ ಪ್ಯಾ ದುತ್ಲ. ಆನಿ ಆಪ್ನು ಬ್ಯಾಂದ್‍ಲ್ಯಾಲ್ಯಾ ಟವಲಾನಿ ತ್ಯಂಚ಼ ಪ್ಯಾ ಪುಸ್ಲ.
6 ತ್ಯೊ ಸಿಮೊನ್ ಪೇತ್ರಾಪ ಆಲಾ ತವಾ ಪೇತ್ರಾ, “ಪ್ರಭು, ತು ಮಾಜ಼ ಪ್ಯಾ ದುತ್ಯೊಸ್? ಮನ್ಲಾ.
7 ಯೇಸುನಿ, “ಆತಾ ಮಿ ಕ್ಯಾ ಕರ್ತ್ಯೊ ಮನ್ಹುನ್ ತುಮಾನಾ ಠಾವ ನಾಹಿ. ಫನ್ ಮೊರ‍್ಹ ತುಲಾ ಸಮಾಜ್ನಾ಼ರ್” ಮನ್ಲಾ.
8 ಪೇತ್ರಾ ತ್ಯಲಾ ಮನ್‍ಲ್ಹಾ, “ನಾಹಿ! ಮಾಜ಼ ಪ್ಯಾ ತು ಕಂದಿಸ್ ದುಯಾಚ಼ ನವ್ಹತ” ಯೇಸು ಮನ್‍ಲ್ಹಾ, “ತುಜ ಪ್ಯಾ ಮಿ ದುತ್ಲ ನಾಹಿತ, ತು ಹಿತ್ನಿ ಮೊರ‍್ಹ ಮಾಜಾ಼ ಶಿಶಾ ವ್ಹಯಾ ವ್ಹಯಿತ್ನಾಹಿ. ”
9 ತವಾ ಸಿಮೊನ್ ಪೇತ್ರಾನಿ, “ಪ್ರಭು, ಮಾಜ಼ ಪ್ಯಾ ತ್ಯವ್ಡಸ್ ನವ್ಹ ಮಾಜ಼ ಹಾತ್ ಆನಿ ಡುಯಿ ದು!” ಮನ್ಲಾ.
10 ಯೇಸುನಿ ತ್ಯನಾ ಸಾಂಗ್ಲ, “ಕುನಿ ಆಂಗುಳ್ ಗೆತ್ಲೆ ತ್ಯನಿ ಆಪ್ಲ ಪ್ಯಾ ತ್ಯವ್ಡಸ್ ಸುಡುನ್ ದುಸ್ರ ಕಾಯ್ ದುಯಾಚಿ ಗರಜ಼ ನಾಹಿ ತುಮಿ ಶುದ್ದ ಹಾಸಾ ನವ್ಹ. 11 ತ್ಯಲಾ ಠಾವ ಹುತ್ತ. ಕೊನ್ ತ್ಯಲಾ ಫಸ್ವುನ್ ದರುನ್ ದೆತೊ ಮನ್ಹುನ್ ತ್ಯಚಿಸಾಟಿ ತ್ಯನಿ ಸಾಂಗ್ಲ ತುಮ್ಚಾತ್ಲಿ ಸಗ್ಳಿ ಶುದ್ದ ನವ್ಹ ಮನ್ಹುನ್ ಸಾಂಗ್ಲ.
12 ಯೇಸುನಿ ತ್ಯಚ಼ ಪ್ಯಾ ದುತ್‌ಲ್ಯಾ ನಂತರ್ ಆಪ್ಲಿ ವೈಲಿ ಆಂಗಿ ಗಾಲ್ಹುನ್ ಪರತ್ ಆಪ್‌ಲ್ಯಾ ಜಾ಼ಗ್ಯಾವ ಬಸ್ಲಾ ಆನಿ ತ್ಯನಿ ಸಾಂಗ್ಲ: “ಆತಾ ಮಿ ತುಮ್ಚೆ ಸಾಟಿ ಕೆಲ್ಯಾಲ ಕ್ಯಾ ಮನ್ಹುನ್ ತುಮಾನಾ ಸಮಾಜ಼್ಲ ಕ್ಯಾ? 13 ತುಮಿ ಮನಾ, ‘ಗುರು, ಪ್ರಭು’ ಮನ್ಹುನ್ ಹಾಕಟ್ಟಾಸಾ. ಹ್ಯ ಶಾರ್ಕ ಹಾ. ಕಾ ಮಂಜೆ ಮಿ ತ್ಯೊಸ್ ಹಾ. 14 ಹ್ಯಚಿ ಸಾಟಿ ಮಿ ಪ್ರಭು ಆನಿ ಗುರು ವ್ಹವುನ್ ತುಮಚ಼ ಪ್ಯಾ ದುತ್ಲ. ತುಮಿ ಸಾಹಿತ್ ಯಕಾ ಮಕಾಚ಼ ಪ್ಯಾ ದುಹ್ಯಾಸಾಟಿ. 15 ಹ್ಯಾ ಕಾಮಾನಿ ಮೀಸ್ ತುಮಾನಾ ಯೆಕ್ ಉದಾರನ್ ಜಾ಼ಲ್ಯೊ. ಕಾ ಮಂಜೆ ಮಿ ತುಮಾನಾ ಕೆಲ್ಯಾ ಶಾರ್ಕ ತುಮಿ ಯಕಾ ಮಕಾಲಾ ಕರಾ. 16 ಮಿ ತುಮಾನಾ ಖರ ಸಾಂಗ್ತೊ. ಸೇವಕ್ ದನ್ಯಾವ್ನಿ ಮೊಟಾ ನವ್ಹ. ಮನ್ಹುನ್ ಬಾತ್ನಿಸಾಂಗಾಯಾ ಸಾಟಿ ಲಾವುನ್ ದಿಲ್ಯಾಲಾ ಲಾವುನ್ ದಿಲ್ಯಾಲ್ಯಾವ್ನಿ ಮೊಟಾ ನವ್ಹ. 17 ಆನಿ ತುಮಿ ಹ್ಯ ಖರ ಸಮಾಜು಼ನ್ ಗೆತಲ್ಯಾಸಾ, ತುಮಿ ಹ್ಯ ಕೆಲ್ಯಾವ ತುಮಿ ದನ್ಯ.
18 ಮಿ ತುಮ್ಚೆ ಸಗ್‌ಳ್ಯಾಂಚೆ ಗುಸ್ಟಿತ್ ಬೊಲತ್ ನಾಹಿ. ಮಿ ನಿವಡ್‌ಲ್ಯಾಲ್ಯಾ ಲೊಕಾಂಚೆ ಗುಸ್ಟಿತ್ ಮನಾ ಠಾವ ಹಾ. ಫನ್ ‘ಮಾಜಿ ಸಂಗ ಜೆವಾನ್ ಖಾತ್ಯಾಲಾಸ್ ಮಾಜಾ಼ ಘಾತ್ ಕರ್ತೊ. * ಮಂಥ್ಯಾಲಿ ಧರ್ಮ ಶಾಸ್ತಾರಾತ್ಲಿ ಬುಲಿ ಘಢಾಯಾ ವ್ಹಯಿ. 19 ಹ್ಯ ಘಡ್ಹಾಚೆ ಆಂದಿ ತ್ಯ ತುಮಾನಾ ಸಾಂಗ್‌ತ್ಯೊ. ತ್ಯ ಘಡ್ನಾರ್ ತವಾ ಮೀಸ್ ತ್ಯೊ ಮನ್ಹುನ್ ತುಮಿ ಇಸ್ವಾಸ್ ಥೆವಾಯಾ. 20 ಮಿ ತುಮಾನಾ ಖರ ಸಾಂಗ್ತೊ. ಮಿ ಲಾವುನ್ ದಿಲ್ಯಾಲ್ಯಾಲಾ ಮ್ಯಾನ್ಲಾಸಾ ತ ಮನಾ ಮ್ಯಾನ್ನಾರ್. ಆನಿ ಮನಾ ಮ್ಯಾನ್ನಾರಾ ಮನಾ ಲಾವುನ್ ದಿಲ್ಯಾಲ್ಯಾಲಾಬಿ ಮ್ಯಾಂತೊ.
ಯೇಸು ಆಪ್‌ಲ್ಯಾಲಾ ದರ‍್ಹುನ್ ದೆತ್ಯಾಲ್ಯಾಚೆ ಗುಶ್ಟಿತ್ ಭವಿಶ್ ಸಾಂಗ್ತೊ
(ಮತ್ತಾಯ್ 26:20-25; ಮಾರ್ಕ್ 14:17-21; ಲುಕ್ 22:21-23)
21 ಯೇಸುನಿ ಹ್ಯಾ ಖನ್ಕತಿ ಸಾಂಗ್‌ಲ್ಯಾ ನಂತರ್ ಮನಾಲಾ ದುಕ್ ವ್ಹವುನ್ ಮಿ ತುಮಾನಾ ಖರ ಸಾಂಗ್ತೊ. ತುಮ್ಚಾತ್ಲಾ ಯೊಕ್ ಮಾಜಾ಼ ಘಾತ್ ಕರ್ನಾರ್ ಮನ್ಹುನ್ ಉಗ್ಡುನ್ ಸಾಂಗ್ಲ.
22 ಯೇಸುಚ಼ ಶಿಶಾ ಸಗ್ಳ ಯಕಾ ಮಕಾಲಾ ಬಗಾಯಾ ಲಾಗ್ಲ. ತ್ಯೊ ಕುನಾಚೆ ಗುಶ್ಟಿತ್ ಬೊಲಾಯಾ ಲಾಗ್‌ಲ್ಯಾ ಮನ್ಹುನ್ ತ್ಯನಾ ಸಮಾಜ಼್ಲ ನಾಹಿ. 23 ತ್ಯಚಾ ಶಿಶಾತ್ಲಾ ಯೊಕ್ ತ್ಯಚೆ ಕಡಸ್ ಬಸುನ್ ವ್ಹತ್ತಾ. ಯೇಸು ತ್ಯಚಿಸ್ ಖುಬ್ ಮಾಯಾ ಕರೀತಾ. 24 ಸಿಮೊನ್ ಪೇತ್ರಾನಿ ಹ್ಯಾ ಶಿಶಾಲಾ ಕುನಾಚೆ ಗುಶ್ಟಿತ್ ಯೇಸು ಸಾಂಗ್‌ತ್ಯೊ ಮನ್ಹುನ್ ಐಕುನ್ ಸಮಜು಼ನ್ ಗಿಹ್ಯಾ ಖುನಾ ಕರ್ತ್ಯೊ.
25 ಮನ್ಹುನ್ ತ್ಯೊ ಶಿಶಾ ಯೇಸುಕ್ಡ ವಾಕುನ್ ಪ್ರಭು ತ್ಯೊ ಕೊನ್ ಮನ್ಹುನ್ ಇಚಾರ್ಲ.
26 ಯೇಸುನಿ ಹಿ ಬಾಕ್ರಿ ಮಿ ತಾಟಿತ್ ಬುಡ್ವುನ್ ತೀ ಕುನಾಲಾ ದೇತೊ ತ್ಯೊಸ್ ಮಾಜಾ಼ ಘಾತ್ ಕರ್ನಾರ್ ಮನ್ಹುನ್ ಸಾಂಗುನ್ ಬಾಕ್ರಿಚಾ಼ ತುಕ್ಡಾ ಗಿಹುನ್ ತ್ಯೊ ತಾಟೀತ್ ಬುಡ್ವುನ್ ಸಿಮೊನ್ ಇಸ್ಕರಿಯುತಾಚಾ಼ ಲ್ಯೊಕ್ ಜಾ಼ಲ್ಯಾಲ್ಯಾ ಯುದಾಲಾ ದಿಲಿ. 27 ಯುದಾನಿ ತೀ ಬಾಕ್ರಿ ಗಿತ್ಲಿ ತವಾಸ್ ಸೈತಾನ್ ತ್ಯಚೆ ಆತ್ ಬರ್ಲ. ಯೇಸುನಿ ಯುದಾಲಾ ತು ಕರಾಯಾ ವ್ಹಯಿ ಜಾ಼ಲ್ಯಾಲ ಕಾಮ್ ಬಿಗಿನಿ ಕರ್! ಮನ್ಲಾ. 28 ಫನ್ ಯೇಸುನಿ ಯುದಾಲಾ ಕಾ ತಸ ಸಾಂಗ್ಲ ಮನ್ಹುನ್ ಖಾಯಾ ಬಸ್‌ಲ್ಯಾಲ್ಯಾತ್ ಯಕಾಲಾಬಿ ಸಮಾಜ಼ಲ ನಾಹಿ. 29 ಶಿಶಾಂಚಾ ತಂಡ್ಯಾತ್‌ಲ್ಯಾ ಪೈಶಾಚೆ ಪಿಸ್ವಿಚಿ ಜವಾಬ್ದಾರಿ ಯುದಾಚಿ ಜಾ಼ಲ್ತಿ. ಮನ್ಹುನ್ ಸನಾಲಾ ಪಾಯ್ಜೆ ತಸ್ಲಿ ಥುಡಿ ಸಾಮ್ನ ಗಿಹುನ್ ಯಯಾ ಆನಿ ಗರೀಬ್ ಲೊಕಾನಾ ಕಾಯ್ ತರಿ ದಿಯಾ ಸಾಟಿ ಯೇಸುನಿ ತ್ಯಲಾ ಸಾಂಗ್ಲ ಆಸಲ್ ಮನ್ಹುನ್ ಥೊಡ್ಯಾ ಶಿಶಾಂಚಾನಿ ಸಮಜು಼ನ್ ಗೇತ್ಲ.
30 ಯೇಸುನಿ ದಿಲ್ಯಾಲಿ ಬಾಕ್ರಿ ಗೆತಲ್ಯಾ ಬರ್ಬರ್ ಯುದ್ ತಿಥ್ನಿ ನಿಗುನ್ ಗೇಲಾ ತವಾ ರ‍್ಯಾತ್ ಜಾ಼ಲ್ಥಿ.
ನವಿ ಆಜ್ಞೆ
31 ಯುದ್ ನಿಗುನ್ ಗೇಲ್ಯಾ ನಂತರ್ ಯೇಸುನಿ ಆತಾ ಮಾನ್ಸಾಚಾ ಲೇಕಾನಿ ಮೈಮಾ ಗಿತ್ಲಿ ಆನಿ. ದೇವಾನಿ ತ್ಯಚಿಪ್ನಿ ಮೈಮಾ ಗೆತ್ಲೆ. 32 ಆನಿ ಯಕ ಯಳಿ ತ್ಯಚಿಸ್ ಲಾಗುನ್ ದೇವಾಲಾ ಮೈಮಾ ಯಯಾಚಿ ಜಾ಼ಲ್ಯಾವ ದೇವ್ ಆಪ್ಲಿಪಸ್ ಲೆಕಾಲಾ ಮೈಮೆ ಕರ್ನಾರ್. ಆನಿ ತವಾಸ್ ಮಹಿಮೆ ಕರ್ನಾರ್. 33 ಯೇಸು ಮಾಜಾ ಪೊರಾನು ಆಜು಼ನ್ ಥೊಡಾ ಯೊಳ್ ತ್ಯವ್ಡಾಸ್ ಮಿ ತುಮ್ಚಿ ಸಂಗ ರಾನ್ಹಾರ್ ತುಮಿ ಮನಾ ಶೊದ್ನಾರ್ ಮಿ ಯೆಹುದ್ಯಾನಾ ಸಾಂಗ್‌ಲ್ಯಾಲ ತುಮಾನಾಬಿ ಸಾಂಗ್ತೊ. ಮಿ ಜಾ಼ನಾರ್ ತಿಥ ತುಮಿ ಯನಾರ್ ನಾಹಿಸಾ. 34 ಮಿ ಯೆಕ್ ನವಿ ಆಜ್ಞೆ ತುಮಾನಾ ದೇತೊ. ಯಕಾಮಕಾಚಿ ಮಾಯಾ ಕರಾ. ಮಿ ತುಮ್ಚಿ ಮಾಯಾ ಕಸಿ ಕಿಲೆ ತಸಿಸ್ ತುಮಿ ಯಕಾಮಕಾಚಿ ಮಾಯಾ ಕರಾಯಾಸ್ ವ್ಹಯಿಸಾ. 35 ಯೆಕ್ ಯಳಿ ತುಮಿ ತುಮ್ಚಿ ಯಕಾಮಾಚಿ ಮಾಯಾ ಕಿಲಿಸಾತ್ ತುಮಿ ಮಾಜ಼ ಶಿಶಾ ಮನ್ಹುನ್ ಸಗ್‌ಳ್ಯಾನಾ ಸಮಾಜ್ನಾರ್. ಮನ್ಹುನ್ ಸಾಂಗ್ತೊ.
ಪೇತ್ರಾಚಾ ಇಸ್ವಾಸಾಚಾ ಘಾತಾಚ಼ ಯೇಸುನಿ ಆಂದಿಸ್ ಸಾಂಗ್‌ಲ್ಯಾಲ
(ಮತ್ತಾಯ್ 26:31-35; ಮಾರ್ಕ್ 14:27-31; ಲುಕ್ 22:31-34)
36 ಸಿಮೊನ್ ಪೇತ್ರ ಯೇಸುಲಾ, “ಪ್ರಭು, ತು ಕುಠ ಜಾ಼ತ್ಯೊಸ್? ಮನ್ಹುನ್ ಇಚಾರ್ತೊ.
ಯೇಸು ಮನ್ಲಾ, “ಮಿ ಜಾ಼ಯಿನ್ ತಿಥ ಆತಾ ತುಲಾ ಮಾಗ್ನಿ ಯಯಾಲಾ ವ್ಹನಾರ್ ನಾಹಿ. ಫನ್ ಮಂಗ್ ತು ಮಾಗ್ನಿ ಯಸಿಲ್. ”
37 ಪೇತ್ರಾನಿ, “ಪ್ರಭು, ಆತಾ ಮಿ ತುಜೆ ಮಾಗ್ನಿ ಯಯಾಲಾ ಕಾ ವ್ಹಯಿತ್ ನಾಹಿ? ಮಿ ತುಜಿ ಸಾಟಿ ಜೀವ್ ದಿಯಾ ಉಬಾ ಹಾ!” ಮನ್ಹುನ್ ಸಾಂಗ್ಲ.
38 ಯೇಸುನಿ ಉತ್ತರ್ ದಿಲಾ, “ತು ಮಾಜಿಸಾಟಿ ಖರ್‍ಯಾನಿಸ್ ಜೀವ್ ದೇನಾರ್ ಕ್ಯಾ? ಮಿ ತುಲಾ ಖರ ಸಾಂಗ್ತೊ, ಕೊಂಬ್ಡಾ ಬವಾಚೆ ಆಂದಿ ತು ತುಲಾ ಮಿ ಕೊನ್ ಮನ್ಹುನ್ ಠಾವಾ ನಾಹಿ ಆಸಾ ತೀನ್ ಪಾವ್ಟಿ ಸಾಂಗ್ನಾರ್. ”
* 13:18 ಕೀರ್ತನ್. 41:9.